
U nekoj dalekoj zemlji, u davno vrijeme živio je 
jedan siromah. On je imao kućicu i oko nje njivicu. Sve 
to stvorio je uz pomoć svoje žene. Njihova marljivost 
nije poznavala granica, a želje su im bile skromne. Sreća, 
koju pruža vlastiti krov nad glavom i svagdanji kruh 
zaradjen poštenim trudom, bila bi potpuna, da je bar 
jedan djetinji glasić ispunjavao kuću. Ali su godine pro- 
lazile, a žena donosila na svijet samo nedonoščad. Što 
.je vrijeme više odmicalo, u njima je sve više rasla želja, 
da im se bar jedan sin rodi živ. 

Nakon dugo godina, kada je nada već jenjavala, 
radost se useli u njihov skromni dom. Jednog sunčanog 
jutra žena rodi sina živog. A kakav je bio taj sin?! Malen, 
da bi mogao jahati na zrnu graha, ali brkat kao da je 
sav u brke rastao. Čim je ugledao svijetlo dana, momčić 
iskoči iz kuće kao iskra. Nije dočekao ni da ga otac 
poljubi, dok nije prokrstario njivu. Kad se sit natrčao, 
stade pred oca i reče: 

— Oče, bit če sunca. 

Radost zasjela sad u kuću i nema joj kraja. Roditelji 
se nisu sina još ni nagledali, kad neka prosjakinja zakuca 
na vrata. Stara je, ali odiše dobrotom. U krpama je, ali 
sjaji čistoćom. Svaka vlas u kosi kao da je od žežena 
srebra. 

— Komadič kruha mi daj, ako imaš, — zamoli 
domaćina. 

Siromah skoči veselo i reče: 


— Kako ne bih dao?! Imam svega komadić, ali ga 


dajem od srca, jer danas nema bogatijeg ođ mene: rodio 
mi se sin! 

— Šta će ostati njemu, ako jedini zalogaj udije- 
liš meni? 

— On neka mi samo ostane! Bako, triđeset dva su 
mi se rodila mrtva, a ovaj se rodi živ! Uz to brkat i ' 
odmah skakuće kao ptiče! Pogledaj ga samo! 

Otac bi pokazivao svoje najveće blago, ali se razdra- 
gana dječja. pjesma čula iz polja. Dok su oni razgovarali, 
brkati momčić se izgubio neopazice i pjesmom pozdrav- 
ljao sunčevu svjetlost. Prosjakinja s uživanjem posluša 
pjesmu, zamisli se jedan tren nad onim što je čula od 
oca, te reče: 

— Sinko, čini mi se, da su triđeset i dva umrla, da 
bi ovaj živio za sve. To ne naslućujem iz tvojih riječi, 
njegovu pjesmu osluškujem. 

— Istina progovorila iz tebe, — klikne otac. 

U taj čas brkati momčić doskakuće i poleti majci. 
Prosjakinja ga pomiluje i zapita oca: 

— Ima li već kuma? 

— Toj sreći da će nam trebati i kum nismo se 
smjeli nadati. 

— Sinko, ja bih ga rado za kumče, ako bi učinio tu 
tjubav ubogoj prosjakinji. 

Otac prvo poljubi ruku starici i reče: 

— Patila si u životu! — bolju kumu ne želim. 

U njegovim očima su se zrcale suze radosnice, ali 
ni oči stare kume ne ostadoše bez suza. Kada je uzela 
kumče u ruke, niz staračke obraze skotrljaše se tri suze. 
Ona dvije uhvati u ruku, a jedna se otkotrlja kao da je 
živa. Siromah je u čudu pratio pogledom tu suzu. Za 
tren oka ona se razbi o kamen pred kućom i u taj čas 
ispod kamena poteče bistar potok. Dok siromah nije 
zaustio, starica podje na potok. Tamo brkatog momčića 
stavi na grudu svježe izorane zemlje, a ocu pruži ruku 
u koju je zahvatila dvije suze. 

— Uzmi ove suze radosnice, — rak mu, — i čuvaj ih. 
Kada moje kumče bude pošlo na neki daleki put, daj mu 
ih. Neka ih gleda i pita za savjet, kad mu bude teško 
na duši. 


6 


Otac primi dar, ali kad je pogledao, njemu u desnici 
nisu suze već dva krupna bisera, a prosjakinje nestade. 
Tamo gdje je stajala stvori se ruža, a oko nje zlatna pše- 
nica. Otac i sin nisu imali vremena da izraze svoje čudje- 
nje, a potok se već razlio oko ruže i pšenice, te stvori 
otočić. Iz njegova srca javi se glas: 

— Kumče moje malo, ovamo ne dolazi, dok se ne 
vratiš s velikog puta na koji će te povesti glas srca. Kada 
to bude, ukopaj te suze radosnice medju ovu pšenicu. 

Otac i sin nisu smogli ni riječi, no su se samo poklo- 
nili u znak da će poštovati želju stare kume. 


I. 
DOLAZAK VOJSKE 


Momčić je proveo prvu noć u roditeljskom domu, a 
kad bi drugo veče, saopći roditeljima da više ne će nočćiti 
u kući. Danju je uz oca i majku, noć provodi u očevoj 
njivi negdje na žitnom klasu. Kako je malen, ni roditelj- 
sko srce ga ne bi lako pronašlo u klasju, da nije bilo 
njegove pjesme, ali je ona svake zore javljala roditeljima 
gdje im je sin. 

Roditelji ga nisu pitali zašto provodi noć u klasju, 
jer je za njihovu sreću bilo dovoljno, da ga imaju u bli- - 
zini. On pjeva, prepliće pjesmu s pticama i ne boji se 
nikoga. Ni roditelji se ne boje, jer su već nazirali šta se 
krije u njihovom mališanu. Koliko je malen, toliko je u 
njemu snaga velika! Tvrd je, da mu ni kremen nije ravan. 
Što dohvati samim brkom, to mu ne izmakne. Gdje stane 
nožicama, otud ga ne pomakne ni kamen, što se ruši s 
brijega. Brkom savija željezo, a što čini rukama?! 

Mormčić je preko noći u žitu, zorom već prije pijet- 
lova pjesmom budi roditelje, da pjesma ne prestane cijeli 
dan. Dok je sunčeva zraka, čuje se i njegova pjesma. 
Dani su tako prolazili u sreći i zadovoljstvu, ali momčić 
jednom vidje da nije porastao ni za dlaku. Koliki se 
rodio toliki i ostao. U prvi tren se zabrinuo, ali ne zbog 

sebe. Cn je znao, da je sva sreća roditelja u njemu, te se 
pobojao, da njih ne će ožalostiti što je tako malen. 

— Neka si ti nama živ i zdrav, pa bio manji i od 
makova zrna, — umire ga roditelji, kad su čuli kakva ga 
briga mori. 

Mormčića je silno obradovala nepomućena sreća ro- 
ditelja. Taj dan nije bilo ptice, koja bi ljepotom nadma- 
šila njegovu pjesmu. A kad je došlo veče, on se mije 
krenuo njivi, već zamoli kumine suze radosnice. 

— Ne čekajte me nekoliko dana. Idem da dovedem 
sebi vojsku, — objasni roditeljima razlog putovanja. 

— Kakvu vojsku?! — začudi se otac. 

— Zar ti ne znaš tko ti je sin?! Ja sam car! 

— Kakav car? — otac se sve više snebivao. 

— Još ne znam. Kakva mi bude vojska, takav ću 
biti car. 2 

Kad je otac čuo te riječi, pomislio je, da se dijete 
igra. Ne bi on razbio čari djetinje igre ni za živu glavu. 
Znao je, da nema toga blaga na svijetu što vrijedi koliko 
čarolija onih divota koje dijete stvara igrajući se. Ni jed- 
nim glasom nije okrnjio ozbiljnost koju priliči pokazati 
u razgovoru s jednim carem. Dostojanstveno je predao 
sinu kumine suze radosnice, ali ga ipak opomenu: 

— Sinko, nemoj zaboraviti, da je u njima dio one 
dobrote koja se zrcali u kuminim očima. 

Roditeljima se činilo, da su kuća, polje i sva okolina 
umrli za ono nekoliko dana, dok je sin bio otsutan. 
Rodiše se ponovo one zore, kad se momčić opet oglasio 
pjesmom. Otac potrča prvi, ali kad stiže do njive, na 
njega navališe neki sitni mravi. Majušni su, kao da su 
krojeni prema brkatom momčiću, ali ih je čitavo more. 

— Ne dirajte ga, to je moj otac! — poviče brkati 
momčić odnekud iz klasja. 

— Sinko, šta ti je to? — roditelji zapitaše u jedan 
glas. 

— Moja vojska. Ja sam mravlji car. 

Ocu dodje da se nasmije, ali je nadjačala želja, da 
sina svojski zagrli. Doduše, to nije bilo baš tako lako, 
jer majka nije ispuštala sina iz zagrljaja, ali na kraju 

dodje red i na oca. Neka je sin sada i car, ne smeta što 
ima mravlju vojsku, samo neka mu je čio i veseo. Rodi- 
telji od puste dragosti nisu sina zapitali gdje i kako je 
stekao tu silnu vojsku i što kani s njom poduzeti, Neka 
se dijete igra i veseli. 

Od tog dana su ga od milja zvali carem, a on rodi- 
telje sluša, razveseljava ih nestašlucima i pjesmom. Tako 
je život u siromahovoj kući tekao kao i ranije, iako je 
sad tu prebivao jedan silni car. 


NI. 
SUSRET S JADNIKOM 


Ne prodje mnogo vremena, kad jedne noći car nadje 
čovjeka kako leži ukraj žita, na obali potoka. Vidi se, 
da je mlad, ali je oronuo i osijedio, kao da mu je stotinu 
godina pritislo pleća. Morao je usnuti umornim snom ili 
pasti omamljen, jer mu je lice ispirala bistra voda potoka 
u položaju u kojem mu je glava klonula u njega. Car 
osjeti jaku želju da sazna sudbinu ovog nesvakidašnjeg 
gosta, te ga tiho oslovi. Koliko je bilo carevo iznenadje- 
nje, kad čovjek skoči na prvu riječ, kao da je poliven 
vrelom vodom! Kako se odbaci od tla, prvim pokretom 
je odao da će se dati u bjesomučan bijeg. Bježi od samog 
ljudskog glasa. Bježao bi, ali u posljednjem času opazi 
koliki je car, i to kao da ga malo umiri. Zastade bojažljivo 
i zapita: 

— Tko si ti, mali čovječe? 

— Mravlji car. 

Ove jednostavne riječi su ga očigledno umirile. 


— Mora da si dobar car, kad si na čelu takva naroda, 
— sa sumnjom i ustežući se prošaputa. . 

Kad je razgovor nekako već započeo, car upita gosta, 
koje dobro ga dovodi ovamo. 

— Daleko od dobrog. Zlo, brate, zlo! Ja bježim, — 
prošaputa ovaj, a u svakoj riječi drhtao je pritajeni užas 
gonjene zvijeri. 

Bježi otkad sebe pamti, ali nikako da pobjegne. Volio 
bi biti tako malen kao car, da se može sakriti i medju 
dva zrnca prašine. Do ove noći nije znao za miran san. 
Ni sam ne zna kako je u suton dopro do ovog potoka. 
Zapečena usta sama su pala vodi, i kad se malo napio, 
njega kao da je neka blagotvorna ruka uljuljala u slatki 
san kakvom se više nije nadao. Iz njega se prenuo na 
carev glas. 

Car nije imao iskustva s ljudima, ali mu se ipak učini, 
da je neobičan i čovjek, i način njegova ponašanja i 
govora. Gost nije imao mira ni za tren. Zvjerao je prije 
svake riječi, kao da strahuje od nečijeg prisluškivanja. 

Car jedva dočeka da ga može zapitati: 

— A tko te goni? 

Nepoznati čovjek se skanjivao. Očima punim straha 
kolutao je, kao da osjeća blisku opasnost. U tom sluča jno- 
baci pogled na potok, te se iznenada naže i napi vode. 
To kao da za čas izmijeni čovjeka. Pribrao se i hitro 
prignuo carevu uhu. 

— Nije mi jasno. To je neka neman, strašilo, što li? 
Nemam zaklona od njega. Ne nalazim tako zabita mjesta 
gdje mi ne bi bilo za petama, — prošapta kršeći ruke 
od očaja. 

Car požali jadnika, ali ga iznenada obuze nešto slično 
pritajenom preziru. 

— Reci već jednom što te muči?! 

Carev zapovjednički glas nije odagnao strah u do- 
šljaka. On poče ponovo zvjerati, i dok mu usta ne zalu- 
taše do potokove struje nije smogao riječi, ali kad se 
napi, poče šaptati: 

— Danju i noću je nadamnom njegova crna sjena. 
Davi me, prisiljava. Steže me teškim lancima ili mi trpa 
u ruku krvavi mač. 

Car prviput u životu upozna šta to znači kad se pre- 
vrši mjera strpljenju. Prodrmao je došljaka, hrabreći ga 
riječima: 

. — Usudi se već, reći — tko? 

— Rekoh već — ne znam jasno. Neka crna neman, ali 
joj ne znam lika ni lica, a uvijek mi je pred očima. 

— Da ti ne sanjaš? | 

— Ne — došljak odbi odlučno. — Ne da mi sna. Ona 
me noću drži budnog i tako je vidim. 

Car se zamislio jedan tren, a zatim reče: 

— Ne, ti je samo nazireš. Ne znaš joj lika ni lica, 
jer se nisi usudio ni da je sagledaš, a još manje da se 
ogledaš s njom. Žalosno je to. 


Nepoznati čovjek nije slušao cara. Udario je u lelek 
i pokazao caru što je bježeći učinio od sebe. Iz opanaka 
su virili patrljci. Noge je ožuljao do gole kosti, ali nikako 
da pobjegne ili se sakrije od goniča. Cara izdade strplje- 
nje. Prekide onog s riječima: 

— Ne činiš dobro ni sebi ni ikome. 

— A zašto?! 

— Zato što bježiš kao da nisi čovjek. 


Jadni čovjek ne izdrža carev pogled, nego se zagleda 
u svoje unakažene noge i zareda uzdasima. Car se baš 
spremao da ga rastrese i ohrabri, kadli zagrmi iz daljine. 
Grmljavina nije još ni odjeknula, a jadnik se odbi od 
zemlje, kao da ga krila nose, a ne do gole kosti ranjave 
noge. Više nije izustio niti riječi, niti je poslušao. Nestao 
je u noći kao vihorom zahvaćeni list. 

Nestade ga bestraga, ali caru više nije mogao izaći 
iz glave. Jadniku se zametnuo trag, ali su caru ostale 
misli. Te zore njegova pjesma kao da je izgubila nešto 
od one dječje zvonkosti, i bila je protkana muževnom du- 
binom i širinom snage. Njegov otac je bio radosno uzbu- 
djen, kada je osjetio promjenu u jutarnjoj pjesmi. 

— Stara, čuješ ti to? — razdragano je govorio ženi. 
— Kao da sebe slušam u vrijeme, kad sam tu krčio šumu, 
udarao temelj. Ovo je neki čudan zov kojeg sam i ja onda 
osjetio. Kao da me pomladjuje. 

— U meni kao da budi čarobne snove mladih dana, 
— saglasi se i careva majka. 

Car se uzalud pitao zašto su ga roditelji to jutro 
grlili i cjelivali sa ushitom, kojem on nije naslućivao ko- 
rijena. On je, nasuprot njihove žarke razdraganosti, osje- 
ćao kao prisjenak tuge, jer otkako je neobičan gost bio 
u žitu, car je samo mislio i nikako nije nalazio mira. 
Njega je taj prvi ozbiljni susret s mislima uznemiravao, 

na početku mu nije mogao naslutiti kraja. Car je prviput 
u životu osjetio breme, ali ga ono nije dugo tištalo. 

Njegova sreća je bila, što je i taj dan pratio pjesmom 
sunčevu svjetlost kao i svakog dana. I kad se vatreno 
oko usred dana, na vrhuncu, razgori svim zlatnim bukti- 
njama, car iznenada osjeti neobjašnjivu snagu. To nije 
bila snaga koju je poznavao u svojim vitim brcima, u 
kvrgastim ručicama. Bilo je to nešto iznad svega toga. 

Otac je baš u to vrijeme završavao rad na njivi. Sin 
mu klikne: 

— Oče, šta je to od mene? Kao da mi je san došao 
na oči, a evo budan sam. Netko kao da mi šapnu: iz misli 
se radja djelo. 

Otac se samo nasmiješi, žuljevitom, od zemlje crnom 
rukom pomilova sina i jedva čujno reče: 

— Pusti srcu na volju: zapjevaj, sinko! 

Tako su uz pjesmu došli pod krošnjati orah, gdje ih je 
majka čekala s ručkom. 


IV. 
CAR STVARA RODITELJIMA NOVI DOM 


Nekoliko dana kasnije roditelji zapaziše, da njihov 
sin često razgovara s nekim u klasju. Nikog živog u oko- 
lini, ali čuju da sin razgovara, iako riječi ne mogu raza- 
brati. Roditelji se posavjetovaše i odlučiše, da ga otac 
zapita. 

— Oče, savjetujem se s vojskom, — objasni car. 

Roditelji se i sami začudiše, što se nisu tome dosje- 
tili. Kako su i mogli zaboraviti, da im je sin car. I umi- 
riše se. Neka se dijete zabavlja na svoj način. Ali još to 
veče čekalo ih je novo iznenadjenje. Caru je privukla 
pažnju jedna torba, koju su roditelji pomno čuvali. Kada 
je zapitao za nju, otac mu objasni: 

— Sinko, u njoj smo donijeli prvo sjeme Za našu 
njivu. 

— Sad znam razlog zašto je i meni tako prirasla za 
srce, kad još nisam znao otkud ta pažnja s kojom ste je 

čuvali. Oče, veliku radost ćeš mi učiniti, ako mi je daš. 
Meni je nužna torba, jer večeras ponovo krećem na put. 


Otac bi dao srce iz njedara, ali se ne obradova, što 
će mu sin opet biti daleko od kuće. 


— Kamo si opet naumio? — zapita ga tužnim glasom. 


Roditelji su sad saznali o čemu se car savjetovao sa 
svojom vojskom. Odlučio je, da gradi novu kuću. Naumio 
je, da to veče podje po gradju. Roditelji se ozbiljno za- 
brinuše, kad im je sin saopćio svoju nakanu. Dok se pro- 
glašavao mravljim carem, oni su još uvijek vjerovali da 
se igra, ali ovo je zvučilo ozbiljno. 


— Da ne misliš u ovoj torbi donijeti gradju? — otac 
izrazi svoju sumnju. 

— Ne. U njoj ću nositi svoju vojsku, a ona će do- 
premiti sve što mi treba za gradnju, — odgovori sin s 
najvećom ozbiljnošću. 

Roditelji pritajiše uzdah i otac poče odvraćati sina. 

— Još se nisi ni naigrao. Sinko, rano si zasukao 
rukave. 

Car se samo nasmiješi na te riječi, ali vidjevši 
kako starce obuzima tuga, poče ih tješiti. 

— Mili moji, za mene nema ljepše igre. 

Otac se iznenada sjeti kuminih riječi, koje je izustila, 
kad mu je predavala suze radosnice. Kad je te suze pre- 
dao sinu, nije mu palo na um šta to znači. Sad mu je 
bilo jasno. Sina je srce vuklo nekamo. Kumine suze su se 
već krile u njegovim njedrima. Car već leprša krilima, 
prokušava ih za veliki put, kojeg još nije pronašao, ali 
čiji zov ga privlači neodoljivo.-I otac naglo reče: 

— Sinko, ako ti srce to ište, neka je s blagoslovom. 


Predao mu je torbu u znak, da se u dubini srca po- 
mirio sa sudbinom, da dugo iščekivanog sing isprati na 
daleki put. A majka zadrža suze, gledajući kolikom ra- 
došću se ozarilo lice mravljeg cara, kada je iz očevih 
ruku primio taj mali, ali dragocjeni dar. 

Car poljubi roditelje u ruku i skokne u klasje koje se 
kupalo u posljednjem ognju sunca. Kada je padao prvi 
mrak, roditelji su vidjeli cara gdje sa torbom na ledjima 

odmiče put velikih planina. On je prije zore stigao u srce 
planina. To jutro ptice u gorama slušale su pjesmu koja 
je razdraganošću očaravala i njih. A one su dotle mislile, 
da nitko ne pozdravlja rodjenje dana takvom radošću kao 
one. U njihovim malim srcima, kao da se razbudio neki 
tajanstveni glasić, koji im je govorio, da ova pjesma ne 
pozdravlja samo toplinu i svjetlost sunčane kiše, nego 
sve ono što će se iz nje roditi i stvoriti toga dana. I one se 
sjatiše, da vide to nepoznato stvorenje, od čije pjesme kao 
da se pokrenula sva planina. 


Šta su mislile u svojim glavicama, kad su ugledale si- 
ćušnog momčića, to je tajna. Sigurno je, da su se mnoge i 
razočarale u svom očekivanju, kad nisu ugledale stvor 
divovskog rasta, pa čak ni takvog rasta kao ljudi koje su 
one navikle da gledaju. No bilo kako bilo, zagonetnoj čari 
njegove pjesme nisu se mogle oteti i one su lepršale oko 
njega. Gledale su, kako on iz torbice pušta nepreglednu 
množinu sitnih mravi. 

Ma koliko se trudile, ptice nisu mogle dokučiti ništa, 
jer nisu razumijevale razgovora, koji je momčić vodio s 
mravima neprestano trčeći od grupe do grupe. Tako je to 
trajalo nekoliko dana, kadli jednog jutra medju mravima 
nasta prava trka pred pukotinom kroz koju se nazirao 
neobičan sjaj iz podzemne špilje. Brkati momčić je dotr- 
čao tamo, i čim je izmijenio nekoliko riječi, pozva sve 
mrave na okup. Kad su pristigli i oni iz najudaljenijih 
vrhova i pukotina, ptice ugledaše kako momčić vadi iz 
njedara nešto nalik na dva svijetla zrna. 

On je to činio, kao da mu drugi pokreće ručice. Ptice 
su vidjele, da je te svijetle stvarčiće stavio sebi u oči, dok 
je govorio mravima, ni ne prateći pokret svojih ruku. Čak 
je i za ptice bilo očito, da je brkati momčić to činio ne- 
svjesno, ali je njih mučilo što baš ništa ne poimaju od 
svega toga. 

One nisu znale, da je mravlji car uzeo iz njedara ku- 
mine suze radosnice, niti su mogle dokučiti zašto su mu 
suze potekle, čim je te svijetle stvarčice stavio u oči. 
Vidjele su samo, da je ta dva svijetla zrnca izvadio iz nje- 
dara. Izgleda, da je jedna vrana, stara nekoliko stotina 

godina, imala najveći dar opažanja, jer kad je car izva- 
dio kumine suze iz njedara, ona reče ptičjem zboru: 

— Čini mi se, da sam prokljuvala tajnu njegove veli- 
čanstvene pjesme. Kod bića njegove vrste ne računa da li 
su mali ili veliki, nego je važno to, da li u grudima imaju 
nešto čarobno — tamo se krije izvor njihovih ljepota. 

Mravlji car, opkoljen radosnom vojskom, pohitao je 
u špilju, dok su mu iz očiju tekle suze potokom. Podzemna 
špilja sad je prviput odzvanjala od ljudske noge. To nije 
bilo nikakvo čudo, jer se u nju moglo ući samo pukoti- 
nama kroz koje se jedva provlačio i sam mravlji car. A 
bio je tu i drugi razlog što običan smrtnik nije mogao 
tako lako u špilju. U njoj je bio sam užareni kamen. 


Ni sama careva vojska nije imala hrabrosti, da udje 
prije njega. Jedna grupa mravi je po svjetlosti, koja je 
obasjala i pukotine, saznala da je konačno pronašla ono 
što car traži. Ali kad je car stupio u špilju lijući suze, pod 
njegovim rukama toplina se pretvarala u ugodnu svježinu. 
Ni njega ni njegovu vojsku užareni kamen nije pekao, 
čim je suzama bio orošen. 

Car se zasukao i lomi užareni kamen golim rukama, 
a vojska prima tovar za tovarom. Tako su marljivo radili 
do sunčeva zalaska, a onda su ptice u planini čule carevu 
oproštajnu pjesmu. S prvim mrakom iz planine se gubilo 
nepregledno mnoštvo svitaca — to je odmicala careva 
vojska s užarenim kamenom na ledjima. 


U zoru, kada su roditelji pohitali ususret carevoj pje- 
smi, uz njihovu radost pridružila se i začudjenost koja 
nije imala kraja. Kako su istrčali iz stare kućice, nje ne- 
stade. Stare kuće više nema, ali na zaravni iznad litica u 
sunčanoj kiši kupa se nova kućica, a oko nje ograda od 
užarena kamena. Roditeljima se učini, kao da je zaravan 
ovijena plamenim prstenom. 

— Eto vam novog doma, — car reče, dok su ga ro- 
ditelji grlili. 

On to reče jednostavno, kao da im je pružio svježe- 
uzabranu jabuku, ali roditelji ne mogu da izuste ni jedne 
riječi. Sad su se uvjerili, da je mravlji car dijete, koje zna 
živjeti u budućnosti. Kad su stigli unutar užarene ograde, 

starci se već nisu toliko čudili kad su tamo našli njivicu i 
potočić sa otokom od ruža i zlatne pšenice. Samo ih je 
jedno čudilo: na ogradi ni pukotine, a oni ipak udjoše, 
kućica je ista kao i stara, ali je ipak svjetlija, zvučnija. 
Svu začudjenost otac je izrazio ovim riječima: 


— Sinko, koliko se ja i majka namučismo, dok nismo 
iz divljine iskrčili ovo malo njive, i doveli pod krov ovo 
malo sljemena, a ti nas ostavio da spavamo na starom 
ognjištu, a razbudio nas na novom! Jedno bilo — za tren 
oka ga nema, — drugog nije bilo, za tren oka se stvorilo! 


Otac se čudio tome, ali se još više iznenadio, kad mu 
sin reče: “ 

— Oče, ali da ti nisi tu krčio, ne vjeruj, da bih ja mo- 
gao stvoriti nešto. Ja mogu samo zahvaljivati što u meni 
teče tvoja krv, a ni majku našu ne ćemo zaboraviti! 


Car se od milja našalio sa roditeljima i tako ih u ve- 
selju uvede u njihov novi dom. ' 


V. 
CAR SLUŠA OČEVE SAVJETE 


Roditelji se brzo navikoše na novo mjesto. Nisu se 
već čudili ni tome što potok, nastao iz kumine suze, pro- 
tiče kroz užarenu ogradu, iako na njoj nema pukotine ni 
toliko, koliko da je vjetar produše. Na zaravan sunce ra- 
nije dolazi, a kasnije odlazi nego u dolini. Stari roditelji 
su se radovali dužem danu, jer su više truda mogli uložiti 
u njegu usjeva. Radili su predano od svanuća do mraka i 
u tome nalazili zadovoljstvo koliko i u pjesmi njihova 
sina. 

Ali uskoro ih ta pjesma kosnu nečim pritajenim. Car 
se sad nije po cijeli dan zadržavao oko njive kao ranije. 
Dešavalo se da ode izvan ograde i luta okolinom i po pola 
dana. Roditelji su čuli pjesmu i znali, da se sin nije previše 
udaljio, nije pošao na neko putovanje. Nije njih brinulo 
to što im sad nije uvijek za petama; njihovu pažnju je 
privuklo nešto novo u carevoj pjesmi. Čim je zašao u oko- 

linu, poneki glas kao da se s mukom izvijao iz njegovih 
grudi. 

Jednog lijepog dana, kada se careva pjesma teško pro- 
bijala iz daljine, otac, naslonivši se na motiku reče majci: 


— Ženo, u djetetu raste neki nemir. 


Njih dvoje su kopali do same užarene ograde, tamo 
gdje se prostirala sjena krošnjatog oraha. I baš kad su 
htjeli povesti razgovor o sinu, začuju kako netko kliknu u 
dolini: 

— Potok! Ipak ga nadjoh ponovo! 

U tom glasu bilo je toliko radosnog, da su carevi rodi- 
telji zaboravili na sve drugo. Očima su potražili onoga koji 
je tako bučno izražavao svoju radost. Koliko je bilo njihovo 
iznenadjenje, kad su vidjeli jednu oronulu spodobu. Tamo 
gdje je potok vijugao preko nekadanjih temelja njihove 
kućice, iz šume je pohrlio čovjek kojem su gole kosti vi- 
tile iz opanaka. Starca i staricu obuze laka jeza od same 
te slike, ali ih obuze pravi užas, kad je neobični došljak 
iznenada pogledao prema njima, stravično kriknuo i dao 
se u bijeg, kao da ga bjesovi gone. Starac i starica osta- 
doše zapanjeni. Oduzela im se riječ, kad su shvatili, da 
jadni čovjek bježi čim ugleda ljude, i kad su se malo pri- 
brali, nisu našli druge riječi, tek su nekolikoputa ponovili: 

— Šta to može biti?! 

Na njihovu sreću car se pojavi. Uzbudjenje njegovih 
roditelja dovoljno jasno mu je govorilo, da se dogodilo 
nešto izvanredno. No car se nije mnogo iznenadio, kad je 
po opisu prepoznao jadnika kojeg je one noći našao na 
potoku. Tim veće je bilo iznenadjenje roditelja kad su 
čuli, da car poznaje tu jadnu ljudsku priliku, i da je ona 
uzrok nemiru koji ga obuzima. Car je ispričao susret s 
onim nesretnikom, uzdahnuvši na kraju: 

— Mili moji roditelji, iza tog čovjeka kao da mi je 
ostalo neko tajanstveno pitanje, na koje moram naći od- 
KOvOra, a ne znam ni gdje, ni od koga ću ga tražiti. 

Car se naprezao da objasni što ga muči. Tražio je 
riječi, da izrazi sve ono što se zbivalo u njemu, ali je otac 
uzalud gutao svaku riječ, jer, izgleda, ni car nije bio na- 
čisto s tim. On je osjećao buru koju je u njegovo srce 
Mravlji car 2 Pu n 

posijao onaj jadnik, ali zvukove njenog kovitlaca nije 
mogao jasno razlučiti. 

Roditelji se zgledaše, kao da očima žele reći: to je 
novina u njegovoj pjesmi. A car nije štedio riječi, kao 
svaki onaj koji želi naći utjehu, ruku koja će pokazati 
pravi smjer. Cn je znao biti rječit, ali sad ni mnoštvo 
fiječi nije bilo kadro da odredi lik i medje onoga što je 
osjećao. Ocu se činilo, kao da u mjesečini nazire daleki 
otsjaj jezerske površine. Vidi daleku plohu namreškane 
vode, zna da je to gorsko jezero, ali nije u stanju sagle- 
dati obale, nazreti dubine jezera. No ono što je čuo bilo 
je ipak dovoljno. On je jasno nazreo klicu careva nemira. 
Shvatio je u jednom trenu, da će sin tek sada otići na put 
koji će roditelje duže vremena lišiti njegove drage blizine. 

— Vuče me nešto, neprekidno se uzburkava, kreće, 
napinje, evo tu, — car pokaza na srce. — Još ne slutim 
kamo treba da podjem, niti znam kako ću poći, ali slu- 
tim da moram stvoriti mnogo prijatelja, jer onaj jadnik, 
osjećam, nije sam, nije jedini koji vapije. Taj zov je kao 
pupoljak koji puca: mora procvjetati. Otkini ga, drukčije 
ga ne možeš spriječiti da ne propupa. 

Roditelji se nisu još ni prenuli iz prve zapanjenosti, 
a on je već vezao priču dalje, da bi dobio što bolji savjet 
i što temeljnije ih uvjerio u neminovnost puta koji je pred 
njim. Ispričao je kako je stekao vojsku. Tražio ju je pu- 
tujući noću, dok se obdan odmarao. 

— Oče, znaš li razlog zašto sam tako činio? Po snu 
se poznaju ćudi. 

Nemiran je san onih koji pred savješću ne mogu po- 
ložiti račune. A zar tko sladje spava od onih ljudi koji su 
obdan predano radili na korisnom djelu? Opasna je blizina 
onih koji noću krstare kroz zasjedu tame. 

Tako je birao i izabrao vojsku. 

— Uživao sam gledajući divnu mirnoću sna ovih 
mravi, — carev glas je postao nježan, kad je govorio kako 
ih je zatekao. 

Dok je govorio o njima, lice mu je zasjalo od neke 
unutarnje svjetlosti, a kad je slikao one koje je odbacio, 
iz carevih očiju su vrcale iskre prezira, gnušanja i mržnje, 

Sretao je čopore snažnih, neustrašivih vukova, kojima su 
vilice škljocale čeličnim zvukom. Nudile su mu se horde i 
snažnijih zvijeri, ali ih je sve odbacio. Istinu da kaže, ukla- 
njao im se s puta, jer se na mahove plašio samog “sebe. 
Ni sada nije načisto, da li ga je jedino slika tog jadnika 
pobudila da krene tim putem, ali još manje sluti odakle 
mu moć da bira sebi vojsku koju hoće. Jedino je sigurno, 
da je tu moć imao i često je strahovao, da ne pogriješi u 
izboru. 
Da bi na tren odagnao ozbiljne misli, našali se: 


— Možda je ta moć otuda što sam car, ali otkud sam 
postao car, kad ni prvi dan u životu nisam imao kruha?! 


Roditelji su dalje saznali šta je car sve iskusio na putu. 
Dok je noćima krstario kroz gore, iz dolina je dopirao 
neprekidni žamor. Ctupljeni glasovi slili su se kao zujanje 
roja, ali carevo oštro uho uhvatilo je neki nesklad. Iz pri- 
gušene obline skupa glasova, kao da su se odvajali čas 
uzdasi i jauci, čas cika i vesela vriska. Činilo mu se, da sve 
to naizmjence ponire i navire, kao kad nešto žitko ključa. 
Slušajući to pred njegovim očima iskrsnu slika rijeke, u 
kojoj se voda odbija od zatona, bijesno se vrti u virovima, 
ulijeni na plićacima kao da svim tim hoće zadržati maticu, 
ali se ona unatoč svega pobjedonosno probija naprijed 
svojom čipkastom krestom. Slikajući to car završi rije- 
čima: 

— Ne znam, da li da krenem tamo. Sve mi nešto go- 
vori, da je onaj jadnik ponikao u tim dolinama. Treba mi 
vaš savjet, vi ste već okušali život. 

Roditelji se tužno zgledaše. Misao da će ostati bez 
sina nije ih napuštala. Otac reče: 

— Sinko, zar si ti baš rodjen zato, da se brineš za 
onog jadnika? 

— A zašto bih živio, kad ne bih pokušao da uradim 
makar toliko da me bar prvo koljeno spominje. 

— A što sam ja učinio? — otac ga je pokušao odvra- 
ćati i dalje. 

— Ti?! Zar se nisi borio da othraniš bar jednog sina?!l 
Zar nisi dosta znoja lio, da pobijediš divljinu, iz krčevine 
izbaciš panjeve i kamenje?! 

Otac je to priznao snebivajući se i pokušavajući da 
umanji značaj toga, ali car nije popuštao. 

— Oče, zar se nisi mogao prekinuti, dok si teško ka- 
menje teglio s njive?! A zar si stao, dok se trošna zemlja 
nije mrvila pod tvojom motikom?! A ja da se pribojavam 
opasnosti toga puta?! 

Roditeljima je bilo jasno, da ne će izmijeniti carevu 
odluku, ali je majka htjela da je bar odgodi. 

— Sinko, ali zar to mora već sad uslijediti? — zapita 
bojažljivo. Caru je bilo žao roditelja. Blago je rekao: 

— Majko, kakva mi je radost od današnjeg dana, ako 
ništa novo nisam stvorio?! A k tome vi ni ne slutite, kako 
ću vam biti blizo i kad podjem na taj put. 

Dok su se oni — snebivali, car je pribjegao rječitosti. 
Oni su doznali da njega na taj neznani put nešto privlači 
kao strmi vis. Čovjek krene na opasni vis, za čas ustukne. 
pred svakom provalijom, pred svakom vrtoglavom strmi- 
nom, ali ga ipak neodoljivo nosi želja da se uspne što 
više. Pogled koji se otkriva iza svake stope uspona pobje- 
djuje strah i neodlučnost. 

— Roditelji moji, sunce ne zlati svjetlošću samo naš 
kraj. Ono me zove, da mi pokaže sve što otkriva svojim: 
Zracima. 

Majka ga je prva poljubila u znak da se pomirila s 
onim što mora biti, ali doda: 

— Sinko, neka ti je s blagoslovom, ali savjet koji 
tražiš nije lako dati. Mnogo je dana otkad mi pamtimo 
dobro i zlo, ali iz svega moramo pronaći najbolje. 

I otac je bio mišljenja, da se prvo posavjetuje sa že- 
nom, a tim radije je prihvatio njenu misao, što je namje- 
ravao da je uteši. Čim su ostali sami, on poče: 

 — Ženo, ne brini se, naš sin je snažan i nadaren 
umom. 

Ona je prozrela muža. Njen osmijeh je bio pun za- 
hvalnosti, kad mu je rekla: 

— Znam, ali i ti znaj, da on nikad neće biti toliko sna-- 
žan, da otkloni strepnju materinskog srca. 

Roditelji su jedva sklopili oka te noći, a kad im je 
careva pjesma oglasila dolazak zore, oni su se začudili. 

onome što je ispunjavalo njihova staračka srca. Dok su 
mučno naprezali misli kako bi sina najbolje uputili, nisu 
zapažali kako radost što imaju takvog sina sve više po- 
tiskuje strepnju roditeljskog srca. Kad su pod dojmom 
njegove pjesme otkrili to bodro čuvstvo otac usklikne: 

— Ženo, da li mi sina ispraćamo na taj put ili sami 
krećemo?! Kao da se pomladjujemo u njemu! 

On je možda i nesvjesno rekao istinu. Žar kojim su 
pohrlili sinu ususret odavao je što se desilo u njihovim 
dušama. 


VI. 
CAR UČI KOD STRICA 


Roditelji su sina našli okruženog vojskom. Znali su 
kolika je znatiželja i cara i njegove vojske, te otac odmah 
poče: 

— Sinko, teško je htjeti učiniti lijepo djelo, a ne moći. 
Onda se boriš sam sa sobom, izjedaš svoju dušu, ispija te 
vlastita nemoć. Teže je moći, a ne htjeti. Onda te nagri- 
zaju svi koji od tebe čekaju da im pružiš ruku. Zato kreni 
s roditeljskim blagoslovom. 

Ali car se rano poradovao tim riječima. Otac ga nije 
puštao iz tih stopa u doline čiji žamor je mamio cara. Pr- 
vim riječima je namjerno obradovao sina, da bi mu to 
bila prva kušnja. A zatim mu je saopćio, da od puta još 
nema ništa. 

— Prvo ćeš poći stricu. On je kovač. Znaš li šta ćeš 
kod njega raditi? Naučit ćeš da savladaš sebe. Koga pri- 
vlači strmina visa kao tebe, taj prvo neka nauči da se ne 
leti bez krila. 

Po mirnoći s kojom je car prežalio izgubljenu nadu 
da će odmah ktenuti na put, otac je vidio da će kovač do- 
biti dobrog učenika. I odmah ga je uputio kako će doći do 
strica: neka krene za tokom njihovog potoka i ide sve 
dok ne dodje do seđme doline. Car nije oklijevao. Oprostio 
se s roditeljima, torbu s vojskom prebacio preko ramena 
i pošao s prvim zracima sunca. 

Druge zore u jednoj zatvorenoj dolini našao je usam» 
ljenu kolibu u kojoj je makovanj odzvanjao pod moćnim 
udarcima. Cara je dočekao čovjek, koji je naličio njego- 
vom ocu kao jaje jajetu. Car se čudio, što ga je stric ođ- 
mah prepoznao, a još više se iznenadio kad je rekao: 

— Došao si, dakle, da izučiš zanat? 

— Da, došao sam da učinim sve što su mi roditelji 
savjetovali. 

“Stric je kovao veliko usijano željezo, a iza njega se 
žarila cijela gomila. Nije prestajao s radom ni za tren: 

— Sinko, učenje ne će biti lako, — upozoravao je 
cara. Kod mene se uči brzo ili nikako. Tko nije sposoban 
da skupi snagu u jedan čvor; tome mjesto nije kod mene. 

Car ga je gledao netremice. 

— Striče, ni ja ne volim natezanja. 

— Kako ćeš tako malen doseći do nakovnja? 

Caru je stričeva zabrinutost postajala smiješna i nije 
mogao zadržati osmijeh pa je rekao: 

= — Ako dotle ne porastem, skakat ću. 

I stric se morao nasmiješiti, ali je ipak vrtio glavom. 
Nije baš mnogo vjerovao, da će momičić izdržati. Nije šala 
s teškim čekićem u rukama skakati kod svakog udarca. Da 
bi caru predočio otkud izvire to nepovjerenje, reče mu: 

— Sinko, kod mene se uči triputa po tri dana, ali dok 
se radi, nema zalogaja ni gutljaja, ali ni spavanja. Jedino 
pred smiraj dana uzimam kratak predah, da se nauživam 
svježeg zraka. 

Stric je oštrim pogledom ispitivao utisak tih riječi, ali 
car se samo nasmiješio. Odložio je torbu s vojskom i za- 
pitao: 

— Striče, hoću li početi odmah? Da ne bismo trošili 
riječi, moram te upozoriti, da je srce u mene tako malo, 
da strah jedva ima mjesta u njemu. 

Kovač je morao priznati u sebi, da mu se momčić svi- 
dio. Odložio je svoj posao i počeo birati nakovanj i če- 
kić za cara. Kad mu je dao već i posao, sjeti se još da ga. 
zapita: 

— A ne bi li se ovaj dan odmorio od puta? 

— Dok vidim jesam li odmor zaslužio, — car se opet 
nasmiješi stričevoj zabrinutosti. 

Kovaču je srce poigravalo od tolikog samopouzdanja, 
ali sve dok nisu odjeknuli prvi udarci, nije mogao oda- 
gnati sumnju. On se trudio da udarci njegovog čekića što 
češće i čvršće odzvanjaju. Momčić je morao držati korak 
s majstorovim udarcima. To je bio prvi carev ispit. Stric 
je s pritajenom strepnjom očekivao ishod toga, ali je 
uskoro morao stati zadivljen. 

Car je prvo otskakao odbacujući se samo nogama, ali 
kad se počeo odupirati i brcima, stric je čuo gdje momči- 
ćev čekić odjekne dvaputa dok njegov jedamput. Kad je 
stric načas zastao, vidio je kako car jedamput poskoči, a 
u letu dvaputa udari po nakovnju. 

— Sinko, od čega si ti skovan? — divio se caru. 

— Ne znam, — našali se car — jer me tek sada kuju. 

— Ali hoćeš li izdržati do kraja? — kovač je ponovo 
odao, da se sumnja još ne može otresti. 

A car nastavi u šali: 

— Ovako sigurno ne ću. 

Pred sam smiraj dana, kada je došlo vrijeme odmora, 
stric je mogao vidjeti, da je car govorio isunu. Tada već 
nije kovao kao dosad, nego je njegov čekić triputa odzva- 
njao, dok je stričev jedamput. Stric je slatko uzdisao od 
zadovoljstva. Jedno je još samo nedostajalo — vještina u 
iskivanju oblika. Ali stric više nije bio zabrinut, znao je da 
će vještinu svojih ruku lako preliti u ruke brkatog mom- 
čića. 

— Samo pazi kako ćeš se držati kad navale glad, žedj 
i nestašica, — opominjao je cara kad su izašli u svježinu 
sutona, koji je već spuštao svoj veo s vrhova. 

Car je opet bio u šaljivom raspoloženju. 

— Striče, zar ti ne znaš, da sam ja prvog dana u svom 
životu bio bez hljeba? 

Stric je promatrao vrhove koji su se kupali u plame- 
noj kiši sunca na zalasku, polja vječnog snijega koji je 
slao svježinu u dolinu. Car obujmi sve to jednim pogle- 
dom i pohita na potok. Uronio je očima u svaki drhtaj 
brza toka. Stric ga je tako našao, kad je već bilo vrijeme, 
da se ponovo prihvate rada. 


23 


— Da te žedj ne privlači vodi? — zapita stric. 

Car uzdahnu, kao da se prenuo iz slatkog sna. 

— Striče, žedj da je gledam. Tekuću vodu! Da je gle- 
dam i nikad da je se ne nagledam. 

Kovač nije shvatio oduševljenje brkatog momčića. On 
sam je volio i bistrinu i žubor potoka, ali u ovim danima, 
kada je žedj navaljivala, on se čuvao privlačne snage vode. 
Nitko ne bi mogao reći, da kovač nije bio prekaljen, da 
nije već davno ispitao svoju volju, ali se ipak obazrivo 
čuva želje za gutljajem svježe izvorske vode. Zato nije 
mogao ni naslutiti uzrok careva ushita. A ovaj mu objasni 
ne čekajući pitanje. 

— Striče, u vodi je vječiti pokret, u toku joj vječito 
šumi život. 

Te noći, kao da se nešto novo razbudilo u starom 
kovaču. Pod njegovim vještim rukama željezo je dobijalo 
oblike čiju ljepotu je on nekad priželikivao. I iskovao je 
te noći više nego ikada. Ispitujući uzrok tome, on je prvo 
mislio, da to potiče otuda, što sad uči ovog brkatog mom- 
čića, ali kad se uvjerio da medju dva udarca čekića ostaje 
više razmaka no ranije, on odbaci to umovanje. Onda je 
počeo ispitivati zašto se s vremena na vrijeme usporava 
udar čekića. Bio je prijatno iznenadjen, kad je u sam osvit 
dana ulovio sebe: momčić je osluškivao žubor potoka, 
a kao da je u njima jedno srce, to je činio i sam kovač. 

To veče sjedili su skupa na obali potoka i tako je to 
bilo zatim svako veče. Prva tri ne su prošla kao da su 
prohujala. Car tada zapita: 

— Striče, da li ćeš mi igla pažnju i iduća tri 
dana? 

Kovačevo garavo lice osvijetli osmijeh pun miline. On 
je grubom rukom pomilovao carevu glavu. 

— Šuti, nestaško jedan! 

Dva nakovuja su složno odzvanjala dan i noć i kad do- 
dje deveti dan, kovač izabere dva najtvrdja željeza. 

— Cvo će biti naš posljednji zajednički rad. A znaš li 
šta ćemo iskovati? Mačeve! Da vidimo čiji će biti oštriji i 
šta će posjeći kovač, a šta će car? — reče stric, kada je 
caru pružio da bira koje željezo će kovati. 

Njihovi nakovnji su složno zvonili pjesmu rada kroz 
sve dane i noći, ali taj dan je u njihovim odjecima bilo 
pravo slavlje. Glad i žedji su već odavno i suviše žučno na- 
valjivali, nesanica se obarala na svaku žilicu, ali kad se pri- 
hvatiše ovog posla, kao da ih je zapljusnula gorska svje- 
žina. Toga dana sunce još nije počeio skrivati svoje pla- 
meno oko iza vrhova, a njih dvojica su bili gotovi s 
poslom. 

Kovač je prvi krenuo da prokuša mač. Nedaleko od 
kolibe stajao je debeo hrast. Kovač mu je prišao bez riječi, 
ljevicom pogladio mač i neočekivano zamahnuo desnicom. 
Hrast se nije pomakao ni za jednu vlas, ali je car jasno ' 
vidio kako je mač presjekao stablo iznad samog panja. 

— Prošao je kao kroz vodu, — caru se ote usklik. 


— Da ga vjetar ne obori, hrast bi mogao i srasti, jer 
je presječen, kao da ga nisam ni takao, — i stric je bio 
zadovoljan. 

Ali kao da je vjetar poslušao njegove riječi, iznenada 
se diže i udari u hrastovu krošnju. Prvim naletom ga je 
odvojio od panja na kojem se ukaza rez gladak kao led. 
U taj čas ispred cara se zaleluja paperje neke ptice. On lako 
podiže mač, koji kao da se sam vinuo gore i kad je zamah- 
nuo, paperje osta kao netaknuto, ali u dva dijela. 


Stric od oduševljenja najprije samo dugo uzdahnu, a 
zatim poviče: 
— Na tvoj mač ne će sjesti ni muha, porezat će se! 


Stric to još nije dorekao, kad je car spustio mač na 
novu metu. Iznad vrata visio je lanac debeo kao ruka. Car 
ga je dohvatio po sredini. Otsječeni dio otpao je kao zrela 
kruška sa grane, dok se preostali dio nije pomakao ni za 
nokat. 

.. Kovač je jednim vatrenim zagrljajem htio izraziti šta 
misli o izučenoj vještini brkatog momčića, ali ga je u tom 
omeo nezvani gost, koji je u taj čas dojurio pred kolibu. 
Kao da je pao iz neba, pred kovačem i carem zaustavi se 
čovjek divovskog rasta. Njegovo surovo lice i volovske 
oči, u kojima je tinjao krvožedan pogled, nisu obećavale 
ništa dobra, a uz to je bio naoružan do zuba. Bio je sušta 
slika neobuzdanog nasilja. 

— Ah, to su mačevi kovani za mene! — bile su nje- 
gove prve riječi. 

A zatim je odmah pružio ruke, da mačeve uzme ođ 
kovača i cara. Car ustukne i povuče i strica, prije nego bi 
div tako što mogao i zamisliti. 

— Niti su kovani za tebe, niti ćeš ti biti ikada dosto- 
jan da ih se dotakneš! — car se nakostriješio kao pjetlić. 

Divu se to dalo na smijeh. Kad se nasmijao do suza, 
osloni se na svoj teški mač i poče govoriti: 

— Zar mene može tko spriječiti u bilo čemu, mene, 
koji dolazim s ledenih vrhova, da pokorim sve živo u ovim 
dolinama?! Jedan garavi kovač i neko brkato ljudsko sje- 
me će se usuditi, da me ne poslušaju?! 

Njegov glas je naličio grmljavini. U naduvenosti je 
podigao glavu kao da govori svim ljudima po dolinama, a 
ne ovoj dvojici. Ali se grdno iznenadio, kada njegove ri- 
ječi ostadoše bez željena utiska. Car onako malen zaigra 
ispred njega, skačući mu gotovo pod nos i reče izaziva- 
jući ga: 

— Ako ti se srce sledilo tamo u tvojoj ledenoj postoj- 
bini, toga bi se možda uplašio neki milosrdni čovjek, a 
znaj, tvojih prijetnja ne boje se ni najmanji živi stvorovi u 
ovim dolinama. Ne grmi toliko, za tebe će biti bolje, ako 
se ljudi ne sjate, da ti vide sramotu, kad te otud potjeraju. 
Ne ćeš proći dobro ni s onima koji nisu naoružani, a ka- 
moli da ćeš od nas oteti ove mačeve! 

Kovač se nije mogao potužiti, da je mnogoputa u ži- 
votu upoznao strah, ali mu sad bi nelagodno. Nije se bojao 
za sebe, ali nikako ne bi oprostio sebi da cara pusti u opa- 
snost. Htio je spriječiti kavgu, ali je bilo kasno. Car je po- 
godio diva u živac. Div je ruknuo: 

— Ovamo s njima, da ih smoždim, a ti mi ne ćeš iz- 
maknuti. Poslije ću ti još sladje zavrnuti vratom. 

I da je bio okretniji, kovač ne bi stigao cara, jer kad 
se on prenuo, car je diva već vodio k šumi. Jadnom ko“ 
vaču nije ostalo drugo, nego da se zasuče, mač čvrsto 
zgrabi i potrči za njima. Ali kad ih je sustigao, car je divu 
već pokazivao na jedno stoljetno šuplje stablo. 

— Eto ti protivnika! Udri mačem po njemu, ako ti je 
od hvalisavosti ostalo još nešto i hrabrosti! 

Car mu se uistinu smijao u brk, jer dok je to govorio, 
skakao je divu do samih brkova. Onom je sva mudrost 
bila u maču, a sad mu je od bijesa i krv pala na oči. Na- 
valio je na šuplje stablo kao pravi slijepac. Kad je udario, 
šupljina prvo muklo odjeknu, ali u drugom trenu diže se iz 
nje mukli šum, koji je vrtoglavom brzinom rastao. Kovaču 
se učini da cvili oluja, koja se naglo radja na grebenima, 
koji se kriju u oblacima. 

Car ga naglim pokretom povuče ustranu. To je bilo u 
zadnji čas, jer je roj šumskih pčela već navalio na napa- 
dača, koji se ludo usudio da oskrvne njihov dom. Kovač 
je još bio zabezeknut, ali kad je vidio kako div uzaludno 
maše mačem, i njega zarazi carev smijeh. A car je vikao 
pobješnelom divu: 

— Zapamti, da ti sad nema spasa ni u nogama! 

Što je div bjesomučnije mahao mačem, pčele su sve 
više zabadale žaoke u tijelo. Uskoro je div obnevidio. 
Izgledao je, kao da se bori s prikazama, najednom je za- 
rikao kao ranjena zvijer i dao se u bijeg. Onako obnevidio 
padao je i preko svog mača, a ćar je vikao za njim: 

— Junače, zar si zaboravio da otmeš od nas mačeve»! 

No div ga je slabo mogao čuti, jer su ga pčele pratile 
u stopu. Ali i to nije dugo trajalo, jer je zlosrećni div na- 
vrijeme je zažmurivši slušao žuborenje vode, zatim pro- 
letio na provaliju i tako skrio svoj poraz u bezdan. Kova- 
čev i carev smijeh bili su mu posmrtna pratnja. 

— Striče, jesam li dobro izučio kod tebe? — zapita 
ga car, kada su se vraćali kolibi. 

— Bolje nego što sam te mogao naučiti, ali još nisi 
dobar kovač, — stric ga opomenu. 

Car je bio zapanjen. Izdržao je učenje, trudio se da po- 
kaže sve što je naučio i pokazao je i više no što je stric 
tražio, a sad ispade da još nije izučio sve. 

— Kad ću biti dobar kovač? — pitanje je naviralo iz 
dubine srca. 

— Kad u željezo uliješ život. A to ne ćeš naučiti kod 
mene, jer to ne znam ni ja sam. 

Car je dugo mislio o tome što je sad čuo od strica, 
«dok na kraju nije zapitao: 

— Striče, da li će to biti na sreću ako u željezo ulijem 
život? 

Stric je, izgleda, očekivao to pitanje. On je bez pre- 
domišijanja odgovorio: 

— Svaka stvar ima lice i naličje. Pogledaj vodu: zali- 
jeva travu, usjeve — stvara život; napaja blago, ljude — 
stvara život; navali bujicom, valja kamenje, zaspe njime 
oranice, poplavi kuće, utopi blago — donosi smrt. Sinko, 
željezo i voda su loši gospodari, ali dobre sluge. 

— Savjetuj me, savjetuj, — car ga je slušao požudno 
hvatajući svaku riječ. 

— Udahni mu život, da otac tvoj ima željezni nokat 
kojim će brazdu orati, a ja željeznu šaku, kojom ću srce 
planini iščupati, da kujem motike i srpove. 

— Kako ću to učiniti? 

Kovač se zagledao u čipkastu maticu potoka. Jedno 
vrijeme je zažmurivši slušao žuborenje vode, zatim pro- 
šapta: 

— Budan sanjaj! Gledaj polje — sanjaj. Gledaj želje- 
znu žilu u planini — sanjaj. Gledaj nebeske daljine— sa- 
onjaj. A na prvom mjestu gledaj ljude. 

Car je sad htio izručiti naramak pitanja, ali ga je stric 
blago upozorio, da je rekao sve što zna. 

— Sad konačno večerajmo i okrijepimo se bistrom 
vodom ovog potoka, jer mi se čini, da smo obojica zaslu- 
Žili, — reče na kraju. 

To je bila njihova prva i posljednja zajednička večera, 
jer je car još to veče krenuo roditeljima, ma koliko ga je 
stric zadržavao, da se kod njega malo i odmori. Kada je 
mjesec razlio svoje srebro, car je zahvalio stricu na svemu, 
primio blagoslov, uprtio torbu s vojskom na ledja i pošao 
da iduće zore pjesmom probudi roditelje. 

VII. 
CAR UČI SANJATI 


Prvi dan po povratku radost roditelja bila je tolika, 
da se car nije usudio zatražiti savjeta za dalji svoj put. 
Tek drugi dan je počeo o tome s ocem razgovarati. Onaj 
je jedan čas razmišljao, a zatim rekao: 

— Sinko, majka zna koliko si radio bez odmora, za 
njenu volju poštedi se još koji dan. 

Nakon nekoliko dana, kada se okrijepio, i sam car 
je vidio da mu je odmor bio potreban. Nisu to bili izgu- 
bljeni dani, to je bilo pribiranje snage za napore koji su 
ga očekivali. Otac mu tada reče: 

— Stric te je naučio, da u snu ne spavaš. To nije 
lako, ali te sad čeka teža stvar. Ako si junak da tri dana 
i tri noći gledaš netmerice u planine iznad nas, naučit ćeš 
da vidiš nevidjene stvari. 

Car je pažljivo saslušao oca, ali se i nehotice smiješio 
nestašno. Čudilo ga je što otac govori o junaštvu, a sav 
trud se sastoji u tome da drži oči otvorene tri dana i noći. 
On je kod strica izdržao već devet dana i noći. Zato je i 
rekao bez predomišljanja: 

— To je bar lako. 

Otac je prozreo njegove misli, te ga opomene: 

— Pazi, ne smiješ ni trepnuti, dok ne sagledaš nevi- 
djene stvari. 

Car ni tada nije shvatao na što ga otac upozorava, 
ali kad se prihvatio posla, nije bio daleko da zapadne u 
malodušnost. Sedamputa je izdržao samo po dan i noć. 
Kadgod je svanula druga zora, zatreptao je od prvog 
sunca, kao da su zraci bičevi koji šibaju po kapcima. 

— Oče, — tužio se, — kome bih povjerovao, da je 
jedan kapak teže održati otvorenim, no kamen valjati na 
brijeg? 

— Sad si se uvjerio, da i jedna trepavica može juna- 
ka svladati, čuda stvarati, samo kad joj je vrijeme. A šta 
si vidio? 

Cn ispripovjedi: stoljetne bukve na planinskom bilu, 

ljeskovo džbunje, vjeverice na orasima, paperjaste oblake 
i jata ptica. 

— To sve vidi, tko ima oči. Ja to gledam cijeli vijek 
u našoj planini i vidim to svakog trena. 

Drugih sedam dana car je izdržao tri dana i dvije 
noći, ali mu kapci padoše od prvog mraka. 

— Šta si vidio? — otac ga je ponovo zapitao. 

Car je i sada mogao reći samo za stvari koje vide i 
ovca i tele. Znao je, da mora i dalje napeti sve snage. Sad 
je vidio koliko je kod strica bilo lakše. Tamo je izdržao 
devet dana i noći bez jela, pića i sna, ali je tijelo bilo za- 
bavljeno radom, oči su se sklapale, kada im je to prijalo. 
Kod strica je pred očima iskrsavalo novo nakon svakog 
udarca čekićem, a sad mora gledati u okolinu u kojoj zna 
svaki listić, a očekuje da vidi nevidjeno. 

Njegove snage su bile već na izmaku, kada je proveo 
u bdijenju i trećiput sedam dana i noći, ali kad su ga onda 
ozarili prvi sunčevi zraci, njegova pjesma je radosno 
zvala oca, 

— Oče, tu na ovoj livadi ugledao sam što nikad u 
životu nisam. 

Na njegova usta navirala je bujica riječi. Pred samo 
radjanje sunca pred njim je iskrsla šumica tako gusta, da 
je list na list nalijegao. I on sam je bio sav u lišću. Ali to 
nije bila šumica pokrivena zelenilom, u njoj je svaki list 
sjao nekim jarkim bojama. Kad je sunce pozlatilo kro- 
šnje, car je vidio kako niz svaku grančicu lije svježe mli- 
jeko, a pod lišćem se mije tek pečeni hljepčić. 

— I tada, zamisli, — ocu je pričao, kao da mu je sve 
to i sad pred očima, ponavljajući pokrete koje je činio 
kad je to ugledao — iznad glave sam opazio jato carića. 
Ni oni nisu imali svoju boju perja, no su bili ukrašeni 
svim bojama rascvjetanog proljeća. Mene obuze želja da 
uhvatim bar jednog, ali kao da mi je neki glas šapnuo: 
gdje ćeš ti uhvatiti te hitre ptičice? No moje pouzdanje 
je bilo mnogo jače. Znao sam bolje nego taj glas za mu-. 
njevite skokove carića, ali sam osjećao, da će ih moja 
ruka sada privući. Pritajio sam se, ruku nisam pružio, no 
samo raširio šaku. U taj tren jedan skokne upravo u šaku, 

a drugi su ostali kao omamljeni, dok ih nisam nahvatao, 
da sam imao cijeli šareni grozd. 

Otac ga je slušao, kao da i sam u taj čas hvata te 
neviđjene cariće žarkih boja. Suze radosnice mu zasjaše u 
očima, kad je nijemo zagrlio sina: A kad tu dodje i maj- 
ka, on reče: 

— Sinko, za tren si me vratio u moje stare snove. 
Kad smo ja i majka došli ovdje u divlju šumu, ja sam se 
zagledao. Sve je bilo tiho, nigdje pokreta ni glasa. A ja 
sam vidio pticu. Ona je ispustila zrno pšenice. Prve godi- 
ne je od njega postao klas. Osuo se — druge godine je 
bila rukovet. I ja sam sanjao, da ću tu iskrčiti veliko polje, 
kad mi sinovi odrastu. Ovdje bi raslo i cvjetalo naše ple- 
me u slozi i blagoslovu. 

Car je bio sretan, dvostruko sretan, jer je vidio, da 
su mu i roditelji sretni u njegovoj sreći. Nije mogao odo- 
liti srcu, morao je reći: 

— Mili moji roditelji, koliko sam sretan! 

A otac prošaputa;: 

— Koliko su nesretni oni koji nemaju snova ili ne će, 
ili ne mogu da se zauzmu za njihovo ostvarenje. U čemu 
je njihov život?! 

Majka ih je zagrlila obojicu i tako povela pod kro- 
šnjati orah, gdje ih je čekalo mlijeko i svježe pečeni hljeb. 
Car se našali: 

— Baš kao što sam ugledao pod prvim zracima sun- 
ca, samo da su tu još carići, koje sam držao u rucil 

Bio je raspoložen za šalu, jer je po zagrljaju majči- 
nom osjetio, da će ona sad već biti sretna i kad ga isprati 
na daleki put. U to se uvjerio, kad su ga kroz nekoliko 
dana roditelji pripremali za put. Njega sad nije trebalo 
nagovarati, sam je odlučio, da se prvo odmori. Kad se 
sk i počeo razgovor o skorom polasku, otac mu 
reče: 

— Sinko, vidim da si naoružan pameću i više no ja, 
ali poslušaj još jedan savjet. Konj ide na četiri noge, pa 
ipak posrne. Kako ti ne bi posrnuo? Sigurno hoćeš, ali 
se ne plaši i ne očajavaj, već gledaj da padneš na ruke. 

On mu je zatim objasnio kako će najmanje posrtati- 
Otišao je u kuću i iza starog sljemena donio jedno zrcalo 
i mali prsten. i 

— Sinko, ako ti cijelo srce nije u djelu, ne laćaj ga 
se. Ovo zrcalo će ti pokazati, da li si srce unio u ono što 
kaniš poduzeti. To samo nije dovoljno. Uz to odmjeri, 
da li si i u glavi stvar zaokruglio. To će ti pokazati ovaj 
prsten. 

I otac je caru objasnio, kako će to prokušavati sa 
zrcalom i prstenom. Car se zahvalio i obećao, da nikad 
ne će zaboraviti očev savjet, a roditelji ga blagosloviše. 

Mravlji car je bio spreman da krene na put, koji je 
stara kuma pretskazala, 


VIII. 
PROLAZAK KROZ KLUPKO ČVOROVA 


Car je proveo nekoliko dana na putu, dok nije došao 
pod jedan prijevoj iza kojega se razabirao onaj žamor iz 
doline. Po vrhovima gomilali su se gusti, tamni oblaci. Na 
mahove su se spuštali niz strmine i zavijali u svoj sivi 
plašt i sami prijevoj. Zbog te igre oblaka mije se dala 
ocijeniti prava visina prijevoja. 

Car se iznenadio, kada je nakon cijelog dana uspi- 
njanja prijevoj bio još daleko iznad njega. Drugog dana, 
kada se teško probijao kroz klance i gudure, morao sati- 
ma silaziti i penjati se kroz provalije, koje bi ptica pre- 
letjela jednim zamahom krila, on je bio načisto da će pro- 
liti mnogo znoja, dok ne dopre gore. A što se više pro- 
bijao u visinu, oblaci su sve više prijetili. 

Sedmi dan predveče car se približavao cilju, ali ga je 
tada obavijala vlažna tmuša, a u tlu i zraku se osjećalo 
radjanje oluje. Noć se približavala puna ježovite slutnje. 
U času, kada se dohvatio planinskog sedla, oblaci se naglo 
raskinuše. Oni su svukli tamni zastor sa vidika i car nazre 
dolinu koja se gubila s onu stranu prijevoja. Ali to je tra- 
jalo koliko kratak blijesak munje, a zatim kao da se po- 
krenu nebo i zemlja. 

Umorni putnik s torbom na ledjima jedva je imao 
vremena da se zakloni. Gromovi udariše pljuskom. Oluja 
zaurliče kao da je iskočila iz stotinu zasjeda. Samo tren 
kasnije tutnjava, koja je ledila krv u žilama, najavila je 
rušenje gromada kamenja. Uskomešalo se sve oko cara, 
kao da planina prevrće utrobu. Težak snijeg, miješan 
s kišom šibao je u oči. 

— Slavno su nas dočekali na pragu doline, — poviče 
car svojoj vojsci. 

Ali nije bilo vrijeme da se zbija šala. Kamenje koje 
se survavalo, svaki tren je moglo smrskati cara i torbu sa 
živim tovarom. Car nije pomišljao na otstupanje, ali kad 
su gromade zagrmljele na svakoj stopi kud se sklanjao, 
on se strmoglavi pod zaštitu prve špilje ispod prijevoja. 

Tutanj je prestao, čim se car sklonio. Oblaci su se 
samo motali ispred stijene kao izvidnica neke skrivene sile 
što cara čeka tamo gore. 

— Čini mi se, da to nije slučajna nepogoda, — reče 
car vojsci, — ali mi nećemo uzmaknuti. 

On nije ostao na riječima. Malo se pribrao i pošao 
ponovo gore. Tamo ga je dočekao još bješnji urlik oluje, 
navala kamenja i tuča gromova. Tako je to trajalo tri 
dana, a za to vrijeme sunce nije razbijalo tamu. Pri kraju 
car je samo srećom izmakao velikoj gromadi, koja je već 
padala na njega. Tada se odluči. Iz njedara je izvadio ku- 
mine suze. Kada ih je podigao prema nebu, ko da su gra- 
nula dva sunašca. Kumine suze zasjaše bisernim sjajem i 
car opazi izmedju njih užarenu ogradu kako se u daljini, 
na rodnom brijegu bliješti kao plamena kruna. 


Car se potpuno zaboravio zanesen time. U njegovim 
grudima se rascvjetavalo neko krepko, dobro čuvstvo. Ni 
sam nije znao kako je uskliknuo: 

— Kao da sam se napio nade i snage! 

U taj čas sa grebena se rušio drugi kamen. Kotrljao 
se na cara kao da kipti bijesom. Car nije shvatao kako se 
to desilo, ali sad se nije sklanjao. Poletio je ususret gro- 
madi i dočekao ju je na grudi. Tren kasnije se pitao ko- 
iom snagom je kamen razbio u prah? Čudio se, što je tek 
sada opazio, da je lapavica i krvava. Ali nije bilo vremena 

da razmišlja o tome, jer je osjetio želju, da se ispriječi 
svim gromovima i bregovima koji su se oborili na njega. 

Baš se htio zaletjeti, kada iza ledja začuje očajne kri- 
kove. Kroz olujinu se približavao jadnik sa ožuljanim 
tabanima. Nije trčao, nego gotovo noge lomio. Vikao je, 
kao da je svu dušu dao u glas. 

— Pobratime, stani! Care, stani! 

Car se skloni na ulaz špilje i tu dočeka jadnika. Jedva 
ga je prepoznao. Bio je to izbezumljeni starac, koji je 
pravim čudom nosio to malo kože na kostima. 

— Koja nevolja te goni, pobratime? — zapita ga car, 
kad je onaj doteturao i pao pred njega. 

— Koja?! Čuo sam na drugoj strani svijeta da krećeš 
ovuda! Nisam žalio noge, da te stignem zavremena, — 
jadnik je prostenjao i pokazao što je načinio od nogu. 

Car se zgrozio kada je vidio, da je onaj desnu nogu 
ožuljao gotovo do koljena. 

— Čemu je to bilo nužno? — upitao ga je car s prije- 
korom i sažaljenjem. 

Jadnik skoči obuzet jarošću, 

— Ti još možeš postaviti takvo pitanje?! Dušu bih 
dao, samo kad ti mogu reći da ne odlaziš tamo. Ne idi, 
ako ti je srce milo! Care, zar ti ne znaš, da sam i ja pro- 
šao ovaj put?! Otud bježim! 

Car u prvi tren tiije znao, što bi počeo s nezvanim 
gostom. Nije mu bilo pravo, što je jadnik baš sad iskr- 
snuo, da ga zadržava i sije u dušu sumnju. Ali caru je pri- 
skočila u pomoć ona sila s kojom se htio konačno. ogle- 
dati: Nije imao vremena da odgovara jadniku, jer je oluja 
zaurlala kao da će pobješnjeti, čim je jadnik izrekao svoje. 

Brz je let oluje, nije lako preteći kamen što se oti- 
snuo na strmini, ali kad je jadnik poskočio na prve zvuke, 
koji su se ponovo dizali s prijevoja; nije bilo te sile koja 
bi ga stigla. Izgubio se u dubini, kao da ga je ek pro- 
gutao. 

Cara je neugodno kosnula slika tog S teiće bije- 
ga. Oko njegovog srca se počeo prikradati strah. Jadnik 
je morao iskusiti neizrecivi užas, kad je u takvom stanju 

bio kadar ovamo doći da cara odvraća! Car je i nehotice 
počeo o tome razmišljati, ali mu u oči udari sjaj kumi- 
nih suza. Nije više odvojio oči od njih i nije oklijevao ni 
časa. Poletio je prijevoju razbijajući sve pred sobom, hu- 
čući da nadjača glas oluje. Nije znao koliko je to trajalo, 
ali najednom osjeti, da pred sobom nema više prepreke, 
zavijanje oluje se gubilo negdje iza njega. Obazreo se i 
ugledao iza sebe nešto čemu se nikad ne bi nadao. Na 
mjestu gdje je mislio da je prijevoj, zjapilo je crno grotlo 
čije dno nije mogao sagledati. U njega se survavalo klup- 
ko čvorova ogromnih razmjera. Ono se kidalo, previjalo, 
kobacalo obavijeno olujama koje su iz njega izvirale i u 
njega se sunovraćale. 

To je trajalo jedan tren, a zatim je tama obavila cijeli 
vidik iza njega. Pred njim se nazirala širina doline ispu- 
njena pritajenim žamorom. Njegovo srce zaigra pobjed- 
ničkom radošću. Poljubio je kumine suze, i kad ih je vra- 
ćao u njedra, njegov zdravi smijeh se razlegao i gubio 
negdje daleko umnožen bezbrojnim odjecima. On se 
s podsmijehom sjećao razgovora s jadnikom i straha koji 
ga je malo prije htio zaskočiti. 

— Care mravlji, kakav si čovjek? Na prvom koraku 
ti srce zadršće i da si ga poslušao, sramno bi uzmaknuo! 


Tako se on šalio na svoj račun, kad je krenuo u doli- 
nu. Nakon nekoliko koraka zastao je privučem srebrnim 
zracima mjeseca, koji se probijao iza dalekih planina. Dok 
je mjesec razgonio tamu, iz doline se dizala mliječna 
magla. Ta bijela, lelujava pučina koja je dosada zgušnja- 
vala tamu, upijala je mjesečevo srebro i prelijevala se 
sjajem. 

Car sjede na meku travu, da posmatra tu igru. U pod- 
nožju bregova dolina je sve više tonula u tamu, kao da 
se ona taloži iz magle, a prema visinama plovila je bje- 
lina upijajući sve jače srebrnastu svjetlost. Bilo je to u 
nekim neobičnim pokretima, koji se slivaju u jedno giba- 
nje, neodredjeno i lelujavo kao u snu. 

Careve oči kao da su se upile u tu sliku, ali on se 
najednom sjeti, da ne vidi to što se pred njim odigrava. 
Pred njim se lelujalo nešto svijetlo, bez početka i kraja, 
puno ljupkih pokreta i glasova. On se trže od iznenadnog 

saznanja, da je zapao u snove o sreći. Zadivio se neizmjer- 
nosti munja u tom snovidjenju. 

— Vojsko moja, kako mnogo možemo uraditi i mi 
ovako maleni, ako pogodimo prave stope? — kliknuo je, 
vidjevši, da su i mravi izmiljeli iz torbe. 

Njegove riječi nisu još nestale u noći, kad u vojsci 
nasta žamor i komešanje. Kao val, mravi nagrnuše ivici 
obronka, da bolje vide pučinu magle. Ona je porasla, kao- 
da se u njoj nadima jedrina. Pred njihovim očima to nije 
bila magla, već se zrcalila zatalasana pučina morska. Po- 
njoj je pala sjena junaka na snažnom konju. Taj 
junak je bio divovskog rasta, a po čvrstini konjevih po- 
kreta izgledalo je, kao da je saliven od željeza. Slika nije 
utonula u srebrnaste vale mjesečinom obasjane magle, no 
u beskraj mravlje vojske. Junak je izrastao u diva, ali na 
čudo mrava, na dlaku je bio nalik caru. 

Kada su mravi dali izraza svojoj začudjenosti, car 
samo reče: 

— Vojsko moja, jedno smo srce, zar je moguće da 
nam i snovi ne budu jedni?! 

Tako su oni krenuli prvoj dolini iz koje se dizao onaj, 
tajanstveni žamor. 


IX. 
ŽELJEZNO KUČE 


Car je lako koračao nizbrdicom. Njime je ovladalo 
raspoloženje koje nagoni čovjeka da se raspriča o bilo- 
čemu, da se uhvati za prvu slučajnu misao koja će goditi 
srcu. Dodje to tako čovjeku, kada uspjeh nekog podu- 
hvata izgleda, da je na sigurnom domaku. Sam uspjeh 
tada još ne gubi čara, ali njegova privlačna moć već nije 
toliko jaka, da razbuktava strast, a muke, prevaljene na 
putu do uspjeha, opasnosti kojima se izmaklo, uskrsavaju 
u pamćenju većinom u nekom šaljivom vidu, 

Kad su se počeli spuštati, car se raspričao. 

— Vojsko moja, kad se sjetim junaka koji je bio boj 
sa šumskim pčelama, izgleda da smo mu slični. I on je 
dolazio s grebena u ove doline baš kao mi, a imao je i 
nekih snova u toj tupoj glavi. 

Jedan od mravi prihvati razgovor: 

— Ali je njegov san bio prožet zloduhom razaranja. 


Po raspoloženju da čini uporedbe vidjelo se, da car 
već ima iskustva. On u pamćenju od zlosretnog osvajača 
preskoči na jadnika. 

— Recite, — obrati se opet mravima — da ja bar u 
nečem ne ličim na mog pobratima ožuljanih nogu! Zar 
nisam i ja zagrizao u kukavičluk, ma i za mrvicu, kad sam 
spoznao njegov bezgranični strah? 


Nekom mravu očito se dopalo ovo uporedjenje, jer 
:;ga je dočekao s drugim. On reče: 


— A zar nismo u tom kukavici vidjeli i ludu hra- 
brost? Bila je to vanredna hrabrost, kad se on usudio da 
dodje pod prijevoj u jeku tog stravičnog urnebesa. Za 
jadnika sigurno ne postoji veći izvor straha no što ga 
krije to klupko na prijevoju, a kako je ipak srljao tamo?! 

Car i vojska otkriše, da u čovjeku ostaje sve ono što 
je ljudsko, ma se nešto i otupilo ili izoštrilo. U razgovoru 
koji se sve više raspredao oko toga i ne opaziše, da su 
se na nizbrdici spustili već pod pokrov magle. Tama koja 
se zgusnula toliko, da se nije vidjelo ništa, podsjeti ih, da 
su duboko zaronili ispod te svijetle pučine. U toj tami 
kao da se najednom izgubio iz okoline i najmanji šum 
onoga žamora, koji se dosta izrazito nazirao sa prijevoja. 
Putnici su se našli iznenada u tami i tišini. Od toga im 
se učini da su sami, daleko od živih bića. 


— A ja sam mislio, da ću uskoro biti u dolini, — reče 
car, kada su se mravi počeli prepirati, da li je dolina još 
daleko. 

Ali car je uskoro vidio, da prepirku ne će okončati 
te noći. Ako nije htio da tapka kao slijepac i lupa se o 
svaki kamen, morao je dočekati jutro. Tama je bila toli- 
ka, da nije vidio kuda staje, a ni u cijeloj vojsci nije se 
našlo oko, koje bi probilo noćnu crninu. Saznanje da se 
put prekida izmami gundjanje. 


37 


Jadna tama, kako su bili nepravedni prema njoj! Ona 
im je darovala ono što su sami uskraćivali od sebe: od- 
mor. Kad su se spustili na suhu mahovinu i slatko zaspali 
već u drugom trenu, tama kao da se nasmiješila dobro- 
dušno. Nije se uvrijedila, što su njen dar primili s negodo- 
vanjem, znala je da će joj zahvalnost doći naknadno. 

Nije se prevarila. U zoru, kad su skočili na noge, car 
i vojska osjetili su koliko im je odmor bio potreban. Nije 
to bila šala popeti se do prijevoja i izdržati na njemu bez. 
sna svu ovu navalu. No bio je i jedan jači razlog, zbog 
kojeg su svi ponavljali kao da riječi lete na krilima 
odjeka: 

— Neka je hvala tami, što nam nije dala dalje! 

Pred njima je zjapio bezdan. Da je car u tami pošao 
“ još nekoliko koraka, svi bi se strmoglavili u neizbježnu 
smrt. A nizbrdica se otegla u nedogled. Koliko hoda je 
još trebalo do doline vidik nije otkrivao. Car se sad i 
sam začudio, kako se mogao zavaravati, da će još te noći 
stići u dolinu, kad je tolike dane utrošio, dok se nije po- 
peo do planinskog sedla. Ali se nije uzbudjivao — u 
osvit počeo se spuštati u provaliju. Bila je to prva veća 
prepreka na putu ka dolinama, a car je sad znao da ne 
će biti i posljednja. 

Ta slutnja se obistinila. Tri dana su već ostavljali iza 
sebe gudure i urvine, kada su čuli prvi ljudski glas. Bilo: 
je to neko muklo stenjanje. Car pohita procijepu odakle: 
je dopiralo ječanje. Uskoro se pred njim ukazala slika, 
koja ga je potresla do dna duše. Na oštrom kamenju le- 
žao je mlad čovjek, koji je pravim čudom bio još u životu. 
Njegove kosti su bile sve razmrskane. Sav znak života, 
koji je visio o končiću, bilo je to užasno ječanje. 

Car poleti do prvog potoka. Voda, u kojoj je car 
toliko puta gleđao vječiti pokret, učini svoje. Kad mu je 
podigao glavu i vodom pokvasio krvave usne, umlaćeni 
čovjek podiže trepavice. 

— Tko su bili ti bezdušnici, koji su te ovako una- 
kazili? — upita car uzdrhtalim glasom. 

Riječi su teško ostavljale samrtnikove usne. Pribirao 
je posljednju snagu da caru kaže šta se s njim dogodilo_ 
Cčima je pokazao u pravcu dolina: 

— Tamo ćeš saznati. Govori, tko si ti? 

— Mravlji car. 

Po licu koje se grčilo od muka, na ove riječi pojavi 
se nešto slično radosnom osmijehu. Pokušao je uhvatiti 
carevu ruku. Kad mu je car pružio desnicu, samrtnik ju 
je stiskao, kao da pretače u nju svoju snagu na izmaku. 
Tako, držeći cara za desnicu, mučeći se kod svake riječi 
ispripovijedao je uzrok svoje propasti. Gajio je neobičnu 
pasminu pasa. To su prerano saznali neki nakazni stvo- 
rovi i nasrnuli na njega, da ga unište skupa s tim psima. 


— Ali sad umirem olakšana srca. Nisu me pobije- 
dili, jer si ti mravlji care, naše pleme, ti češ primiti moje 
posljednje blago. Moja smrt će im se narugati, jer s 
njome nisu uništili i moje djelo, kad sam tebe dočekao 
u životu. 

Njegove oči govorile su više od riječi. U samrtnom 
času on se nije predavao, naprotiv, bio je to gordi po- 
bjednik, iako je osjećao, da mu se smrt približuje brzim 
koracima. Žurno je zamolio cara, da mu raskrili njedra. 
Car na veliko čudjenje nadje na grudima samrtnika gvo- 
zdeno kuče, koje nije bilo veće od krupnog oraha. Udarci 
su dohvatili i njega, sabili ga u razmrskano tijelo sa- 
mrtnika. Ležalo je u probijenim grudima. 

— Jedva je ugledao svijet, kad su me krvnici napali, 
— samrtnik je govorio posljednjim riječima. — Na srcu 
sam ga grijao. Tako se jadno spasilo, da i njega ne uni- 
šte ili okuju. Othrani ga, ono će te ponijeti na nevidjene 
puteve. 

Riječ mu se već otkidala. Car brzo reče: 

— A ja sam sanjao, da ću udahnuti život u željezo. 

Samrtnikove oči su se već gasile, ali njegov glas se 
još čuo, kao da se otima od samrti. 

— Hoćeš, care, jer njemu treba dati život već drugi- 
put. Udahnut ćeš ga, neka je u njemu i moj i tvoj. 

Posljednji čvrst stisak ruke govorio je caru, da je 
smrt učinila kraj tom mladom životu. Skinuo je kuče s 
mrtva srca, preselio ga u svoja njedra i pokojnika sa- 
hranio. Kada je vojska navalila kamenje na mrtvo tijelo, 
cara je čekalo iznenadjenje: sive gromade su dobile sjaj 

koji je odsijevao čak pod oblake. On se sagnuo, da uzme 
jedan kamičak za uspomenu, ali ga je tada snašlo drugo 
iznenadjenje: sa tog groba se nije mogao pomaknuti mH 
iver. 

Car je u tren oka shvatio otkud ta svjetlost i zašto 
se kamen ne da pomaknuti. Tiho je rekao svojoj vojsci: 

— Imao je pravo, njega nitko ne pobijedi. 

S neizmjernom tugom na srcu su ostavili taj svijetli 
grob. Caru je bilo teško, što je drugi platio najvećom 
cijenom ostvarenje tog velikog dara kojeg je sad grijao 
toplinom svog srca. Mučila ga je tuga kako je ranije 
nije nikad upoznao, ali su nju razgonile pobjedničke iskre 
u očima samrtnika. Te oči, kao da su i sad bile pred ca- 
rem, kao da su ga vodile nekamo, a u ušima su odzvanjale 
samrtnikove riječi: 

— Ti si, mravlji care, naše pleme. 

Kroz tugu cara je iznenada ponijelo toplo osjećarije, 
koje je izviralo iz saznanja da nije sam, da su ovim pu- 
tem prolazili već mnogi i utrli već nebrojeno stopa. 


X. 
PORIJEKLO ŽELJEZNOG KUČETA 


Druge zore pjesma mravljeg cara odjeknula je ra- 
nije no obično. Čekao je sunce sa željeznim kučetom na 
rukama. Čim su prvi zraci sunca pomilovali to kudravo 
malo stvorenje, ono se zarumenilo i počelo rasti. S topli- 
nom sunčevih zraka raslo je i željezno kuče, i kad je mje- 
sec to veče izronio iza planina, car je imao željeznog psa 
kojem je izmedju nogu konj mogao prokasati. 

Car se popeo na svog neobičnog konjica. Mladost i 
snaga razigrali su se u gvozdenom psu. Pohrlio je, kao 
da hita pred mjesečev srebrni mlaz svijetlosti. Car se ra- 
dosno iznenadio, kako gvozdeni pas.hitrim nogama pro- 
miče daljinama kao da ga krila nose, ali kad je skrenuo 
pogled na sebe i mravlju vojsku, dugo se nije pribrao od 
zapanjenosti. Od sićušnog momčića ni traga. Na gvozde- 

nom psu car je bio jahač doličan, izrastao je u pravog 
diva, a mravi krupni, krepki. 

Gvozdeni konjic letio je okolo kao mjesečev zrak što 
se probija kroz vjetrom gonjene oblake. Dok se car nije 
pribrao, iza njih je ostala cijela okolina oko užarene 
ograde. Po dolinama se pomaljalo praskozorje, kad je 
car spoznao, da su svud okolo klanci prema kojima je 
pokazao samrtnik, i da ni njegova rodna kuća nije van 
njih. Užareni prsten na rodnom brijegu, kao da je pro- 
plamsao od neke unutarnje vatre, kada je car došao do 
tog otkrića. Gvozdćni pas je prešao u laki kas, kao da - 
je time htio reći: brzim pogledom smo obuhvatili cijeli 
naš kraj, a sad da zavirimo polagano u svaki njegov 
kutić. 

Doline su se budile, kada su im se tiho približavali. 
Svuda se osjećalo pupanje, cvjetanje i bubrenje klijanja- 
Pod prvim zracima sunca budio se onaj čudesni žamor 
proljeća, ali je carevo oštro uho uskoro otkrilo neki pri- 
tajeni, prigušeni šum, koji se otimao da probije u pro- 
stor. Ispod rascvjetanih krošnja, kao da se negdje u du- 
bini krio mraz. Car nije znao razloga, ali mu se svi ti 
krajevi učiniše kao krepak, mlad, ali slijep čovjek koji 
tumara bespućem. 

Kad je iz koliba i zemunica mnoštvo pokuljalo na nji- 
ve, voćnjake i vinograde, caru je zazeblo srce. Radost što 
ju je obećavao lijepi dan i plodonosni rad, kod mnogih je 
bila pomućena nečim neobjašnjivo sivim i neveselim što 
se krio u dubini oka i brazdama lica. Cara, koji je volio 
boje i šum proljeća, više su privlačili ti ljudi prašljiva 
lica, ruku crnih od zemlje i rdje, no sve šarenilo kraja 
okupanog u sunčevu zlatu. Pohitao je medju njih, ljude 
koje nikad nije vidio, kao medju najrodjenije. 

Oni su ga prepoznali. Napuštali su polja i potrčali 
mu ususret. Njima je bio poznat gvozdeni pas. Kad su ga 
ugledali obasjanog suncem, nitko nije posumnjao u nje- 
gov soj. Znali su, da je car nasljednik uzgajivača gvozde- 
nog psa. Zato je pred cara stupio jedan starac blagih crta, 
a teške ruke, i pozdravio ga s riječima: 

— Ti si sin našeg plemena. 

Milovali su gvozdenog psa, cara i njegovu vojsku 

grlili su kao davno iščekivane mile goste. A kad je kre- 
nuo razgovor, caru je bilo prvo da kaže: 

— Braćo, kod vas je sve u cvijetu, a meni se na srce 
ipak taloži nešto teško, kao mora. Šta može biti razlog 
tome»! i 

Onaj starac, umjesto odgovora, pokaza prema ne- 
beskom svodu. Car se zapanjio, kako dosada nije vidio 
ono što se ovaj čas ukazalo pred njegovim očima! Nad 
dolinom rasprostrla se neobična paukova mreža. Da li je 
bila visoko ili nisko, to ljudsko oko nije moglo ocijeniti, 
ali je lebdjela iznad svega. Kroz nju su se probijali sun- 
čevi zraci, kao da je i nema, iako je bila puna zamršenih 
naviljaka i klupčadi. 

— Šta je to i otkuda? — caru se ote pitanje. 

Starac, kojem je lice i ponašanje otkrivalo mudrost 
iskuštva, koja su se taložila tokom dugog života, reče 
snebivajući se: 

— Tko bi to znao?! Toliko znamo, da ta mreža nije 
uvijek gore, nego polegne i tu dolje. U njezina zamršena 
vlakna, u klupka urone mnogi, koji su se rodili medju 
nama. Da im tada vidiš lica! Nakaze su to. A otud se izna- 
kažene spodobe nabacuju jarmom. 

Car se naježio, kao čovjek kojemu opisuju kakve 
strašne zasjede ga čekaju na putu, kojim mora poći po 
svaku cijenu. Duboko se zamislio, dok je zapitao: 

— A vi — što činite? 

— Lijemo rijeke znoja, ali naše vodenice slabo me- 
lju, — tužio se starac. 

Car uzdahnu, kao da je dobio potvrdu neke žalosne 
slutnje. 

— Neki nepoželjni vodeničari odvode te vaše rijeke 
u svoja korita. 

Kako je to izustio, neobična paukova mreža nestade, 
kao da se od straha nekud skrila. Čim je to opazio, starac 
upozori cara: 

— Čuvaj se! Nikad još nismo dočekali dobro, kad se 
ovako što desi. Posljednjiput smo mrežu izgubili iz vida, 
kad je nestao sin rnašeg plemena, koji je gajio pasminu 
željeznih pasa. Mi naslućujemo, da ga ne ćemo više ugle- 

dati, jer već nekoliko dana iz daljine zrači nevidjena svjet- 
lost u kojoj kao da se javlja njegov lik. 

Starčeve riječi slijedilo je očekivanje kojim su se svi 
okrenuli caru. Umjesto odgovora, on je prvo zapitao: 

— Starče, po čemu si znao da željeznog psa nisam 
oteo od njegovog uzgajivača? 

— Tvoj pas nije okovan, —— starac je dao kratko obja- 
šnjenje. 

Caru je bilo teško, da im kaže kako je poginuo uzga- 
jivač željeznih pasa, zato im je prvo potvrdio, da je ona 
nevidjena svjetlost zaista potekla od njega. Zatim im je 
potanko ispripovijedao kako je zapatio željezno kuče. 
Kada im je govorio o pobjedničkom sjaju koji se razga- 
rao u očima uzgajivača na pragu smrti, car je osjetio kako 
se medju sakupljenima nešto nadima što potiskuje tugu. 
Oni su i nehotice okretali oči u pravcu odakle se nazirao 
sjaj uzgajivačeva groba. Starac je prekinuo tajac. On 
krepko stisnu carevu ruku i reče: 

— Inisu ga pobijedili, kad je bar ovo jedno sjeme te 
pasmine uspio predati u tvoje ruke. 

Zbog vjere koju su mu poklonili, caru se učini, kao 
da mu rastu moćna krila. Oko njega su bili okupljeni svi 
ti ljudi prašljiva lica i mravlja vojska. On se i nehotice 
obazreo na njih i zastao u čudu: nije razlikovao mrave od 
okupljenih ljudi — pred njim je to bilo jedno! 

Njemu se sad učinilo, kao da je od davnina medju 
ovim ljudima. Progovorio je, kao čovjek koji otkriva 
svoje srce: 

— Osjećam se, kao da sam rodjeni brat uzgajivača. 
Mislim, da se neću prevariti, ako kažem, da je i on krenuo 
na veliki put, kad ga je zadesila nesreća. 

Starac je to potvrdio s riječima: 

— Pošao je u potragu za nečim, što bi nam svima 
bilo najdraže. Šta bi to bilo, to je i on samo naslućivao. 
A sad je to breme palo na tvoja pleća, jer si baštinio nje- 
govog željeznog psa. 

Car je starcu odgovorio stiskom ile a onaj je na- 
stavio: 

— Vjerujem, da ćeš ti stići tamo kuda: je uzgajivač 
pošao, jer je on platio cijenu i za tebe, a željezni pas. 
će te nositi stazama kojima ljudska noga još nije Kora- 
čala. Ti još ne znaš, šta se krije u ovom psu, jer nisi čuo: 
za njegovo porijeklo. 

Starac kao da se jedan tren prenio u prošlost, a za- 
tim je požurio da zadovolji carevu znatiželju. U nekoliko 
riječi mu je ispripovijedao kako je uzgajivač zapatio pa- 
sminu željeznih pasa. 

Bio je to sin roditelja, koji osim gola života nisu 
imali drugo. Majka ga je donijela na svijet žanjući tudju 
pšenicu. Dok ga je jedna starica prihvatila u krilo, nje- 
gova majka je izdahnula na snopu pšenice orošene svo- 
jom krvlju. Ona je njegovo rodjenje čekala već zavijena 
u crno, jer je jedva prošlo nekoliko mjeseci kako se otac. 
prekinuo pod teretom teških vreća. Tako je uzgajivač po- 
stao potpuno siroče, čim je prvi prodorni krik pustio na. 
ovom svijetu. 

Da nije bilo nekoliko jadnih prijatelja njegovih rodi- 
telja, mališan bi brzo otišao za roditeljima. Ljudi, koji su 
ga uzeli na dušu, teško su prehranjivali i svoju djecu, zato 
su ga uzimali čas u jednu, čas u drugu kuću. Dok nije 
stasao da sam zaradi zalogaj kruha, nije imao svoga do- 
ma, ali je imao mnoge domove. Cn u svom životu nije 
upoznao većeg blaga od prijatelja. Ničeg strašnijeg nije 
poznavao od neprijatelja čovjekovog. Kao gonjen nekim 
plemenitim nagonom on je lutao, tražeći neprestano ne- 
što što će stvoriti i stvarati sve veći broj prijatelja. 

Jednom prilikom on je zašao u neprohodne šume vi- 
sokih planina, koje su se maglile u daljini. Na njegovo 
veliko iznenadjenje tamo je ugledao jednog velikog psa, 
koji je davno nestao iz sela, u društvu s vučicom. Na 
njegov prijateljski zov pas mu se neodlučno približavao 
mašući repom. Vučica je u prikrajku pratila svog druga 
psa, očito pokazujući da ne dijeli s njim povjerenje, koje 
je pokazivao prema nepoznatom čovjeku. Ona je pratila 
svog druga, svaki čas spremna na skok, da ga zaštiti od 
čovjeka zubima. 

Kad je ovaj psa pomilovao i iz svoje torbe počeo va- 
diti hranu, vučica je skrila bjelinu zuba i sjela u očekiva- 

nju. Momak baci i njoj hranu, mameći je prijateljskim 
riječima, ali sve dotle nije htjela prići, dok joj pas nije 
pritrčao i počeo obigravati oko nje veselo lajući prema 
momku. Ona je baš krenula, kad joj je do uha moralo 
doprijeti nešto zlostlutno. 

U jedan tren se sva naježila, izdužila se kao đa se sva 
pretvara u uši, a u drugom trenu se okrenula brzinom 
munje i pojurila u guštaru. Ne obazirući se više na mom- 
ka pas je pošao za njom. Ali ni momak nije ostao skr- 
štenih ruku. On je psa i vučicu već ubrajao medju svoje 
prijatelje, a glasove šume već poznavao toliko, da je iz 
svega nazreo opasnost koja im je prijetila. 

Slijedeći njihov trag uskoro su mu do uha doprli gla- 
sovi borbe. Režanje i krkljanje psa i vučice probijalo se 
kroz mješavinu glasova, koji su odavali da izviru iz ljud- 
skog grla, ali su bili tako iznakaženi, da mladić u njima 
nije prepoznavao ništa ljuđsko. Malo kasnije u uho mu 
se zasjeklo stravično skvičanje psa. Momak je poletio ne 
gledajući kud staje. 

Kada je iz guštare izbio pod jednu golu strminu, prvo 
što je ugledao, bilo je razmrskano tijelo psa. Malo dalje, 
u malom udubljenju iza ranjene vučice cviljeli su kučići. 
Vučica, ogrezla u krvi svojim tijelom je branila kučiće 
od napadača. Na nju je navaljivala cijela horda ljudskih 
spodoba. Bile su to grozne nakaze. 

— Ne ćete ih se domoći, — vučica je urlikala u oča- 
ju. — Radije ću im pregristi vratove, neka ginu kao slo- 
bodni vuci, nego da služe vama! Vi biste da vas slušaju 
kao psi, a budu zvijeri kao vi! Ne dam ih! 

Momak je povikao: 

— A meni? Bit ćemo kao drugovi, a na zlotvore 
kivni kao zvijeri! 

Dok su se one nakaze iznenadjeno obazrele, vučica 
odgovori momku glasom koji je odavao, da joj je snaga 
na izmaku: 2 

— Pas im je otac — ja majka. Ako si im prijatelj, 
uzmi ih. 

—- To se provjerava:na djelu, — poviče momak. 

Bio je to njegov bojni poklič. U vučici je život još 
+4injao toliko, da je mogla vidjeti njegovu navalu. Što je 
od nakaza palo njegovih šaka, to se lomilo kao slama 
pod udarom vihora; što je sabić pod noge, to je smoždio 
kao crva. Grunuo je na njih iznenada kao bujica što pro- 
kine korito i sabio ih u prah, ne dajući im vremena da 
dodju sebi. Kao da se žurio, da vučica prije smrti može 
vidjeti poraz nakaza. 

Prije nego što su joj se oči ugasile, ona je materin- 
skim pogledom omilovala kučiće, zatim ga prenijela na 
momka, kao da mu time hoće reći: 

— Ti me zamijeni kod njih. 

Momak je kučiće uzeo u njedra, a mrtvo tijelo psa 
i vučice odnio i pokopao na jedno skriveno mjesto. Nije 
htio ni da im mrtva tijela ostanu medju nakazama. 

— A kad su kučići zagrijani toplinom njegovih grudi 
počeli militi u njedrima, momak se zapanjio od čuda: oni 
su bili željezni, — starac je završio priču. 

Mravlji car je sad znao sve o željeznom psu i njego- 
vom uzgajivaču. Upoznao je ljude iz dolina i rado je prt- 
hvatio njihov poziv, da se pogosti u kolibama prije nego 
što nastavi put na željeznom psu. 


XI. 
PUTOVANJE NA TUDJEM KONJU 


. Gostoprimstvo u kolibama pružilo je caru sve one 
ljepote, koje se mogu doživjeti medju dragim ljudima 
S kojima nas povezuje ljubav, ali to nije bilo neko slavlje. 
Mravlji car je za kratkog boravka kod njih upoznao 
mnogo toga što se krilo u njihovim srcima, bio je sudio- 
nik njihove male sreće i velikih tegoba. Mislio je, da se 
duže zadrži medju njima, ali već nakon nekoliko dana iz 
daljine kao da se javljao neki zov, koji mu se činio kao 
jeka glasa koji izvire baš izmedju ovih koliba. 

I jednog jutra on je izvadio iz njedara kumine suze 
radosnice, Odbljesak sunca vrcao je iz njih svjetlost koja 

je zračila prema daljinama odakle je caru dopirao zov, 
koji je imao oblik više neke neobjašnjive slutnje, nego 
bilo čega drugog. Car še to jutro oprostio sa stanovni- 
cima doline. Na rastanku starac mu je rekao: 

— Željezni pas se natrčao po svojoj želji, a sad će 
te slušati. Upravljaj ga kuda želiš, on će te ponijeti. 

Car podje prema nepreglednim planinama. Željezni 
pas je gutao daljine. Dolina je iščezla iza njih, dok se car 
nije sjetio, da je još jednom obujmi pogledom. Pred nji- 
ma je pukao vidik na spletove visova, mračne provalije 
i beskrajne šume. Planine su svoje vrhove skrivale u gu- 
stim velima oblaka. Visoko gore u maglama skrivala su 
se legla oluja. Sve je bilo zavijeno u tišinu. Kroz prostor 
je samo ponekad promicao lik orla, koji je moćnim krili- 
ma gospodario zračnim strujama. Car je zastao, kada je 
ugledao jednoga kako veličanstveno plovi zrakom ka vr- 
hovima. Netremice ga je gledao, sve dok se nije zakrilio 
oblacima, a onda je željeznog psa krenuo tragom orla. 

Nisu učinili ni prvi korak, a kameni planinski divovi 
kao da su počeli izdisati tamu. Uzburkalo se sve, dokle 
je oko dopiralo. 

— Poznamo mi to, — car uskliknu samouvjereno 
i upravi željeznog psa u pravcu najvećeg tutnja. 

Ali kad su počeli da se rasprskavaju kamene grudi pla- 
ninskih divova, car uzmaknu. A tada se sve sručilo na- 
jednom. Iz provalija su se digli crni oblaci razdirani ne- 
brojenim munjama. Utroba zemlje se prokidala, gutajući 
stoljetne šume. Bujice su se izlijevale iz provaljenog ka- 
mena. Preko svega je pomamno urlikala oluja, kao da 
bijesno ujeda ogromnim čeljustima. Prema ovim straho- 
tama, ono na prijevoju bila je tek šala. 

Car bi mogao biti zadovoljan, da mu je od samo- 
uvjerenosti ostalo bar malo prisutnosti duha, ali kad ga 
je opasnost opkolila, on je samo gledao kud bi sklonio 
glavu. Željezni pas prvo nije htio skrenuli s puta, ali kad 
je tutanj odronjenih grebena odjeknuo nad njihovim gla- 
vama, car je bjesomučno trzao svog konjica. Ma koliko 
se poslije stidio toga, on je sad samo izmicao pred kame- 
nim gromadama što su se oburvavali i očajno je trzao 

nazad željeznog psa, kad se pred njima rastvarala nova 
provalija. Ali kuda god se okrenuo, njega su dočekivale 
nove strahote. Jednoj je jedva umakao, druga ga je već 
zaskočila. Glava mu se okretala kao vjetrokaz, jer dok je 
štitio čelo, već je morao strahovati za ledja. 


Koliko vremena je izmicao kroz tamu i oluju, car 
nije znao. Režanje željeznog psa i povici mravlje vojske, 
koji su na taj način odavali svoje negodovanje, caru je 
tek kasnije iskrslo u pamćenju. Počeo je dolaziti sebi, 
kada se iznenada našao u nekoj tihoj, maglovitoj doli- 
nici, u koju je upao kao da je iskočio iz mračne vreće. 
Iza ledja košnica strave još je zujala, a pred njim se lijeno 
pružio uspavani močvarni kraj. 

Mravlji car je brisao znojno čelo, požudno udisao 
zrak, nemirno bacao pogled na sve strane, kao čovjek 
koji još ne vjeruje, da se trgao iz bunovna sna. Ali dok 
je tako pokušavao da sabere prve misli, njegovu pažnju 
privuče neobičan ljudski stvor. Kroz sumaglicu stršio je 
niz jablana. Oni ne bi privukli carevu pažnju, da su 
lišćem drhtali na vjetru kao obično, ali su se sad lomili 
i padali u cijelim otkosima. Sumaglica se sanjivo raspli- 
nula, u dolinici je mirovao svaki dašak. Za cara je bila 
nerješiva zagonetka od čega se ruše jablani. 


U nedoumici je zvjerao, dok na kraju nije bacio 
pogled iznad njih. Tada je vidio onoga koji je obarao 
jablane. Iznad njih se lelujao laki oblak, a njega objahao 
neobičan junak. Lijeva noga mu je tanka, a otegla se 
gotovo do zemlje. Desna mora da je bila u krvnoj zavadi 
s lijevom i nije htjela imati ničeg zajedničkog s njom. 
Ona je bila kratka, a debela kao trupac. Ako je ona bila 
kratka, ali je na njenom velikom prstu izrastao nokat 
duži dvaputa od nje, a savijen kao polumjesec. Možda je 
nekad bio prav, ali se savio kako je junak s njim često 
češao tjeme. 

U junaka nisu samo noge išle u raskorak. Nije u nje- 
ga bilo dijela na tijelu, koji bi bio sličan i doličan svom 
susjedu. Trup mu je izgledao kao velika tikva — dolje 
preširoka, gore preuska. Na uskim ramenima i zmijskom 
vratu klatila se glava nalik ogromnoj rumenoj jabuci. Iz 
nje su nikla dva uha, za koje bi svaki prije rekao, da su 

dva ogromna poluuvela bundevina lista. Nije ta glava ni 
bez muškog ukrasa — brci su na njoj, i te kakvi! I mra- 
vlji car je poznat po brcima, ali se čak i on začudio ovi- 
ma. Lijevi brk u junaka opustio se čak do koljena one 
duge noge i na njemu je vezana kabanica i šubara. 
U desnom su se raštrkale svega tri dlake, ali svaka debela 
kao palac, a sjenom jedva pokrivaju usne. Junak nije ni 
bez kose. Ćela mu se vedri kao bijela bundeva na mjese- 
čini, ali na tjemenu se kočoperi sedam vlasi. Junak ih je 
spleo kako ni majka ne bi povila povoj, i u taj zavežljaj 
smjestio ženu i sedam djece s glavama poput tikve, 

Takav slavni junak jaše na oblaku, lupa se po trbu- 
šini i podvikuje, kao da razveseljava sedam svatova. Dru- 
gim noktom desne noge češe se iza uha, a lijevom obara 
jablane. 

Mravlji car je za tren Oka zaboravio sve na svijetu 
i povikao: 

— Junače, šta radiš? 

— Zar ja? — onaj se nasmije, da je oblak poskočio 
pod njim. — Pravo da kažem, šta me se tiče, ali mi se 
čini da me svrbi noga, te je češem. Da li ti se dopada? 

On se smije, a žena i djeca udariše u dreku, da bi za- 
glušili i jato čavki. Car se nadvikivao s njima, kad je 
zapitao: 

— A tko si ti?! 

— Podji meni u goste pa ćeš vidjeti. Ljepše i zaba- 
vnije ne ćeš se pogostiti na ovom širokom svijetu. Pravo 
da kažem, čini mi se, da ti sad ne možeš poželjeti veću 
sreću, no da se pogostiš kod mene. 

Mravlja vojska se u to nestrpljivo uskomešala u tor- 
bi. Cara to kosnu kao glas savjesti, ali kad se htio obra- 
titi mravima, iza njega se tutanj počeo javljati novom sna- 
gom. Car je osjetio hladan dah oluje što se radja ponovo. 
Njega je prožela jeza i brzo odustane od razgovora s mra- 
vima. U žurbi je povikao junaku na oblaku: 

. < — Kako bih došao u tvoju kuću? 


— Lako i lijepo: uzjaši na mog konja. Popni se s tvo- 
jim zajedno i budi bez brige, dok mene vidiš, — zagro- 
hota onaj. 

— Zar će nas moči nositi? 

— Moj konj? Tovari na njega, ako ćeš i pola svijeta! 

U drugim prilikama car bi se slatko nasmijao svemu 
tome, ali dok je vrijeme prolazilo u razgovoru, tutanj i 
zavijanje oluje približavali su se sve većom brzinom, «a 
željezni pas, kao da je osluškivao želju mravlje vojske, 
sve češće je pokušavao da se okrene oluji. Car zažmuri, 
kao da ne želi vidjeti ni sebe i poviče: 

— Primakni tvog konja, ako se nadaš, da će me po- 
nijeti odavde. 

Njegove riječi zaglušio je grohot junaka na oblaku, 
a kad je car ponovo otvorio oči, umalo mu nisu iskočile 
od čuda: ispod njega su brzo promicali krajevi. Lelujavi 
konjic gostoljubivog domaćina letio je ma lakim krilima, 
kao da cara uljuljkuje u prijatan san. Crni oblaci nazirali 
su se daleko iza njih; nemoćno su padali kao ustrijeljena 
ptica. Dok je brzo odmicao, car ih je gledao obrvan 
nekim opojnim drijemežom, od kojeg se uzalud otimao. 
Najednom ga je obuzela neka neobjašnjiva tuga, i što je 
slika crnih oblaka postajala  mutnija, on je osjećao sve 
više neki prijekor. U njemu se nešto sukobljavalo, ali 
ovaj konjic je letio tako vrtoglavo, da je car od tog leta 
nezadrživo padao u teški drijemež. 

Kada su se crni grebeni već gubili na podnožju vidi- 
ka, car učini zadnji napor. U njemu kao da se nešto 
raspuklo. Skočio je, kao da su ga zapljusnuli mrzlom 
vodom i upio oči u crne grebene. U taj čas je premro, 
kao da ga je kakav jezivi dogadjaj istrgao iz pijanstva. 

Nad grebenima se jasno ocrtavala paukova mreža, 
koju je vidio nad dolinom. U taj čas je s onu stranu gre- 
bena izbila snažna muška prilika. Car je prvo vidio sna- 
žno podignutu ruku kako udara velikim čekićem, a zatim 
se na grebenu ukazao njegov stric. Pod njegovim udar- 
cima kidali su se čvorovi u paukovoj predji, raspršili se 
tamni oblaci. Kovač je nadirao nezadrživo razmahujući 
čekićem. Kada je malo pročistio greben, car ga je vidio, 
kako se za tren oslonio na držalo čekića i očima prokr- 
stario okolinu. 

A što je slijedilo u drugom trenu, to car nikad u 
životu nije zaboravio. Stric ga je ugledao. Stojeći na gre- 

benu, stari kovač se zamio, kao đa se bori s nesvjesticom,. 
ali to nije potrajalo ni koliko odbljesak munje. Drugi čas 
je podigao svoju snažnu pesnicu i prijeteći je zamahao 
prema caru, dok je klimanje glave odavalo. teško nego- 
dovanje. 

Caru se zapalio obraz od sramote. Život bi dao tada, 
da se mogao sakriti pod zemlju, ali se u to obazreo i 
njegov gostoljubivi domaćin, i kad je vidio što se dešava 
sa carem, on ošine svog konjica. Zaljulja se oblak kao- 
nikad dotada i mravlji car opet zapade u prijatan 
drijemež. Kao kroz san maglila se stričeva prilika još 
jedno vrijeme, a zatim car ništa drugo nije osjećao osim 
ljuljanja koje je dolazilo od lelujavog kasa neobičnog 
konjica. 


| XII. 
U GOSTIMA KOD NASMIJANOG DOMAĆINA 


Mravlji car se prenuo, kada je nogom dohvatio čvr- 
sto tlo. Imao je čuvstvo, kao da se budi iz pijanstva. Na 
zemlji je bio ponovo onaj sićušni momčić, koji je mogao 
spavati u žitnom klasu. Iza njega je 4 stopu išao željezni 
pas, na koga je car sad dizao oči kao na mali brijeg. 

Prvo mu je bilo da očima pretraži daljine vidika. Ono 
čemu se jedva nadao, ugledao je: na crnim grebenima 
stric je još bio boj neumorno mlateći čekićem. Cara je 
obradovala ta slika, jer ga je uvjerila, da se oslobodio 
drijemeža, ali ga je ujedno i zaprepastila. Njemu je bilo 
jasno, da je na lelujavom konjicu nasmijanog domaćina 
prešao velike daljine, a crni grebeni su ipak još uvijek. 
bili gotovo na ptičji let. Ustumarao se oko željeznog psa. 
i ni sam nije znao kako je počeo da se penje na njega, 
ali se u taj čas zapleo u domaćinovu dugu nogu. 

— Kud bi več jahao, dok ja nisam ni sjahao? — car: 
je začuo grohot iznad sebe. 

Kad je podigao oči, nasmijani domaćin je skakao» 
s oblaka. U skoku je naglim pokretom glave prebacio» 
svoj perčin, da su mu žena i djeca izletjeli iz njega kao» 

“iz pračke. Dok su se još kotrljali po livadi, oa_ mahne 
oblaku: 

— Dobro si me služio, idi sad na pašu! 

Oblak je poletio i dok se car nije prenuo, crnih gre- 
bena i strica je nestalo. Sve je to prekrilio konjic nasmi- 
janog domaćina, koji je skakutao s kratke noge na dugu 
nogu, kao nehotice zaplićući se izmedju cara i željeznog 
psa. U veselju nije dao da car prvi dodje do riječi, nego 
je povikao: 

— Ženo, šta to znači?! Tri dana mi je gost već u 
kući, a ti još nisi spremila ručak ? 

— Naše livade su bogate travom, napasite se gdje 
hoćete, — došao je brzi odgovor. 

— Jesi li vidio dobru ženu, ta bi dušu dala za nas, — 
«domaćin se obrati caru. 

A ovaj je čuo kako neki mrav gundja u torbi: 

— Lud ne poznaje veće pameti od svoje. 

Ali car nije dobio vremena za razgovor sa svojom 
wojskom. Domaćin ga je zagrlio pokazujući mu pokre- 
tom druge ruke široku dolinu koja je pukla pred njima. 

— Cvo je moje malo carstvo — raj zemaljski. Veseli 
se, prijatelju, što te je sreća dovela ovamo. 

Bio je sav u pokretu i dok je car još uvijek bio 
zabavljen mišlju o tome kako su crni grebeni na doma- 
ku, domaćin se kao slučajno maši onog brka od tri dlake 
i poviče: 

— Gle čuda: koliko je izrastao ovaj brk, dok sam 
bio na putu?! Prijatelju, podjimo prvo do brijača, da mi 
ga malo potkreše. 

To je caru izvaralo osmijeh. Kako mu ne bi bilo smi- 
ješno, kad se domaćin ne tuži na dužinu onog brka što 
bi i djavolu bio prevelik za bič, već bi potkresao onaj što 
je deblji no što je dug. A domaćin se samo smije i po- 
vede cara. 

. Jedva su prošli livadu na kojoj su domaćinova djeca 
dizala pravi urnebes, stupiše u bašte, kojima se car nije 
mogao načuditi. Na svakom koraku ispriječile su se dinje, 
lubenice i krastavci veliki kao utovljeni volovi. Pod jed- 
nom glavicom kupusa, domaćinova neka svojta zavukla 

se u hladovinu pa slavi pravo slavlje. Neki veseljak po- 
tegne jaje kao dvije šake i nabaci se na domaćina. 

— Moramo te mi štititi, kad sam nisi kadar otjerati 
muhe sa čela, — poviče društvo ispod kupusa. 

Domaćin skoči u korov i poče otud bacati cijele pre- 
gršti velikih jaja. Na njegov smijeh diže se uplašeno 
kokodakanje i car vidje kako sa svih strana bježe kokoši 
velike kao telad. Kad se izmedju domaćina i društva ispođ 
kupusa razvila prava bitka jajima, car je tek onda vidio 
da je tih jaja na svakom koraku u korovu. Gadjali su se 
jajima sve dok jedno nije pogodilo domaćina u onaj 
dugi brk. 

— Baš vam hvala, — poviče on protivnicima, kad se 
žumance razlilo po brku — namazali ste ga, te će bar € 
ovaj malo porasti. 

Uz grohot je zagrlio cara i poveo ga sa tog neobič- 
nog poprišta. Uskoro ga je uveo u jednu jarugu. Svuđ 
okolo je raslo bujno cvijeće, a u dnu jaruge se dizao 
usamljeni dud. Pod njim je bila prostirka od trave, koja 
bi stasitom momku bila do pojasa. Na dudu vise budaci, 
sjekire, kliješta i pile. Sve je to nagrizla rdja s palca 
debela. Kad su prišli, domaćin se zatrese od smijeha i 
poviče iz sveg glasa: 

— Brijaču, da mi potkrešeš desni brk, ali čestito! 


Povikao je nekoliko puta, ali se ni travka nije po- 
vila. Car je već pomislio da domaćin zbija s njim šalu, 
kad se u taj čas iz trave izdigoše velika razjapljena usta. 
S grane je padalo zrno duda kao dobar klip kukuruza. 
Tek tada je vidio, da u travi leži čovjek, jak kao od že- 
ljeza saliven, a sav zarastao u dlaku kao ovca u runo.. 
Progutao je dud i ponovo se lupio o zemlju. 

Domaćin ga je dozivao već pola dana, dok se onaj 
napokon nije podigao iz trave. Protežući se, lijeno je 
dohvatio budak, i kroz neprestano zijevanje rekao do- 
maćinu: 

— Pobratime, ti si se sasvim ulijenio. Slabo se žuriš: 
do brijača. Baš se ne brineš o svojoj ljepoti. d 

Car je izbuljio oči, kao da će mu iskočiti, a domaćin: 
se neumorno smijao, dok je sio pod jedan veliki kamen. 

Brijač se dovukao s budakom, dohvatio domaćinov dugi 
brk i počeo ga namatati oko kamena. Stenjao je pri sva» 
kom pokretu, dok konačno nije sav kamen zavio u brk 
i svezao čvor, 

Kad je tako privezao domaćina, brijač se na očigled 
izmijenio, kao da to nije bio čovjek koji je još čas prije 
padao od. lijenosti. Poskočio je podvikujući od veselja i 
oduševljeno je pograbio budak. Širokim zamahom ga je 
zabijao prvo u korijen jedne dlake, da bi se još većom 
žestinom okomio na drugu, a zatim na treću. Car se upla- 
šio, da će brijač raznijeti glavu na komadiće, ali je 
domaćin svaki udar dočekivao uz gromki smijeh. Kada 
je po brijaču pala već i pjena, domaćin ga poče dražiti: 

— Tako prolazi, tko ne naoštri «alat! 

Ali je brijač, izgleda, bio čvrsto uvjeren u svoju vje- 
štinu. Nije se dao zbuniti, no je veselo odgovorio: 

— Ne brini se, nakon tvog brka još ću lako izići na 
kraj i s brcima tvog gosta. 

— Hvala, moji brci treba da još rastu, — požurio 
se car da odbije ponudjenu uslugu. 

Ustuknuo je i nehotice kad je čuo da se radi o nje- 
govoj glavi, a brijač samo sleže ramenima i navali još 
većom žestinom na posao. Dokle je to trajalo, car ne bi 
znao reći, ali je jedva dočekao taj čas, kad je brijač odlo- 
žio alat i rekao domaćinu: 

— Sad sam te dotjerao u red, da bi mogao ići prositi 
djevojku. 

Domaćin opipa one tri okrznute dlake i negodu- 
jući reče: 

— Tako dobar brijač mogao bi i bolje! 

— A tako uredan domaćin neka se njeguje redovito, 
neka mi ne dolazi pod ruku, kada je već sav zarastao u 
dlaku, — ni brijač nije htio ostati dužan. 

Nije skrivao nezadovoljstvo, što je mjesto priznanja 
za tako naporan i plodan rad dobio prijekor. Nije više 
ni pogledao domaćina, već je alat bacio na dud i u isti 
čas se opružio na travu. Domaćin se nasmijao od zado- 
voljstva, kad je počeo odmatati dugi brk. 


55 


— Naljutio se, ali S pravom, — obrati se caru. — 
Ima ruke, da zlata vrijede. Pobratime, ti možeš žaliti što 
nisi koristio njegove usluge. Treba da si se i ti malo 
dotjerao, jer je kod mene društvo u kojem čovjek mora 
imati pristojan izgled i ponašanje. 

Car nije znao šta bi mu rekao, jer je iz torbe dopi- 
ralo gundjanje mravlje vojske, a željezni pas je nestr- 
pljivo tapkao iza njega. 


XIII. 
MEDJU DRUŠTVOM NASMIJANOG DOMAĆINA 


Car je mislio: kad sam već upao u mulj, da mu ispi- 
tam dubine. Pošao je za nasmijanim domaćinom ne oba- 
zirući se na negodovanje mravlje vojske i željeznog psa. 
Domaćin ga povede iza jednog brijega, na kojem je sve 
bilo u cvijetu, ali nigdje ni daška bilokakvog mirisa. 

Iza brijega, koji je bio pun bojama, caru se narugala 
neočekivana slika. Usred močvare dizao se humak plje- 
snjiva djubrišta. Koliko je cvjetni brijeg bez mirisa, toliko 
je močvara puna zadaha, ali je cara najneugodnije kosnu- 
lo, što je tamo ugledao čovjeka. Velik, snažan čovjek, do 
pojasa se ukopao i sjedi u smeću. Da se tri bičje kože 
oderu s njega, ne bi mu škodilo, tolika je snaga u njega, 
ali je sav u krpama, brada se pustila do pojasa i uvrije- 
žila u smeće, a uši mile po njemu. Vidi se, da ni ne mari 
za sve to, već mirno razgrće smeće rukama, vadi jednu 
po jednu uš iza vrata i slaže pomnjivo po djubrištu. 

— Pobratime, dobro otvori oči, jer pred tobom stoji 
moj mudrac, — pokaza nasmijani domaćin kroz urnebe- 
sni grohot na ljudeskaru. 

— Divan mudrac! A šta to radi? 

— Ja? — ozovne se sam ,,;mudrac'". — Zar ne vidiš 
predamnom knjigu? — upita prezrivim glasom i. pokaza 
na smetlište. 

Naravno, da je mravlji car bio preneražen. 


— Zar je to knjiga?! — oteo mu se usklik. 


— Što se čudiš? Zar nikad nisi vidio knjige? 

Car umjesto odgovora upita: 

— A šta radiš po toj knjizi? 

Mudracu je počelo dosadjivati toliko zapitkivanje i 
očito neshvatanje. Nabusito je odgovorio, ne krijući da 
gubi strpljenje: 


— Zar ne vidiš, — pokaže na uši — slažem slova. 
Pišem knjigu svog života. 
— To si zaista mogao pogoditi, — reče caru mravlji 


glas iz torbe. 

Ali se car nije mogao uzdržati, da ne kaže: 

— Jesi izabrao i knjigu i slova. 

— Kakav život, takva knjiga, takva i slova, — onaj 
još odgovori, ali se odmah zadubi u posao. 

Nabrane vjedje i mrko lice govorili su jasnije no 
riječi, da ne želi više razgovarati s carem. A domaćin je 
pucao od smijeha, kada je cara poveo dalje. 

— Pobratime, to je mudrac kakvog ćeš sresti samo 
kod mene. Taj je iz onog roda koji žanje na tudjim ledji- 
ma. Pobratime, uči se, kad sam ti pružio priliku. 

Kada mu car nije odgovorio ni riječi, domaćin se 
nasmije još jačim grohotom: 

— Nisi me poslušao, a vidiš, da si se dotjerao kod 
mog brijača, siguran sam da se moj mudrac ne bi nalju- 
tio na tebe. Ovako si propustio dragocjenu priliku, da 
.se koristiš njegovim poukama. 

Dok je car zapao u neprijatne misli, a domaćin pu- 
cao od smijeha, prolazili su kroz šumarak, u kojem su 
rasla drva ružičasta ili bijela kao mlijeko. Kroz krošnje 
su prolijetale ptice ljubičasta perja. Noge je milovala 
svila, koja je poprimila oblik mlade travice. Car se u tom 
šumarku otrgao od teških misli i baš kad je svu pažnju 
poklonio cvrkutanju ptica, do njega dopre neki neobičan 
miris. 

— Domaćine, nije li to rakija? — upitao je izne- 
mnadjeno. 

— Što, tebe čak i to čudi? — smijao se onaj. 

— Zar pečeš i rakiju? 

— Peče je djavo, ako je i tome vješt! Ja 192 

do nje lako kao i do svega: rakija izvire kod mene, izvire, 
pobratime! 

— Je li moguće?! 

— Gledaj, pa se uvjeri, — domaćin skrene na jednu 
stazu i začas izbije u malu uvalu. 

Svud okolo je šumorila zimzelena šuma, a pred care-- 
vim očima ukaza se bistro jezero. Površina mu se prelije-- 
vala duginim bojama, a razigrani sitni valovi vezli su: 
biserne čipke po obalama. U samom srcu jezera dizao se 
mali otok. Na njemu je svega jedno drvo, čije grane su 
rasle u neobičnim krivinama, a mjesto lišća imale su svi- 
lenkaste rese. Po drvetu se uspuzala vriježa šarenih tik- 
vica. Cko samog otoka u jezerskoj struji cvjetao je mak. 
najraznolikijih boja. 

— To je neobičan jezerski mak, — upozori domačim 
cara, — koji ujutro cvjeta, a u podne već sazrije. 

Ali je na otoku bilo nešto neobičnije što je carevu 
pažnju privuklo i bez upozorenja. Pod onim kvrgavim 
stablom opružio se debeli čovječuljak. Glava je u njega 
kao veliki krumpir, a nos ništa manji. Upravo sav čovjek 
je ličio na neke rumene krumpire neskladno naslagane 
jedno na drugo. Taj otočanin je držao u ljevici mak, a 
desnom rukom je marljivo grabio iz jezera u šarenu 
tikvicu. 

— Šta ovaj radi? — upita car domaćina. 

— Zar ne vidiš? — ozovne se onaj s otoka. — Razgo- 
nim plač. 

Car pogleda upitno nasmijanog domaćina, a onoga 
je to nagonilo na bučni smijeh. Kada se sit nasmijao, za- 
hvatio je rukom iz jezera i pruži tekućinu caru pod nos. 

— Omiriši! 

— Rakija! Cijelo jezero rakije! — uskliknuo je car 
preneražen. 

Otočanin se nije obazirao na njih, već je marljivo 
radio svoj posao. Uzimao je zrno maka, tikvicu rakije, i 
tako redom, dok je trajalo maka. 


— Zar za tebe nema drugog života? — upita ga car. 
Debeljko mrgodno zagnjuri tikvu u jezero i pro- 
gundja: of 

— Kakav život, kad ne znam tko mi je prijatelj, 
tko neprijatelj? 

— Čovječe, ti si se živ sahranio! 

Na te riječi debeljko ljutito okrene ledja, pokazujući 
da ne želi više čuti ni riječi. 

— Ati ne buni san mrtvima, — povikao je još i na- 
valio na rakiju s pravim bijesom. 

Car je stajao nedolučan, a domaćin mu se smijao u 
lice. 

— Vidiš kako te primaju samo zato, što nisi dozvo- 
lio da te moj brijač malo dovede u red. Pogledaj, čak. 
ni onaj namjernik ne želi da te vidi. 

Kada je mravlji car pogledao na suprotnu stranu je- 
zera, sa usana mu je poletio usklik. Zaklonjen zelenilom, 
iz jezera je pio glavom jadnik ožuljanih nogu. Čim se 
sreo sa carevim pogledom, srknuo je još požudno i žurno 
se povukao u čestu. Nije se mogao sakriti tako brzo, da 
car ne opazi rumen stida kako mu se razlio po obrazima, 
ali caru se najednom žurilo otuda. Krenuo je ne čekajući, 
da ga domaćin vodi dalje i dugo se nije odazivao na njegov 
smijeh, jer je osjećao kako i njegovo lice plamti. Jezik 
mu se odriješio, tek kada ga je domaćin pozvao na jedan: 
pošumljeni brijeg, na kojem se po njegovim riječima sa- 
bralo divno društvo. Mravljem caru su se oči zaiskrile 
pritajenom strašću. Odgovorio je oštro: 

— Domaćine, meni se čini, da ja nisam za ovo dru- 
štvo, jer mi brkove nije potkresao tvoj brijač. Bolje će 
biti, ako se zahvalim na tvom gostoprimstvu i svemu što 
sam kod tebe naučio. 

— Zar kod mene može netko i naučiti nešto? — do- 
mia je s bučnim smijehom dočekao careve posljednje 
riječi. 

— Da, i to krupne stvari. Tako sam naučio, da se 
šupalj orah ne čuva, jer u njemu rodi samo plijesan. To 
mi je dosta, da podjem odavde. 

Domaćinov smijeh ispunio je cijelu okolinu. Jedan val 
praskavo se nadovezivao na drugi, kao da ga je izazvala 
krupna šala, ali cara taj smijeh kao da ubode u srce. Do- 
maćin je postajao sve bučniji, ali cara to nije moglo zava- 

rati. Naišao je na trag zvijeri i brinuo se, da ga ne izgubi. 
Ma koliko se domaćin skrivao iza smijeha, car ga je oštro 
uzeo na oko i nabrzo otkrio u dubini njegovih očiju pri- 
iajene varnice, koje su podsjećale na zmiju u zasjedi. 

— Gle otrovnice što se umiljava! — i nehotice pro- 
šapta car. 

Sreća njegova što ga domaćin nije čuo! To otkriće 
cara navede na lukavu misao, da i sam hini ludu veselost. 
I on je prasnuo u smijeh i u šali udario domaćina po 
dugoj nozi. Kad se onaj skljokao na koljena, car poviče: 

— Domaćine, šta će biti od tebe, ako te udarim, kad 
klecaš od milovanja? A ja sam ti htio uzvratiti gosto- 
primstvo, ali u takvom kraju gdje se po ovakvim gosti- 
ma udara od srca. 

Strah, koji je za tren zamutio domaćinove oči, nije 
izmakao carevu pogledu, ali domaćin nije prestajao sa 
smijehom. 

— Poći ću s tobom i na kraj svijeta, ne ću se ni uvri- 
jediti što ne ćeš duže da uživaš moje gostoprimstvo, ali 
jedno mi samo nemoj odbiti: pogledaj ono što je kruna 
mojem malom raju zemaljskom, — umiljato je molio 
cara. 

Ovaj se zamislio, ali mu je do uha dopro mravlji 
šapat: 

— Pogledaj jazbinu zvijeri do dna, kada si već upao u 
nju. Vrijedi to truda. 

Car je pustio, da ga domaćin zagrli i vodi dalje, ali 
se starao; da se i sam skrije u luckasto smijanje. 


XIV. 
SKIDANJE ŽULJA S MOZGA 


Na sunčanom proplanku gospodarila su tri hrasta di- 
vovskog rasta. I po njima su se uspuzale tikvine vriježe, 
ali je svega na jednoj bilo ploda. Na vriježi, što se splela 
oko stabla srednjeg hrasta, visila je tikva velika kao 
kuća. Nije ona samo veličinom naličila na kuću, bile su 
na njoj prokljucane rupe nalik na vrata i prozore. 

Kada su domaćin i car izbili na proplanak, tikvetina 
se tresla kao da neka neman hrče u njoj. Na vrhu joj je 
drijemao zlatan pauk. Bilo je velik gotovo kao pola tikve- 
tine, oči su mu se sjale neobičnom zelenom svijetlošću, a 
na nogama je ima čelične kandže. Šum koraka ga je trgao 
iz drijemeža. Skočio je, čim su došljaci izbili iz česte, i 
počeo da drma tikvu iz sve snage, vičući u nju: 

— Oče, ustaj i spremaj sabljetinu, evo domaćina s 
novim gostom! 

U drugom trenu car ga je vidio, kako se zaletio i za 
tili čas pustio predju od tikvinih vrata do zemlje. Sve je 
to činio takvom žurbom, kao da se radi o spasavanju. 
života. 

— Kakvu sablju taj spominje? — zapita car. 

Domaćin se na to nasmijao tako, da su mu od smi- 
jeha ispala tri zuba. Kako su ispali na zemlju, iz njih. 
su izrasla po dva velika crna roga. Jedan tren su nikli 
rogovi, drugi tren su za njima iskrsnula i tri velika bivola. 
Čim su izrasli iz zuba, bivoli su se počeli igrati oko hrasta. 
Tako razigrani bodu rogovima hrastovo stablo, a kad ga 
zadrmaju s paukom zajedno viču: 

— Oče, razbudi se, spremaj sabljetinu! Domaćin 
vodi novog gosta! 

Car se već predomišljao, da li da pusti vojsku iz tor- 
be, ali se odmah zastidi od te pomisli. Sjetio se, kako je 
strah loš učitelj i uvjeravao je sebe, da će i sam izaći na 
kraj s time što ga tu čeka. Domaćin, kao da je nazreo 
careve misli, povikne: 

— Ne boj se, ne će nas klati. Ovdje je samo pomoć- 
nik moga brijača. 

— Kakav je to brijačev pomoćnik, kad ovakvu djecu 
ima i šta će sa sabljom?! 

— Vidjet ćeš ga, kad udjemo u njegov dom. Nadam 
se, da mu se ne ćeš ni čuditi, kad znaš da kod mene svaki 
nadje utočišta, i da je kod mene sve na svom mjestu. 

. | Domaćin je još dodao, da je pauk predju za njih 
ispleo, i odmah je počeo da se penje po njoj. Mravlji 
car pritegne torbu s vojskom i mahne svom konjicu, te 
se i sam počne penjati. Nije sumnjao, da li će paukova 
mreža izdržati sve njih, jer je već imao iskustva s doma- 

činovom konjicom. Jedva je zakoračio, a iz tikve poletiše 
varnice i jata slijepih miševa, vrana i raznih grabljivica, 
dok je pauk bjesomučno skakao i vrištao: 

— Razbudio se je moj roditelj, bit će mesa! Braćo, 
evo gosta, a otac već oštri sablju — bit će mesa! 

U zraku se čuo šum nebrojenih krila. Cblaci perja 
zacrnili su nebo. Zloslutni krici slivali su se u zaglušnu 
buku, kao da obavijaju tikvu iznad koje su se rojila ta 
beskrajna jata. 

— Vidiš li kolika uzbuna se je podigla, a sve samo 
radi onog žulja na tvom mozgu, koji ti smeta, da se 
osječaš prijatno ovdje, u mojem zemaljskom raju — oba- 
zre se domaćin na samoj rupi, koja je služila kao vrata 
na tikvi. 

— Kakav žulj? — usprotivi se car i nehotice se počne 
pipati po glavi. . 

Ali razgovor je prekinuo dolazak domaćinove po- 
rodice. Uz vrisku i smijeh dotrčala su pod tikvu sva djeca, 
a za njima je jurila majka posrćući od iznemoglosti. Ali 
ona nije iznemogla od nekog napora, nego od silna smi- 
jeha. Naprijed je trčao domaćinov najveći sin, a na le- 
djima mu je stajala velika svraka i kljucala ga po glavi. 

— Oče, ova tvoja luda svraka hoće silom da mi 
ispije mozak, — poviče on kidajući se od smijeha. — Ne 
vjeruje, da u našoj porodici nikad nismo imali tako nešto. 

— Reci joj, — cijela porodica se obrati domaćinu — 
ti si nam otac, tebi će valjda povjerovati. 

Ni taj rozgovor se nije mogao okončati, jer su do- 
maćin i car tog časa ušli u tikvu. Caru se učinilo, kao da 
ne ide na svojim nogama, nego da ga je nešto unijelo. 
Unutra od tikve nije bilo ni traga, nego se car našao u 
velikoj špilji. U njoj je stajao veliki nakovanj, a pod 
njim u ognju žarila se ogromna sablja. Uz nakovanj je 
veliki ćup, a u njemu je sjedio crni čovo sav zarastao u 
kosu i bradu. Ruke su u njega tolike, da bi na jednom 
dlanu mogao održati ona tri bivola koji su nikli iz do- 
maćinovih zuba. Sva špilja se dimi, sablja u ognju se za- 
žarila, a crna glavurda u ćupu sijeva plamenom. 


— Dobro mi došao, mili goste! Što ti imaš žulj na 

mozgu! Tako što nisam vidio u životu, — pozdravi cara 
crni čovjek. 

Time je sav razgovor bio okončan, jer je u drugom 
trenu crni čovo izvukao sabljetinu, onako užarenu je 
liznuo i cara pograbio, da nije mogao ni glasa pustiti, a 
kamoli svoju vojsku. Prije nego je željezni pas stupio u 
pećinu, crni čovjek je iznenadjenom caru pritisnuo brke 
stopalom, a glavu mu priklještio na nakovanj. Užarena 
sablja zviznu i nastade grmljavina i sijevanje, da se pred 
carevim očima sve zbrkalo. Obnevidio je i željezni pas, jer 
kad je stigao da ponovo ugleda svog gospodara, strašnom 
trijesku nije bilo više ni traga, a car je bio zdrav i čitav. 

— Pogledaj sada napolje i vidi, da li si imao žulj na 
mozgu, — domaćin je grohotao pred carem, 

Kada je car bacio pogled na proplanak, pod tikvom 
su bili cijeli humci mesa. Mnoštvo vrana, paukova, slije- 
pih miševa i grabljivica navalilo je na njega i blagovalo. 


— Ma je li to sve sa moje male glave? — car je 
nehotice izustio. 

— Bome, to nije u ovoj tikvi rodilo, — odgovori 
onaj iz ćupa. — A sad domaćin neka mi bar tri dana ne 


dovodi ni jednog gosta, jer dotle sigurno ne ću sablju 
naoštriti koliko mi je otupjela od ovog reza. 

Domaćin se svemu tome smijao, da se špilja orila. 
Uživao je u carevoj zbunjenosti, ali da je znao što car 
sprema, veselje mu ne bi bilo tako bučno. On je bezbri- 
žno zaparao velikim noktom svoje kratke noge po stijeni 
i uskliknuo: 

— Prijatelju, a sad idi kuda te srce vuče, ali znam, da 
ti moje gostoprimstvo nikad više ne će dosaditi. Ne ću te 
moći odavde ni otjerati! 

Gdje je zaparao noktom, stijena se prokinula i cijelo 
društvo se strmoglavilo na cvjetnu livadu. Od tikvetine 
nije više bilo ni traga, ali car nije zaboravio, šta se u njoj 
dogodilo. Dok je domaćin prokidao kamena rebra špilje, 
on je šapnuo mravima: 

— Svi na moju glavu — nažuljite je bez milosti. 

U velikoj radosti i veselju domaćin nije cara više ni 

pogledao, kada su se obreli na livadi. Bezbrižno je potra- 
žio očima svog oblak-konjica i pozvao ga: 

— Brže ovamo! Napasao si se do mile volje, sad mo- 
žeš da nas poneseš kuda hoćeš. 

Oblak brzo leti na lakim krilima vjetra i ma koliko 
je careva sitna vojska u rad ulila sav žar srca, na carevu. 
mozgu još nije bilo žulja, kada se domaćinov konjic za- 
lelujao iznad njegove glave. Oblak nije više zakrilio crne 
vrhove i caru je prvo bilo da ih potraži pogledom. Koliko- 
se zaprepastio, kada ih nije ugledao, iako je gledao u nji- 
hovom pravcu. 

Domaćin je, izgleda, to i očekivao. Nije se obazirao- 
na cara, nego se podrugljivo smijao. U tom podsmijehu 
nije bilo ni traga onoj luckastoj veselosti, to je bio osvet- 
nički smijeh grabljivice. 

— Uzjaši na mog konjica, — poviče zapovjednički 
ćaru, — i uživaj u svim zabavama koje pruža moj zemalj- 
ski raj. Sad ćeš znati njihovu pravu vrijednost. Svuda ćeš 
biti dobro primljen medju mojim gostima i bez mene, a ja 
odoh za poslom. 

Domaćin je suviše bio siguran u svoju moć, ali ako 
caru žulj na mozgu nije bio još sasvim obnovljen, nije: 
bio ni sasvim bez njega, jer su mravi užurbano radili. Car: 
se nije peo na oblak, nego je gledao za domaćinom i šta 
je ugledao? Onaj ide i skuplja sa livade pregršti žutih 
dukata. Što ih više pokupi, sve gušća zlatna kiša pada 
pred njega. A šta je car tek ugledao, kada je pogledao: 
odakle sipi ta kiša?! Nad domaćinovom glavom raspro- 
strla se paukova mreža, koju je ugledao nad onom doli- 
nom! U njoj se prokidaju klupka i čvorovi, i toče kišu 
dukata. 

Tog trenutka nasmijani domaćin se okrenuo, i kađ 
je ugledao cara na livadi, strogo je povikao: 

— Šta to vidim?! Zar ti još nisi pojahao mog ko- 
njica?! 

Ne bi tako grubo navalio na cara, da je samo i sanjao- 
šta su mravi radili. Oni su baš tada nažuljili carev mozak. 
žuljem koji je bio nešto i veći nego onaj odrezani. Ali se: 
već u drugom času domaćin mogao dosjetiti jadu, jer je: 
car skočio na željeznog psa i odgovorio: 

— Ne jaše mravlji car više u životu drugog, osim 
svog konjica! 

Cd kepeca koji je stajao na cvjetnoj livadi, stvorio 
se začas gorostas, pred čijim očima se mjesto cvjetne li- 
vade ukaza močvara zamagljena otrovnim isparinama. A 
nedaleko crni vrhovi su vijali tamu i mraz. Mravlji car 
ih je sad vidio kao na dlanu. Vidio je, kako se i paukova 
predja začas skrila u tamne oblake, koji su buknuli prije- 
tećim munjama. Ali nije imao vremena promatrati taj pri- 
zor, jer je nekadašnji nasmijani domaćin zarežao kao zvi- 
jer, bacio pregšti dukata i mašio se svog kratkog brka. 
Dok je potrčao put crnih grebena, istrgao je one tri de- 
bele dlake iz brka. Dlake je trgao, a u rukama je razmah- 
nuo s tri plamene sablje. Kada je car vidio, da su se od 
tri dlake stvorile tri sablje, povikao je: 

— To li je bilo kresanje brka tvog vrlog brijača! 
Oštrio je sablje! S pravom si mu prigovarao, zaista ih je 
mogao bolje naoštriti, kad si se mislio ogledati s mravljim 
carem! 

Pustio je željeznog psa u puni trk, dok se nasmijani 
domaćin nije dosjetio, pred njim je stajao mravlji car. 

— Da ti vidim pravo lice, — poviče gorostas sa že- 
ljeznog psa. 

Ali nije više trošio riječi. Jednim brkom je dočekao 
jednu plamenu sablju, drugim dvije. Nasmijani domaćin 
je jednom s njima zamahnuo, a carevi brci su ih odjed- 
nom zdrobili. A zatim je nasmijani domaćin iskusio šta 
car tek rukama može. Jednom ga je sabio u zemlju, dru- 
gom ga je dohvatio za perčin i kad ga je onda zavitlao, 
udario je s njim čak u podnožje crnih grebena. Samo je 
prašina, koja se digla od udarca, pokazivala, da je nekad 
bilo nasmijanog domaćina. Car je zatim samo dunuo na 
oblak-konjica pa nestađe i njega. 

A kad je iščezao oblak, car je uzalud tražio cijeli onaj 
kraj što ga je nasmijani domaćin nazvao svojim malim 
rajem. Svuda okolo prostirala se bujna šuma, utonula u 
tišinu, samo su na crnom grebenu munje bijesno razdi- 
rale tamu oblaka. Car je dugo gledao ne stoji li tamo još 
i sada stric, ali kad se uvjerio da starca nema, prijeteći 
je podigao pesnicu i pošao iz tog kraja. 

Mravlji car 5 ' 65 


XV. 
DJEVOJKA I SOKO 


Car je pošao prema visokim planinskim vijencima 
što su se plavili u daljini. Žurilo mu se, da stigne ponovo 
u neku dolinu, koju ispunjava onaj poznati žamor. 

— Sretnemo li usput još kojeg ovakvog slugu onih 
što su zakukuljeni u tamnu paukovu predju, ne ćemo gu- 
biti vrijeme ni trošiti riječi — obračunat ću s njim, čim ga 
prepoznam, — govorio je mravima o svojim namjerama. 

— To je jedini ispravni put, — odobravala je njegova 
vojska. — Ništa prečeg nema za nas, nego da doznamo, 
šta je tražio uzgajivač našeg konjica. 

— Zato baš i žurim u nove doline medju ljude. 


Ali nije .mu bilo sudjeno, da se sad popne na vrhove 
okrunjene sunčevim vijencem. Dok je razgovarao sa svo- 
jom vojskom, pogled mu privuče neobičan odsjaj, koji se 
naglo razlio po zelenom sagu nepreglednih šuma. Iznena- 
djeno je podigao oči, da potraži izvor tog sjaja. I šta je 
ugledao? Visoko nad planinskim spletovima blistala se 
užarena kruna njegovog rodnog brijega! Kao iz svijetle 
košnice, zraci su se rojili i letjeli poput strijela preko sto- 
ljetnih šuma, koje su se prostirale pred carem. 

On se jedan čas skamenio od čuda. Odakle je nje- 
gov rodni brijeg mogao izrasti tako visoko da je nadvi- 
sio planinske divove?! Ali dok se nije prenuo, užarena 
ograda je iščezla u dubini nebeskog plavetnila. Bljesnula 
je svojim zračnim prstenom, kao užareno oko u noći, koje 
se odmah i skrilo za tamni veo trepavica. Car se kratko 
vrijeme nije mogao snaći, kao da je na tamnoj vjetro- 
medji, ali se zatim sjeti, kako ga je otac učio da sagleda 
nevidjene stvari. 

— Ovo je kao putokaz, — reče zatim mravima i že- 
ljeznog psa s puta k planinama skrene šumama. 

Neprohodna česta jasno je govorila da tuda davno 
već nije prolazila ljudska noga. Da nije bilo snažnih no- 
gu, čeljusti i čela u željeznog psa, car bi teško napredo- 
vao kroz tu divljinu, da je bio i u svom prirodnom, ma- 

tom liku, a koliko bi muke tek morao podnijeti da pro- 
krči put za ovako gorostasni lik. Željezni pas je jurio u 
najvećem trku čisteći ispred sebe čestu, kao što vihor 
rasprši suho lišće. Tako su putovali, dok nije pala noćna 
tama, a tada su stigli u neku pustinju. 

Svud okolo je goli kamen i pijesak, tama se brzo 
zgusnula, a k tome oluja je počela da zavija i kovitla gu- 
stu maglu. Nigdje žive duše ni zaklona. Koliko bi se od 
tame i magle i dalo što nazrijeti, ne može se od pijeska 
što ga oluja zasipa u oči. Caru je prvo iskrsla misao da 
prenoće u šumi, ali kad se sjetio kuda je zapao kada je 
ustuknuo pred crnim oblacima, osjeti kako mu obraz 
gori. 

Krenuo je u tamu i pustinju budniji no za dana. Že- 
ljezni pas nije skretao s pravca — išao je pravo kao sun- 
čeva zraka. Njemu nije škodila tama ni kamenjar. Kada 
se približavala ponoć, bili su u srcu pustinje. Tada, kroz 
zavijanje oluje, dopre muklo kloparanje, a malo kasnije 
nazriješe se i dva plamička. Nigdje ni kapljice rose, a ka- 
moli tekuće vode, ali se caru učini da zvuk dolazi od vo- 
deničnog kola. 

Konjic je ubrzao kas i kad su dva plamena porasla, 
car je vidio, da se nije prevario. Bila je to vodenica, ali 
neobična. Na kamenoj zaravni stršila je tamno-rdjasta 
stijena, a sa nje padao mlaz crne vođe. U podnožje stijene 
priljubila se ogromna skamenjena glava vrane. Na toj 
glavi je vodenično kolo. Iz očnih šupljina suklja modri 
plamen, kao iz dva mračna ždrijela. 

Pred carem je zjapio veliki, širom otvoreni kljun vra- 
nine skamenjene glave. On podje kroz njega u neobičnu 
vodenicu. Na neobično mjesto je svratio, te se nije ni 
iznenadio, kad je ugledao, kako se u vodenici melju bijele 
mrtvačke glave. Cara je više iznenadila polutama, koja je 
vladala u prostranoj vodenici. Iznutra nije bilo ni traga 
plamenu koji je sukljao iz očnih duplja. Negdje ispod vi- 
sokog kamenog stropa žmirkala je blijeda svjetlost, koja 
je bacala sablasne sjene. U vodenici se nije javljao 
nitko živ. 

Car je ispitivački kružio pogledom po svakom kutu 
i najzad u tamnom začelju nazre nešto nalik prirodnom 

hodniku u stijeni. Skočio je sa željeznog psa i kad je za- 
virio u kameno udubljenje, usta mu ostavi usklik iznena-- 
djenja, iako je već navikao da se ne čudi ničem. 

U dnu udubljenja pojavi se prvo majušan blijesak,. 
kao svitac u ljetnoj noći, a kad se car prignuo, ta iskra je: 
nabujala u toliki mlaz blještave svjetlosti, da se izgubio u. 
njoj. Nije cara iznenadila ta igra zraka, nego izvor te 
svjetlosti i njen učinak. To je svjetlost da joj nema kraja;. 
ona ne zrači u ograničen prostor, no se rascvjeta u bez- 
merja, čim se okom upiješ u njezino ishodište. A odakle. 
zrači ta svjetlost»! 

Na suhoj mahovini i travi spava starac. Na njemu ne 
bi bilo ništa neobična, da nije srce u njemu, ali se ono vidi. 
kroz njegove grudi, kao da ga nosi na dlanu. Za srce mu 
je prirastao komad zemlje, a po njoj poprskana krv. Iz. 
srca izvire neobična svjetlost i kupa GRANI zracima. 
taj komadić zemlje. 

Car je pažljivo probudio starca i prvo pitanje mu je 
bilo, kakav je to komadić zemlje. 

— Onaj, što ga je poprskala krv moje majke, kad. 
me je donijela na svijet, — starac odgovori svečanim gla- 
som, koji je zvučao tako neobično, da car nije znao, da. 
li je starac već budan ili još sanja* 

To je rekao, a zatim je ponovo pao u san, ali tako. 
dubok, da ga car nije mogao razbuditi. Kada je vidio da. 
su mu pokušaji uzaludni, on se posavjetovao s vojskom. 
Odlučiše da pričekaju, dok se starac ne probudi. Car je. 
osjećao, da će čuti stvari, koje nisu date svakom ljudskom. 
uhu. Nije mu ostalo drugo, nego da se smjesti pored star- 
ca i prospava ostatak noći. . 

Zora ga je zatekla na nogama, ali je i starac već 
skočio s ležaja. Ako se mravlji car nije mnogo iznena- 
dio, kada je stupio u vodenicu, nije to bio slučaj sa. 
stacem. 

— Koja nevolja je tebe nagnala na ovo ukleto mje- 
sto, maleno momče? — starac je jedva. smogao riječi, kada. 
je ugledao nezvanog gosta. 

Njegovo iznenadjenje je gotovo prešlo u nevjericu, 
kada je ugledao i ogromnog željeznog: psa. Ali car nije 

gubio vrijeme, no mu u nekoliko riječi ispripovijeda ka- 
ko ide po svijetu, ne bi li doznao od nekoga, što je tražio 
uzgajivač željeznih pasa. 

Na te riječi starčevo lice zasja trenutnom nadom, 
ali se odmah zatim zamrači od tuge. 

— Sinko, — reče tihim glasom — ja mislim da bi to 
netko znao na njivama moga zločestoga gospodara, ali 
ti ne preporučujem da se usudiš tamo. 

Mora da je to bio grozan gospodar, jer je starca 
prošla jeza, čim ga je spomenuo. Ali car se nije dao po- 
kolebati, no je navalio na starca, da mu kaže gdje su te 
njive. Starac se dugo kolebao, ali je na kraju popustio. 

— Sinko, ja ti ne ću mnogo pripovijedati o njemu, 
jer se bojim, da bih ti posijao strah u srce, a tko krene 
mome gospodaru, taj ne smije poznavati straha. Jedno ti 
samo savjetujem: nemoj se prevariti, da se upustiš s njim 
u razgovor, jer si onda propao. Ako se uzdaš u svoju sna- 
gu i srce, otvori sto očiju i navali — inače ćeš proći i 
gore nego ja. 

Starac mu ioš kaže, da će put do tih njiva lako naći, 
jer su one jedine usrijed dubokih šuma, do kojih vodi 
jedina staza od vodenice. Caru je to bilo dosta i zapita 
starca kako je nastradao s tim mrskim gospodarem? 

Starca obuze tuga od samog sječanja, ali ipak ispri- 
povjedi svoj zao udes. 

— Ispričat ću ti samo zato, što vjerujem, da ćeš naći 
za sebe pouku, — uzdahnu i kaže kako je to bilo. 

Danas je u dubini šuma ogromna njiva čije medje se 
ne daju sagledati. Nekada je i to bila prastara šuma pro- 
šarana malim krčevinama, na kojima su bili zaseoci. Ljudi 
su u njima provodili tih, miran život, ali jednoga dana 
preko cijelog kraja prostrla se neobična paukova mreža. 
Bilo je to svega za trenut — nisu je svi stanovnici zaseoka 
ni ugledali, već je iščezla. Mnogi bi pomislio, da je to bila 
obična varka pred očima, da se nakon toga u zaseocima 
mije pojavio gorostas, kojeg su neki uočili kad je pao iz 
mreže. U njegovo prisustvo pak nitko nije mogao posum- 
njati, jer je brzo stao na vrat svem živom u tom kraju. 

— Kako?! — usklikne car od znatiželje. 

— Vidjet ćeš i sam, ako budeš imao tu sreću, da tr 
oči ostanu u glavi, kad dodješ do njega, — starac odgo- 
vori polako, kao da se boji, da će ispasti prorok nesreće. 


Zatim je pokretom ruke opomenuo cara na strpljenje 
i nastavio je pripovijedanje. On je bio prema gorostasu 
kao slamka, koja se našla na putu bujici, ali je odlučio 
da se odupre. Kada je vidio kakva sudbina čeka stanov- 
nike zaseoka, radije je izabrao da umre na pragu svoje 
kuće, ali da gorostasa ne pusti na svoju rodnu grudu. 
Htio je položiti glavu hvatajući se u koštac s njim, ali ga 
onaj nije ubio — u jednom naletu mu je samo slomio noge 
i ruke. Ostavio ga je, tako da se danima muči gore nego 
pregaženi crv. Dolazio je i dugo ga je mrcvario podrug- 
ljivim smijehom, a kad mu je život već visio o tankoj niti, 
prevukao je po slomljenim nogama i rukama nekim čudo- 
tvornim travama. 

— Ustao sam zdrav i čitav, kao da sam se pomladio, 
— uzdahnu starac pri sjećanju na taj čas, — ali se nisam 
tome radovao, jer sam znao, da će to gorostasu poslu- 
žiti za novu osvetu. Tako je i bilo, bacio me je u ovu 
vodenicu, koju ne mogu ostaviti, da meljem kosti mrt- 
vačkih glava. 


— A što će mu to mlivo? — zapita car. 


— Što?! Od bijelih kosti crno brašno sipa u potok 
koji obavija cijeli gorostasov posjed. Tko prijedje preko 
potoka, taj više ne izlazi živ iz ovog kraja, jer ga pro- 
guta plamen, koji bukne iz valova, čim bi bjegunac za- 
gazio u crnu vodu. 

Kod tih riječi car prekide starca: 


— Što si me onda odvraćao da idem na njive tvog 
gospodara, kad po tvojim riječima izlazi, da sam i tako 
zarobljen ovim potokom?! 

— Kamo sreće, da sam ja tako zarobljen! Sinko, 
možda si ti jedini koji može izaći preko ovog potoka. 
Tako majušan možeš se skriti tvom željeznom psu pod 
jezik ili u uho, a njemu će malo naškoditi plamen po- 
toka, — starac mu objasni očinski. 

Caru je bilo žao starca i zapita ga: “ 

— A ti baš ne možeš iz ove vodenice — moraš mljeti 
ove kosti?! 

Starac je osjetio carevu želju, da mu pomogne, ali 
samo tužno odmahne rukom i izusti: 

— Pogledaj! 

Cno što je car vidio, govorilo je više od svake ri- 
ječi. Starac je pošao vratima vodenice. Kako je učinio 
prvi korak, njegove noge su počele upadati u kamen i, 
kad je stigao do vranina kljuna, bio je već do pojasa u 
kamenu. Carevo užasnuto lice mu je kazivalo, da ne mora 
i dalje dokazivati svoju tešku sudbinu. Starac se vrati s 
vodeničnog praga i, što je više ulazio u špilju, sve brže 
se izdizao iz kamena. 

— Starče, pa čemu ti još živiš?! — car nije mogao za- 
držati očajan krik, kada je došao do riječi. 

Vodeničareve oči zasjaše nekim nadzemaljskim sja- 
jem. Njegovo lice se preobrazi kao u slatkom snu. Cijeli 
starački lik, kao da je odjednom zasjao nekim unutarnjim 
sjajem. Tako je stajao jedan tren zadubljen u svoje misli i 
čuvstva, a zatim progovori tiho: 

— Nemoj misliti da već davno ne bih glavom nale- 
tio na kamen, da mislim život završiti meljući ovo mlivo! 
Ali vidiš ovo, — on pokaza na krvlju orošeni komadić 
zemlje na srcu, — to vuče tamo gdje mi se kolijevka lju- 
ljala. Moja sijeda glava hoće da stoji vedra čela na rod- 
nom pragu. To je jedno što me drži u životu, a drugo je 
san o kojem još ne mogu govoriti. 


Starčeva ispovijest je dirnula cara toliko, da je bez 
predomišljanja potrčao kroz vranin kljun. Skočio je na 
svog konjica i povikao: 

— Na gorostasove njive! 

Ali njegove riječi nisu još ni odjeknule, kada se od- 
nekud ke: nogu željeznog psa začuo oduševljeni glas: 

— Stani! 

Mravlji car iznenadjeno pogleda odakle dolazi taj 
usklik. Drugog časa umalo nije pao s konjica. Pred samim 
nogama željeznog psa starom vodeničaru virila je iz ka- 
mena samo glava. Kako je istrčao za carem iz vranina 
kljuna, tako je upao u kamen. Car od zaprepašćenja nije 

znao šta bi. Užas ga je hvatao od te slike, jer kad je vidio 
neizrecivo oduševljenje u starčevim očima, pomislio je, da 
je vodeničar šenuo umom. Ali ga starac pokretom glave 
pozove natrag i krene i sam prema uiazu vodenice, kli- 
čući: 

— Došao je čas, da mogu govoriti o mojem snu! 

Kada je u vodenici iskočio iz kamena, on obasu cara 
poljupcima i suzama radosnicama. 

— Sinko, — jecao je od prevelike radosti, — što mi 
se nisi odmah pokazao ovakav div? Sinko, ti si mi platio 
sve moje patnje! ' 

Car od svega nije razumio ništa, dok mu starac nije 
ispripovijedao san, koji mu se javio jedne noći, kada je 
ona svjetlost iz srca zračila snagom kao nikada dotada. 
Napolju je urlikala mećava, a njegova glava je potonula 
u san boreći se očajnom mišlju, da digne ruku na sebe. 


Pred zapaljene oči dolazili su grozničavi snovi. Pri- 
kaze čudovišnih likova obarale su se na njega u valovima, 
dok izmedju njih na koncu nije izrasla omražena prilika 
gorostasa, koji je ukoren satro njihove zaseoke. Tada je 
stari vodeničar ugledao sebe kako sa svom strašnom 
mržnjom juriša na gorostasa. Ali je ta slika odmah nesta- 
la, da bi je zamijenila druga, strašnija i žalosnija. Starac 
je iznad glave čuo zlobno cerekanje svog zlotvora, a kad 
se obazreo, vidio je kako ga drži za kose iznad golema 
visa, koji je zinuo bezdanim ždrijelom. 

— Otud ne ćeš izaći, dok kamen ne proplače nad 
tobom, — zagrmio je na kraju gorostas i bacio starog 
vodeničara u tamni ponor. 

Strmine visa bile su prepreka za svaku ljudsku nogu. 
Stijenje crnog grotla bile su povijene kao svod. Starac 
ih nije mogao ni dohvatiti, da se okuša u penjanju. Vi- 
soko na ustima provalije oluja je vječito igrala svcje 
bjesomučno kolo. Ni gorski orao se nije usudio tamo. 
Nije se usudjivao, da izloži sebe toj opasnosti, da mu 
oluja slomije krila ili razbije grudi o suro stijenje. 


Starac je u tamnoj utrobi kamena osjetio život, 
samo u nekim krupnim mravima, koje je pronašao pipa- 
njem. Njihove mrvice su mu bile jedini izvor života. Po- 

čeo je zabonavljati, šta je bijeli dan. Sunce je samo u 
podne zavirilo u bezdan i kao milost bacilo pregršt zlatne 
svjetlosti. Zatočenik u očaju prvih dana nije htio primiti 
ni tu milost, ali kad je kroz bješnjenje oluje jednom na- 
zreo zlobni smijeh gorostasa, on je iznenada razumio 
sunčev jezik. Tople sunčeve zrake pričale su mu što su 
vidjeli od minulog popodneva, i on je počeo razmišljati 
o svemu. Otada je sa neizrecivom žudnjom čekao podne. 
Požudno je slušao sunčevu priču, a svoje misli noktom 
zapisivao na kamene grudi provalije. I počeo je zabo- 
ravljati svu tamu od jednog do drugog popodneva, jer 
je cijelo to vrijeme živio sjećajući se sunčevog sjaja mi- 
nulog popodneva i sanjajući o suncu koje će doći. U šara- 
nju noktom po kamenu iz dana u dan nalazio je sve veću 
radost. 

Tako je minulo sedam godina, a kad nasta osma, on 
osjeti kako se kamen svud oko njega orosio. Prvo su to 
bile samo kapi kao suze, ali se brzo počela voda točiti 
sa svih strana. Njega, onako suhog i lakog, voda je izdi- 
zala kao plima. Počelo je to ujutro, a kad se bližilo 
podne, sjedio je na ustima kamenog ždrijela. Iz prvog 
sunčevog zraka, s kojim se sreo, stvorio se starac koji je 
glavu nosio negdje u nebeskom plavetnilu. 

— Blago tebi, — rekao je glasom, koji je odjekivao 
daljinama — ti si sretan kad medju svim patnjama znaš 
pronaći zrno radosti. Tvoje srce ne će prestati da zrači 
toplinu ni u ledu. Ti ćeš i vezanih ruku znati da odriješiš 
ruke čovjeku. 

I tada ga je uputio što će činiti. Neka melje i 
dalje crno gorostasovo mlivo, ali iz svake čeone kosti 
uzet će bar jedan iver i to neka melje sebi. Od toga će 
dobiti bijelo mlivo, koje ne smije dati drugom, osim ju- 
naku za koga se nada, da će pobijediti gorostasa. 

— A to si ti, sinko moj premili, — stari vodeničar 
zagrli cara, završujući svoju priču. 

Car je slušao svaku starčevu riječ kao svetinju, ali 
sad ga počne požurivati: 

— Daj što hoćeš, da što prije idem! 

Starac je pohitao u udubljenje i iz skrovita mjesta 

izvukao kožnu kesicu. Predao ju je caru kao najveće 
blago. 

— Sinko, ovo mlivo pospi, kada vidiš da s gorosta- 
sovih njiva uzlijeće nešto vatreno. Zapamti dobro: tada 
ili nikada! U drugom ti ne mogu biti u pomoći — bori 
se s gorostasom kako znaš, ali utuvi u glavu, da ćeš pro- 
pasti i kad gorostasu staneš na grlo, ako ovim mlivom 
ne spriječiš da bilo šta plameno uzleti s njiva. A sad ne 
gubi vrijeme, — poljubi ga još za oproštaj. 

Car je spremio kesicu u njedra i bacio se na svoga 
konjica. Kada je poletio, vidio je svega svijetle oči kako 
sjaje iz kamena. Starac ga je ispratio sve dok nije poto- 
nuo u kamen do samih trepavica. Za cijelo vrijeme, dok 
je jezdio stazicom kroz šumu caru je lebdio pred očima 
taj pogled, koji je preklinjao i ujedno bodrio, radosnom 
nadom hrabrio. Željezni pas je jurio kao da želi da se 
poigra preobiljem snage. Mravlja vojska se veselo kome- 
šala u torbi. Caru se učini, da ga svaka ptica na grani 
pozdravlja pjesmom. Neobjašnjivo milje ga je obuzelo, 
kad je pogledao svog konjica kako hrli u susret opasno- 
sti. Ni sam nije znao kako je zapjevao. S pjesmom na 
ustima je izašao iz guštare, ali mu se ona zamrzla na 
usnama, kada je ugledao njive. 

Dokle je pogled dopirao, pružila se oranica. Sa 
svih strana bila je opkoljena šumom, samo se u jednom 
prikrajku dizalo suro stijenje. Car je odmah ugledao crni 
otvor špilje kako zjapi na podnožju sivih planina. Desno 
i lijevo od tog otvora, u nedogled su se nizale trošne 
šupe. Pred samim ulazom špilje dizala su se čitava brda 
hrane, a sa svih strana su bijedne ljudske spodobe vukle 
nove tovare. Žalosno je bilo pogledati te izgladnjele ljude 
kako padaju pod teretom, ali je još žalosnija bila slika 
orača. 

Car je jedva to preletio pogledom, kada se na ulazu 
špilje pojavi glomazna, tamna prilika. Kada je taj nakazni 
lik izašao na sunveču svjetlost, car ugleda ljuđeskaru kao 
od kamena odvaljenu. Krvoločna zvijer bi zadrhtala u 
svojoj jazbini od urlika, što ga je gorostas pustio iz grla, 
kad je nalegao na rpe plodova. Opružio se u hladovinu 
i počeo je tamaniti hranu nezasitnim raljama. 

Za kratko vrijeme progutao je cijele tovare, a zatim 
se počeo protezati. Car tek tada opazi, da je u svaku 
gorostasovu mišicu urastao po veliki kamen i da su mu 
šake od željeza. Zgrozio se, ali ne od straha pred goro- 
stasovom snagom, nego od onoga što je sad ugledao. 
Do samog ulaza u špilju kamen se načičkao džbunjem 
krunice. Ni pupa ni lista na njemu, već samo dugačko 
trnje, a svaki prut izrastao kao da oblacima prkosi. Goro- 
stas je jarosno istrgao oveći prut i pograbio za vrat 
nekoliko orača. Drugi tren je car vidio, kako ta nakaza 
pravi sebi bičeve. Jadnim ljudima, koji su se previjali 
poput crva na žeravici, oderao je po nekoliko kaiša s le- 
dja i opleo ih na krunov prut. A zatim je zamahnuo tim 
velikim bičem čak tamo gdje se pogled gubio. 

Car je pogledao u pravcu silnih jauka, koji su pratili 
šibanje biča. Gomile ljudi u krpama vukle su teške plu- 
gove, a svakom o vratu na lancu je visio teški kamen. 
Po ranjavim ledjima pljuštali su udarci biča opletenog od 
njihove rodiene kože. Car je pri prvom pogledu vidio. 
da se ti jadnici prekidaju, ali je sad tek razumio kako 
smognu snage, da ipak vuku plug. Gorostasov bodljikavi 
bič ih je neumorno poticao. 


Car je to promatrao. kao da se skamenio. Ali nije 
to bilo sve od čega se ledila krv u njemu. Jedva je počeo 
dolaziti sebi, kad se gorostas grubo nasmije i poviče: 


— Tko je dobro orao danas, neka se malo odmori! 


Tada je car vidio čemu služe one silne olupine od 
šupa. Ljudeskara pruži svoje ogromne šake i pograbi 
cijele naramke jadnika. Vještom rukom je natakao sva- 
kom lanac na nogu pa ih je tako vješao u nizovima 
pod šupe. | 

Car nije mogao dalje gledati. U glavi mu je ključalo, 
krv u žilama je pojurila kao da će ih prokinuti. Iz nje- 
govih grudi poletio je promukli krik, koga je željezni 
pas razumio. Kada je pojurio prema gorostasu, tragom 
mu je ostao pravi prokop. Razjareni carev konjic izbaci- 
vao je svakim skokom tovare zemlje, kao da mu je i ona 
kriva. se 

Gorostas je ugledao neprijatelja, kada se ovaj već 

okomio na njega. Ali se nije smeo. Ustobočio se i povi- 
kao strašnim glasom: % 

— Tko se to usudjuje nasrnuti na mene na mojoj 
zemlji?! 

Caru umalo ne navriješe riječi bijesa i izazova na 
usne, ali se sjeti opomene starog vodeničara. Stisnuo je 
usne i pesnice. Nogama je čvrsto obujmio svog konjica, 
a brcima šibnuo po mrskoj glavi protivnika. Onaj je na- 
srnuo, vidjelo se da cara želi smožditi u jednom naletu. 
Poduhvatio ga je zajedno s željeznim psom i tresnuo 
s njim o kamen. Udario je iz sve snage, ali iz kamena 
iskočiše oblaci varnica, a iz cara i njegovog konjica ni 
kap krvi. 

Gorostas pusti urlik od kojeg se prolamala okolina. 
Vidjevši da car šakama hvata varnice i srče ih kao svježu 
izvorsku vodu, gorostas priskoči planini i jednim zama- 
hom istrže iz nje ogromnu željeznu žilu. Ali nije imao 
vremena da zamahne njom. Željezni pas mu priskoči brže 
od munje, a mravlji car ga pograbi oko pasa. Jedan čas 
ga dohvatio, drugi čas ga je udario o stijenje. Kako ga 
je od srca tresnuo, odvalio je s njim cijeli obronak. 

Ali ni gorostasov trag nije orosila kap krvi. Skočio 
je na noge hitrije od mačke i povikao: 

— Tebi ne ću lomiti kosti, vidim ja, da tebe treba 
smekšati plamenom! 

Dok car nije stigao da ponovo navali, gorostas uda- 
rom šake izvali cijeli kameni humak, koji se izdizao ne- 
daleko ispred špilje. Na mjestu humka ukaza se veliki 
procjep u kojem se žarila jaka žerava. Gorostas je u taj 
čas raskrilio njedra i prosuo iz njih mnoštvo kamenih 
jaja. Čim su pala na žar, on odstupi i počne se cerekati: 

— Što da se borim s tobom, kad će i vjetar biti dosta 
jak, da ti pepeo raznese! 

Ali i da nije odstupio, mravlji car ne bi sad mavalji- 
vao na njega. Nije zaboravio zašto mu je stari vodeničar 
dao kesicu s bijelim mlivom. Kad je vidio kamena jaja 
kako su se za tili čas počela žariti, on je već držao kesicu 
u rukama. 

Bilo je tome i vrijeme, jer dok nije trepnuo, kamena 

jaja su na žaru porasla kao bikovi i iz njih prhnuše velike 
plamene sove. Car nije oklijevao, čim je vidio da lepršaju 
piamena krila, posuo je po žaru i sovama bijelo mlivo iz 
kesice. Očajan gorostasov krik i plamen koji se gasio 
govorili su mravljem caru, da je neprijatelja pogodio 
u živac. Ali šta se dešavalo s plamenim sovama, to car 
nije mogao dalje promatrati, jer se gorostas okomio na 
njega rukama, nogama i zubima. Uhvatili su se u koštac 
iz kojeg će samo jedan izaći živ, to je bilo jasno objema 
protivnicima. Ma koliko se car uzdao u svoju snagu, nije 
htio biti lakomislen — pozvao je svoju vojsku iz torbe. 


Gorostas se upinjao svim silama, da cara odvoji od 
željeznog psa, ali kad bi careve noge za tren i popustile, 
mravlja vojska je umanjivala pritisak gorostasovih ruku. 
Ni carev konjic nije samo nosio svog jahača već je sna- 
žnim čeljustima kidao protivnikove noge. Gorostas je u 
očajnom bijesu udarao željeznim šakama, kao sa dva 
ogromna malja, a car mu nije ostajao dužan. Gdje je 
šibnuo brkom, tamo je srezao tovare mesa, gdje je spu- 
stio šaku, drobio je kosti. i 

Gorostas nije štedio sebe. Srljao je pod udarce i urli- 
kao da zagluši svu okolinu. Nije se izmicao ni kad bi time 
mogao izbjeći udarce, koji su pljuštali po njemu. Kada 
su se već obojica zapjenušili, on tada prviput ustuknu. 
Ali ni tada nije okrenuo ledja, nego kad je mravlji car 
navalio, gorostas desnicom zamahne iz sve snage. Car se 
iznenadio što protivnik udara, kad mu nije bio na do- 
hvatu, ali se još više mogao iznenaditi, kada je osjetio 
kako mu je konjic posrnuo. Tek kasnije mu je bilo jasno 
.gorostasovo lukavstvo. Nije on digao pesnicu na mravljeg 
cara, nego je naglo udario u tlo ispred zahuktalog že- 
ljeznog psa. Carev konjic se nije mogao trgnuti natrag, 
upao je u provaliju, koju je gorostas prokinuo u zemlji. 

Kako se strmoglavio, mravlji car je ispao iz sedla. | 
Onako malen, ugledao je ogromnu gorostasovu željeznu 
šaku kako mu se diže iznad glave. Zgrčila mu se i naj- 
manja žilica da prije udarca skoči na svog konjica, ali 
ga se živ ne bi više dohvatio, da u taj tren mravlja vojska 
nije učinila svoje. Kada je car očekivao strašni udarac, 

gorostasova desnica je klonula iznenada kao slomljena 
slamka. Na carevo iznenadjenje pao je pred njega tvrdi 
komad kamena. 

Kada je već bio na željeznom psu, vidio je kako je 
gorostasova desnica pala mlitavo, a na mišici da zjapi 
rana iz koje je kamen ispao. Pobjedonosni usklici mravlje 
vojske objasnili su caru, da je to njeno djelo. On nije 
htio oklijevati, jer je protivnik bio još opasan i sa jednom 
rukom. Zaletio se na gorostasa i ne bi ga više puštao 
živog iz šaka, ali mu u to doprije do uha mnoštvo očaj- 
nih glasova. Tek tada car opazi, da se gorostas zlobno 
smije. Mravljeg cara je to za trenutak zbunilo. Što se 
zlotvor tako zlobno smije, kad mu je propast očita?! 
Zašto tako nehajno gleda na mravlju vojsku, koja mu kida 
drugu mišicu, da i iz nje iščupa kamen?! 


Caru je to sijevnulo kroz glavu i nehotice se obazre, 
da vidi odakle dolaze oni očajni glasovi? Nepregledno 
mnoštvo zlopatnika s njiva i iz šupa zazivalo je cara i 
pokazivalo mu prema nebu. On sijevnu očima gore, ali 
ih odmah skrene na protivnika, da ga onaj ne bi zasko- 
čio. No gorostas se nije micao. Zlobno se cerekao: 


— Gledaj, gledaj samo — tamo gore ti se kopa grob. 
Ja sam završio svoje, ali sam i tebi osigurao smrt! 


Caru je stao život. Bio je nemoćan i da misli. Smrt 
bi ga zatekla skrštenih ruku, da se kroz gorostasov grubi 
smijeh nije probio vapaj s njiva i ispod šupa. On se vrati 
u život, kada je konačno razabrao što ponavlja množina 
glasova. 

— Bijelo mlivo! Bijelo mlivo! — vikali su iz sveg 
glasa. 

Ali kako je to razumio, sa gorostasovog lica nesta 
zlobnog osmijeha. Zvijer se javila ponovo u njemu. Krvo- 
žedno su mu škrgutali zubi, kad je navalio. Carev mozak 
je munjevito radio. Shvatio je, da ga gorostas želi zadr- 
žati. A kad je car ugledao, šta se zbiva pod nebeskim 
svodom, znao je, da ne smije gubiti časa. Nasrnuo je na 
gorostasa i udario ga svom snagom koju je mogao sku- 
piti. Kako ga je pogodio teškim šakama, oborio ga je 
željeznom psu pod noge. Više ga nije ni pogledao, nego 

ga je prepustio svom konjicu. Sada je sav život založio: 
Za ono što se odigravalo gore. A šta je tamo ugledao? 

Bijeli dan, a na nebu zvijezda! Razgorila se zlatnim 
plamenom, a na njoj gnijezdo. Sedam plamenih sova na- 
padaju gnijezdo — brane ga soko i sokolica. Car je vidio, 
da se i tamo borba približuje kraju. Soko i sokolica 
ogrezli u krvi, prokinutih grudi, slomljenih krila zadnjim 
snagama su zadržavali gnijezdo, kojeg su plamene sove 
htjele srušiti sa zvijezde. 

Potegao je kesicu iz njedara — na dnu je još bilo 
malo bijelog mliva. Ne gledajući šta je s gorostasom 
kriknuo je željeznom psu: 

— Skači! 

Konjic se za tren zgrči, a zatim, se odbio od zemlje 
kao strijela sa zapeta luka. Ispod cara su promakli sivi 
grebeni. U letu je zaprašio bijelim mlivom iz kesice. Za- 
mahnuo je tolikom snagom, da mu je ruka gotovo isko- 
čila iz ramena. Visoko je željezni pas skočio, ali je zvi- 
jezda u nebeskim visinama pa nije čudo, što car nije vje- 
rovao, da će prašina mliva zahvatiti sove. On to nije ni 
vidio, ali samrtni krik gorostasa, koji je dolazio odozdo, 
caru je jasno govorio. 

Kada se dohvatio čvrsta tla, pred njim je plamsalo 
razmrskano tijelo gorostasa. Zapalilo ga je sedam plame- 
nova, koji su posljednji put buknuli iz sova, kad su pale 
na njega. Ali nedaleko od njih ležalo je i oboreno gni- 
iezdo. Mrtvim tijelima prekrilili su ga soko i sokolica. 

Car je pritrčao gnijezdu. U njemu je bilo jaje. Novi 
život koji se radjao u njemu, javljao se iznutra prvim 
kljucanjem. Mravlji car stavi jaje sebi u njedra, da ga 
grije toplinom svog srca. Kada su ga opkolili ljudi, koji 
su kidali jedan drugom lance s vrata i nogu, car je čuo 
kako sa otkucajima svog srca raste i kljucanje iz jajeta 
i odjednom osjeti na grudima toplinu novog života. Koli- 
ko je bilo njegovo iznenadjenje i oduševljenje, kada je 
ugledao kako se iz jajeta pomaljaju dvije glavice. Radosni 
žamor je prostrujao mnoštvom ljudi, kada je car pružio 
dlan, na kojem se praćakao ptić, a uz njega majušno 
muško dijete! 

— Kako su lijepi dvojci! — klicao je netko iz mravlje 
vojske. 

— Što bubre od sunca! — stigao je drugi usklik iz 
množine orača. 

Car ni sam nije znao da desnicu podiže suncu, kao 
da mu prikazuje nove živote, koji su nikli iz sokolova 
gnijezda. Kako ih je dizao suncu, sokolić i dijete su tako 
rasli i još se usklici čudjenja i divljenja nisu ni slegli, sa 
carevog dlana skoči divan mladić, a visinama se vinu mlad 
soko. Sum njegovih snažnih krila spleo se sa njegovim 
veselim kliktanjem. 

Car nije znao koga bi prije gledao, momka ili mla- 
dog sokola. Ali se soko začas digao u takve visine, da se 
izgubio ispred oka. Njegov brat tada pridje gorostaso- 
vom tijelu, koje je bilo u hučnom plamenu i pograbi ga 
golim rukama. Za trenutak zamriješe svi glasovi: u mla- 
dićevim rukama plamen ugasnu! A kada je lako puhnuo, 
nestade gorostasova pepela. 

Tamo gdje je ležalo gorostasovo mrtvo tijelo, car je 
ugledao debeli sloj leda. Mladić bosim nogama podje 
preko gromade leda, Kako je koračao, led se topio iza 
njega. Uzdah oduševljenja se slio iznad cijelog kraja, 
kada je iza mladića nestalo i leda. Ali riječ još nije mogla 
pasti, a novo iznenadjenje je iskrslo. 

. Planina nad gorostasovom špiljom rastvorila se kao 
ljuske u oraha. Kada je u tamnu utrobu kamena zavirilo 
plameno sunčevo oko, ljudi su ugledali djevojku, koja je 
bila ogrnuta kosom do članaka. Bujni pokrov vlasi kupao 
se u sjaju sunca, kao da je preliven zlatom. Djevojka je 
potrčala iz dubine špilje i kliknula caru: 

 — Neznani prijatelju, kad ti vidim konjica, znam, da 
im nije koristilo što su mu umorili uzgajivača. Ti ćeš naći 
ono, što je on tražio: čudesni izvor i mač! 

Car nije znao od čega mu je zastala riječ u grlu, da 
li od toga što je čuo, ili od djevojkine ljepote. Kada joj 
se kosa u trku razgrnula na rukama, car je ugledao cvjet- 
na polja, a kad je otkrila svod čela, car je ugledao zvje- 
zdano nebo. Da car potpuno izgubi glavu, trebalo je da 
djevojka učini još to što je učinila u slijedećem trenutku: 
poljubila ga je u oba obraza, govoreći: 

— Spasitelju naš! 

Car je obnevidio od sreće, a kada je došao sebi, nije 
se čudio što mladi soko sjedi na dejvojkinoj desnici. Za- 
čudilo ga je nešto drugo: nad cijelim krajem treperila je 
svjetlost užarene ograde. Car hitro baci oči nebu i ugleda 
svoj rodni brijeg okrunjen plamenim prstenom. Nadvi- 
sivao je svu okolinu, a činio se tako blizo, da je car pred 
svojom kućicom jasno vidio roditelje i strica. I sad se već 
nije čudio, kada je začuo gdje mu je otac govorio, kao 
da mu je u uhu: 

— Čuvaj sokolića kao oči u glavi! Pričat će ti o 
visinama! 

— Oče, koliko mi je sad tek žao starih sokola, -— car 
odgovori, kad je razumio riječi, — koliko bi mi oni mo- 
gli napričati o tome što su vidjeli! 

— Sokolić će ti pričati i ljepše — pričat će ti o onim 
visinama koje još nitko nije sagledao, — reče otac i ispred 
carevih očiju nestade rodnog kraja. 

Ali u isti tren soko mahnu krilima dolje — munjine 
strijele prekriliše zemlju; mahne krilima gore — munjine 
strijele raskidaše oblake, a car ga je već vidio kako go- 
spodari visinama iznad njih. 

Djevojka uze cara za ruku, kao malo dijete, i reče mu: 

— Slušaj ga, on ti priča o dvorima svjetlosti. 

Soko je letio u sve veće visine, a njegov kliktaj odje- 
kivao je u žamoru oduševljenih orača, koji su se okupili 
oko cara, djevojke i sokolova brata. 

Krstario je zračnim putevima radujući se svojoj snazi 
i oštrini oka. Promicao je i ronio u nebesko plavetnilo 
poput strijele, dok nije uletio u snop sunčevih zraka, koji 
su razgonile jato oblaka. Ljudi na zemlji zanijemiše za- 
divljeni: sokolova krila su za tren oka porasla toliko, da 
je s njima prekrilio cijeli kraj. U taj čas je kliknuo tako 
radosno, da su poletjeli radosni povici iz tisuća grla. 

Ali njegova radost nije bila tako velika samo radi 
poraslih krila, on je ugledao nekoga kome je poletio u 
susret. Sve oči se okrenuše za njim i ugledaše kako iz 
šuma zrači jaka svjetlost. Ona se brzo priblažavala i usko- 
ro je postala tako jaka, da je zasjenjivala oči. Zato i nisu 

vidjeli odakle potječe, dok se pred mravljim carem izne- 
nada nije pojavio glavom stari vodeničar. 

— Mravlji care, sinko, spasitelju naš, — jecao je od 
radosti, dok ga je grlio. — Neka se svaki osvježi na 
bistroj vodi potoka koji je u svojim crnim valovima nosio 
dosad opasnost! Slobodno idite prek&8 njega kuda hoćete, 
a ja sam sretan, — opet se obrati caru — što vidim, da 
si boj bio baš na mjestu gdje je nekad stajala moja 
kolibica! 

Medju ljudima, koji su se oslobodili gorostasa, radost 
je bila i dosada neizreciva, ali je postala još veća, kada 
su čuli, da pred njima stoji mravlji car. Ali je najveća 
radost pala u dio djevojci zvjezdana čela, kada je mravlji 
car zapitao, da li bi mu htjela biti žena, kad se vrati sa 
velikog puta. 

— A ja bih se ponudio za kuma, — klikne sokolov 
brat — ali samo ako i mene povedeš u potragu za čude- 
snim izvorom i mačem. 

— Gdje bih ja brata rastavljao od brata, — mravlji 
car se radosno nasmiješi zagrlivši mladića. 

Medju oslobodjenim ljudima nastalo je veselje, koje 
se poslije pripovijedalo s koljena na koljeno. 


XVI. 
DJEVOJKINA PRIČA 


Car je pritekao u pomoć iznemoglim ljudima. Žurilo 
mu se, ali nije mu srce dopuštalo, da napusti ove napaćene 
ljude, dok ih ne vidi pod novim krovom. Uz pomoć silne 
mravlje vojske i željeznog psa, za nekoliko dana stvoreno 
je čudo. Tamo gdje su ljudi još prije nekoliko dana zno- 
jem i krvlju natapali zemlju za nezasitljivog i okrutnog 
gorostasa, nikla su nova, svijetla sela. 

Željezni pas je igrajući se uzorao njive, a vrijedna 
careva vojska bacila je za njim prvo sjeme. Za to vrijeme 
car i djevojka ispripovijedaše svoje sudbine. Veliko je bilo 
iznenadjenje mravljeg cara, kada je doznao da djevojka 
nije nitko drugi, nego gorostasova jedina kćer. Ali se 

nije čudio njenoj radosti zbog očeve smrti, kada je čuo 
tko je bila njena majka. 

Bila je to najljepša djevojka, koju je rodila ta zemlja. 
Ona je bila kćer orača, koji je izdahnuo pod gorostaso- 
vim bičevima. Tako lijepu gorostas je nije htio upropa- 
stiti teglenjem pluga i tereta, namijenio joj je sudbinu 
da mu bude žena. Nije to bila prva djevojka medju kće- 
rima njegovih orača, koju je on htio uzeti za ženu, ali 
dotada su sve radije izabrale smrt u mukama, nego li 
gorostasa za muža. Djevojkina majka nije bila tog kova, 
radije je pristala na to, da muči dušu, no da joj gorostas- 
siječe kaiše s ledja. 

Postala je gorostasova žena i rodila jedinicu, carevu. 
djevojku, ali nikad više oči nije podigla ni na koga, osim 
na kćer. Na njive i šupe nije smjela pogledati, jer bi joj 
srce prepuklo, kad bi vidjela svoje u mukama, a nije im 
mogla pomoći. Gorostasu nije smjela otkriti svoje zje- 
nice, jer se bojala, da će joj se osvetiti zbog mržnje, koje 
je za vječna vremena pomutila sjaj njenih lijepih očiju. 

Bojala se za svoj život i ranije, a kad je kćer došla 
ua svijet, jadna žena je još više strahovala. Ne bi ni u 
smrti mogla prežaliti, da joj kćer ostane sama u očevim 
rukama, da je on odgaja i srce skameni prema onima, 
kvjih je krv tekla i u njenim žilama. Gorostas je kćer 
volio iznad svega. Ništa drugo na svijetu on i mije volio. 
A majici ništa bolje nije došlo za osvetu. Čim je kćer došla 
do razuma, ona joj je pokazala muke djeda, koji je tada 
još bio živ, i muke svih orača. Ispričala joj je svoju ne- 
sretnu sudbinu i ulila u srce svu onu mržnju, koju sama 
nije smjela ispoljiti pred gorostasom. Djevojka je prira- 
sla majci svim srcem i počela se svetiti ocu. Na njegovu 
ljubav odgovarala je dvostrukom mržnjom, a on, silna 
nakaza, drhtao je za kćerkom. Umiljavao se prvo kao 
kučence, obasipao je dragocjenim darovima. 

Tako je to išlo, dok djevojkina majka nije pala u 
samrtnu postelju. Na smrtnom času ona je gorostasu izlila: 
mržnju cijelog svog života. 

— To je kćer onog plemena kojega mučiš, a ne tvoja. 
Od nje ćeš dobiti mržnju od dva života: moga i njenogaš 
I ništa više, — rekla mu je na izdisaju. 

Od tog vremena gorostas je postao okrutan i prema 
kćeri. Zatvorio ju je u dno špilje i pakostio joj na sva- 
kom koraku. Nije, doduše, digao ruku na nju, ali njen 
prkos htio je slomiti dvostrukim prkosom. Svaki dan joj 
je pričao o mukama, koje pod njegovim rukama podnose 
njeni suplemenici. Ona mu je prkosila strpljenjem i pro- 
ricanjem njegove propasti. 

— Tako, iz želje da mi napakosti, — govorila je dje- 
wojka caru, — odao mi je jedne večeri kako je poginuo 
uzgajivač pasmine željeznih pasa. U umorstvu je imao 
udjela i on. Uživajući u nanošenju bola, govorio mi je 
kako je sa svojom družinom oteo sve željezne pse. Cdveli 
su ih za sebe i vezali na lance, koje ni snažne čeljusti že- 
ljeznih pasa ne će pretrgnuti. Uvjeravao me je, da se na- 
kon toga ne nadam više spasu orača. Meni je obećavao 
sve, samo da se promijenim i budem rijegova prava kćer. 


— Nije znao, da je možda baš on sabio šakom ovo 
kuče u prokinute grudi uzgajivača, — car se sjeti kako 
je našao svog konjica. 

— Da je znao, sigurno mi ne bi odao, da je uzgajivač 
pošao po neki čudesni izvor i mač, jer znaj, da sam to 
od njega doznala. 


Mravljem caru su izvor i mač bili u glavi dan i noć, 
ali kao što gorostas nije rekao kuda su odveli željezne 
pse, tako nije odao ni gdje se nalaze taj čudesni izvor i 
mač. Znao je on za njih bolje nego itko, ali nije bio toliko 
neobazriv, da bi ispripovijedao kako izgledaju i gdje se 
nalaze, jer su oni krili u sebi propast za njega i sve takve 
kao što je on. 


— Da je slutio kakovu zlu sudbinu će dočekati u ru- 
kama mog zaručnika, ne vjerujem da bi mi se pahvalio 
svojim zaštitnicima, — djevojka je ispripovijedala što 
još zna. | 

Jednom u nastupu bijesa gorostas joj je otkrio odakle 
njemu snaga i moć. Hvalisao se pred kćerkom, da joj po- 
kaže kako joj nema spasa, ako ne prigne glavu pred njom. 
On i svi njegovi imaju zaklona pod kabanicom jedne 
bezoblične crne nemani, koja ima nebrojeno glava. Nju 
d njenu moć uništiti — to je mnogo i u snu pomisliti. Nije 

se još rodio čovjek, koji bi ušao u trag gdje je početak, 
a gdje je kraj te nemani. Ona je svagdje, a kad joj želiš 
ući u trag, onda je nema nigdje. Svojim slugama daje 
moć, kojoj se još nitko nije odupro. 

— Pazi, — gorostas je prijetio djevojci — njene slu- 
ge se ne. odlikuju milosrdjem. Jednom ćeš požaliti, kađ 
izgubim strpljenje. Nemoj zaboraviti, da je ta neman još 
u povoju odgrizla dojku rodjenoj majci. Nije imala milo- 
sti ni prema mlijeku kojim se hranila. 

Kćer je dobro znala, da otac govori istinu, ali nje- 
gove riječi su još više pojačale njenu mržnju. Gorostas je 
zaboravio, da se protiv njega pobunila njegova rodjena 
krv, koja je bila neukrotiva. 

U prijetnjima joj je rekao, da je i kamena jaja dobio 
od te nemani. Kada je već gubio nadu, da će kćer slomiti, 
on joj se prijetio, da se ni nakon njegove smrti ne će 
osloboditi njegove moći. 

— Da su plamene sove uništile sve sokole iz gnijezda 


sa zvijezde, — govorila je caru — led, koji se stvorio i2. 


njegova mrtva tijela za najkraće vrijeme prekrilio bi sav 
ovaj kraj. Kao što je stari vodeničar upadao u kamen, kađ 
je htio poći iz vodenice, tako bi svi mi upadali u led. 
Smrznuli bi se svi, prije nego bi ugledali kako se sunce: 
još jedamput radja. 

Tako je ona mravljem caru, svom zaručniku, ispripo- 
vjedila sve što je doznala od svog oca i mučitelja, dok je 
uz cara radila na temeljima novog života na njivama. 
Kada je bila gotova i njena bijela kućica, car se počeo 
spremati na put. Bio je još daleko od toga, da zna sve 
što mu srce ište, ali je njegova duša na ovim njivama 
stekla silno bogatstvo. Znao je, da po svijetu treba da se 
raspituje za čudesni izvor i mač, da sve opasnosti koje 
vrebaju na njega dolaze ispod skuta crne nemani. Obo- 
gatio se mnogim prijateljima, a na prvom mjestu stekao» 
je životnog druga i dva nova pobratima: sokola i njego- 
vog brata, koji će dijeliti napore s njim. 

— Kako ćete vas dvojica putovati, gdje se mislite 
smjestiti na našem konjicu? — zapitao ih je, kad su se 
opraštali od orača. 3 ' 

— Ja ću mu pjevati, da lakše kasa, — nasmije se 
mladić i skoči željeznom psu u uho. 

— A ja ću mu pomoći u pronalaženju puta, — klikne 
soko i sleti željeznom psu na glavu. 

Sve živo ih je ispratilo do samog potoka, u kojem 
se još nedavno crnilo mlivo starog vodeničara iz skame- 
njene svrakine glave. Ispred svih je išao stari vodeničar 
s carevom zaručnicom. On se ponudio, da sirotici bude i 
otac i majka, dok se car ne vrati s puta. Zagrlivši je išao 
je za carem, a srce mu je zračilo svjetlošću, od koje car 
nije znao, da li ga srce više vuče na put ili da ostane ov- 
dje, ili potraži očima užareni prsten. Car je još jednom 
zamolio starca, da mu čuva djevojku, a zatim je pustio 
željeznog psa da potrči preko sivih planina. 


XVII. 
ČUVAR MRAČNIH DOLINA 


Soko je kliktao, njegov brat je pjevušio u uhu že- 
ljeznog psa, kada su se popeli na vrh sivih planina. Mrav- 
ljem caru je bilo prvo, da potraži pogledom doline iz ko- 
jih bi dopirao žamor, ali mu se pogled sukobio s još ve- 
ćim vrhovima. Ali na njima nije bilo travke ni kamena, 
hladni sjaj leda zasjenjivao je oči sa svih strana. Pred ca- 
rem se prostrlo ledeno gorje. 


Dok je car za trenut razmišljao, soko se vinuo u vi- 
sine. Njegov pravi let k ledenim vrhovima pokazivao je 
kuda treba poći. Ni car nije ni za časak pomislio, da skrene 
s pravca, te krene željeznog psa za sokolom. Ali se ko- 
njic jedva dohvatio najbliže padine, kada je car već vidio, 
da će napredovanje biti jako sporo. Ništa tvrdje nije još 
bilo saliveno u željezo, no što su nokti carevog konjica, 
ali se ovaj led pokazao još tvrdjim. Željezni pas se klizao 
s njega na svakom koraku. Nije ni pomišljao, da odustane 
od pokušaja, ali je glatka ledena površina odolijevala svim 
njegovim naporima. Uzalud je pokušavao održati se na le- 
denim kosinama i već se počeo žestiti, kada se soko izne- 

nada spusti na njegovu glavu. Na to sokolov brat iskoči 
iz uha željeznog psa i slatko se smijući klikne: 


— A zar ja samo zato putujem s vama, da vas pje- 
smom razveseljavam ?! 

To rekavši potrči ispred željeznog psa. Gdje je stao 
bosim nogama, debele ledene kore je nestajalo. Sitnu 
kaplju rose sunce ne bi ispilo tako brzo za koje vrijeme je 
iza sokolova brata nicao goli, krševiti put. Željezni pas ra- 
dosno zalaja, a od njegovog laveža počeše pucati bregovi 
leda. 

Kada je sokolov brat potrčao uz strmine, car se ču- 
dio: pokazalo se, da mladić nije ni za dlaku lošiji trkač 
od željeznog konjica. Brzo su ostavljali za sobom ledene 
obronke, provalije i grebene, ali kad su se počeli pribli- 
žavati vrhovima planinskog vijenca, soko odjednom zlo- 
slutno zaklikće. 

U taj tren preko leda, kao da se prevukla crna kopre- 
na. Car opazi kako nešto crno, bezoblično raste s onu 
stranu grebena. Ali nije imao vremena da to promatra, 
jer je u isti čas s visova pojurilo bezbroj potoka, što su 
se pjenili, kao da vjetar šiba usijanu grivu. 

— Priljubi mi se uz ledja! — poviče sokolov brat že- 
ljeznom psu glasom, koji je odavao smrtnu opasnost. 

Jedva je imao vremena da to izusti, struje potoka 
zalijevale su ga sa svih strana. Ali nije bilo tog brzaka, 
koji bi svojim padom bio hitriji od ruku sokolova brata. 
Nije usporavao brzinu, kojom je i dotle nadirao prema 


vrhovima, ali je rukama radio dvostruko brže. Razgrtao: 


je ispred sebe usijane valove i pljuskove, a željezni pas 
je trčao za njim krševitim putem kao i dotada. Car je tek 
tada saznao kakvi su to potoci, kada je iza sebe opazio 
valove ohladjena željeza. Bili su to potoci rastopljena že- 
ljeza. 

Ali najednom prestade sva huka i, kad se car oba- 
zreo, vidio je, da su na najvišem vrhu ledenih planina. 
S ledenog pokrova izgubila se tamna prevlaka, samo su 
crnkaste žile ohladjena željeza pokazivale kuda su se sli- 
jevali usijani potoci. Nije bilo traga ni e keaanpreni 
crnini, i, koja se javila iza visova. 

— Rastopili bi te kao vosak, — smijao se sokolov 
brat govoreći željeznom psu — a što bi bilo s jahačem i 
njegovom vojskom, o tome da i ne govorimo! 


— To se netko želi osvetiti za gorostasovu smrt, — 
car se dosjetio. 

— Onaj kome je taj zlotvor služio, — odgovori mla- 
dić i zaprijeti šakama na sve strane. 

— Ja bih rekao, da smo još nekom od tih sluga na 
tragu, kad se čak i njihov gospodar javlja, — reče car 
nakon kratka razmišljanja. 

Pred njima su se prostirale na sve strane doline iz 
kojih je dopirao žamor. Car se nije mogao odlučiti u 
koju bi pošao, a soko je mirovao. Nije bilo drugo, no 
car izvadi iz njedara kumine suze. Čim ih je podigao pre- 
ma Suncu, zasvijetliše u pravcu daleke doline pokrivene 
teškim sjenama. 


— Tamo! — klikne car željeznom psu. 


Sa vrhova konjic se spuštao, kao da ima krila, te se 
nije dobro još ni zaletio, a car ga je već zaustavio na 
prilazu sjenovite doline. U nju se ulazilo kroz mračni tje- 
snac, kojem je na samom početku zjapila crna špilja. Car 
je odmah pomislio, da se u špilji ne krije možda kakva 
zasjeda, i svrati u nju. Slika koju je ugledao, još više ga 
je učvrstila u sumnji. 

.. Nije to bila obična mračna špilja. Njeni svodovi su 
bili visoko, tako da su se jedva nazirali, a dolje se spu- 
štala u dubinu, padajući strmo od samog ulaza. Stijene su 
bile tamnoplave, a pod njihovim podnožjem u dubini se 
blistalo jezero s ljubičastom vodom. Iz samih njegovih 
obala izrastao je bršljan zlatnog lišća. Njegovi strukovi 
uspuzali su se na neko trnovito šiblje, koje je svjetlucalo 
plavim plamičcima. 

Nad sredinom jezera u bršljanu se zibalo gnijezdo, u 
kojem je sjedjela ptica sa sedam glava. Bijelila se poput 
snijega, samo je na grudima imala crnu pjegu. Na svakoj 
glavi nosila je krunu od dragog kamenja. 

Kada je car s društvom ušao u špilju, ptica se nako- 
sStriješi i zagrakće kao gavran: 

— Sedma je godina! Razbudi še, evo žetve i berbet 
Trebat će ti kao nikad! 

Car je pogledao na sokola s očekivarijem, ali je on 
bio miran, kao da se pretvorio u kamen. Kada je vidio 
da soko tu nema šta reći, car šapne vojsci: 

— Zasučite se! 

Ljubičasta pučina jezera se na graktanje sedmoglave 
ptice prvo namreška, a zatim se smiri i posta prozirna. 
Car je duboko pod njom ugledao pšenicu zlatna zrna. 
Usred nje izdizala se bujna krošnja oraha zlatna lišća, 
a crnih plodova. Sve je bilo puno roda. 

Sedmoglava ptica zagrakće još dvaputa: 

— Razbudi se, sedma je godina, evo žetve! Trebat će 
ti kao nikada! 

Tada se spusti iz gnijezda i zaroni u jezero. Zobala je 
zlatno zrnje iz svakog klasa, a kad je obredala klasje, po- 
letjela je vrhu orahova stabla i pojela sedam crnih plo- 
dova. Kako je završila blagovanje i zalepršala iz jezera, 
iz crne pjege na grudima ispade joj jedno perce. 

Ptica se vinu u gnijezdo, a crno perce potone na 
jezersko dno. U taj tren sve dno bukne plavim plamenom, 
a sa mjesta gdje je palo crno perce izroni čovjek u licu 
strašan, nakazan u svakom dijelu tijela. Oči su u njega 
veće nego šake, a crne i bez zjenica. Zubi vire sve do 
grudi, a po tjemenu mu ježeve bodlje. Na rukama nokti 
dugi kao zmije, a plamte neobičnim plamenom. 

To strašilo se izdiglo do pojasa iz pšenice, izbuljene 
oči uprlo gore, a noktima čeprka izmedju orahovih žila. 
Najednom se zacerka i izvuče iz mulja zlatni žir velik kao 
stoljetni panj. Prinio ga je ustima i dunuo u njega. U taj 
tren iz žira se javi gusti, zelenkasti dim. Zeleni veo dima 
obavio se oko orahova stabla i naglo se zavrtio i širio po 
cijelom jezeru. Površina jezera zadršće sitnim valovima, 
kao da je pala po njemu čipka od zelene svile. | 

Carevo društvo je to gledalo jedan tren, a zatim se 
pred njima na površini jezera ukaza zelena livada puna 
neobična cvijeća. 

— Sad otvorimo oči, jer se tu nešto muti, — pro-- 
šapta car. 

Cvijeće se zatalasalo i zasvjetlucalo u prelivima boja, 
kao da su latice u njega od dragog kamena. U to se pri 
dnu špilje bršljan razgrne i na obalu jezera stupi ljude- 
skara obrasla sva u dlaku. Od bujnih vlasi na licu mogle 
su mu se nazreti samo krupne oči, koje su svjetlucale 
kroz polutamu špilje. 

— Tko me smeta u mom snu? Gosti, koji su na pro- 
lazu u doline, koje čuvam?! — javi se on glasom od ko- 
jeg su se tresli svodovi špilje. 

Car ne odgovori ni riječi, ali buljooka ljudeskara 
nastavi: 

— Rijetki gosti, a uz to meni i poznati. Znam vas po 
psu, čiju braću su milovale moje ruke. Takve goste treba 
počastiti. 

Nije dalje trošio riječi. Razgrnuo je kosurinu i odne- 
kud iza pojasa izvukao kosu, koja je imala oštricu od 
dragog kamena, a kosište od živa ružina stabla, na kojem 
su cvjetale crne ruže. Ne obazirući se više na goste stupio 
je na jezersku površinu. Kada je netko od mravi začudje- 
no kliknuo što ljudeskara ne tone na toj neobičnoj livadi, 
on se grohotom nasmije i počne kosom nizati otkos za 
otkosom. Brzo je pokosio svu cvjetnu livadu, a zatim je 
iza pojasa izvadio nešto majušno i počeo da kupi u to 
cvjetno sijeno. U otkosima je bilo nekoliko tovara, ali 
začudo, njemu je sve to stalo u onu svijetlu stvarčicu. 
Kada je bio gotov s poslom, on ode sa livade i pred care- 
vim očima se ponovo ukaza jezero s ljubičastom po- 
vršinom. 

Ljudeskara se sad bez riječi prigne vodi i zahvati lije- 
vom rukom. Sada se vidjelo, da je u ruci držao tikvicu, 
koja je plamtjela kao da se kupa u sunčevoj kiši. Za jedan 
tren je zahvatio vode iz jezera, a drugog časa je polivao 
iz tikvice po svojoj kosi, brcima i bradi. Ali čim su prve 
kapi orosile njegove vlasi, soko zaklikće tako, da se za 
glasom diže oluja, od koje se jezero uzburka, a bršljan 
i trnje poče rušiti. 

A kad je mahnuo krilima, iskočiše munje, koje su 
kamen cijepale. Krila su mu porasla preko cijele špilje. 
Ali je i bilo vrijeme, da on poleti, jer se svaki trenutak 
ticao života. Kako je ljudeskara počela škropiti iz tikvice, 

mjegove vlasi su počele naglo rasti kao plamene zmije. 
Jednom rukom se polijevao, a drugom se već mašio da 
istrgne dlaku iz vjedja, sikćući kao zmija: 


— Vidjet ćete da znam dostojno počastiti goste, koji 
«dolaze sa njiva moga pobratima gorostasa. 


Samo trenutak kasnije od sokola navališe car i mrav- 
lja vojska, ali nisu imali tu sreću da uzmu udjela u borbi. 
Ljudeskara je se samo mašila za dlakom, ali je nije do- 
hvatila. Gdje je soko krilom dohvatio tamo je srezao i 
kamen, a prva meta bile su mu ljudeskarine ruke. Istrgao 
ih je iz ramena, a zatim je kljunom iščupao čuperak iz 
gorostasove kose. 

— Sklanjajte se van! — povikao je na svoje. 


Za njima je poletio i sam. Čim se našao izvan špilje, 
bacio je ljudeskarine vlasi u nju. Prasak je zaglušio oko- 
dinu, a u drugom trenu na mjesto tjesnaca bila je pro- 
strana kotlina. Iz prašine, koja je ostala od cijelog brda 
pojavila se samo sedmoglava ptica. U svakom kljunu no- 
sila je zrno zlatnog žita, a u jednom grančicu oraha sa 
crnim plodovima. Ali nije umakla kroz oblake prašine. 
Sokolovo oštro oko ju je pronašlo, a to je za njega bilo 
dovoljno. Nije poletio za njom, samo je pružio krilo, a 
sedmoglava ptica je već sagorjela u munjama njegovog 
krila. 

Kad je vjetar razagnao prašinu, soko reče: 


— Sad vidite šta bi ostalo od nas, da je zlotvor i 
jednu vlas bacio na nas. 


— Mora da su velika njihova blaga ili tajne skrivene 
u ovim sjenovitim dolinama, kad ih je čuvao stražar na- 
oružan ovakvim moćima! — reče car, kada je razmislio 
o svemu što se tu dogodilo. 

— Put je slobodan, a oči ćemo dobro otvoriti, te ćemo 
nekako pronaći što se krije tamo. 

Željeznom psu nije trebalo reći pravac, pošao je i 
sam put dolina, koje su se mračile sve jače što su im se 
više približavali. 


XVIII. 
U MRAČNIM DOLINAMA 


Bila je mrkla noć, kad su stigli u prvu dolinu. Da li 
su okolo planine ili oblaci, nitko od njih nije znao jasno: 
razlučiti, jer se sve zavilo u crninu. Caru nije bio prvi 
slučaj da zapadne u ovakvu priliku, te. ga nije ni iznena- 
dila ni zabrinula. Jedino što ga je iznenadilo bila je pot- 
puna tišina. Ni trava se nije zibala, ni list nije zalreperio 
na dašku vjetra. 

Posavjetovao se sa svojima i svi su bili za to, da se 
odmore do jutra. Nisu strahovali od neugodnih iznena- 
djenja, koja bi ih mogla dočekati u tami. Odlučili su se 
na odmor, da bi pri dnevnoj svjetlosti mogli proći kroz 
doline i vidjeti što se u njima krije. 

Odmor im je prijao i, kad je bilo vrijeme zori, mravlji 
car je prvi skočio na noge i zapjevao po običaju, ali je 
uskoro njegova pjesma zamukla. Ono što mu je prvo palo 
u oči, neugodno ga se kosnulo. Bilo je vrijeme izlaska 
sunca, ali se tama jedva prorijedila. U dolini je vladao 
teški sumrak kroz koji su se stvari tek nazirale. 


— Tu ne pomaže razmišljanje i zapomaganje, — reče 
sokolov brat, kad se povela riječ o tome, — ostaje nam 
jedino ono, što je već rekao moj brat — da otvorimo 
oči što bolje. 

Kad su zašli u dolinu, vide da je tamo zaista sve crno. 
Planine su od crna kamena, trava je crna, cvijeće i drveće 
zaodjeveno je samo crnim listom. Nisu dugo išli, kad 
naidju na jednu stazu. To je bio prvi trag, koji je govo- 
rio o ljudima u ovoj dolini. Željezni pas podje po stazi 
i uskoro dodje na jedan proplanak. Za divno čudo, tamo 
se cijeli prostor kupao u sunčevoj svjetlosti. Putnike je 
obradovalo već i samo svijetlo, ali ih je radost obuzela 
još više, kad su svud oko proplanka vidjeli divna jabu- 
kova stabla s bogatim plodom. Grane su se savijale pod 
jabukama kojih bi se i sit zaželio. 


Ali nisu imali ni toliko vremena, da uzberu bar jednu, 
kad se pod stablima pojavi čovjek pitoma lica, ali divov- 

skog rasta i ogromnim maljem počne udarati po stabli- 
ma. Kako po kojem udari, jabuke se ospu i otkotrljaju 
se niz padine kao bujica. Čovjek s maljem pak leti od 
stabla do stabla i, dok nije otresao sav plod. nije ni pre- 
dahnuo. Kada je završio posao, on pohita pred putnike i 
dobrodušno ih pozdravi. 

— Prijatelju, zašto ti tako brzo otresaš ove lijepe 
jabuke? — car ga zapita, čim su izmijenjali pozdrave. 

— Čekaju na njih mnoga gladna usta. One koje sam 
jučer otresao, već su pojeli po dolinama. 

— Kako, zar ti svaki dan treseš jabuke? 

— Zar se ti ne krijepiš hranom svaki dan? .— zapita 
on umjesto odgovora. 

Ali nije htio da se car zamara uzaludnim pitanjima, već 
mu odmah objasni, da su to neobične jabuke, koje rode 
svaki dan. Njegov posao je da ih njeguje preko cijelog 
dana, a prva dužnost mu je, da svako jutro plodove otrese. 

— A kuda se kotrljaju? — zapita ipak car. 

Čovjek s maljem to nije znao. Jabuke se otkotrljaju 
kroz polutamu, on ne može pratiti njihov put. On zna 
samo toliko, da bez ovih jabuka ni car ne bi doživio 
mnogo dana. 

To je cara bacilo u misli, te nakon kraće šutnje 
zapita: 

— Prijatelju, jesi li slučajno vidjao neku neobičnu 
paukovu mrežu koja pokriva i ovaj kraj?! 

— Često. 

— Da tvoje jabuke ne dodju u šake onih, koji su se 
začaurili u klupka te paukove predje?! 

Čovjek s maljem je vjerovao u to. Nije se iznenadio, 
kada ga je car zatim zapitao, zašto ipak tako marljivo 
njeguje i otresa jabuke. 

— Rekao sam već, — mirno odgovori čovjek s ma- 
ljem — jer bez njih ne bi mogao biti ni ti, ali još važniji 
razlog leži u tome, što vjerujem, da će jednog dana u 
knjizi mog srednjeg brata ostati samo svijetla strana, a 
jedina jabuka mog najmladjeg brata bit će dovoljna nama 
svima. 

Car je zapitao za njegovu braću, ali prije nego što 
je čovjek mogao odgovoriti, soko je uzletio i povikao: 
— Tu su i oni u ovoj dolini. 


Čovjek s maljem sad pokaza stazu na suprotnoj stra- 
ni proplanka i na rastanku dade im iz njedara jabuku, 
koju je za sebe zadržao. Car mu se zahvali na dobroti i, 
kad su već nastavili put stazom, podijeli jabuku svojem 
društvu. Nisu se mogli dovoljno načuditi, kako je ukusna 
bila ta jabuka, i kako je nasitila tolika usta. 

Ali tek što su je pojeli, kad se na stazi ukaže slabi 
plamičak. Kad su došli bliže, vidjeli su da svjetlost žrmirka 
iz špilje. Unutra ih je dočekala neobična slika: po tlu 
pećine rastvorena je crna knjiga, u kojoj su svega dva 
lista, ali tolika da zapremaju sav prostor u pećini. Iza nje 
sjedi čovjek na dlaku nalik onome koji je otresao jabuke, 
ali su u ovog ruke tako velike, da dohvati lako preko 
crnih listova knjige. Ruke mu nisu mirovale ni za tren, 
nego su neprestano grabile po crnim stranicama. 


Na prvi pogled ni sokolovo oštro oko nije moglo 
ugledati šta onaj radi po toj neobičnoj knjizi, jer se kroz 
tamu špilje probijala svega žmirkava svjetlost, koja je 
dolazila odnekud ispred čovjekovih nogu. Tek kad su ugle- 
dali da to svijetlo dolazi iz izvora, iz kojeg je čovjek za 
knjigom neprestano grabio šakama, postalo im je jasno 
šta on radi na stranicama knjige. Na jednom listu su bili 
crni noževi, a na drugom bijeli. On je crne čupao iz stra- 
nice i bacao ih u izvor, dok je drugom rukom iz izvora 
zahvatao tekućinu i u drugom trenu stavljao bijeli nož 
na stranicu. A šta je izviralo iz tog izvora? Rastopljeno 
željezo. U njemu su se topili crni noževi, iz njega je stva- 
rao svijetle noževe jednim stiskom ruke. 

— Prijatelju, kakva je ta tvoja knjiga? — klikne car 
sa samog ulaza špilje. 


— Vječna, — odgovori mirno domaćin ove špilje ne 
prekidajući ni za časak svoj posao. 
— Vječna?! — car se začudi još više. — A otkad ti 


radiš na njoj? 
— Otkad je nje, — čovjek odgovori mirnoćom koju 
nije pomutilo carevo čudjenje. 


96 


Car je bio zapanjen. Jedno vrijeme razmišljao je 
šutke, a kad mu se učinilo, da je prosanjao otvorenih 
očiju, zapita: 

— Zar se nisi umorio? Ne bi li trebalo, da te netko 


zamijeni? 
— Mene?! Nikako. Kad bi tko mogao ova crna slova 
izmijeniti i zbrisati potpuno, — on pokaže na crne no- 


ževe — to bi bila najveća sreća. Vidiš, ja na tome radim 
otkad sebe pamtim, a to traje otkako je sunca. 

Car je ponovo zapao u misli, dok na kraju nije 
zapitao: 

— A zašto radiš to? 

— U želji da mog starijeg i mladjeg brata sjedinim 
na jednom poslu. Ako postignem, da u ovoj knjizi sva 
slova budu svijetla, vjerujem, da ću im već onda omogu- 
ćiti zajednički rad. Budu li i ova slova zamijenjena još 
svjetlijima, njihova jabuka će se oplemeniti kao u snovi- 
ma. To će biti, kada se pronadje neki čudesni izvor i mač. 


Iz grudi mravljevog cara otkide se uzbudjeno pitanje: 

— Zar i ti znaš za njih? 

— Toliko koliko sam ti rekao. To mi je došlo jednom 

na san. Ako želiš još nešto doznati, potraži mog mladjeg 
brata, možda on zna više, — reče i užurba se na svom 
poslu. 
. | Mravlji car je shvatio, da je razgovoru kraj, ali još 
je htio zapitati za put do trećeg brata. No soko je nazreo 
namjeru i poletio prije nego je car mogao izustiti i jedne 
riječi. Željeznom psu bio je sokolov znak dovoljan da 
krene za njim. Prolazili su kroz nekoliko dolina potonu- 
lih u polutamu i tišinu, kada im do uha dopre šum daleke 
oluje. Zvuk se iznenada zasjekao u tišinu, kao da je pro- 
kinuo neku branu, ali je odmah tako neočekivano i pre- 
stao. Radjao se i nestajao, kao da je to djelo neke čaro- 
bne ruke. Ruka mahne — oluja nastane, ruka mahne — 
oluje nestane. Tako se to sad ponavljalo. 

Željezni pas je pohitao u pravcu oluje, koja je posta- 
jala sve jača što su se više približavali jednoj dolini. Kada 
su konačno zavirili u nju, vidjeli su, da ni u snu ne bi po- 
godili odakle se diže ta oluja kratkog, ali silnog daha. 

Dolina je bila ukliještena medju vrhove koji su se 
gubili u neprobojnoj crnini neba. Po ivicama doline nazi- 
rale su se stoljetne jele, ispod kojih se širila prostrana 
čistina. Na njenoj sredini isticao se široki brijeg oblog 
hrpta, a nad njega se nadnijela ljudska prilika divovskih 
razmjera. I kroz tamu se naziralo, da mu je sve tijelo u 
grču. 

Prostorom je vladala tišina, u koju priroda zapada 
nakon prohujale oluje. Ali već trenut kasnije, jaka svjet- 
lost zasjenila je oči. Divovska ljudska prilika zastenja, 
kao da joj se grudi prokidaju. Silno je zamahnuo rukama, 
a nebu je poletjela dugačka munjina zmija. 


U isti čas s divovih pleća odbije se u visinu i zavijori 
nad vrhovima stoljetnih jela teški plašt. Od toga se podiže 
oluja tako snažna u naglom naletu, da su pucketala debela 
stabla, kamenje se pokrenulo na strminama. Svijetlo mu- 
nje, kovitlac oluje, muklo stenjanje diva — sve je to po- 
trajalo toliko da se u oko zasiječe slika, a zatim se pla- 
mena zmija žestoko spusti na brijeg ispred diva. Udarac 
koji je parao uši, označavao je kraj oluje. 


Ali u nastaloj tišini podigli su se povici čudjenja iz 
tisuće grla mravlje vojske, a najjači je bio carev povik. 
Samo soko nije pustio glasa, nego je mirno kružio nad 
dolinom. A što su car i njegovo društvo vidjeli u času 
munjinog blijeska? 

Čovjek divovskog rasta bio je na dlaku isti kao ona 
dva brata koje su već sreli u mračnim dolinama. Po tome 
su poznali najmladjeg brata. Samo jedno nije bilo kod 
njega kao kod njih — kosa. Cnaj plašt od kojeg se digla 
oluja, bila je njegova teška kosa. Plamena zmija, to je 
bio ogromni mač. Onaj široki brijeg, koji je zahvatio 
široku čistinu doline, bio je ogromni nakovanj, a na nje- 
mu je bila jabuka rumena kao rana zora, a ništa manja 
od nakovnja. Div je mačem rasijecao tu jabuku. s 


X Koliko je silan bio divov udarac mačem, pričao je 
tutanj od kojeg su se tresle okolne hridine, ali dok svjet- 
lost nije nestala, car je vidio kako je jabuka opet bila 
čitava. Mač ju je presjekao, iz jabuke je šiknula krv, ali 

ičim je div izvukao mač, jabuka je opet srasla, kao da je 
mi mušica nije takla. 

Car i njegovo društvo ostađoše nijemi na prilazu u 
«dolinu. Dok su se oni snebivali, div je nizao udarce. Munje 
su sijevale, oluja se dizala i stišavala. Div je jabuku ra- 
sijecao na pola, na četvrtine i sve na sitnije dijelove, ali 
sma kako brzi bili njegovi udarci, ona je još brže sra- 
šćivala. 

Kad mu je car prišao, div se već oznojio krvavim 
znojem. Na carev pozdrav odložio je mač, obrisao krvavi 
znoj i rekao više za sebe: 

— Eto, nisam još uradio ništa, osim što je potekla 
krv iz jabuke i mog tijela. 

Ali po onome što se odigralo pred carevim očima u 
slijedećem trenutku, nitko nije mogao posumnjati, da je 
volja u diva malaksala. Ponovo je pograbio mač i klik- 
nuo, da su se crne planine zatresle: 

— Ako ne ćeš danas, ti ćeš sutra, ali ja sustati ili 
ustuknuti ne ću! Ne stajem, dok ne stignem, makar mi i 
kosti promočio znoj! 

Križao je jabuku unoseći u udarce svu snagu jakih mi- 
Šića, ali to nije bilo bjesomučno udaranje. Pri odsjevu mu- 
nja car je, diveći se, promatrao sjaj pun životne radosti, 
koji je izbijao iz očiju diva. Car je u tim očima prepoznao 
nešto, što se odražava samo iz duše koja posjeduje čvrstu 
vjeru, da čini nešto duboko čovječno. Mravljem caru se od 
toga uselila toplina u srce i on je gledao diva bez tiječi, 
«dok div na kraju nije ponovo odložio mač. 

— Da to nije onaj čudesni mač, kojeg ja tražim? -— 
«caru se otelo pitanje prije no što mu se misao razbistrila 
u glavi. 

— Prijatelju, a zašto bi ga onda ti tražio, kad bi ovo 
bio taj mač?! _ div se nekako čudno nasmiješi. — Zar 
ti ne znaš, da bi ga i ti imao, kad bi bio mač već u mojim 
rukama? 

Mravlji car je očima zapitao: kako? Onaj smiješeći 
se reče tiho: 

— Znam, ti ni ne sanjaš, da ja nisam ,,ja", nego ,,mi“. 
Pogledaj! 

Razgrnuo je svoju tešku crnu kosu, koja mu je pala» 
po svom tijelu. Mravljem caru je tek sada stao dah. Ali 
se nije samo on zapanjio od slike što se ukazala pred: 
njim: izvrvjela je sva mravlja vojska, sokolov brat nije 
vjerovao očima, a i sam soko je zurio u diva, kao da je: 
slijep sada progledao. 

Mravlji car je ugledao ljudsku kost na kost, kožu na 
kožu nanizanu. Nebrojeno ljudi je u divu. Prvo su mali, 
a zatim veći i veći navučeni jedno na drugo, ali srce je 
svega jedno, glava jedna. Car gleda diva, a vidi svo to- 
mnoštvo ljudi, a medju njima i sebe, uzgajivača pasmine 
željeznih pasa, svog oca i strica, starog vodeničara iz 
kamene svrakine glave i nepregledna nepoznata lica. On: 
ih je ugledao u divu, kada je ovaj razgrnuo teške vlasi, 
ali se odmah zatim slika premetnu u drugu: car je sve te 
likove ugledao u velikoj knjizi divovog srednjeg brata. 
Vidio je tamo i sebe, ali ne živa nego se i on zrcalio u: 
jednom svijetlom slovu na stranicama knjige, kao i svi, 
koje je ugledao u divu. Do njeg svjetlucala je njegova 
djevojka, a okruživali su ih soko i njegov brat. 


Div, naglo spustivši ogrtač od vlasi, reče: 


— Mravlji care, jer po vojsci ti vidim da si to, ne pitaj 
mene, no traži taj čudesni izvor i mač. Traži ga putovima 
za koje ti znaš, jer ga i ja tražim putovima koje sam: 
utirem. Ako ga netko od nas nadje, svi smo ga našli. 


Jedva je to dorekao, oko mu je opet zalutalo na ja-- 
buku, te on naglo pograbi mač i usklikne rađosno: 

— Pogledaj, kako se sad zgodno namjestila! Možda: 
je došla jedinstvena prilika! 

Njegov mač je rasipao munje, oluja je bjesnjela doli- 
nom. Div je u oduševljenju zamahivao ne štedeći sebe,. 
ali kad je mač jednom silno zasjao, krik bijesa koji je» 
ostavio careva usta, zbuni diva u poslu. Car je opazio, 
kako je crna paukova mreža polegla oko nakovnja. Za- 
kriljeni tamnom mnakazni ljudski stvorovi u potaji su pru> 
žali ruke naoružane pandžama i njihali jabuku. Car je-- 
povikao izvan sebe od bijesa: 

— Prijatelju, vidiš li ove?! 

Ali umjesto od diva odgovor je stigao iz tamnog 
mneba. Careve riječi zaglušio je huk nečega ogromnog što 
je padalo iz visina. Što se u taj tren odigralo, ljudsko oko 
.je jedva moglo uhvatiti pogledom. Usijana sjekira, tolika 
«da je zakrčila svu dolinu, pala je izmedju cara i nakovnja. 
Iznad samih njihovih glava soko je stigao da podmetne 
svoja široka krila i, zahvaljujući tome, ogromna sjekira 
je skliznula. Nije posjekla cara i njegovo društvo, ali je 
divova glava pala pod njenom oštricom. 

Car je, videći pogibiju, jauknuo od bola, ali sokolov 
“brat je kriknuo borbeno. Bez jedne riječi navalio je na 
ogromno usijano sječivo, koje se širilo i dizalo dokle je 
«oko dopiralo, kao vatreni zid. Golim rukama je kidao 
usijano željezo, kako ni blato ne bi grabio. Svaki otkinuti 
komad padao mu je iz ruke hladan kao led, i dok se car 
nije osvijestio, bio je otvoren širok prolaz ka nakovnju. 
Ali je car tek tada teško dolazio sebi. Kada je pogledao, 
div je neumorno sjekao jabuku, a pored njega je ležalo 
mrtvo tijelo i odrubljena glava. Živi i mrtvi div nisu se 
razlikovali ni za dlaku. 

— Prijatelju, jesi li ti zaista živ?! — poviče car divu. 

Onaj za trenut odloži mač i pokazujući na mrtvo tije- 
lo nasmiješi se: 

— Zar te ovo buni? Mravlji care, što si brzo zabora- 
vio, da ja nisam »ja«, već »mi«. Neka padne glava koliko 
oni hoće, mi ćemo uvijek ostati živi. 

— A jesi li ih vidio ispod nakovnja? -- car se još 
nikako nije mogao smiriti od uzbudjenja. 

Div se samo mirno smiješio. 

.. — Odavno ja pokušavam razagnati tamu, koju oni 
siju. Vidim, mravlji care, vidim ja njih dobro, a vidim čak 
i ovu ljudsku bijedu, — reče tihim glasom i lako mahne 
mačem po usijanoj oštrici sjekire. 

Drugog trenutka nije bilo ni usijane oštrice, ni mrt- 
vog tijela, samo su se tragom oštrice divovog mača osule 
varnice prema tlu. U odsjevu, koji je za časak razagnao ta- 
mu, nastalu čim je nestalo usijane sjekire, mravlji car je 
“ugledao jadnika ožuljanih nogu. Onako bijedan dohramao 
je, pograbio okrzak jabuke što je pao s oštrice mača i 

odmah se dao u divlji bijeg, krijući se u tami. Za mravljeg 
cara bila je ta slika toliko neočekivana, da se nije mogao» 
uzdržati. Prezir, koji se naglo pojavio, tražio je oduška. 
Car je povikao iz sveg glasa: 

— Pod okriljem tame se dovlačiš ovamo, a nemaš. 
hrabrosti da se vratiš na moj potok? 

Div ga opomene dobrodušno: 

— Pusti ga na miru. Rekao sam ti da ovamo moraju. 
svi doći, a za ono drugo trošiš riječi uzalud. 

Pogledao je ponovo jabuku i uskliknuo: 

— Gle, što se sad zgodno namjestila! Na posao! A ti: 
mravlji care, idi, i znaj da si na dobrom tragu, ako te ne- 
mani tame žestoko napadaju. 

Dalje nije gubio riječi, nego je svu pažnju i snagu po- 
klonio maču. Vidjevši kakvim je žarom div radio, car se: 
sjetio njegove opomene, da čudesni mač i izvor svaki treba, 
da traži svojim putem. Zato nije ni sam htio dalje gubiti. 
vrijeme. Izvadio je iz njedara kumine suze i zagledao se «u 
njih. One su se zaiskrile i car je čuo glas: 

— Sinko, ovo je tek sjena crne nemani pala po dolini. 
I ovo je čvor kojeg je trebalo rasjeći, ali nije jedini. 

Ostavio je kumine suze ponovo u njedra, a kad je so— 
ko u to poletio preko crnih vrhova, željezni pas je pohi- 
tao za njim. 


XIX. 


ČOVJEK KOJI JE VIDIO UBOJSTVO 
UZGAJIVAČA PASMINE ŽELJEZNIH PASA 


Prvo su sokola ugledali u svijetlu, koje se probijalo s 
visina, a uskoro željezni pas prijedje padinu okrenutu tam- 
nim dolinama. Ispod padine, koja se prostirala pod njima 
dopirao je poznati žamor iz dolina. Soko se sada spustio» 
na glavu željeznog psa. Osvijetljen put je bio pred njima,. 
pa je sad i soko mogao slušati pjesmu, koju je brat pje 
vao u uhu željeznog psa. 

Brzo su stigli do plodne doline i sreli ljude po polji- 
ma. Obradovali su se susretu s marljivim ljudima, ali 
koliko je bilo carevo iznenadjenje, kada je došao pod 
prvo selo. Kada su ga ugledali, oči su im zaplamsale neo- 
čekivanom radošću, ljudi su nehotice ostavljali posao da 
pohrle caru u zagrljaj, usne su im se same pomakle da 
radosno uskliknu, ali u tom trenutku preko neba promaklo 
je nešto crno. Bio je to trenutan titraj crnine, kojoj pravi 
lik nevješto oko ne bi uhvatilo, ali car je uočio paukovu 
mrežu. Cn se počeo smijati, povikavši: 


— Ostavi se prazne buke! Tko se toga još boji?! 


Ali mu se osmijeh zamrznuo, kad je vidio promjenu 
kod ljudi iz sela. Sjaj radosti u očima zamračio se stra- 
hom, usne se mjesto poklika radosti stisnuše u grč i ljudi 
pokunjeno otkrenuše glave od cara. Kao da ih gura nemi- 
losrdna ruka, posrtali su jedan za drugim, sklanjajući se 
od cara. 

— Braćo, što je vama? — pitao je mravlji car s tu- 
gom u srcu. 

Uzalud je pokušavao da dobije odgovor. Ljudi su stra- 
šeći se pogledali u pravcu u kojem je nestala crna paukova 
predja i poniknute glave izmicali ispred cara, dok nije na- 
išao neki veoma star čovjek. On se jedini usudio da u 
prolazu prošapta: 


— Ne pitaj! Ako podješ u one velike šume na kraju 
doline, možda ćeš doznati zašto se tako ponašamo. Kod 
nas je to ovako već sedam godina. 


Mravlji car je snuždeno prilazio svakom selu, koje 
je iskrslo na putu. Svuda je doček bio isti. Žene su hitale 
da okupe djecu, zakriljujući ih, kao da je opasnost na 
pragu. Car je mogao sagledati nevidjene stvari. Bilo mu 
je jasno, da stravu siju one nakaze iz crne paukove pre- 
dje, ali nije mogao naslutiti njen pravi korijen. 

Kada se soko uzvinuo nad šume u koje ih je uputio 
onaj starac, car više nije htio zaći ni u jedno selo. On 
je iz daljine osjećao oči, koje su ga gledale u potaji, 
željne da ga omiluju, osjećao je neizrečene tople riječi 
pozdrava. Ta nijema patnja ovih ljudi ga je zabolila još 

više. Želja da im pomogne nagnala ga je da željeznog 
psa stalno požuruje ka šumama. 

U njima nije bilo ni staze. Nekadašnji putovi su 
zarasli u guštaru. Željezni pas je krčio sebi put, dok mu 
soko nije sletio na glavu. Tada su stigli na omanju krče- 
vinu. Car je zastao razočaran u očekivanju. Na krčevini 
je bila samo jedna gromada stijene i iza nje dvije jele: 
jedna veća, druga kao njen izdanak. Nigdje glasa ni po- 
kreta. 

Sokolov brat nije spavao u uhu gvozdenog psa, ma 
koliko se ugodno ugnjezdio tamo. Čim je po šumu kri- 
la čuo, da mu se brat vratio, on je izvirio i ispitujućim 
pogledom obuhvatio krčevinu. Odmah mu je nešto za- 
pelo za oko. Iskočio je, obrativši se caru s riječima: 

— Ova ledena kora potječe od mrskog oca tvoje 
djevojke! 

Car je tek tada ugledao debeli sloj leda ispod stije- 
ne. Sokolov brat se u nekoliko skokova stvorio iza sti- 
jene, odakle je povikao: 

— Evo čovjeka! 

Na to je i željezni pas poskočio. Iza stijene cara je 
očekivala slika, koja mu nije mnogo obećavala. Izmedju 
dvije jele sjedio je mlad čovjek zureći u vita stabla, kao 
da na svijetu drugo ne postoji za njega. Ispod njega i 
oko jela širio se mraz debelog sloja leda. Mladi čovjek 
izgledao je hladan i nepomičan kao led ispod njega. 

Car je već bio spreman da ponovo u uzdahu da 
oduška razočaranju, kad mladi čovjek kao portiv svoje 
volje skrene pogled na željeznog psa. Ono što se sad 
odigralo car nije mogao shvatiti. Kroz lice mladog ČO- 
vjeka prostruji rumen, kao da se vraća u njega život, 
zjenice se raširiše od radosti, i on priskoči carevom ko- 
njicu posipajući ga svega poljupcima. 

— Ipak se barem jedan spasio! — uzdahnuo je sav 
preporodjen. 

Tek tada je pogledao cara i ostalo društvo. 

— Dobar si junak, kad jašeš na ovom konjicu, tko si, 
da si, — pozdravio je cara. 


A kad je čuo da pred njim stoji mravlji car, mladi 

čovjek se sasvim otkravio. Užurbao se oko njega kao naj- 
gostoljubiviji domaćin, ali se jednom sjeti nečega i 
uzdahne: 

— Ali ja nemam kuće u kojoj bih vas ugostio. 

— Ponudjen kao i počašćen, kako naš narod veli, 
— reče car srdačno. 

Mladi čovjek se za trenutak zanese u turobne misli, 
a zatim kao za sebe reče: 

— Danas je sedam godina kako sam ostao bez do- 
ma i mojih dragih, i kako sam mislio, da nema više ni 
jednog slobodnog željeznog psa. 

Caru je bilo jasno, da je mladi čovjek u uspomena- 
ma proživljavao neku tešku nesreću, u kojoj je ostao 
bez svojih. Bilo mu je teško, da preko toga prijedje bez 
riječi utjehe, ali nije mogao savladati znatiželju, koja 
je tražila da čuje šta mladi čovjek zna o željeznim psima. 

— U nesreći njihovoj i njihovog gospodara snašao je 
i mene najteži udarac u životu. Ja sam vidio tu grozotu, 
kad su ubijali uzgajivača željeznih pasa, a njih vezali na 
lance. Danas je tome ravno sedam godina, — govorio je 
tiho mladi čovjek pogružen od tuge. 

Mravlji car je jedva povjerovao ušima, kad je čuo, da 
je otada prošlo već sedam godina. Zar je moguće, da su 
tolike godine prohujale otkad jezdi na željeznom konjicu, 
kad se njemu to čini, kao da je bilo jučer — govorio je u 
sebi. Ali nije bilo vrijeme, da se raspreda o tome. Zamolio 
je mladog čovjeka, da mu ukratko kaže sve o pogibiji 
uzgajivača željeznih pasa i o svojoj nesreći. 

Mladi čovjek je prišao jelama, obujmivši ih postajao 
tako nekoliko trenutaka, dok su mu suze navrle na oči. 

— Ova viša izrasla je iz mrtvog srca moje žene, ova 
manja iz srca moje kćeri jedinice, —  prošaptao je na 
kraju. 

A zatim je ispripovjedio tu žalosnu sudbinu. Jednom 
davno, kada je žestoka pripeka isušila svaku kap rose iz 
doline, turobno je promatrao muke ljudi po poljima. 
Usjevi su venuli od sparine, vrela su sahla. Ali njemu je 
iskrslo pitanje, zašto su ti ljudi u bijedi i kad su polja 
bogata rodom? Drugo pitanje koje ga je mučilo, samo se 

nadovezivalo na prvo: kako bi im se dalo pomoći? Tada 
pod težinom zagušljive jare, koja je treperila nad dolinom, 
njemu kao da se zadrijemalo, i kao kroz san je čuo: kada 
bi se pronašao jedan čudesan izvor i mač. 

Da li je to bio san ili java, nije ispitivao, niti je ikome 
govorio o tome, ali mira više nije imao, dok nije pošao 
da potraži taj izvor i mač. 

— Zari ti?! — ote se caru povik. 

Da, prošao je on i tamne doline. Doznao je, da neda- 
leko živi uzgajivač željeznih pasa, koji takodjer traži taj 
izvor i mač. Pošao je do njega, da udruženi podju po svi- 
jetu. Ali do toga nije došlo nikad. Kada je prviput ugledao 
uzgajivača, bilo je to i posljednjiput. Njima je bilo sudjeno 
da se udruže u nesreći. Ugledao je u klancima uzgajivača, 
kada se nad njim sklopilo neko čudovište od crne paukove 
mreže iz kojega su nasrnuli čitavi čopori nakaznih ljudi. 
Uzgajivač se borio kako ni čovor vukova ne bi, ali onof 
silini nije mogao odoljeti. Nakaze su imale strašne pandže 
na rukama. Kada su uzgajivača već dotukli, crna paučina 
se podigla u vis kao na krilima vihora, a iz nje su ga ba- 
cili u gudure. On je još čuo osvetnički smijeh i vidio. 
pandže, kako drže željezne kučiće vezane u teške lance. 

Kada se paukova mreža već povlačila s vidika, nađ& 
njim se pojavio gorostas s kamenom u mišicama i zace- 
rekao se: 

— Csvetu nad tobom izvršit ćemo kod tvoje kuće. 
Nije ti kuća bez živih duša, naći će se već na kome ćemo: 
iskaliti bijes. 

— Tamo ću biti i ja! — ludački se smijao nakazni ja- 
hač na oblaku. 

Kod tih riječi car zaškrguta zubima: 

— Ali sam i ja bio kod njih! A sad im više nema ni 
pepela! 

Mladom čovjeku je zastala riječ. Jedan trenutak gle- 
dao je u cara kao da ne vjeruje svojim ušima, a zatim, je- 
cajući od uzbudjenja pade na careve grudi. 

Saznanje da je i on osvećen, mladoga čovjeka pre- 
obrazi.  Ispripovjedio je najteže "dane svoga života bez 
jedne suze. Prije nego što je to počeo, reče caru: 

— Zašto sam se vraćao kući, zašto nisam znao za tebe,, 
da sam bar i ja imao tu slast da budem sudionik u osveti? 

Ali prijetnja namijenjena njegovima posijala mu je 
tada u dušu tešku malodušnost. Savjest ga je grizla, što: 
nije bar otišao da skloni mrtvo tijelo uzgajivača, ali strah 
za ženu i kćer nadvladao je sve. Pohitao je svojoj kolibici 
prekidajući se u trku. A kada je stigao, nad krčevinom se. 
. cerekao jahač na oblaku, a iz šume je pokazivao strašne: 
mišice gorostas. 

Oni su samo čekali njegov dolazak. Žena i kćer, ne: 
sluteći ništa zlo, istrčali su mu ususret. Ali kako su preko-- 
račili prag, iz oblaka je zagrmjelo. 

— Eto, ta stijena je pala otud na kolibicu i moja naj- 
draža bića na svijetu, — mladi čovjek je pokazao na grob 
žene i kćerke. 

A gorostas je pružio svoje grozne šake i udario njima 
po travi oko stijene, smijući se krvničkom zluradošću: 

— Neka ti ni travka ne nikne za uspomenu! A ti živi 
tu stotinama godina. Ne treba nam tvoja smrt! 

Znali su, da mu je život stoputa gori od smrti, Izgubio 
je svaku moć. Sa tog mjesta se nije mogao više otisnuti. 
Riječ nije smio izustiti, jer ga je boljelo da čuje i svoj glas. 
Svega je jednom, nakon godinu dana ispovjedio uzrok 
svoje nesreće jednom starcu iz doline. A kad je taj pronio 
vijest o ovom dogadjaju, više nitko nije smio poći u šume. 

— Dan, u koji sam progovorio bio je dan kada su 
nikle ove dvije jele, — objasnio je caru. 

Kada je ostao sa svojim mrtvima, koje nije mogao ni 
vidjeti, plakao je cijelu godinu dana. Suzama je topio ka- 
men, koji ih je ubio, i glave nije dizao. Kada je bila godi- 
šnjica njihove smrti, grobnu tišinu iznenada naruši pjeva- 
nje dviju ptica, kojima pjesmu nije čuo nikada, iako je 
odrastao u tim šumama. Njihova pjesma je odjekivala 
iznad same njegove glave. To je čak i njega toliko izne- 
nadilo, da je nakon godinu dana prviputa podigao oči. 

— A tada sam sam vidio, kako ispod stijene vire dva 
srca. Kroz debelu koru leda, ja sam osjećao njihovu top- 
linu. Idućeg časa njih je nestalo, a na njihovu mjestu šu- 
mile su ove dvije jele. Na njih su sjele te dvije ptice, za- 

pjevale još jedamput i odlepršale. Ja sam tada sio medju 
jele i nisam se micao sve do danas, kada je ravno sedam 
godina otkako me je snašla ova teška nesreća, — završio 
je on svoju priču. 

— A zašto si čekao medju jelama? — zapita ga car 
ganut njegovom sudbinom. 

— Da postanem treća jela, — odgovorio je promuk- 
lim glasom, koji je i sam dovoljno govorio kako davno se 
ovaj nesretni čovjek odrekao života. 

Caru su se nabrale vjedje, ma koliko se trudio da ne 
pokaže šta se zbiva u njemu. Preteška je bila sudbina ovog 
čovjeka, ali car se nije mogao pomiriti mišlju, da živ čo- 
vjek odbaci sve od sebe, pa i samu pomisao da ukloni s 
puta one koji su prouzrokovali nesreću. Ma koliko razu- 
mijevanja imao za žalost ovog nesretnog muža i oca, ne- 
godovanje se samo javljalo u srcu, ali ga je htio zatomiti, 
jer se plašio da bi riječi prijekora bile još teži udarac za 
ranjeno srce. 

Njegove misli prekide kliktaj sokola i veseli povik 
njegova brata. Soko je u visinama širio krila, koja su sad 
porasla iznad cijele šume, a njegov brat je pošao bosim 
nogama preko ledene naslage. Na te radosne glasove digli 
su glave ne samo car i mravlja vojska, nego i nesretni čo- 
vjek. Kolika je bila njegova zapanjenost, kad je vidio kako 
ispod traga bosog mladića nestaje ledena kora koja je 
sedam godina odolijevala i najžešćem suncu?! 

Ali ni car ni mravlja vojska nisu ostali ravnodušni, 
kada su na nebu ugledali sjajnu zvijezdu, koja je bila ista 
kao ona na kojoj su sokoli imali gnijezdo. Soko je brzim 
letom plovio kroz zračni prostor u susret zvijezdi, a nje- 
gov brat reče mladom čovjeku: 

— Ako i nisi imao hrabrosti za divljenje, ali kako si 
mogao pomisliti, da ima te sile, koja bi mogla uništiti to- 
liku ljubav?! Zar jedan pokrov leda i komad kamena mogu 
smrviti ili ohladiti srca, koja je grijala ljubav kao tvoja?! 

Jadni čovjek od svega nije mogao shvatiti ništa, ali 
u taj tren soko zaklikće prodornom radošću. Kada su po- 
digli oči, vidjeli su ga kako oblijeće zvijezdu; za jedan 
časak su je prekrilila sokolova krila, a drugi čas se opet 
činilo, kao da mu je ispala iz srca. 

Soko je ponovo radosno zakliktao i poletio još većim 
visinama, a zvijezda je vrtoglavo padala. Ali su ovi odozdo 
vidjeli samo kako je počela padati, a iza toga ih je zasje- 
nila jaka svjetlost. Zvijezda je pala na stijenu. Nije to po- 
trajalo ni koliko jedan treptaj, a svjetlosti je nestalo i 
nije bilo više ni jela, ni stijene. Stajala je tamo šumska 
kolibica, a mladog čovjeka su grlile žena i kćer jedinica. 

Nema tih riječi kojima bi se opisala sreća, koja je sad 
zavladala na krčevini, Nije bilo mrava koga nisu izljubili 
otac, majka i kćerka. Sretna porodica je posula poljupci- 
ma sve živo, a najviše mravljeg cara. Ljubili su ga toliko, 
koliko ga nisu izljubile ni majka ni djevojka. Ali ni soko 
nije manje dobio od tog dara, a njegov brat se toliko odu- 
ševio da ga je djevojci i uzvratio. Stvar se svršila tako, da 
je sokolov brat djevojku zaprosio, o ona je drage volje 
pristala na udadbu. 

— Evo sad uz moju još jedna zaručnica, koja će željno 
čekati naš povratak, — našali se car. 

— Mravlji care, zar i ti imaš djevojku? — zapita do- 
maćin. 

— Prekrasnu djevojku! 


Domaćin je zamišljeno klimao glavom i videći, da car 
čeka, rekao je značajno: 

— Ti ideš tamo kuda ja nisam stigao, niti ću ikada 
stići, jer sad više nemam snage da ostavim svoje. Ne za- 
boravi me: neka ti budem opomena. 

Car se odjednom sjetio kako često ga salijeće žudnja 
da vidi djevojku, ili čuje barem jeđnu njezinu riječ. 

— Hvala ti na savjetu, — rekao je domaćinu — imaš 
pravo — svaki čovjek je od krvi i mesa. 


Kada su se narazgovarali i naveselili, car je odlučio 
da se više ne zadržava. Znao je, da će rastanak biti naj- 
teži za sokolova brata i zato je ostao i duže no što je 
mislio, ali se nije sjmelo vrijeme uzalud tratiti. Još više 
se žurio, kada je pomislio što je doznao od domaćina: da 
je već sedam godina od susreta s uzgajivačem željeznih 
pasa, 

Pošao je, ali ne daleko kao što je običavao, nego se 
“vratio kroz dolinu. Zamolio je domaćina da ga isprati kroz 
:sva sela u dolini. 

— Prijatelju, — objasnio mu je svoju zamisao — ako 
.su oni iz paukove mreže posijali strah kao korov, mi ga 
moramo iskorijeniti. 

Domaćin je drage volje pristao na to. Kada su po se- 
lima ugledali njegovu ženu i kćer, kako prate mravljeg 
cara, ljudi su pohrlili iz kuća. Cdahnuli su, kao da su se 
oslobodili teške more, kada im je domaćin po stotiput pri- 
.povijedao, kako su mu car i njegovo društvo vratili sreću. 


Mravlji car se na kraju pobojao, da nikada ne će izaći 
iz ove doline. Da su mogli na rukama bi nosili i željeznog 
.psa, a mravlja vojska, soko i njegov brat išli su od ruke 
do ruke. Caru se već činio predug taj izlijev osjećanja. 
Skočivši sa svog konjica stvorio se pred stanovnicima do- 
line onako majušan kakav je bio u žitnom klasju svojih 
roditelja. Naumio je, da se posluži šalom. 

— Braćo, — rekao im je — ja bih rado ostao medju 
vama do kraja života, ali ako do mraka ne odem iz doline, 
ostat ću ovako malen cijelog vijeka. A predamnom je još 
dug i težak posao, koji moram svršiti, ali onako velik kao 
kad sam na željeznom psu. 


Kada su seljani to čuli i vidjeli, svojim rukama su digli 
cara na konjica i poželivši mu sto sreća, ispratili ga do 
kraja doline. U trenutku, kada je izlazio iz nje, pred njim 
je zasjala svjetlost užarenog prstena. Ispred roditelja 
izdužila se velika stričeva prilika. Garavom desnicom ma- 
hao je caru na pozdrav, kao da veli: 

— Tako, tako! Samo hrabro naprijed! 


Car jednim radosnim pokretom ruke otpozdravi svo- 
.Jima na rodnom brijegu i ljudima iz doline, te pusti že- 
ljeznog psa u brzi kas. 

XX. 
U DVORCIMA ZVIJEZDA 


Prolazili su dolinama raspitujući za čudesni izvor i 
mač. Mnogi su čuli za izvor i mač, ali nisu znali gdje bi 
ih se moglo naći; drugi nisu ni znali, da tako što postoji 
na svijetu. Dani su odmicali tiho. Crna paukova mreža 
kao da je nestala bestraga, a neman nitko nije spominjao. 


Mravlji car je s nemirom počeo brojati dane koji su 
prošli jalovo, kad jedno jutro preko vrhova, koji su zakri- 
ljivali vidik, dune vlažan vjetar, pun slanog mirisa. Tako 
nešto mravlji car još nije osjetio u životu. Nije znao ra- 
zlog, ali od toga se pred njegovim očima stvori slika nečeg 
neobjašnjivo širokog i moćnog. Brzim stiskanjem nogu 
poticao je konjica na trk ka grebenu. ' 

Iza strmih, krševitih padina pred carevim očima pro- 
strla se ravna, sjajna ploha, koja je negdje daleko urastala 
u nebeski svod. Nigdje izbočine, sjene, ni kraja. Pogled 
je nesmetano klizio po sjajnoj ravni, koja je na krajevima 
vidika tonula u nebo. 

— Da ovo nije sunčevo zrcalo?! — uskliknuo je 
mravlji car, odahnuvši od oduševljenja, koje ga je obuzelo 
pred tim nevidjenim prostranstvom. 


Bilo je to baš tako kako mu se javilo u snu, kojega 
je sanjao kada su mu se nozdrve raširile pod prvim uda- 
rom slanog vjetra. Soko se sada vinuo nad sjajnu plohu 
i zakliktao caru: 


— More se zrcali pred tvojim očima! Kolijevka vo- 
dine snage se ljulja pred tobom. Nad njom nema druge 
sjene, osim one koju stvara zavjesa oblaka i plašt noći. 
More se napaja najvećim kišama svijetla, jer mu je izlo- 
ženo cijelim svojim bićem, ali izdiše i najgušću tamu. U 
moru je sjedinjen izvor nevidjene mirnoće i najbujnijeg 
nemira. 

Mravlji car je dao znak konjicu tako silnim stiskom 
nogu, da su mu željezna rebra pucketala. U drugom tre- 
nutku željezni pas se rušio niz obronke poput kamena, 
koji se otisnuo niz strminu i, dok se soko nije vratio na 

njegovu glavu, pred njima je bila obala zapljuskivana 
bisernom čipkom sitnih valova. 

— Voda, kolika silna voda u vječitom pokretu! — 
govorio je car kao kroz san. 

Njegove trepavice su se sklapale, kao da mu se po- 
gled umorio od silnog prostranstva, a nozdrve su se širile 
požudno udišući dah mora. Po njegovim ramenima, brci- 
ma i kosi načičkali su se mravi dijeleći s njim ushit. Svi 
su znali i bez riječi novi smijer puta. 


Sokolov brat je prvi požurivao cara, koji je gledao 
nepokretan, kao dijete, koje uživa u promatranju posla- 
stice prije nego zagrize u nju. 

— Hoćemo li već krenuti? — izvirivao je on nestrp- 
ljivo iz željeznog uha. 

Umjesto odgovora na podnožju vidika munje su za- 
palile nebo rasipajući potmuli tutanj po pučini. Mravlji 
car je oživio za trenutak, a zatim su mu se oči ponovo 
skrile iza gustih trepavica. 

— Care, zar tebe grmljavina uspavljuje?! — sokolov 
brat se sve više uznemiravao, što ne kreću. 


— Ne, ja sam tek malo prosanjao, — car se slatko 
nasmije, i najednom poče zasukivati rukave, kao da će se 
tog časa uhvatiti s nekim u koštac. — Braćo, čvrsta je 
moja nada, da ćemo sad sresti samu crnu neman! Dosta je 
sitničarenja s njenim slugama! Ali što ti misliš o teretu. 
našeg konjica, — on se u šali obrati mladiću — da ga ne 
će povući u morske dubine? 


— Nema tog tereta, koji bi bio tako težak da ga 


snaga našeg konjica ne bi mogla ponijeti! Kreni ga, da 
već pokaže kako zna plivati, jer ću inače zamoliti brata, 
da me ponese na svojim krilima, — povikao je sokolov 
brat skočivši na glavu željeznog psa. 


Željezni pas je na prvi znak skočio u more, kao da 
se oborio na plijen. I on je željno očekivao da zapliva 
vodenim prostranstvom u kojem je svuda otvoren put. Ali 
je prvi susret već nagovijestio koliko opasnosti kriju ti 
putovi. Pod željeznim psom more se rastvorilo i sklopilo 
nad njim, čim je pao u zatalasanu dubinu, ali on nije bio 

zalogaj koji se tako lako guta. Njegovo željezno srce se 
zagrijalo plemenitom srdžbom, a kada je ono pokrenulo 
i posljednju žilicu u njemu, za tren oka je otresao i naj- 
sitnije slane kapljice sa čela, izdignutog nad pučinom. 

Tada je zalajao prodorno, pojurivši, kao da je na 
tragu divljači. Valovi, narasli iznenada kao mala brda, 
padali su pod njegove noge. Uzalud su pokušavali da se 
sklope nad njim u vrtoglavom huku, željezni konjic je 
vladao hitrinom nad njima. 

Uskoro su se gubili daleki obrisi obalskog pogorja, 
a pred njima je bilo samo pobješnjelo more. Netko od 
mravi našali se sa sokolovim bratom. Pokazao je na noge 
željeznog psa, koje su se odbijale od valova kao od meke 
livade, i nasmijao se radosno. 

— Prijatelju, čini mi se, da ne ćeš imati sreću, da 
vidiš kako naš konjic zna plivati! 

Željezni pas je jurio uzburkanom pučinom i, što su 
se valovi više pjenili od bijesa, njegov lavež je otkrivao 
sve veće oduševljenje. Pod njim su se otvarale dubine, 
kojima se u tami nije dalo nazrijeti dno. Voda i nebo 
spleli su se u mračni kovitlac, raskidali se i sklapali, ali je 
željezni konjic sigurnim skokovima uvijek ostajao na 
površini. 

Odjednom s podnožja nebeskog svoda poče se izdi- 
zati ogromna prilika. Od njene crnine zabolile su oči. 
Bilo je to nešto bezoblično, što je odjednom obujmilo 
cijeli prostor i zašumilo prijetnjom od koje se u svakom 
živom srcu javlja strava. Najgore je bilo to, što je čovjek 
osjećao, da je ta crna spodoba neizmjerno daleko i u isto 
vrijeme nad samom glavom svakog bića. 

Ali čim se ukazala crna pojava, iznad cara se razliježe 
kliktanje sokola. On se spustio iz dalekih visina, nadja- 
čavši šumom svojih krila tutanj, koji se tresao u bez- 
obličnoj crnini. U posljednji tren se spustio svojima. Kako 
su njegova snažna krila zapucketala iznad glave mravljeg 
cara, crna spodoba se uzdrma kao da otresa nešto sa sebe 
i u taj tren se ospe pljusak, koji je gorio žestokim pla- 
menom. 

Soko je ciknuo izazivački. —Mravlji car nije vidio, 
kada je soko uzeo brata u kljun. Ugledao ih je samo kako 
srljaju pod ognjenu kišu. A prizor kojega je zatim gledao, 
ispunio ga je radošću, što je spasio jaje iz kojega su se 
izlegli soko i mladić. 

Soko je visoko izdigao brata iznad željeznog psa, a 
mladić je pokazao, da ni njegove ruke ne zaostaju u br- 
zini iza željeznih nogu careva konjica. Razmahivao je ru- 
kama, kao da pliva u plamenoj kiši. Iza njega nestajalo 
je ognja i mravlji car je tragom sokola prolazio puči- 
nom, na kojoj su sad vali nemoćno padali na sam doticaj 
željezne šape. Kako se gore pod mladićevim rukama ga- 
sila vatrena kiša, tako je more tragom sokola jenjavalo 
u bijesu i padalo pred noge careva konjica kao meka 
prostirka. 

Crna prilika je neočekivano došla, pa je tako sad i 
nestala. Kada je mladić oprao ruke u posljednjem mlazu 
ognjenog pljuska, iz crnine se prolomio urlik, kao da se 
u jedan zvuk slio glas svih krvožednih zvijeri. Još je taj 
užasni zvuk treperio prostorom, kada je soko spustio 
brata na glavu željeznog konjica. Car ih je pozdravio 
kličući radosno: 

— Ušli smo zvijeri u trag! 

Ali soko i njegov brat nisu imali vremena za odgo- 
vor. Cara je privukla svjetlost, koja je sjala iz njegovih 
njedara. On je ushićeno izvadio kumine suze radosnice. 
One su sad zaista bile to, jer je iz njih izvirao toliki rado- 
šni sjaj, da je prekrilio sve dokle je oko dopiralo. A i glas 
iz njih je zvonko, radosno odjekivao: 

— Sinko, crnih čvorova je mnogo, ali ako rasiječeš 
i jedan, svjetlosti je više. 

Mravlji car je poljubio kumine suze i vratio ih u 
njedra. Na kraju vidika, ispred sunčeve svjetlosti, koja je 
brzim letom milovala umirenu pučinu, uzmicala je crna 
spodoba vukući za sobom magleni rep. Kada je sunce 
razagnalo i posljednji pramen sumaglice, car je ugledao 
sokola kako se ponovo penje u visine. A brat je pokazi- 
vao ruke smijući se: | 

— Divno sam ih oprao. Šteta je samo, što kiša nije 
ipotrajalo duže, jer mi je ovako bila dovoljna jedva da 
šake operem. 

— Nadajmo se, da će je drugiput biti toliko, da ope- 
reš ruke bar do lakata, — odvrati i car šalom. 

Kliktaj sokola prekinuo je razgovor. Željezni pas je 
odgovorio na njega trkom i, kad su car i sokolov brat 
pogledali tamo odakle je dolazio sokolov zov, već su se 
približavali neobičnom otoku. Iz morske dubine pružila 
se stijena uspravna kao bor, a visoka do oblaka. Željezni 
pas je načinio nekoliko skokova i već je optrčao cijeli 
taj otok, koji je čelo uzdigao u nebo. Caru se učinilo, kao 
da je zemlja kroz vodeno tijelo mora probola ogromni 
kameni prst. 

— Ovaj otok kao da za neku opomenu nadvisuje 
more, — mislio je glasno car. 

Strmina, na kojoj bi pokliznula i muha, nije ga za- 
brinjavala. Car je dao znak željeznom konjicu da krene 
gore, a ovaj je to jedva dočekao. Kada se uhvatio strmine, 
iza njega se osula kiša varnica. Uz radosni lavež pribli- 
Žavao se sokolu, koji je kružio nad otokom. Željezni pas 
je jurio uz strminu, kao da ga ona vuče i uskoro mu se 
soko spusti na glavu, u znak da je stigao na vrh otoka. 


Pred carevim očima ukazali su se živopisni brežuljci 
pokriveni cvijećem jarkih boja, kakve car jaš nije vidio. 
Zadivila ga je ljepota tog živog šarenila, ali se iznenadio, 
opazivši na svakom cvijetu trepteći sjaj, kao da kroz ra- 
stinje ne teče biljni sok, nego struje svjetlosti. Sve je to 
odisalo opojnim mirisima. 

Car se začudio mnogobrojnim humcima i uvalama. 
Baš se pitao kako to sve može stati na glavicu uskog 
otoka, kad se cvijeće raskrili pred njim i ukaže se neka- 
kav maleni starac. 

— Sinko, ti sigurno tražiš nešto, kad si stigao čak i 
ovamo, — oslovio je on cara sitnim glasom. 

Starac nije bio veći od kakvog običnog panja. Bio je 
odjeven u krzno, koje je treperilo kao i cvijeće. I sam je 
imao nešto od jarkih boja koje su okrunile otok. Obrazi 
su mu bile dvije rumene jabuke, duga kosa se vijorila iza 

njegove oči. Nitko nije mogao sagledati, da li su krupne 
ili malene, ali kad bi se čiji pogled sreo s njima, u dubini: 
zjenica bi ugledao cijeli nebeski svod. Svakoga je od tog 
hvatala vrtoglavica, te je pogled morao skrenuti sa star- 
čevih očiju. 

— Tko si ti? — zapita ga car. 

Stari čovječuljak se nasmiješi dobrodušno. Njegovo 
pitomo lice ulivalo je povjerenje. i 

— Pogledaj, imaš oči zdrave i čitave, možđa ćeš # 
sam znati tko sam, kad vidiš gdje si, — rekao je poka- 
zujući na prostrani vidik. 

Mravlji car je tek sada vidio na kakvoj je visini. Du- 
boko ispod njih blistala su se mora, a u daljinama maglila 
su se kopna. Upravo pod njima komešali su se oblaci, te 
se od otokova podnožja nije vidjelo ništa. 

— Kao da sam na kakvoj zvijezdi, — reče car za 
sebe, kada je preletio pogledom po svemu tome. 

— Gotovo da si pogodio, — čovječac se opet dobro- 
dušno nasmiješi, — jer si ti u dvorcima zvijezda, u koji- 
ma ja služim. A tko si ti? — zapita cara. 

— Mravlji car. 

Sada je na malom starcu bio red da se čuđi. 

— Zar tako veliki? — iskolačio je oči mjereći cara 
od glave do pete. 

Caru je to godilo. Najednom mu je došla volja, da se 
našali. Skočio je sa željeznog konjica i onako majušan,. 
da bi se lako izgubio u starčevoj kosi, smijao se veselo. 
Starac je prvo bio iznenadjen, ali se najednom nasmije-— 
što rekavši tiho: 

— To volim kad velik čovjek zna biti i malen. A šta 
tražiš ovdje? 

Car mu je ukratko ispripovjedio cijeli svoj život. Sta- 
rac, čuvši, da car traži čudesni izvor i mač, reče: - 

— Izvora ima dosta i na našem otoku, ali onaj ko- 
jega ti tražiš nije medju njima, a za mačeve nisam nikad! 
ni čuo. No ti se ne oslanjaj na moje znanje, nego razgle- 
daj. Vjerujem, da ipak nisi uzalud svratia u dvorce 
zvijezda. 

Car je rado pristao da prodje kroz dvorce. Ne pruža 
se svaki dan prilika da netko zaviri na tako skrovito mje- 
sto. Pošao je za starčićem i uskoro su stigli u jelovu šu- 
micu. Svaka iglica vitih jela kupala se u srebrnoj rosi, a 
zelenu sjenu šume presijecala je u dnu svijetla traka — 
to je potok veselo skakutao padinom. Kamenje njegovog 
korita bilo je prožeto bojama, a pod sitnim slapovima i 
brzacima cvjetali su kristali. Pod plaštem plavičaste vode, 
iz koje se širio miris snježnih planina, sve se to slivalo u 
lelujavi ples svjetlošću natopljenog šarenila. 


S druge obale skočila je koza plave dlake kao nebo. 
Sustigla je starčića umiljavajući se i ližući ga po obra- 
zima, a zatim je potrčala niz potok. 

— Da i ona ne služi kod zvijezda? — našali se car, 
«da bi počeo razgovor o kozi. 

Ali starčić je ozbiljno shvatio pitanje. 

— A što bi drugo radila ovdje, kad je to moja žena, 
— odgovorio je gledajući za njom ispunjen tihom 
<radošću. 

Car je odjeđnom zaboravio, da se htio našaliti. Jedva 
je povjerovao ušima, ali gledajući starčevo ozbiljno lice i 
sjetivši se gdje je, samo je začudjeno zapitao: 

— Kako ona služi zvijezdama? 

— Strpljenja, pa ćeš vidjeti. 

Starac je požurio za kozom i kroz kratko vrijeme 
mekim glasom je povikao: 

— Majko, vrijeme je! 

Car je pomislio, da starčić kozu od milja zove maj- 
kom, ali je uskoro čuo kako i ona poviče zvonkim glasom: 

— Majko, vrijeme je! 

Njih dvoje stajali su na rubu šume, a pred njima se 
bjelasala glatka površina planinskog jezerca. U njega se 
ulivao potok pored kojega su došli tamo. Nasred jezera 
plovila je jabukova grana. Na njoj je bio divno razvijen 
grozd cvijeta, a pored njega zreo plod. Cara je začudilo 
što na jednoj grani vidi cvijet i zreo plod, ali je još više 
bio iznenadjen veličinom toga ploda. Jabuka je bila toli- 
&a, da bi je čovjek visoka rasta jedva obujmio. No nije 


117 


imao vremena razmišljati o tome, jer se pred njegovim 
očima dešavalo nešto neočekivano. 

Starčić i koza plave dlake ponovili su dozivanje još- 
dva puta i tada jedan cvijet na jabukovoj grani poče da 
naglo raste. Glasovi se nisu još sasvim. ni stišali, a cvijet 
je laticama prekrilio gotovo pola jezera. Iz njega se po- 
diže klupko ružičaste magle polako rastući u visinu, a 
časak kasnije sokolov brat je uskliknuo, upozoravajući 
cara: 

— Gle, kako je divna starica! 

Mravlji car, zaista, do tog trenutka nije opazio, da 
se iz magle stvorila starica. Njeno mliječno lice, smiješilo- 
se kao da starica još slatko sanja, a. svilene, duge trepa- 
vice, zaista, su još skrivale oči. Iz magle se dizalo samo- 
poprsje, dok se donji dio tijela nije vidio. Divna staračka. 
glava plovila je na lakim krilima magle sve brže rastući 
u visinu i širinu, te je uskoro prekrilila sav otok. Kako je 
rasla s nje se prostirala bujna kosa bjelja od snijega, a. 
osvijetljena nekim unutarnjim svjetlucanjem. 

Kada je car ugledao taj neobično veliki, svjetlucavi 
zastor od vlasi, tek tada je zapazio, da je tamo vedra: 
ljetna noć. Dotle mu nije ni na um palo, da je na otoku 
proveo već dan i veliki dio noći. Ali nad svim utiscima: 
vladala je neobična ljepota starice, te car i nehotice po- 
novi mladićeve riječi: 

— Kako je divna starica! 

— Da, lijepa je moja majka, — reče na to starčić. 

Mravlji car je uskliknuo, ali svoje iznenadjenje nije: 
mogao izraziti riječima, jer ga je već stiglo drugo izne- 
nadjenje. Starica je naglo sagnula svoj magličasti lik nađ: 
jezero. U taj tren u njenoj kosi kao da se rodio laki po- 
vjetarac, koji je svilene niti podigao i rastresao preko: 
cijelog nebeskog svoda. Lako vijorenje bijelih, svilenka- 
stih vlasi raspršavalo je noćnu tamu. Na nebu se ukazalo 
bljedilo kao predznak zore. Starica se dotle umivala u. 
bistroj vodi planinskog jezera. 

Cara je taj prizor sasvim zanio. Prenosio je pogled 
sa jezera na svjetlucavu kosu, koja se lako vijorila u visi-- 
nama. Da ga sokolov brat nije upozorio, car ne bi opazio; 

šta se dešava na obalama jezera. Car je pogledao, tek 1ia 
mladićev povik: 

— Gle, plavo mlijeko! 

Koza plave dlake brzim skokovima je išla jezerskom 
obalom čupkajući sočnu travu. Kako je zagrizla, iz trave 
se točilo plavo mlijeko i slivalo u jezero. Mravljem caru 
je tek sada upalo u oči, da je u staričinim rukama jezer- 
ska voda dobila neobičnu boju. 

— Moja žena tako služi u dvorcima zvijezda, — javi 
se starčić ne čekajući carevo pitanje. 

U taj tren naglo je razgrnuo šiblje ispred sebe, kao 
da je opazio neki znak. Na vodi se ljuljala ljuska zlatnog 
oraha. Starčić skoči u nju i pokretom ruke pozove i cara. 
Kada je primijetio da car oklijeva, on se blago nasmiješi. 

— Podji, ako ćeš i na tvom željeznom konjicu. Po- 
rasti s njim koliko možeš, još će biti prostrano u mojem 
čamcu, — počeo je hrabriti cara. 

Tog časa je doskakutala i plava koza. Car nije više 
oklijevao, kada je vidio kako je i ona skočila u starčićev 
čamac. Pojahao je željeznog psa i pošao u orahovu lju- 
sku, a malo kasnije, videći kako se njegov konjic razigrao 
po čamcu, nije se čudio što mu je starčić tako pouzdano 
govorio o prostranstvu. Ali nije bilo vrijeme za razgovor. 
Kroz kišu plavog mlijeka, koje se slivalo sa staričinih 
ruku, starčić je snažno zaveslao prema jabukovoj grani. 


.. Mravljeg cara nije trebalo uvjeravati, da će za sve 
njih biti mjesta, kada je vidio kako se starčić i koza penju 
na jabuku. Željezni pas je skočio za njima, a starčić uze 
ljusku zlatnog oraha i stavi je u njedra. Kada je ruku 
izvadio iz njedara, u njoj je bila blistava marama. Starčić 
je vještim pokretom prostre posred jabuke, a starica, za- 
bacajući kosu, podiže glavu. 

Mravljem caru se u prvi mah učinilo, da padaju kap- 
ljice, koje je starica otresla s lica, ali sokolov brat je imao 
oštrije oko. Kliknuo je: 

— Zvijezde! 

Kao da se otresa zlatno inje, kroz staričinu kosu pa- 
dale su zvijezde i, dok se car nije osvijestio, starčićeva 
marama bila je puna zvijezdama. Pogledavši tu zlatnu, 

svjetlucavu kišu, car je za kratki trenutak uspio ugledati 
staričine oči. Ono što je tamo vidio, ispunilo ga je ne- 
opisivom radošću. Da nije bilo starčića, car bi možda 
povjerovao, da je sanjao, ali starčić ga je opomenuo: 


— Ni riječi o tome, dok ih rukom ne opipaš. Lako 
se može desiti, da ni sebi ne ćeš vjerovati, kad ti nitko 
ne bude vjerovao! 

A što je mravlji car ugledao u tim očima starice, koje 
su po površini bile tamne kao crna ponoć, a u dubini se 
razgarale od silnih buktinja?! U dubini očiju, kojima se 
veličina nije mogla sagledati, mravlji car je za tren, kraći 
od munjina blijeska, ugledao jedan čudesni izvor i neki 
čudesni mač. Riječima ih ne bi znao opisati, ali je osjetio 
njihovu čudesnu moć i njihova slika mu se urezala u 
mozak tako, da bi ih prepoznao i u snu. Car je poslušao 
starčevu opomenu. Ni riječju ni pokretom nije odao šta 
se dešava u njemu, ali je iznutra drhtao od radosti kakvu 
još nije doživio. Kolutao je očima, ne bi li još ugledao 
staričine oči, ali se ona pred njim munjevitom brzinom 
smanjivala. Nestajalo je starice, kao da je nalet vjetra 
raspršio laku sumaglicu. Kada se car obazreo, na jabu- 
kovoj grani njihao se grozd cvijeta, a starčić je baš za- 
vršio vezivanje marame i zavežljaj zametnuo na ledja. 
Pomagala mu je lijepa mlada žena. 

Mravlji car je jedan trenutak samo zurio u nju, a 
zatim mu se prolomilo iz grudi: 

— Zar je to ,ona"?l 

Starčić se nasmijao od srca. : 


— Da, to je koza plave dlake, ali se oktifala u rosi, 
koja je padala na nas s ruku moje.majke. Vidiš, mravlji 
care, — reče okrećući na šalu — što čini rosa u zoru. 

Nebo je rudilo na istoku. Po morškom plavetnilu 
prelivao se skerletni žar. Mlado sunce rasplitalo je svoje 
plamene kose. Stada bijelih oblačaka dremljivo su plan- 
dovala na plavoj livadi neba, dok je sunčeva zlatna lepeza 
otresala sa njih posljednje sjene. Starčićeva žena reče: 

— I nama je vrijeme da podjemo. 

Starac je na te riječi otkinuo list sa jabukove. grane 

i bacio ga u vodu. Kako je list pao, jezerska površina se 
rastvorila. Starčić i njegova žena skliznuše u vodeni bez- 
dan, a jabuka se odjednom izmaknula ispod željeznog 
psa, te i on ode za njima. Kada je mravlji car osjetio 
nešto čvrsto pod nogama, jezero se sklopilo iznad nje- 
gove glave. Starac i njegova žena stajali su na zlatnoj 
slamčici, a uz njih je bio željezni pas. Dok se car svemu 
čudio, starac je razdriješio zavežljaj i njegovu sadržinu 
prosuo u vodu. 

— Neka se okupaju i one, — pokazao je caru na ne- 
brojene zvijezde, koje su treperile u dubini jezerske vode. 

Ali nije pustio da mravlji car dugo uživa u divnoj 
igri svjetlosti, koja se je razvila u jezerskoj dubini. Lakim 
pokretom je izvukao slamku ispod njih. Caru se zavrtjelo 
pred očima. To je potrajalo nekoliko trenutaka, a kada 
je protrljao oči, ugledao je špilju od samog zlata i dra- 
gog kamenja. Po njoj je bila prostrta srebrna slama na 
kojoj je treptilo nepregledno mnoštvo zvijezda. 

— Eto nas u dvorcima zvijezda. Pogledaj, nije li tu 
ono što tražiš, — mravlji car je začuo pored sebe starči- 
ćev glas, ali kad se obazreo uz njega je stajao lijep mlad 
čovjek. 

— Da, to je moj starčić, — smiješila se žena — ali 
se i on okupao u rosi, koja je padala sa ruku njegove 
majke. A ti, mravlji care, poslušaj mene: ovdje ne traži 
što tvoje srce ište, jer je ovdje sve u zlatu, srebru i dra- 
gom kamenju, — reče uozbiljivši se. 

Car je za trenutak promišljao o njenim riječima. 

— Tako je, — zaključio je zatim — ali čovjek treba 
da gleda sve kud ga put nanese. Vjerujem, — reče, obra- 
ćajući se mladom čovjeku — što si ti rekao, da ipak 
nisam uzalud svratio k vama. 

— Nisi uzalud, iako si sad već jednom nogom van 
našeg otoka, — mladi čovjek odgovori i skide sa stijene 
šaku zlata i dragog kamenja kao da je to uzabrao sa 
stabla. 

Nije prošo ni trenutak, a car ga je vidio kako ruka- 
ma drži dva kraja zlatne osovine na kojoj se okretao 
točak od dragog kamenja. Mladić-čovjek je bez riječi 

gledao točak, koji se sve brže okretao na zlatnoj osovini 
izvodeći čudesnu igru boja i odsjeva. Tako je prošlo ne- 
koliko časaka. Žena je na mužev mig izvukla iz njegovih 
njedara zlatnu slamku na kojoj su stajali u jezerskoj vodi 
i, prišavši stijeni, zaparala je. Pred njima se rastvorila 
špilja. Mladi čovjek podje na dnevnu svjetlost neprestano 
držeći zlatnu osovinu na kojoj se točak okretao vrtogla- 
vom brzinom. 

Nakon nekoliko koraka oni su bili u podnožju otoka. 
Oko njih more je hučalo uzdrmano nemirom, koji je do- 
lazio iz dubina. Valovi su žučno navaljivali na jezičak 
zemlje na kojem su stajali otočani i mravlji car sa svojim 
društvom. Caru se učinilo, kao da vodena neman zijeva 
nad njima nezasitim raljama i hoće da ih dohvati zapje- 
njenim jezikom. Otočanin je bio nijem i slijep za sve 
drugo, samo je netremice gledao u točak. 

Ali sva njegova pažnja nije pomogla — ruke mu ne- 
očekivano klonuše i točak pade na zemlju. Dohvativši se 
tla, onako zahuktan u brzim okretajima, točak se otko- 
turao preko onih nekoliko stopa zemlje i, dok se otoča- 
nin nije sjetio da potrči za njim, vali su ga već progutali. 
Otočanin je jeknuo poskočivši za točkom kao da se pre- 
nuo iz bunila. 

— U pomoć! — povikao je, kad je vidio da je sve 
uzalud. 

Mravlji car je nehotice poskočio, ali u drugom tre- 
nutku je zastao. Sijevnulo mu je nešto kroz glavu, kao 
da se neočekivano razdanilo pred njim. , 

— Prijatelju, zašto dižeš toliku uzbunu, kad imaš 
zlata i dragog kamenja i na pretek?! — zapitao je, dok je 
razmišljao o onome što mu je iznenada palo na um. 

Otočanin je lukavo žmirkao, nijemo očekujući da car 
kaže šta misli o slučaju s točkom. A car je još jednom 
promislio i zatim rekao: 


— Sve to zakopano blago, kojega imaš u utrobi ka- 
mena skupa sa ovim dragocjenim točkom, ne vrijedi ni 
toliko koliko vrijede pokreti u okretaju točka. 

Ctočanin je ostao nijem i dalje. Gledao je cara začu- 
djenim očekivanjem, kao da ne može naslutiti šta on 

misli. Ali car se slatko smijao u sebi. Bilo mu je jasno, 
da se otočanin pretvara. 

— Prijatelju, — rekao mu je naglašavajući riječ, 
tako da otočanin razumije, da ga je car prozreo — točak 
je čudna stvar. Kada se pokreće naprijed, on se ujedno: 
okreće i oko sebe. Ali može da se okreće oko sebe do 
kraja svijeta, naprijed ide samo kada se dohvati tla. To 
mi je ispričao tvoj točak i to je za mene veća vrijednost 
od svega tvoga mrtvoga blaga u špilji. Naučio sam sada, 
da se i ja moram prvo obazrijeti oko sebe i tek tada poći 
naprijed, a tamo se ide čvrsto koračajući po zemlji, a ne 
po oblacima. ' 

— Jesam li rekao, da mravlji car ipak nije uzalud 
svratio u dvorce zvijezda, — obraćajući se u šali svojoj 
ženi, reče otočanin. 

— Prijatelju, ti kao da si znao, da sam ja već jahao 
na oblaku, ali sad još bolje znam jedno: da se ljudsko 
traži na zemlji, — car mu reče ozbiljno. 

Na to se i otočanin uozbiljio. Zagrlio je cara go- 
voreći: 

— To si doznao, jer u mojem točku nisi gledao samo 
i da mrtvi sjaj, no si mu tražio ono, što u njega uliva 
ivot. 

Car je još uvijek bio zamišljen. Pred njegovim 'du- 
ševnim očima komešala su se maglovita sjećanja. U njih 
S eno unijela svijetlo otočaninova žena, kada je 
rekla: 

— Nije loše zaći ni k nama, samo kad se oči dobro 
otvore. 

Mravlji car je naglo oživio — u sjećanju su mu jasno 
iskrsli prvi dani života. Kao da sanja, rekao je tiho: 

— Vi mi govorite kao da nismo stari znanci, a koliko 
puta sam vas posjetio, dok sam još pjevao u klasju na 
očevoj njivi! Koliko sam tada bio sretan, a i danas me 
još obuzima milje od toga! 

Ctočanina je obradovalo to carevo otkriće. Privukao 
ga je na grudi i rekao radosno: 


— Nismo te zaboravili, ali smo pustili, da se ti sjetiš 
toga. Da, mravlji care, djetetom si nam bio čest i mili 
gost. Tada se tvoj točak pokretao i okretao oko sebe. Ni 

bez toga nema ništa, jer točak ni po zemlji ne će ići 
naprijed, ako se ne okreće oko sebe. 

Bili su još u razgovoru, kad se iznenada začuje po- 
tmula lomljava. Car je oslušnuo: da se ne javljaju sluge 
nemani ili sama neman? Ali to nisu bili poznati zvuci. 
Neka neobična lomljava dopirala je do uha. 

— Šta je to — zapitao je u nedoumici otočanina i 
njegovu ženu, koji su takodjer postali pozorni na te 
zvuke. 

— To je onaj što bespomoćno jauče — otočanin je 
rekao nakon nekoliko trenutaka pažljivog osluškivanja. 
— Zalutao je ovamo kao dijete i nikako da se izvuče 
odavde, ali nemam vremena da ti govorim o njemu, jer 
se mi moramo vratiti u dvorce zvijezda. Za koji tren ćeš 
ga vidjeti i sam. 

Car je htio saznati nešto podrobnije o gostu koji se 
najavljivao s toliko buke, ali su se otočani hitno opra- 
štali, kada su pogledali sunce koje se brzo penjalo po 
nebu. Kada su vidjeli koliko je caru žao, što se tako izne- 
nada rastaju, žena reče ispričavajući se: 

— Isteklo nam je vrijeme. 

Ona je iza sebe dotakla stijenu zlatnom slamkom i 
pred carem je stajao mrtvi kamen, na kojem se nije nazi- 
rala ni najmanja pukotina. Otočana je nestalo, kao da ih 
nikada nije ni bilo. Kada je ostao sam, caru je najednom 
došlo, da izvadi kumine suze radosnice. Dok se onaj ne- 
obični tutanj odbijao o hridine otoka, car je iz kuminih 
suza čuo glas: 

— Čvorova je neizmjerno mnogo, ali je svjetlosti 
uvijek više, čim rasiječeš jedan čvor. 

Mravlji car je vratio kumine suze u njedra, a pred 

«očima mu se ukazalo ono klupko sa prijevoja. Gledao ga 
je kao da je sada pred njim. Nehotice je pružio ruku da 
ga dohvati, ali u tom trenutku klupko kao da se raspalo 
u pljusak čvorova, koji su se rasuli putem kojim je car 
pošao. 
Vidio ih je kako se odmah zavlače u prašinu puta kao 
crvići, a na mjestu gdje su pali, podigle su se velike i 
tvrde grude. Iz tog snatrenja trgao ga je jak prasak, koji 
se neočekivano prolomio iza najbliže hridine. 


Ja 


XXI. 
SUSRET SA SLIJEPCEM 


Valovi su poskočili kao da ih je morska dubina izba- 
cila u nastupu bjesnila. Iz njih se pojavio čamac koji je 
imao izgled olupine iz prastarih vremena. Od čega je bio 
gradjen, nije se dalo ustanoviti na prvi pogled. 


Čovjek u njemu ličio je na brodolomca, ali je i nje- 
gov izgled govorio, da su mnoge godine prohujale otka- 
ko plovi u neobičnom čamcu. 5ve tijelo bilo mu je oba- 
vijeno u dugu kosu i bradu, a dva brka vukla su se pored 
čamca kao opuštena vesla. 

Cara je iznenadio već i sam izgled čamca i čovjeka, 
ali se najviše začudio njihovoj otpornosti. Uzburkano 
more nabacivalo je tu krhotinu na hridine, ali se ona od- 
bijala neoštećena od tvrdog kamena. Covjek nije poka- 
Zivao ni najmanjeg znaka straha, nego se još propinjao, 
pružajući ruke ispred sebe pri svakom naletu na stijenje 
i pipajući kao da želi nešto pronaći i donvatiti. Mravijem. 
caru se čimlo, da će čovjek svaki čas rasuti kosti na sti- 
jenju, ali ga je neočekivano ugledao ispred sebe i neho- 
tice mu pružio ruke, 

— Zar je moguće — živ čovjek?! — prolomio se glas 
iz gri čovjeka u čamcu, kada je osjetio toplinu carevih 
ruku. 

— Prijatelju, zar tako davno nisi vidio čovjeka, da 
je to čudo za tebe? — car ga je zapitao iznenadjen i sam. 


Na te riječi čovjek u čamcu uzdahnuo je bolno. Željno: 
je opipavao veliku carevu ruku i iznenada ju je poljubio 
kao nešto najmilije na svijetu. 

— Prijatelju, koliko mora da si velik, kad ti je ovo- 
lika ruka? — rekao je dršćući od radosti. 

Caru se činio neobičan taj razgovor. 

— Zar me ne vidiš? — zapitao je. 


Neobični pomorac podigao je lice i razgrnuo vlasi 
rekavši tiho: 


— Pogledaj. 

Pred carem se ukaza slika teške ljudske patnje. U 
očnim dupljama nepomično su ležala dva crna kamena. Po 
tijelu nije bilo mjesta ni koliko je makovo zrno, koje nije 
bilo posuto tragovima lanaca, brazgotinama i modricama. 
Ali cara se najteže dojmilo, što je sve to bilo skamenjeno 
na živom tijelu. 

Za trenutak mu se zavrtilo pred očima. Obuzeo ga je 
užas i počeo je gubiti ravnotežu, ali ga je jedna munjevita 
misao vratila k sebi. Pred oči su mu navrle neke nevidjene, 
tamne slike i ni sam nije znao kako je rekao slijepcu: 

— Ti si bio u rukama slugu jedne crne nemani. 

— Mislio sam, da znaš za njih, kad si mi tako prija- 
teljski pružio ruku, — slijepac reče radosno, kao da je 
pronašao starog prijatelja. — Dosada sam poznavao jedino 
njihove ruke, ali su ih pružali samo, kad su mi dijelili ove 
darove, koje vidiš po meni. Da, prijatelju, bio sam u ruka- 
ma tih slugu, ali sam iskusio i šake same nemani. 

— Zar si je vidio?! 

— I vidio sam je i nisam, jer kad sam je ugledao, tog 
trenutka sam ostao bez očiju. 

Car je odjednom postao nestrpljiv. Htio je odmah do- 
znati sve što slijepac zna o crnoj nemani. Povukao ga je 
da skokne na obalu i ispripovijeda svoju sudbinu, ali ga 
slijepac opomenu: 

— Prijatelju, ne napreži se — ja ne mogu sa ovog 
čamca na suho. 

Nije čekao da ga car pita za razlog. Slijepac je razgr- 
nuo kosu ispod sebe i car je tada ugledao nešto, čemu se 
nikad ne bi nadao: čovjek je urastao u čamac. Već je z&- 
ustio, da zareda pitanjima i o tome, ali je slijepac ponovo 
upozoravao: 

— Ako želiš čuti moju sudbinu, prati me, ne ispuštaj 
mi ruku, jer osjećam da mi čamac polazi, a ja 'ga ne mogu 
zadržati. 

Mravlji car nije oklijevao. Uskočio je u slijepčev ča- 
mac, dajući željeznom psu znak da ga prati. Jedan veliki 
val tog trenutka poduhvatio je slijepčevu krhotinu bacivši 
je na pučinu. More ih je zahvatilo takvom brzinom, da se 
car prepao, da će se izgubiti od svoga konjica. Njegov 

strah je iščezao za tren, kada je vidio cijelo svoje društvo 
“uz sam bok čamca, ali je uto začuo slijepčev uplašeni glas: 

— Prijatelju, je li to moguće, da si se tako smanjio ?! 

Car se tek sada sjetio promjene koja je nastala, čim 
.je sjahao sa svog konjica. Videći kako se slijepac prepla- 
šio od toga, car hitro uzjaha željeznog psa, ne ispuštajući 
slijepčevu ruku. 

— Ne brini se, — ohrabrio ga je — nema u tome ne- 
volje. Mogu ja biti velik, kad mi se svidi, a mogu poći s 
“tobom i tako, da ne sjednem u tvoj čamac. 

Slijepac je ponovo napipao onu veliku ruku koju mu 
je car prviput pružio i sad je njega obuzelo nestrpljenje. 
I on je htio doznati sve o prijatelju, ali je doznao samo 
toliko, da ga za ruku drži mravlji car, koji gori od rado- 
znalosti da čuje novost o crnoj nemani. Pristao je rado, da 
prvi priča o sebi, kad je čuo, da car baš radi toga putuje, 
da udje u trag crnoj nemani. 

Zapitao je samo kako car može ići uz njega? Čuvši, da 
car jaše na željeznom psu, slijepac je jednim usklikom dao 
«oduška svojoj radosti i počeo pripovijedati svoju sudbinu. 

Nije upamtio roditelje niti ikoga svoga. Odrastao je 
sam u kolibici na morskoj obali oko koje je bilo šest ora- 
hovih stabala. Na tim stablima plodovi su dozrijevali svaki 
sedmi dan. Ni to nije bila obična stvar, ali je još neobič- 
nije, što je na svakoj grančici bilo po tri ploda, koji su 
imali u ljuski drago kamenje. Ostali plodovi su obični, a 
samo ta tri na svakoj grančici su bila tako dragocjena. 
. je njegovao ta orahova stabla i brao ih svakog sedmog 

ana. 

Kad god bi završio berbu, preko kolibice i polja spu- 
stila bi se neobična paukova mreža. Iz nje su iskakali na- 
kazni ljudi s pandžama na rukama i on im je predavao plo- 
dove. Tko su bili, to nije znao do onog dana, kojeg je 
izgubio vid, ali je njih pamtio, otkad je sebe znao, kao 
svoje gospodare. Oni su mu govorili, da su njihova ora- 
hova stabla, kolibica i polja oko njih. Nikad mu nisu do- 
zvolili da napušta taj kraj, a pobrinuli su se i za to, da mu 
ne doleti ni ptica. 

Isa polja su odnosili sve plodove, ostavivši mu samo 
toliko da ne umre od gladi. Njega su krivili, ako koje ora- 

hovo stablo nije donijelo toliko ploda koliko su računali, 
ili ako plodovi nisu bili dovoljno krupni. Tada su ga ne- 
milice kažnjavali. Svi uresi na tijelu uspomene su na te 
dogadjaje. Najteže je prolazio, kad ga je glad nagnala da 
uzbere koji plod u polju. Tada su mu vezivali teške lance 
na tijelo, grdeći ga da ih potkrada. 

Tako je tekao njegov život, dok nije došao u muževne 
godine. Što je postajao stariji, njega je sve više obuzimala 
neobjašnjiva čežnja. Kada je ostajao sam na miru, znao 
je dugo lutati očima po prostranom vidiku, žudno upija- 
jući u zjenice svaku sliku. Morske ptice, koje su kružile 
slobodno u jatima, izazivale su u njemu neobične misli. 

Ispod same kolibice iz mora je stršilo četrnaest usprav- 
nih stijena. Dvije su bile velike, a dvanaest manjih .se re- 
dalo u nizu iza njih.“ Njega su te stijene privlačile još ođ 
ranog djetinjstva, ali otkako su ga počele obuzimati te ne- 
. objašnjive čežnje, tražio je sve više priliku da se nadje kod 
tih stijena. Jednog burnog jutra, njemu se pričinilo da one 
šumore kao topolina krošnja na vjetru. Mislio je, da je to 
san ili da mu se u samoći prividjaju utvare, ali osluhnuvši 
bolje, jasno je razabrao glasove kako govore: 

— Osveti nas! Osveti nas! 

To je potrajalo nekoliko dana. Nije znao da li sanja, 
ili je na javi. Ljudi s pandžama zapazili su promjenu na 
njemu, kada su došli po berbu, te su ga nemilice izubijali- 
Prigovarali su, da se zanosi nekim ludorijama i zanema- 
ruje njegu .orahovih stabala i polja. Otrpio je sve bez ri- 
ječi, jer je bio svijestan da kod njih ne pomaže ništa, ali 
njihov bijes bio je znak za njega da ne sanja. Čim su otišli, 
on je bio kod četrnaest stijena. 

Jasno je čuo kako trepere: 

— Osveti nas! Csveti nas! 

To veče more je pomahnitalo. Nepogoda je slavila 
svoj ludi pir. Valovi su jurišali cijelu noć na obalu, grm- 
ljavina je parala uši, oluja je urlikala, ali kroz sve to on je 
čuo šapat četrnaest stijena: 

— Osveti nas! : 

Pred samo jutro nastalo je zatišje i on je malo usnuo, 
ali ga je sunce izvaralo na obalu. Kao da je slutio nešto, 

potrčao je do onih stijena. Izmedju dvije najveće zapleo se 
starac, koji se na krhotini balvana spasio od brodoloma. 
Život je u njemu tinjao, ali je još imao snage da govori. 

Kada ga je na rukama iznio na obalu i spustio u hla- 
dovinu šest oraha, starac je sve obujmio bistrim pogle- 
dom, zadržavši se najduže na onim stijenama. Na kraju je 
rekao: 

— Četrnaest, dakle ti si trinaesto dijete. 

Mladić je mislio, da se starcu pomutio um od pretrp- 
ljenih strahota, ali su bistre oči govorile protiv toga. Da 
jasno rasudjuje, dokazivale su još više starčeve riječi, kada 
je rekao: 

— Sinko, jesi li čuo šta te stijene šapuću tebi? 

Starac je podigao slabačku ruku, pokazujući s njom 
što je bilo oko kolibe, i dodao: 

— Sinko, ovo je sve plod muke tvojih roditelja. To je 
tvoje, a ne onih kojima skidaš berbu. 

Može se zamisliti koliko je bilo slijepčevo iznenadje- 
nje, kada je čuo što starac veli. Nije znao što bi prije za- 
pitao, ali ga starac pokretom ruke upozori da se stiša i da 
ga sasluša u miru. Slijepac, koji je tađa bio mladić u punoj 
snazi, jedva se obuzdao, ali videći da su starčeve snage na 
izmaku, nije više ni trepnuo. Sav se pretvorio u uši. Morao 
je skupiti svu snagu, da se uzdrži i starca ne prekida povi- 
cima iznenadjenja i pitanjima, koja su sama dolazila na 
jezik. Ono što je čuo iz starčevih usta, nije bilo svakida- 
šnje za mladića koji je odrastao u samoći ne znajući ni za 
koga svoga. Starac mu je pripovijedao o roditeljima i 
braći. Slijepac je tada prvi i poslednji put čuo o svojoj lozi. 


U njegova oca je bilo trinaest sinova. Trinaest mali- 
šana mu je žena donijela na svijet, a sve njihovo imanje 
bila je kolibica na morskoj obali, njivica, krava i magarac. 
Kolibica je bila njima i dom i štala. Pod jednim sljemenom 
su bili svi: otac, majka, djeca, krava i magarac. U jednom 
kraju kolibe prebivala je porodica, u drugom krava i ma- 
garac. Otac je oko ognja sterao slamu za ležaj kravi i ma- 
garcu, ali ni porodica nije imala bolju postelju. Roditelji 
su sijali, kopali i želi na maloj oranici, magarac je orao 
1 vukao teret, a kravica davala mlijeko. More je bila nji- 

hova druga njiva. Tako su oni živjeli u sirotinji. Život je 
tekao skromno, ali u nepomućenom miru. Najveće njihovo 
blago bilo je zadovoljstvo. 


Jedno veče na vratima kolibe zakuca netko. Bio je to 
neočekivani dogadjaj, da kod njih zaluta gost, jer nada- 
leko nisu imali susjeda. Otac se još više iznenadio, kada je 
na vratima ugledao stara prosjaka. Namjernik je molio 
prenoćište i da se malo okrijepi. Slijepčevi roditelji primili 
su ga srdačno. Podijelili su s njim kruh i bijeli smok, a 
nakon večere otac ga je namjestio na slamu pored sebe. 


Zaspali su u miru i spokoju, ali u neko doba noći oca 
je trgnuo neki šušanj iz sna. Podigao je ugarak s oguji- 
šta i, svijetleći njime, na najveće iznenadjenje ugledao je 
kako prosjak mrvi' komadić kruha, koji mu je ostao cd 
večere, a mrvice jede majušan crveni miš. 

— Čestiti starče, što radiš? — zapitao je slijepčev otac 
još bunovan od sna. 

— Dijelim s većim prosjakom ono što si ti podijelio sa 
mnom, — odgovorio je tiho starac, da ne bi uznemirio 
miša. 

— A otkud ovaj novi gost? 

— Nije on nov. Odavno je pod tvojim krovom, samo 
nije znao, da si ti rad takvom gostu, kad i sam imaš pre- 
više usta kojima se moraš pobrinuti za zalogaj. Meni, 
prosjaku obratio se za pomoć, jer je i sam prosjak. 


— Što li sam tek ja, kad si mi se ti obratio?! — smi- 
ješio se slijepčev “otac, gledajući dobrodušno tu neobičnu 
gozbu. 

Prosjak nije odgovorio, nego je s ljubavlju pomilo- 
vao malo crveno stvorenje. Videći da se miš ne tudji, po- 
milovao ga je i slijepčev otac. Starom prosjaku je očito 
bilo milo, što je svog gostoljubivog domaćina i gosta tako 
zbližio. 

— Tu je njegova odaja, — pokazao je na rupu u zidu 
iznad same glave slijepčevog oca. 

— Neka mu je sa srećom. Sad znam, da je moj derov 
još nekome dao zaštitu i da se treba pobrinuti još za 
jedna gladna usta. 

Otac je bio zadovoljan, kad je vidio kako se mišić: 
umiljava oko njega. Gdje se nadje zalogaja za tolika usta,. 
naći će se i za ovako majušnog gosta, a dječica će se imati: 
čime igrati. Očevo zadovoljstvo bilo je i prosjakovo, te 
oni podju opet na počinak, kada se miš navečerao. 


Prosjak je otišao sutradan u zoru. Kada je, polazeći, 
zahvaljivao na gostoprimstvu, slijepčev otac mu je odđ- 
govorio: 

— Tebi hvala što si mi otkrio mog malog gosta. 

Uveče, prije no što će poći na počinak, pobrinuo se: 
za miša. Slijepčev otac bio je siromah, ali siromaštvo ga: 
nije sprečavalo u tome, da spremi darove za djecu. Rado 
je odvajao zalogaj od svojih usta, samo da učini radost. 
djeci. Sada se sjetio torbe oraha, koju im je spremio za 
zimu. Izvukao ju je iza sljemena, razbio je dva oraha i 
stavio na slamu pored glave. U lupinu ođ jajeta natočio je 
bistre vode. Tako je spremio večeru za maloga miša. Drugo- 
jutro, sa radošću je vidio, da su ljuske prazne. Kako ga je: 
počastio prvo veče, tako je miša hranio cijele zime. Poklon 
za djecu bila je hrana i za crvenog mišića i, ako bi netko- 
otada zapitao koliko ima djece, slijepčev otac je odgova- 
rao, da ima četrnaest. 

— Gdje ti je četrnaesto? — pitali su ljudi, jer su vi-- 
djeli samo trinaest. 

— Ono mi je najmanje, a brkato je i živi u zidu, —- 
smijao se veselo, gledajući kako se ljudi _snebivaju. 

Dan za danom je prolazio i jednom je granulo prolje-- 
će. Toga jutra slijepčev otac se začudio: miš nije ostavio- 
prazne ljuske oraha. Nije bilo ni mrvica, tih svakidašnjih 
tragova jela, te je bilo jasno, da miš mije pojeo svoju ve-- 
čeru, nego je odnio orahe. I drugi i treći dan proljeća 
ujutro nije bilo ni traga orasima. Slijepčevog oca zani- 
malo je što miš radi sa orasima? Rupa na zidu bila je 
toliko mala, da u nju nije mogao odvući orahe. Otac je: 
počeo tragati oko kuće i četvrti dan pronašao je mjesto- 
kuda je miš zakopao orahe. Oko same kolibice poređao je: 
u zemlju šest oraha. 

Slijepčev otac nije ih dirao, a djeci je zabranio da 
se igraju na tim mjestima. Žao mu: je, šta mišić gladuje.. 

zali šta je mogao učiniti?! Orahe je dao mišu, pa neka čini 
:S njima šta hoće. 

Stavljao je i nadalje mišu po dva oraha i u lupinu od 
\jajeta vode i miš četvrti dan pojede svoju večeru. Tako je 
sad činio svako veče i slijepčev otac uskoro i zaboravi, da 
je miš tri dana orahe zakopavao. Ali kad je osvanuo četr- 
naesti dan, oko kolibe je niklo šest orahovih mladica. 


Prvi dan su bili kao i svako sjeme kad iznikne, ali 
drugi dan je donio iznenadjenje: oko kolibice stajalo je 
šest krošnjatih stabala, načičkanih resama orahova cvijeta. 
Treći dan grane su se savijale pod zrelim plodovima. 


Slijepčev otac nije mogao doći sebi od čuda, kad je 
“vidio kako ta stabla rastu i donose plod, ali kad je počeo 
ubirati rod, on se sasvim smeo. Na svakoj grani svijetle 
se samo tri ploda. Svi ostali plodovi su za jelo, ali kad je 
razbio ove svijetle, ispod ljuske pojavio se krupan dragi 
kamen. 

Mnogi bi se obradovali ovakvim orahovim stablima, 
* ali slijepčevog oca je obuzeo strah. Pomislio je i nehotice: 
šta će ljudi reći i učiniti, kada saznaju za to neizmjerno 
bogatstvo?! On je bio priprost čovjek, nije imao mnogo 
iskustva s ljudima, ali se u njega umjesto radosti uselio 
strah. Nije znao zbog čega, ali je osjetio neobjašnjivu 
opasnost. 

Od tog dana nije mogao mirno usnuti. Stabla su svaki 
treći dan donosila rod, drago kamenje se gomilalo, a on 
nikako nije mogao da se potuži crvenom mišu. Svake noći 
ga je čekao, ali uzalud, Bdio je uporno, ali čim ga je san 
savladao za koji trenutak, miševe večere bi nestajalo. 


Postajao je već očajan pri pomisli šta će sa silnim dra- 
gim kamenjem, od kojega se već svijetlila cijela kolibica, 
kad jedno veče bane stari prosjak. Melem na ranu ne bi 
tako dočekao, kao što je slijepčevog oca obradovao dola- 
zak prosjaka. Prvo mu je bilo da skine teret sa srca. Pro- 
sjak je slušao o grdnoj nevolji i patnjama, u koje je siro- 
mah zapao otkad mu se koliba puni sjajem dragocjenog 
kamenja. Starac je, blago se smiješeći pomilovao domaći- 
novu glavu kao da je pred njim dijete. 

r— Što si se podao nevolji? Znam ja, da si poštena 
duša, kad si siromah gotovo kao crveni miš. 

— Uputi me, što da činim? — zavapio je slijepčev 
otac. 

—-.C srećo siromašna! — kliknuo- je prosjak. — Dijeli 
bogatstvo svima onima koji-će ga dijeliti dalje, tako će od 
tvoje velike nevolje postati dosta malih sreća. Time ćeš. 
možda pomoći i onome, — završi prosjak pokazujući pre— 
ko. polja. ž m 

Otac je pogledao kuda je prosjak pokazao rukom. 
Jedva je. vjerovao očima. Nedaleko od njegove kolibe, ta- 
mo gdje se svršavala oranica, ugledao je nešto o čemu ni- 
kad nije ni sanjao. Tamo, gdje je još trenutak ranije .bila 
pusta morska obala, sada se ukazala duboka dolina. Nađ 
njom se prevlačila neobična crnina, a u njoj je čovjek di- 
vovskog rasta rasijecao na ogromnom nakovnju jabuku. 

Mravlji car je sve dosada slušao slijepčevo pripovi- 
jedanje kao da je zanijemio, ali sada nije mogao ostati bez 
riječi. Udario se po čelu sjetivši se naglo nečega, što možda 
nikad ne bi uskrslo u sjećanju, da nije čuo slijepčevu 
sudbinu. 

— Prijatelju, — oteo mu se usklik — tvoj otac je,. 
dakle, pokušao pomoći onom junaku koji rasijeca jabuku?! 
Bh sam njega vidio kako punim šakama daruje svijetle- 
orahe. 

. On se sada dosjetio, da je medju nebrojenim ljudima, 
koje je vidio u divu, ugledao i čovjeka, koji nije mogao: 
biti drugi do slijepčev otac. 

— Zar si i ti vidio čovjeka, koji mačem rasijeca: 
ogromnu jabuku na nakovnju?! — uskliknuo je i slijepac. 

Car mu je morao u nekoliko riječi ispripovijedati 
svoj susret u mračnim dolinama, da bi nakon toga slijepac: 
nastavio svoju priču. 

U taj tren, kada je njegovom ocu prosjak pokazao 
mračne doline, sa pučine se je podigla grozna crnina. More 
i nebo se sastavilo, od tutnja se zatresla zemlja. I 

— Pokazat ću ja vama kako se kuju urote protiv me- 
ne! — zagrmio je glas kao da su ga gromovi rodili. | 

Oko kolibe je bjesnjela oluja, kidajući kamenje iz ko- 
rijena. To je potrajalo jedno vrijeme, a zatim je zavladala 
tišina kao u grobu. Sa obale je nestalo crnine. Ona je bje- 
somučno odmicala pučinom, a daleko pred njom nazirao 
se crveni miš. Onako majušan, skakao je s vala na val, pre- 
valjujući u jednom skoku dan hoda. Krivudao je kao go- 
njeni zec i čas ga se moglo vidjeti u daljini na traku svjet- 
losti, čas se gubio ispred zastora crnine. 

Ispod kolibice, nedaleko od obale, kako ih je oluja ba- 
cila, stajali su u nizu otac, majka i dvanaest sinova. Kako ih 
je zapljusnula voda, koju je uzburkala ona crnina, oni su 
se okamenili. Na hridinama bijelilo se nekoliko pramičaka 
sijede kose, kao znak, da je stari prosjak tamo našao smrt. 

Grobnu tišinu pomutio je samo plač djeteta u koli- 
jevci. : 

— To si bio ti, trinaesti sin tvojih roditelja, — car 
upadne u riječ slijepcu. 

— Da, mene su ostavili u životu, da ne saznam za svoju 
lozu i da im služim, njegujući orahe. 

— - A šta ti je dalje pričao stari brodolomac? — zapi- 
tao je car nestrpljivo. 


— Nije mu bilo sudjeno, da mi kaže još mnogo. Ži- 
vot mu se bližio kraju, i ja ne bih doznao više i da nije 
poginuo, ali je bilo sudjeno, da i njemu uzme glavu ona 
crna neman, koja je umorila i njegova brata, jer je pro- 
sjak njemu bio brat. Nije stigao ni da mi kaže kako je do- 
znao o pogibiji moje porodice i njegova brata. Dospio mi 
je kazati samo još toliko, da ne zaboravim vapaj iz četr- 
naest stijena, kada se sa pučine nadvila nad nas grozna 
crnina bezoblične nemani. 

Slijepac se kod tih riječi iznenada uznemirio. Preki- 
nuo je pripovijedanje i osluškivao na sve strane. Kada je 
car vidio kako ga obuzima strepnja, zapitao je: 

 — Što si odjednom zanijemio? 

— Odnekud iz daljine čujem šum crne nemani, — ša- 
patom je odgovorio slijepac. 

Mravljeg cara je to razvedrilo. Bio je spreman za 
borbu. Kroz smijeh je povikao, ne slijepcu, nego pučini: 


135 


— Neka dodje, čekamo je! 

Hnabrio je slijepca, ali njegovu zabrinutost car nije 
uspio sasvim razbiti ni kad ga je konačno nagovorio, da 
ispriča šta je bilo dalje s njim i starim brodolomcem. Go- 
vorio je tiho, kao da se boji da ga netko u potaji prislu- 
škuje. 

Čim se nadvila nad njih crnina, preko obale se pre- 
vukla paukova mreža. Stari brodolomac je imao još to- 
liko vremena da mu prišapne: 

— Ako preživiš, traži jedan čudesni izvor i mač. Ne 
žali truda ni muke, ali moraš doprijeti do dvoraca svjet- 
losti. 


— Dakle, i on je znao za izvor i mač koje i ja tražim?! , 


A uputio te je u dvorce svjetlosti? Onda znam kuda će nas 
voditi naš najkraći put, — car je povikao od radosti. 

— Zar i ti to tražiš? — slijepac je povikao oduševlje- 
no, navalivši na cara cijelim nizom pitanja. 

Ali ga oar stiša, rekavši mu odlučno: 

— Govori brže, šta se dalje dogodilo? 

Kako je poginuo brodolomac, to slijepac nije vidio. 
Sjećao se dobro, da su prvo iz crne paukove mreže po- 
segnule bezbrojne ruke sa pandžama prema njemu i sta- 
rom brodolomcu, ali se iznad njih prolomio gromovit glas: 


— Mladić je moj! Ja ću ga naučiti pameti! 


Glas je dolazio iz glava nemani koje su se kesile iz 
svakog kuta neprobojne crnine. Mladić je zatim imao uti- 
sak, kao da se cio kraj zavio u oganj, kojeg je neka ne- 
umitna sila podjarivala munjevitom brzinom. Idućeg časa 
je osjetio strahoviti stisak. Snažna, ogromna šaka sklopila 
se nad njim i podigla ga u visine. 

Sve to dogodilo se za trenut, ali je on smogao toliko 
vremena da se šakama uhvati za rodno tlo. Kada ga je 
neman otrgnula od zemlje, u rukama držao je dvije šake 
crnice. 

— Ti ćeš se usuditi da pomišljaš na osvetu, — odjeki- 
valo je u grmljavini koja ga je zasula sa svih strana. 

Kod tih riječi neman je zaškrgutala zubima, a on je 
osjetio kako su mu oči ispale iz duplja od stiska, pod ko- 

jim su pucale kosti u glavi. Nemilosrdna šaka izbila mu je 
dva izvora svijetla i mjesto njih grubo zabila u očne duplje 
nešto tvrdo. 

— U more s tobom, da nikad ne budeš imao tla pod 
nogama, a suze da ti se neposušene izgube u valima. Sli- 
jep, bez tla pod sobom, okupan u suzama živi, ako ćeš do- 
vijeka! — neman je tada zaurlikala bacivši ga iz visine u 
more. 

Slijepac je po šumu, koji se brzo udaljavao, znao, da 
je crna neman otišla. Oko njega se čulo samo uznemireno 
otvoreno more. Valovi su ga zapljuskivali, obarali i sa- 
bijali, ali na njegovo najveće iznenadjenje nije tonuo. Kada 
se malo pribrao, počeo je istraživati razlog tome i pod 
sobom je osjetio komad tvrda tla. U njemu se gubio donji 
dio tijela. Urastao je kao da je pustio korijen u tlo. 


— To je bio ovaj čamac: stvorio se od one dvije šake 
rodne zemlje, — rekao je slijepac caru završivši pripovi- 
jest o svojoj sudbini. 

Razgrnuo je vlasi i car je ugledao neobični čamac na 
koji se nahvatala kamena kora kao i na slijepčevo tijelo. 
U to je slijepac, rastužen uspomenama, neočekivano za- 
plakao. Suze koje su se počele kotrljati caru su objasnile 
tajnu kamene kore. Kako su potekle ispod dva crna ka- 
mena u očnim dupljama, kamenile su se duž tijela i čamca. 
. Taj prizor dojmio se cara tako teško, da nije mogao 
izustiti riječi. Ali tišinu je opet prekinuo slijepac. 

— Prijatelju, ne plačem ja zbog pretrpljenih patnja. 
Mene jedino boli, što se ne mogu dohvatiti tla, i što ne- 
mam oči da mogu potražiti dvorce svijetla. Vidio si i sam, 
ova šaka rodnog tla me drži na valovima da me ne pro- 
gutaju, ali nikako da izadjem na kopno. Čvrsta obala me 
odbaci, kao da je u njoj položena moć prokletih šaka crne 
nemani. Izgubio sam već nadu, da ću sam ikad stati na 
svoje noge. 

Cara su te riječi otrgnule iz tronutosti u koju je za- 
pao. Sa usana mu je poletio smijeh koji je izazivao i pri- 
jetio. Lijevom rukom je obujmio slijepca, a desnom mu 
obrisao suze. 

— Sam ne ćeš stati na noge, kao što ni ja nisam stao, 
ali kako si i ti pomogao meni da stojim na svojim noga- 
ma, nadam se, da ću i ja pomoći tebi, onda ćemo skupa 
vraćati dugove, — rekao je pretražujući vidik užarenim 
očima. 

— Kako sam ja pomogao tebi? — slijepac je jedva 
našao riječi od iznenadjenja. 

— O tome će biti riječi kasnije, a sađa stani na moje 
čvrsto tlo, — car odvrati i jednim pokretom ruke smjesti 
slijepca u drugo uho željeznog psa. 


XXII. 
MRAVLJI CAR SKREĆE S PUTA 


< Soko je snažnim zamahom krila zaplovio u zračni 
prostor i dizao se klikćući u visine. Lakim udarima je pro- 
sjecao i razgonio slojeve oblaka. Uskoro je bio u visina- 
ma na kakvima ga car još nikad nije ugledao, ali su krila 
još uvijek rasla, a kliktaj postajao sve prodorniji. Njego- 
vim tragom oblaci se nisu više mogli sklopiti. 

Car je pratio sokola očima, jer mu je bilo jasno na 
kakav pothvat je poletio. Iz željezne ušne školjke virio je 
sokolov brat, mravlja vojska nanizala se čak i na careve 
brkove, a slijepac je sav obamro slušajući šum koji je 
označavao svaki nov udar krila. Željezni pas je poskaki- 
vao na valovima, kao da se sprema na skok za sokolom. 
U srcima svi su bili visoko sa sokolom, bodrili su ga po- 
vicima i strepili, čim bi im se učnilo, da se kojim zamahom 
krila nije dovoljno uspeo. 

Nisu skinuli oka s njega, dok se nije vinuo u visine 
kamo oblaci ne dopiru, ali su se tada trgnuli svi kao jedan. 
Nedaleko od njih razlegao se prasak, kao da se nebesa 
ruše i zemlja izvaljuje iz temelja. Kada je bacio brzi po- 
gled, caru je stalo srce u grudima. Kao da se slika pro- 
strla sa dlana, pred njim su se ukazivale njive na kojima je 
radilo pleme njegove zaručnice. Nije shvatao kako je to 
moguće: kad je prolazio tuda nije ništa dalo naslutiti o bli- 

zini mora, a sada je ono dopiralo do samih oranica. Obala 
je sada bila na dohvat, a on je prevalio duge vodene pu- 
tove, dok se nije sreo sa slijepcem. 

Ali nije bilo vrijeme da se razmišlja o tome. S onu 
stranu njiva gomilali su se prijeteći oblaci, a iz njih se 
čula rika podivljalih ljudi. Olujna tama se sterala iznad 
njiva prijetećom brzinom. Iz nje se već spuštala crna pau- 
kova mreža. Čvorovi u njoj su se raskidali i čitava kiša 
pandži pružala se prema njivama i zaseocima. 


Na tu vatru bolje ulje nitko ne bi posuo — u tom tre- 
nutku mravlji car ugledao je svoju djevojku kako u trku 
poziva ljude na okup. Stari vodeničar iz skamenjene svra- 
kine glave stajao je na svom pragu upućujući pristigle za- 
povjedničkim pokretima. 

Car je shvatio, da ljudi na njivama nisu izgubili glavu 
pred opasnošću, ali vidjevši onu nepreglednu množinu. 
pandži, njemu se učinilo, da su sve one iznad glave njegove 
djevojke. To je bilo više nego dovoljno, da pobode želje- 
znog konjica iz sve snage i upravi ga ka njivama. 


Nisu odmakli ni za nekoliko skokova, kad se iz visina 
oglasilo sokolovo snažno kliktanje. On je upozoravao na. 
opasnost, koja prijeti s druge strane. Brat se obazreo i, 
čuvši uzastopno dozivanje sokola, pokušao je da opomene 
cara. Mladiću je priskočila u pomoć i mravlja vojska, ali 
car kao da je izgubio glavu. Letimično je bacio pogled 
preko ramena i odmah još jače navalio na željeznog psa, 
da pohita na njive. 

Uzalud je bilo sokolovo zloslutno kliktanje, molbeni 
povici mladića i mrava. I sam slijepac je naslutio klopku 
pa je izmilio iz svog željeznog ležaja, da pokuša cara za- 
ustaviti, ali je onaj uperio pogled u djevojku i bio slijep i 
gluh za sve drugo. 

Njemu je tek kasnije bilo jasno, da se u to vrijeme iza 
mračnih oblaka ukazaše dvije svjetlosti: sjaj užarene ogra- 
de i blistavi zraci koji su izvirali iz groba uzgajivača 
pasmine željeznih pasa. Ta dva zračna izvora bacala su 
svoje strijele preko olujnih oblaka u pravcu odakle se 
čulo dozivanje sokola. 

U tom trenutku sve je to palo u zasjenak pored lika 
careve djevojke. Car se upio očima u nju, kao da će je sa- 
mim pogledom odbraniti od pandži nakaza, koje su se pri- 
jeteći pružale iz crne paukove mreže. Željezni pas nije 
mogao drugo, morao je popustiti pred voljom svog jaha- 
ča. Strijela sa luka ne bi se odbacila tako kako je on sa 
valova skakao prema obali. Bio je pred njom za nekoliko 
trenutaka, ali kad je htio načiniti posljednji skok, u bok 
ga je udario ne val, nego pravo vodeno brdo. 

Zaskočili su ga iz zasjede, dohvatili u letu i napola 
srušili, Željeznom psu to nije naškodilo, jer se samo ja- 
rosno stesao i već iskočio na obalu, ali je car ostao bez 
svoga društva. Val je zbrisao sa željeznog psa sve osim 
cara. Slijepca je more dočekalo navalom bijesa, a sokolo- 
vog brata i mravlju vojsku rasulo je po obalskim hridina- 
ma. More je pomamno zahučilo zaglušujući dozivanja ca- 
reva društva. A carevi drugovi nisu dozivali cara sebi u 
pomoć, nego su ga upozoravali na ono što se dešava u 
visinama. 

Uzburkano more i paklena vriska iz crnih oblaka za- 
glušili su svaki glas, jer car u njima nije čuo drugo osim 
glasa opasnosti što prijeti njegovoj zaručnici. Nije čuo čak 
ni njen glas. Ona ga je opazila baš u trenutku, kada ga je 
ogromni val razdvojio od prijatelja. Doprlo joj je do uha 
i dozivanje sokola. Shvatila je za tili čas klopku koju su 
crna neman i njene sluge spremile caru, pa ga je vičući iz 
sveg glasa upozoravala. Postigla je suprotno onome što je 
željela, car je još brže pohitao k njoj. Čuo je da upezorava 
na opasnost, ali nije bio u stanju da razabere riječi, jer je 
u opasnosti vidio samo nju. 

Počeo je dolaziti k sebi, kada je stigao do nje, a to je 
bilo na kraju njiva. Cn je tek tada bio svijestan onoga što 
se odigravalo pred njegovim očima. Pod navalom ljudi sa 
njiva, koji su jurišali naoružani kosama, motikama i vi- 
lama, uzmicale su nakaze. Careva djevojka i stari vođdeni- 
čar bili su na čelu gonilaca, koji su iznad svojih oranica 
čistili nebo od tmurnih oblaka i crne paukove mreže. Car 
je stigao da čuje oduševljeno klicanje pobjednika. 


Ali kad se klicanje za trenutak sleglo, sa pučine je 


doprlo slijepčevo očajno dozivanje, a sokolovo kliktanje 

je zamuklo. Nije se čuo ni glas njegova brata, ni jednoga 
mrava. Oni su zamrla srca gledali završetak borbe u vi- 
sinama, Dok se preko šuma brzo gubio crni oblak s pau- 
kovom mrežom, s neba se povlačila bezoblična crnina ne- 
mani. Iza nje se valjala gusta magla zamračujući svijetle 
prolaze, koje je soko probio u svom nadiranju ka visi- 
nama. 

On se spuštao sa visina mračan i nakostriješen. Rane, 
kojima je bio posut, govorile su o težini okršaja. Na njemu 
nije bilo tragova umora. Krila su mu još i sada rasla, kao 
da ih snaži krv prolivena u bici. Nije on prvi uzmakao, ali 
ga ta pobjeda nije ispunjavala radošću. On je nagnao ne- 
prijatelja u bijeg, ali iz svijetlih visina nisu čuli njegov 
kliktaj oni koje je htio povesti putem kojega je odande 
sagledao. 

Nije se uputio obali, nego se spustio nad uzburkano 
more i stao kružiti. Mravljem caru je odjednom puklo 
pred očima. Došlo mu je, da od muke zagrize u kamen. 
Nije smio pogledati djevojku i starog vodeničara, ali oni 
kao da su se dogovorili, rekoše u jedan glas: 

— Idi brže, ne čuješ da s pučine ispod sokola dolazi 
dozivanje u pomoć. 

Željezni pas pojurio je iz sve snage. Zapjenjena čipka 
valova, koja je ostajala iza njega, kad je potrčao tamo 
gdje je soko kružio, nije se još ni slegla, a on je već stajao 
sa slijepcem na obali. Tu ga je čekala mravlja vojska 
okupljena oko sokolovog brata i ljudi sa njiva okupljeni 
oko careve djevojke i starog vođeničara. Soko mu je tada 
doletio na glavu. 

Djevojka je pristupila caru, koji je sjedio na želje- 
znom konjicu poniknute glave, i rekla je: 

— Podigni čelo. Čovjek si i ti, ne možeš proći kroz 
život bez griješke. 

Ali on, kao da nije čuo njene riječi, izvukao je iz nje- 
dara neku malu stvar i počeo ju je promatrati drhteći od 
uzbudjenja. Sagnuvši se, djevojka je u carevim rukama u- 
gledala zrcalo u kojem se ogledala neobična slika. Djevojka 
je u zrcalu vidjela sokola kako snažnim udarcima krila 
razgoni tamu, a u njega je carevo srce — ali ne cijelo! U 

zrcalu je bila i djevojka, a uz nju je bila veća polovica ca- 
reva srca. 

Car, mršteći se, zrcalo vrati u njedra, a izvuče otuda 
neobičan prsten. Djevojka nije stigla da izusti riječi, a 
car je već stavio prsten sebi na glavu. Začudo, mali prsten 
je obujmio cijelu glavu, ali na jednom mjestu nije prista- 
jao. Tamo kao da ga je sprečavala neka nevidjena kvrga, 
od koje se stalno odbijao i njihao. 

Car se jetko nasmijao i, rugajući se sebi, još uvijek 
poniknute glave rekao: 

— Mravlji care, sad jednom si zaboravio zrcalo i pr- 
sten kojeg ti je otac dao za put. Ali ne ćeš ih više zabora- 
viti! — prijeteći je zaškrgutao zubima, kao da ne govori 
sebi nego nekom zlotvoru — a ne ćeš zaboraviti više ni 
očeva savjeta! Ne će više biti kvrga na glavi, ni raspo- 
lovljena srca! 

Djevojka, ganuta carevom patnjom, ponovi ustrep- 
talim glasom: 

— Podigni već jednom čelo! Shvati: čovjek si i ti. 

Car ju je sad poslušao. Ali kada je podigao glavu, 
Oči su mu se orosile. 

— Kakve su to suze?! — zapitala je djevojka zapre- 
pašćeno. 

— Suze bijesa. 

— Na koga si bijesan? 

— Na sebe. 

Kod tih riječi stari vodeničar skoči na željeznog psa, 
kako ni mladić ne bi. Zagrlio je mravljeg cara, poljubivši 
ga u oba uplakana obraza. 

— Dobre su to suze, suze opomene, — reče zatim. 

Uto je oživio i soko. Klimnuo. je veselo: 

— Bar da se nikad ne posuše! 

Mravljeg cara nije bilo lako razvedriti. Bio je to te- 
žak udarac za njega. On je shvatio svu veličinu gorkog 
iskustva tek, kada je stari vodeničar izložio svoje misli. 

— Care, — rekao je starac — više imaš razloga da 
se raduješ, nego da se žalostiš.  Prosudi razumno: crna 
neman poslala je svoje sluge da ugroze tvoju djevojku, 

dok ona napada sokola, da bi te tako dovarala ovamo. 
A zašto? Promisli, care! Dva su tome razloga: ne želi da 
se nadje s tobom u otvorenoj borbi, a boji se i onoga 
što ćeš pronaći tamo kuda te je soko htio povesti. 


Starčeve riječi bile su melem za carevo ranjeno srce, 
ali ga nisu uljuljkale. On je prvo pomislio šta se sve moglo 
dogoditi, da nije bilo sokola. Zgrozio se, kad se sjetio 
kako je napustivši svoju vojsku i sokola, zaslijepljen jurio 
da zaštiti djevojku, koja je i sama imala srčanosti da se 
odupre neprijatelju. 

— Starče, govoriš pravu istinu, — rekao je tiho — 
ali koliki pokolj je neman mogla počiniti nad mojom voj- 
skom, koja je navikla na moju riječ, kad sam ja zabo- 
ravio na sve! A što bi bilo i od mene, da soko nije pri- 
hvatio borbu?! Ja znam, da sam manji nego što sam bio 
na žitnom klasu, kad sam bez ovakve vojske, pa rastao 
ma koliko na željeznom psu! Ovakvim varkama nemani 
mravlji car ne smije više nasjesti. 

— Ne smije nikada više, ako misli ostati na čelu mrav- 
lje vojske, — javio se neki stari mrav, a njegove riječi je 
popratio žamor odobravanja. 

Car je prihvatio njihove glasove, kao da je govor o 
nekom drugom, a ne o njemu. Gledajući ih, osjetio je ko- 
liko su mu prirasli srcu. U duši je još korio sebe što je 
mogao tako šta zaboraviti, ali radost što se opet nalazi 
okružen mravima, nadjačala je sva neugodna čuvstva. A 
tada mu je pristupila i djevojka. 

— Slušaj, care, — rekla je umiljatim glasom — ima li 
mjesta i za mene na željeznom psu? 

Mjesto cara odgovorio je sokolov brat: 

— Ja i slijepac ćemo se lako smjestiti u jednom uhu. 


U tom slučaju ja ću putovati s vama u drugom že: 
ljeznom uhu, To će biti mnogo bolje, nego da strepim 
ne će li se ponoviti današnji dogadjaj, — saopćila je svoju 
odluku. 

Car se prvo uplašio što će se djevojka podvrgnuti te- 
gobama i opasnostima puta, ali kad je pomislio, da joj na 
njivama može prijetiti još sigurnija pogibelj, njena na- 

kana ga je dvostruko obradovala. Bit će stalno jedno po- 
red drugog i djevojka će biti pod njegovom zaštitom. 

Rado se odazvao i pozivu štarog vodeničara, da se 
pogoste koji dan, dok se soko i mravlja vojska ne oporave 
od zadobijenih rana. A kada je vidio šta je nastalo na nji- 
vama, kako je sa njih nestalo gramžljivog gorostasa, car 
se ponovo obradovao. Iz sočnog zelenila virile su crvene 
jagode velike kao šaka, na vinovoj lozi njihali su se gro- 
zdovi teži od janjeta, i kudgod je bacio oko, usjevi su bu- 
jali, plodovi bubreli. Ali najviše mu je prionula srcu dra- 
gost ljudi, koji su ovu veliku krčevinu svojim rukama pre- 
tvorili u ovu divnu plodnost. 

Nitko se nije ponosio što je to sve njihovo, ali su se 
svi radovali što su to stvorili. A carevo srce je ispunila 
toplina, kada je osjetio kako je njihova radost i njegova. 

— Gotovo da bih te mirne duše ostavio ovdje, kada 
vidim šta ste učinili otkako je vaš rodni kraj ponovo pri- 
pao vama, — rekao je u oduševljenju djevojci. — Sve mi 
se čini, da i ova crnica zna, da ju je vaš znoj natapao, i da 
ni ona ne bi više na sebi trpjela gramžljive pandže. 

— A što bi onda tek procvjetala, kada željezni konjic 
ne bi morao tebe nositi, nego kad bi ovdje nizao brazde, — 
uskliknuo je stari vodeničar zanesen u sanjarije. 

— Ja vjerujem, da će doći vrijeme i tomu, — oduševi 
s€ iCar. 

Tako su u razgovoru došli do prvog zaseoka, a za- 
tim su u veselju prošli kroz sve druge." Kada su došli 
do mjesta gdje je palo jaje iz sokolova gnijezda, na nebu 
se pojavila zvijezda. Soko je zakliktao i poletio. Dok se 
car veselio s ljudima na krčevini, soko je provodio vri- 
jeme na zvijezdi. 

Treći dan u zoru, vidili su ga kako je čilo poletio suncu 
ususret. Njegova krila su bila zdrava i snažnija no ranije. 
Rasla su pri svakom zamahu kako su na njih padali zlatni 
snopovi sunčevih zrakova. 

Car se tada počeo opraštati. Rekao je starom vodeni- 
čaru: 

— Prijatelju, dosta smo dangubili. Mnogi željno oče- 
kuju ovakve orače, — pokazao je na svog željeznog psa. 


IH 


XXIII. 
PRAUNUČE CAREVE KUME 


Na beskrajnom morskom zrcalu treperile su pjege 
sunčeva zlata. Željezni pas doticao je morsku površinu ta- 
ko meko kao da mu je žao, da pomuti trepetljivu, sjajem 
prelivenu prostirku. 

Carevo društvo s ushitom je udisalo dah mora, izla- 
galo lice milovanju lahora koji je obigravao oko svega 
kao nestašno dijete. Ali more je učinilo najveći utisak na 
djevojku. Ona je prviput osjetila njegovu širinu i svježinu. 
Željezni konjic je odmicao takvom brzinom, da se djevojci 
pričinilo da leti na krilima. Oblak je vidjela da promiče 
tako brzo, a ljuljanje mora učinilo joj se kao laki san. I 
ona je počela sanjariti. 

— Kad slušam sneni šum mora i ćarlijanje povjetarca, 
rekla bih, da se slatko došaptavaju o nekom lijepom doživ- 
ljaju, — obratila se caru. 

Sunce je rasipalo svu raskoš ljetnih boja, a more se 
nagizdalo čarima svoga mirnoga plavetnila. Djevojke se 
to dojmilo kao divna opsjena i njen umiljati glas nije pre- 
stajao da dočarava slike što su ih radjale sanjarije, koje je 
u njoj izazvao prvi susret s morem. Da je more imalo uši, 
začudjeno bi slušalo o svojim ljepotama. Ali ono nije zna- 
lo ništa o razdraganosti djevojke, a ona nije pomišljala, da 
ta ljepota krije u sebi i neslućene opasnosti. Od njenih sa- 
njarija daleko su bile oluje što u biješu pokrenu more iz 
dubina. 

Kopno je davno već iščezlo, kada je povik sokolova 
brata trgnuo djevojku iz sanjarija. 

— Stijenal — najavljivao je novost. 

Na vidiku se ukazalo uzvišenje kao krtičnjak. Znati- 
željni pogledi su se uprli prvo u njega, a zatim, kao po 
dogovoru, oči su skrenule na sokola. Cn je mirno sjedio na 
glavi željeznog psa. Mravlji car je za trenutak bio zbu- 
njen. Soko ne pokazuje ni trunka zanimanja za usamljenu 
stijenu, a dokle oko vidi nikakvog znaka crnini! Iz tih 
znakova zaključio je, da na stijeni nema ničeg zanimljivog, 

ali na dnu srca ga je nešto vuklo k njoj. Kad je za trenut 
preko očiju pao zastor trepavica, njemu se ukazaše kroz 
njega neobične slike, kojima nije mogao odrediti oblike i 
boje. Ali to je bilo dovoljno da se odluči. On je ugledao 
nevidjene slike i želja da podje usamljenoj stijeni razbila 
je svako kolebanje. 

Kada se približio stijeni sumnja je iskrsla ponovo. Bio 
je to zaista veliki kameni krtičnjak koji se izdigao nasred 
mora. Nigdje ni lista, ni travke. Goli kamen bez života. 
Mravlji car je pred njim zaustavio željeznog psa i čekao 
jedno vrijeme ne će li se javiti kakav pokret ili glas. Mrtvi 
kamen je ostao i nadalje nepomičan i nijem. 

Mravlji car je upitno pogledao sokola, ali tada se javi 
slijepac. | 

— Moje uho je uhvatilo šum vode, koja nije morska, 
— rekao je naglašavajući svaku riječ, kao da kazuje neko 
proročanstvo. 

Mravlji car nije više dvoumio. Krenuo je željeznog 
psa oko stijene. Kada su zašli na drugu stranu, pokazalo 
se, da se slijepac može osloniti na svoj sluh. Gotovo sa 
vrha stijene padao je široki slap u more. Rušio se po ka- 
menju, pretvarajući svaku kap u bisernu pjenu. Djevojka 
je zanijemila od udivljenja, a zatim je uskliknula: 

— Slatka voda! Oko mje. mora biti života! Daj da se 
okupamo u njoj! 

Što je poželjela, željezni pas je već i učinio. Jedva su 
joj riječi sletile s usana, bili su već pod mlazevima slapa, 
ali su se taj čas i nakupali. S onu stranu vodenog plašta 
krio se ulaz u špilju. Caru je srce poskočilo od radosti. 

— Sretan li sam, što je tvoje srce tako puno želja, 
— reče djevojci. — Tko bi bez tebe pronašao ovaj ulaz iza 
divnog vodenog zastora? 

Pred njima se spuštao u stijenu mračan prolaz. Soko 
se trže, kao da su mu poremetili san, i naglo zaleprša kri- 
lima ne dižući se sa glave željeznog psa. Kako je krilima 
ošinuo po kamenim svodovima, iz njih iskočiše rojevi var- 
nica. On se odmah smirio, ali za divno čudo, iskre nisu ne- 
stale. Lebdjele su u zraku i osvjetljavale put. 

Mravlji car nije morao reći svom konjicu kuda će po- 

ći, krenuo je i sam vijugavim podzemnim hodnikom, koji 
se svakim korakom spuštao sve dublje. Nakon dužeg vre- 
mena u hodnik je prodrla jača svjetlost, ali puna najrazli- 
čitijih boja. Tamo se završavao hodnik, a počimala pro- 
strana špilja. Sudeći po veličini, morali su dospjeti u utrobu 
velike planine koja se prostirala ispod mora. Kameni krtič- 
njak nađ morskom površinom bio je njen vrh. 

Ali nije to bilo najneobičnije, što su pronašli veliku 
špilju ispod mora, nego ih je najviše začudilo rastinje u 
njoj. Svaka stopa je obrasla cvijećem, usjevima, krošnja- 
tim drvećem i džbunjem, a iz svake travke, latice ili lista 
zračila je svjetlost neobičnih boja. 

Mravlji car je zastao gledajući djevojku, koja je samo 
raširila Oči i svaki čas slatko uzdisala. Divila se tom ča- 
robnom svijetu cvijeća i drugog bilja poput malog djeteta. 
Car ju je pomilovao po kosi baš kao malo dijete i rekao 
sav sretan: S 

— Ovo kao da su stvorili na tvoju radost! 

— Možda se zato meni i otkrio ulaz, — odvratila je 
ona vragoljasto, ali ne skidajući oči sa svijetlog živog 
saga. 

I car je uživao u svemu tome, ali se brzo sjetio, da mu 
nešto nedostaje: nigdje glasa koji bi odavao blizinu čovje- 
ka. Polako je krenuo željeznog psa, da prodju kroz cvjet- 
njake, šumarke i polja. Kada su pošli, na prvom koraku ih 
je čekalo novo iznenadjenje. Ni jedna travka, list ili gran- 
čica, nije se savijala pod teškim teretom željeznog psa. 
Mogao je stati na trn ružice i on ga je održao. Teška že- 
ljezna šapa nije otresla sa cvijeta ni prašak što ga pčele 
skupljalju za med. 

Prošlo ih je i to iznenadjenje, te su krstarili penjući 
se mirno preko velikih krošnja kao po humcima, ali se car 
zabrinuo, kad su zašli već daleko, a nikakav glas se nije 
javljao. Sokolov brat je pogadjao careve misli, jer je i 
njega od toga obuzela tjeskoba, te reče: 

— Da mi je vidjeti bar jednu suzu, samo da je ljudska! 

— Ti reče — suze! — car se najednom udari po čelu. 

Tog trenutka je izvadio iz njeđara kumine suze ra- 
dosnice. Car se zagledao u njih, a uz njega i cijelo dru- 

štvo, pa i sam željezni pas je digao glavu i prikovao oči 
za dva bisera. Tako, gledajući u njih išli su dalje, dok na- 
jednom nisu čuli, da pod nogama željeznog psa pucketa 
nešto krhko. Bilo je to strnište, a po njemu nekoliko redo- 
va krstina. Ova slama se lomila pod teretom željeznog psa 
kao i svaka druga, zrno je mirisalo na novi kruh. 

U tom trenutku, kad je mravlji car okrunio jedan klas 
i okusio zrno, kumine suze zasjaše žarkim bojama. 

— Vidite, one se vesele! — klicala je djevojka. 

Car ih poljubi i vrati u njedra. Svi su s očekivanjem 
gledali kuda su dospjeli.  Nasred strništa, kao stado na 
plandištu, raslo je džbunje, koga su zemlji vukli veliki gro- 
zdovi cvijeta. Iz tog džbunja izbijala je svjetlost, kojoj 
sličnu nisu još vidjeli u špilji. Željezni pas je bio tamo u 
jednom skoku i, kad su se probili kroz mirisno šiblje, pred 
njima se ukazao neobičan prizor. Od rascvjetanog granja 
naložena vatra, a u njoj dijete. Gori oganj veselo, a na 

njemu još veselije djetence koje se tek rodilo. Djevojka će 
prva pogledati dojenče i kad mu se približila, vidjela je, 
da se ono rodilo sa zubima i u kožnoj košuljici. 

Kako mu se približila, dojenče joj se nasmiješilo, a 
zatim se zapraćakalo na mirisnoj lomači i povikalo caru: 

— Hodi, brkati prijatelju, čekam te već godinama da 
naneseš ovuda suze moje prababe. 

Da bi iznenadjenje bilo potpuno, carevom društvu je 
nedostajalo samo još to, da dojenče i govori. Ali najviše 
je bio iznenadjen sam car, kad Je čuo, da je dijete oslovilo 
njega i da spominje suze. 

— Kakve suze tvoje prababe? — jedva je izustio. 

Dojenče se nasmijalo kao matorko. 

— One koje nosiš u njedrima ispod srca, silni mravlji 
care! Suze radosnice tvoje kume, a moje prababe. Što se 
čudiš, zar nisi vidio odsjev moje vatrice od cvijeća u nje- 
nim očima? 

— To je, dakle, bio u njima onaj sjaj pun radosti? 

Dijete se i dalje smijalo iz sveg srca. 

— Mravlji care, zar misliš da bih uzalud ložio ove 
divne grozdove cvijeta?! 

Nije to bila mala novost, što je car sreo praunuče svo- 
je kume, ali nije to bio ni prvi neobičan slučaj na koji je 
naišao u životu. Brzo se pribrao i dosjetio da zapita mali- 
šana, zna li gdje mu se nalazi prababa. 


— Mravlji care, ne znam ja ni za roditelje, a kamoli 
za prababu, — veselo je odvratio mališan. 


Djevojci se dato nažao, kad je čula, da je dijete ovako 
na ognju ostalo siroče, ali nije imala vremena da da izraza 
svom čuvstvu. Momčić je bio sušta životna radost. Hitro je 
dohvatio grančicu sa obližnjeg džbuna, potakao s njom 
vatru ispod sebe, i ispripovjedio kako je to u njegovu ro- 
du. Čim se koji pojavi na svijetu, roditelji mu ostave po- 
košeno žito i oganj. 

— Stave nas na vlastite noge, kao ptice othranjenu 
mladunčad. Ostave nas u gnijezdu, ali mi nismo siročad, 
jer je u našem kraju svaki za sve roditelj, a mi smo sinovi 
svih, jer se svi brinemo jedni o drugima, — dodao je na 
kraju. 

Car je rekao iskreno: 

— Ne razumijem. 


— Kako možeš reći tako što, ti naš car?! Zar si nas 
jedamput u životu vidio?! — jedan stari mrav se nestrp- 
ljivo umiješao u razgovor. 

Te riječi kao da su razbile maglu ispred carevih očiju. 
A mališan nastavi: 

— Moja prababa, a tvoja kuma, zar ti nije i otac i 
majka?! 

Car je izvadio iz njedara suze radosnice i poljubio ih, 
davši rukom znak, da je šteta o tome dalje trošiti riječi. 
Sve ih je preduhitrio zapitavši djetence: 

— A što ti čekaš ovdje? 

— Ključ za moj dom. Ovdje ću biti na ognju, dok se 
ne nadje. 

— Tko če ti ga naći? 

>> TE 

Cara je obradovala ta vijest, ali nije mogao ni naslu- 
titi kako bi mogao pomoći djetetu. I to je rekao iskreno. 

— Kada bih ja to znao, ne bih tražio ničiju pomoć, — 

djetence je odvratilo. — Ali se uzdam u tebe — uzmi ku- 
mine suze i protumaraj okolo. 

Mravljem caru je već bilo dosta riječi. Dok je prola- 
zio kroz špilju, najveća želja mu je bila da čuje ljudski 
glas, ali sad je jedina pomoć bila u djelu, Skočio je sa 
željeznog psa, podigao ispred sebe dva bisera i pojurio 
onako malen medju rascvjetano džbunje. Čim se smanjio 
šiblje mu se učinilo kao velika šuma. On je to u prvi mah 
pripisivao tome što je postao malen, ali kad se već i zamo- 
rio od tumaranja, a na strnište nikako nije izbijao, onda 
se dosjetio, da je to zaista šuma i prostrana i s velikim 
drvećem. Kako se on smanjio, od džbunja su postala sto- 
ljetna stabla. 


Kad ga je nakon duga lutanja umor savladao, on se 
namjeri na jedan zgodan panj. Prosto je zvao cara da 
sjedne na njega. Tako to biva, kad se umoran čovjek nadje 
pred panjem, kojega je obrasla mahovina. Nigdje ljepšeg 
mjesta za odmor! I car sjede, da se odmori i sredi misli. 
Ali nije se dobro ni namjestio, kad se začuje sanjiv glas: 


— Kome je palo na um, da sjedne baš na moj mladež?! 


Car skoči kao da je sjeo na žeravicu. Kad je bolje po- 
gledao, riječ mu nije dolazila na usta. On već davno nije 
gazio po zemlji. Ispod drveća opružio se div. Kako je dav- 
no to moralo biti, kad je div tu opružio umorne kosti, 
govorile su mahovina i šumska trava u koju je zarastao. 
Iz tog živog pokrova virilo je samo divovsko uho, a onaj 
panj nije bio ništa drugo, nego mladež na uhu. 

Car je zastao, da vidi šta će se razviti iz tog neočeki- 
vanog susreta, ali se div samo promeškoljio i tiho, ujed- 
načeno disanje je govorilo kako i dalje slatko spava. Ali 
kako se pokrenuo, car je ugledao na divovu pasu množinu 
zlatnih ključića, a oko jednog su bila obavijena tri zlaćana 
klasa. 

Mravlji car je davno naučio, da se ništa ne dešava uza- 
lud. Sad se uvjerio da nije sio uzalud ni na divov mladež, 
a zaključio je, da ni klasje nije bez razloga na ključiću. 
Oko mališanove vatre je strnište sa krstinama — ovdje je 
ključ s klasjem! Uzeo ga je i potrčao koliko ga noge nose 
Ono, što je careve noge činilo bržima od krila, nije bio 

strah od diva. Gonila ga je radoznalost, da što prije sa- 
zna da li nosi radost. 

Ni sam nije znao koliko je trčao, kad odjednom ugle- 
da svjetlost ognja. Tamo su ga čuli još dok nije izbio iz 
guštare, jer je djetence rodjeno sa zubima, povikalo usu- 
sret: 

— Care, jesi li našao moj ključ? 

— To ćeš ti reći, a ja mislim da sam ga našao! Imaš 
pokošeno žito, ja sam i ključ po klasju birao, — rekao je 
pružajući mu zlatni ključić. 

Dijete je primilo ključić i bez riječi ga poljubilo. Istog 
časa skočilo je s vatre i dok se car i njegovo društvo nisu 
sjetili, dijete je progutalo sav plamen. Kako je plamen ne- 
stajao u ustima dojenčeta, ono je raslo pred carevim dru- 
štvom. Na očigled svih stvorio se plećati, brkati mladić, sa 
kojega je spala kožna košuljica u kojoj se rodio. Cn se 
nasmijao zdravim smijehom, pa podigao cara na željeznog 
psa, i tako velikog ga zagrlio ljubeći ga u oba obraza. 

— U znak moje zahvalnosti uzmi ovaj dar, — pružio 
mu je kožnu košuljicu. — Možda će ti biti od pomoći. 

Dar je mio, ma to bila i mrvica, ali car ipak zapita 
kako će se moći poslužiti s košuljicom. 

— Care, dok sam bio na ognju, niti je njega tko mo- 
gao ugasiti, niti meni s glave i jednu vlas iskriviti, dok je 
ova košuljica bila na meni. Sada ulazim u svoj dom, jer 
si mi našao ključić, bez koga nitko nije mogao u njega 
ući. Meni košuljica sad nije potrebna, a ti znaj, da sad 
nema tog plamena koji s njom ne bi mogao ugasiti. Ali 
zapamti: jednom samo možeš s njom ugasiti oganj, kao 
što ga je ona jednom i čuvala, — mladić objasni caru kak- 
va moć se krije u košuljici. 

* Car spremi košuljicu u njedra i pokaže na sokolova 
rata: 

— Dok je njega, ne će nam biti teško štediti košuljicu. 
On će reći, kad će biti ona potrebna. 

Da bi mladić razumio značaj tih riječi, car ukresa 
vatru i poče bacati razgoreno granje sokolovu bratu. Ovaj 
ga je hvatao i iz ruku ispuštao ugljevlje. Kada je kumino 
praunuče to vidilo, zadovoljno je reklo: 

— Znao sam ja i bez toga, da košuljica nikad ne bi 
došla u bolje ruke, no što su tvoje. Ali sad podjimo, da 
vidite moj dom. Nadam se, da ne ćete odbiti moje gosto- 
primstvo. 

Car je priznao, da ih ne bi lako ni otjerao, dok ne 
vide dom koji se otključavao ključićem ovijenim sa tri 
klasa. Mladić je tada pošao kroz mirisno džbunje krsti- 
nama. Iz svakog reda je uzeo po jedan snop i pošao u 
dubinu špilje. Nisu dugo išli kroz cvijeće, kad se pred nji- 
ma ukaže podnožje špilje. Zakriljivao ga je samo šumarak 
hrastova s nekim tamnoplavim lišćem. Mladić je malo za- 
stao, razgrnuo suho lišće i, uvjerivši se, da je na dobrom 
tragu, rekao je: 

— Ovo su stope mojih roditelja. 

Kada su izašli iz šumarka, zasjenila ih je velika svjet- 
lost. Sa stijene je padao slap, ali ne vode, nego šumnog 
plamena. Mladić je radosnim klicanjem pozdravio taj pri- 
Zor, i ne čekajući ni časa, bacio je zlatni ključić u plameni 
slap. U tom trenutku plamen se sunovratio u stijenu i pred 
njima se ukaza otvor špilje. 

Mladić je pohitao unutra ne rekavši ni riječi. Dok je 
plamen još jenjavao, vidjeli su mladića kako baca u njega 
snopove žita. Čas kasnije on je na ulazu držao svježe ispe- 
čene hljebove. 

— Gosti moji mili, poslužite se, — zvao ih je u svoj 
dom. 

Kada su počeli lomiti hljebove, nisu se mogli siti na- 
jesti. Svi divni ukusi zemljinih plodova bili su u tom hlje- 
bu u najplemenitijem obliku. A lomili od njih ma koliko, 
hljebovi su uvijek ostajali cijeli u domaćinovim rukama. 
Kada su se nasitili već i soko i željezni pas, domaćin ih 
povede unutra. Pred njima je išao mlaz plamena i osvjetlja- 
vao vijugavi hodnik, koji se spuštao, kao i onaj kojim su 
oni došli dolje. Prošavši jedan ugao dodju u drugu špilju. 
Ova je bila prema velikoj špilji kao mladež na uhu prema 
divu. Cijelu špilju ispunjavalo je nešto oblo, ali se nije dalo 
vidjeti šta je to, jer je plamena nestalo i špiljom je za- 
vladao sumrak. 

Mladić prvo ne reče ni riječi, nego je s puno pošto- 
vanja prišao stijeni i podigao dvije šake kamenčića. Iznad 
mjesta gdje su bili kamenčići na stropu se vidjelo malo 
udubljeno mjesto s tragovima grebanja. On je poljubio to 
kamenje i rekao svečanim glasom: 

— Mravlji care, ovo malo kamenje je životno djelo 
moga oca. Ja sam na ognju proveo sto godina, a moj otac 
je mnogo više, ali je sve nokte iskidao, dok nije načinio 
ovo malo udubljenje na stropu. 

Car je prišao stijeni, ali kada je pokušao zariti u 
nju nokte, doznao je šta znači tvrdoća. U njega su bile 
ruke kojima se nije oteo ni čelik, ali u ovaj kamen nije 
mogao zarezati ni crte. 

— Veliko je djelo ovo malo udubljenje, kojega je tvoj 
otac ostavio iza sebe, — rekao je ganuto mladiću. 

— Nastavljamo ga s koljena na koljeno. Breme je sa- 
da prešlo na mene. A znaš li zašto činimo to? 


Mladić je pokazao na ono nešto oblo u špilji: 


— Ovo je srce diva sa čijeg pojasa si mi donio ključić. 
I ono je obraslo u mahovinu, te će div spavati sve dok mi 
ne prokinemo stijenu, da mu na srce padne svjetlost šunca. 


Cara su porazile te riječi. Tvrdoća i debljina kamena 
odoljevat će vjekovima. Od te pomisli on je osjetio tako 
malodušje, da ga je protresla groznica. Mladić je čitao u 
carevoj duši kao iz otvorene knjige, i to je izazvalo osmi- 
jeh na njegovu licu. 

— Mravlji care, — rekao je zatim glasom koji je oda- 
vao čvrstu nadu i snagu — zar ti zaista ne znaš koliko 
ćeš nam pomoći, ako sretno stigneš kamo si pošao? Ja 
znam kuda vode tvoji putovi — govorila mi je o tome pra- 
baba, kad sam je vidio jediniput u životu. 

Te riječi su djelovale na cara čudesnom snagom. Sa- 
znanje, da je stara kuma znala kuda on smjera i đa je izra- 
zila vjeru u njega, izazvalo je u njemu neko beskrajno ved- 
ro čuvstvo. Sam sebi nije vjerovao, da je trenutak prije 
gotovo klecao od unutarnje nemoći. Zjenice su mu se ra- 
širile kao da se otkrilo pred njim nešto veličanstveno. Nije 
mogao izustiti ni riječi, samo je prišao ponovo udublje- 

nju u kamenom stropu i posegnuo k njemu zgrčenim pr- 
stima. Ali mladić mu je blago otklonio ruku, rekavši: 


— Mogao bi ti uskoro odvaliti i cijele gromade ka- 
menja, ali ne uzimaj moje breme. Čuvaj snagu, jer su 
tvoji putovi daleko tvrdji. 


XXIV. 
STARAC SA ZLATNIM ZECOM 


Mladić ih je ispratio do same morske pučine. Kada su 
prolazili izmedju krstina njegova žita, pružio je caru jed- 
nu rukovet. Na samom izlazu iz velike špilje rasla je tik- 
vina vriježa s plavim plodovima. Ubrao je tikvicu u kojoj 
je treperio najjači sjaj, te je i nju predao caru. Na rastan- 
ku je rekao: 

— Prijatelju, put će te navesti na jedan usamljeni otok 
sa koga se izdiže stijena kao okrnjeni zub. Tamo ćeš u- 
gledati neobičnog starca. Znam da ćeš svratiti k njemu, 
iako ti se žuri, jer tebe srce vuče ljudima. Ali tamo se 
krije opasnost o kojoj ne slutiš. Zato sam ti dao ovo kla- 
sje i tikvicu u kojoj ne rastu sjemenke nego mlijeko. Taj 
starac, dok je budan, ne prestaje da sisa svoj desni palac. 
Pazi, ni za živu glavu nemoj mu tada prilaziti, — opome- 
nuo je cara i uputio ga je što treba da učini. 

Zaželio im je sretan put i pohitao u špilju, da počne 
svoj rad. Carevo društvo se okupalo u slapu, a zatim je 
željezni pas potrčao pučinom kao da se utrkuje s vjet- 
rom. More je bilo mirno, puno sunčevih iskrica, kao i 
kad su ga posljednjiput vidjeli. Svima se srce ispunjavalo 
blagom radošću, kad su lako promicali iznad plavetnila. 
koje je u svakoj bori otkrivalo radosni smiješak. 

Kao da se zareklo, da ih uljulja u prijatan san, 
more ih je dočekivalo ljepotama sve do sumraka. A tada 
je sunce, toneći u valove privuklo željne oči igrom svojih 
plamenih boja, koje je uskoro utopilo u ljubičaste pra- 
menove. Svojom čarobnom rukom sunce je na oproštaju 
izvodilo vatromet od koga nisu mogli oka odvojiti. 

Da nije bilo sokola, carevo društvo bi skupo platilo, 
što se je zaboravilo u uživanju. Ali on je uzletio da prije 
nastupa noći pretraži vidik. Jedva je načinio nekoliko kru- 
gova, već je kliknuo: 

— Otok! Vidi se starac koji sisa palac! 

Sve glave okrenule su se prema glasu. Daleko na pu- 
čini nazirala se izbočina otoka kao noćna sjena. Mravlji 
car nije gubio vrijeme. Izvadio je iz njedara rukovet pše- 
nice i medju dlanovima protro iz klasja i posljednje zrno. 
Iz jedne šake nahranio je željeznog psa i sokola, a iz 
druge su večerali svi ostali. Čim su pojeli i posljednje zrno 
žita, željezni pas je potonuo u vodu do samih nozdrva, a 
car i cijelo njegovo društvo splasnuše kao da su list sa 
grane. 

Našli su se svi na vrhu nosa željeznog psa, ali ma 
. koliko da je to mjesto malo, njima je bilo dosta prostra- 
no. Kada su se pogledali, morali su prasnuti u smijeh. Že- 
ljezni pas nije mogao izroniti, da se je i prekinuo od. na- 
prezanija, a cijelo društvo je izgledalo kao šačica suhog 
lišća. 

Tako su produžili prema otoku i kad je bilo oko pola 
noći, pred njima se ukazala grbava stijena, a pod njom 
uski pojas ravnice. Naslonjen.o stijenu stajao je starac, 
koji nije dosegao ni lakat visine, a bio je zdepast poput 
panja. U ustima je držao palac kao dojenče, a neprestano 
je istezao vrat motreći po pučini. Od njega se prostirala 
neka neobična slama, koja je pala čak i po vodi oko 
otoka. 

Struja ih je počela zanositi prema toj slami, ali čim su 
dotakli prvu slamku, starac poskoči. Kako se digao, sla- 
ma se ustalasala kao da je njegov plašt. On je jedno vri- 
jeme s velikom pažnjom promatrao šta se to zaplelo u 
slamu, a zatim su ga čuli kako razočarano mrmlja: 

— Ni traga od ljudi! Bijedna pregršt suha lišća. 

Pritajili su sada dah i pustili, da ih struja zanese što 
više pod tu neobičnu slamu. Starac je i dalje bio pozoran 
i sumnjičavo gledao na njih, ali kad je nebo na istoku po- 
čelo najavljivati zoru on se smirio. Ali sad su svi na nosu 
željeznog psa udvostručili pažnju i nakon duga očekivanja, 
slijepac prošapta: 

— Zadrijemao je. 

To je bio očekivani čas. Mravlji car iskoči na obalu. 
Bio je to opet onaj majušni momak, koji je pozdravljao 
zoru u žitnom klasu. Ispod one neobične slame prikradao 
se je nečujno. Brkom je orao ispred sebe brazdu, i milio 
kroz nju bolje od kišne gliste, starajući se da ne dodirne 
slamu i ne izazove šušanj. Tako je sretno stigao do starca. 
Ali sad se nije više krio. Potegao je tikvicu, skočio i po- 
škropio mlijekom iz nje starca, povikavši iz sveg glasa: 

— Razbudi se, ustaj na noge, oraču, zora sviće! 


Jedva je mlijeko iz tikvice starca orosilo, ovaj je po- 
skočio i stao da grli i ljubi cara. 

— Spasitelju moj, kako si se samo mogao probiti 
kroz moju bradu? — oduševljeno je pitao, kada je cara 
konačno pustio iz zagrljaja. 

Ali car mu nije odgovorio, jer je njegovo iznenadje- 
nje bilo toliko, da u prvo vrijeme nije smogao riječi. Na 
radosne glasove dotrčalo je i cijelo carevo društvo, ali su 
i oni u prvi mah samo gledali raširenih očiju. 

Nije to bila nikakva slama koja se prostirala od starca 
do mora, nego je to bila njegova brada. Ali pred njima sad 
nije bilo ni starca, što sisa palac, nego je od radosti po- 
igravao lijep mladić, koji je ustao iz krila zeca, na kojem 
je drijemao, dok ga car nije poškropio. A taj zec je bio 
zlatan. E 

Kad je mladić vidio kakav utisak je učinio na cara i 
njegovo društvo, slatko se nasmije, i u namjeri da se na- 
šali, obuhvati šakom svoju bradu i puhne u nju. Iznad 
njegove glave vjetar je poduhvatio pramičak magle, a 
brade nestade. Mladić se ponovo nasmijao rekavši: 

— Koliko bi se vi tek začudili, da me niste iznena- 
dili na spavanju?! Vaša je sreća, što vas nisam namirisao, 
dok sam bio budan, a da sam ja zasvirao u palac, zaspali 
bi svi skupa sa mnom u krilu ovog zlatnog zeca. 

— Zato smo se mi pretvorili u suho lišće, — mravljem 
caru se prvom vratila riječ. 

— Bolje je biti i suhi list, jer i njega ponese oluja i 
voda, nego vječno čekati ka/] ćeš kome zasvirati u palac i 

spavati u krilu ovog zeca, — odvrati mladić i ne čekajući 
da ga pitaju, ispripovijeda što je po srijedi s tim zecom. 


On je zbog njega mlad ostario za jedan dan. Desilo 
se to još kada je jedva dorastao za ručice pluga. Otac mu 
se naglo razbolio baš u vrijeme oranja. Poslao je njega 
na prvo oranje i sjetvu. Za njega je to bila radost kakvu 
dotada nije doživio! On će orati majku zemlju, ispod nje- 
govih žuljeva će niknuti novi kruh! Postao je i on neka 
vrsta malog sljemena u kući. 

Išao je veseo njivi, ali kad je došao do šumarka, iz 
njega iskoči zlatan zec! Na suncu mu je bliještila svaka 
dlaka, a za njim je ostajao trag posut zlatnim praškom. 
Momak nije imao vremena ni da se pribere, a iz šumarka 
su doprli povici hajkača. 

Skočio je s kola i pustio brze noge za zecom. Kad se 
obazreo, vidio je kako su ljudi pokisli od znoja i kako 
padaju jedan preko drugoga od umora. Njega su nosile 
mlade, odmorene noge, a još mladje srce. Kada je vidio 
kako gomila gonilaca postaje sve manja, njegova snaga je 
još više porasla. Svakim korakom je bio bliži zlatnom repu. 


Kad je pripeklo podne, zlatni zec mu je bio sve veći 
pred očima. Vidio je, da su iznemogli iza njega i ispred 
njega: klonuše i hajkači i zec, a on još čilo leti preko po- 
lja. Začas je stigao zlatnog zeca i kad ga je uzeo u ruke, 
sunce mu je baš osulo zrake na tjeme. 


Zlatno zečevo krzno primi jedan sunčev sek: a sto 
zlatnih raspe. Mladića obuzme neko neobjašnjivo milje i 
nikako da oka odvoji od zlatnog plijena. Žedan je zlat- 
nih zraka zečeva krzna kao da ih se nikad ne će sit na- 
gledati. 

— Tako me je zasjenio sjaj zlatnog krzna i zaboravio 
sam ne samo gonioce, nego i oca. Opijen radošću gledao 
sam samo u zeca i tako sam došao do ove ispucane stijene. 
Njiva mi je davno zarasla u korov, rdja pojela plug, oca 
pokrila crna zemlja, a ja niti sam se micao, niti rastao, 
nego zakržljao i ostario, vječno opsjenjen sjajem zlatnog 
zeca. Dan i noć sam vrebao, da zasviram u palac, čim bi 
se netko od ljudi približio. San me je svladao samo u zoru 
i tada sam drijemao u krilu mog zlatnog lova. Moja i vaša 

je sreća, što ste me baš tada zaskočili, a da ste čuli i jedan 
zvuk, kad bih zasvirao u palac, nadrijemali biste se u 
krilu zlatnog zeca, dok nas ne bi netko probudio, — za- 
vršio je priču o svojem neobičnom lovu i s ljubavlju po- 
milovao zeca. 

— Zar se ne ljutiš na njega? — car je nehotice izra- 
zio svoje čudjenje, vidjevši kako mladić miluje zeku. 


— Zašto bih se ljutio? Zar je on kriv što je lijep, a ja 
zbog njega nisam htio pogledati ni u sunce? Da me možda 
nije opila nerazboritost, ja bih znao tada kao i sada, da će 
njegova ljepota biti prava u brazdi, koja i njega i mene 
hrani. Ali, sad ste dosta čuli o meni, recite tko ste vi i 
kako ste mogli doći do mene i znali što treba povikati, 
da se probudim? 

Čuvši da pred njim stoji mravlji car, i da traži dvorce 
svjetlosti, mladić je povikao od dragosti. 

— Care, doduše ne znam gdje su, ali da si na dobrom 
iragu u to sam uvjeren. Moj zec je s livada ispod dvoraca 
svjetlosti. 

A kada je čuo tko je caru pomogao, da ga probudi, 
mladić se za trenutak duboko zamislio, a zatim je pro- 
šaptao: 

— Da imam sada nekog tko je vičan kovačkom za- 
natu, pa da ne čekam ni časa. 

Car je na te riječi prasnuo u smijeh. 


— Zar pored mene tražiš kovača? Otkako idem po 
svijetu, nisam još sreo ni jednoga, koji bi znao od mene 
nešto tvrdje i oštrije iskovati. 

Mladić je od sreće poljubio cara i rekao: 

— A ja nisam još čuo za nešto tvrdje, nego što je že- 
ljezna žila u ovoj stijeni iznad mene. Tamo je i jedna stara 
kovačnica, koju su napustili, kad je ovim krajem zavladao 
strah od moje neobične svirke. 

Car je na te riječi odgovorio zasukivanjem rukava. 
Pošao je u kovačnicu, a vojsku je poslao da iščupa željezo 
iz stijene. Dok je on birao alat, odjednom je zapazio, da 
se tovari željeza već i sijaju od topline. Jedan časak je za- 
stao iznenadjen, ali kad je vidio kako se sokolov brat 
smješka, u šali se udario po čelu, uskliknuvši: 

— Da to nisam vidio, nikad se ne bih dosjetio, da ti 
znaš oganj i zapaliti, a ne samo ugasiti. 

A mladića je zapitao: 

— Što da ti kujem? 

— Plug, koji će orati i najtvrdji kamen, — glasio je 
odgovor. 

Caru je samo to trebalo reći, pa da cijela okolina poč- 
ne odzvanjati od čekića i nakovnja. Sokolov brat i mravi 
su donosili usijano željezo, a car je onako majušan skakao 
do nakovnja s velikim čekićem, i dok se mladić od čuda 
nije još ni ohladio, car mu je stavio pred noge plug re- 
kavši: 

— Šteta, što me stric ne vidi, da ga zapitam jesam li 
plug dobro iskovao ? 

Car se šalio, ali se prijatno iznenadio, kad je iz dalji- 
ne začuo glas: 

— Tko kod mene izuči zanat i ne zaboravi zašto ga je 
učio, tome iz ruku ne izlazi loše djelo. : 

Ne obraćajući pažnju na mladića, koji se divio plugu, 
car potrča iz kovačnice. U daljini je ugledao užarenu ogra- 
du, a na livadi iza nje mahali su mu na pozdrav stric i rodi- 
telji. Careve oči se orosiše od dragosti. Poskočio je na že- 
ljeznog psa i prebacivši ruku djevojci preko ramena po- 
vikao je: 

— Mili moji, ovo je moja zaručnica! 

— Znamo mi nju! Čuvaj tu dobru djevojku, — odvra- 
tila su tri staračka glasa iz daljine i užarene ograde mne- 
stade. 

Car je još koji trenutak gledao tamo gdje je nestala 
slika rodnog brijega i raznježeno rekao: 

— Kako smo uvijek blizo! Nema tih daljina, koje bi 
nas razdvojile. 

Njegove sretne sanjarije prekinuo je začudjeni glas 
mladića, koji je iznio plug. 

— Care, zar si tako velik?! 

— Zahvaljujući njima, — odvrati car, pokazujući na 
svoje društvo. 

Mladić se ispravio, ponosno podigao čelo, kao da je 
i sam porastao kao car i s odlučnim pogledom prokrstari 
po pučini. To je trajalo vrlo kratko vrijeme. Očito je bilo, 
da su ga careve riječi napajale nekom neobjašnjivom sna- 
gom. On se oglasio kratkim, rasdosnim smijehom i kao 
munja navalio je da upreže u plug svog zlatnog zeca. Car 
je bio navikao na brzinu, ali ovakvu kakvu su pokazale 
mladićeve ruke, nije vidio svaki dan. 

Mladić je mahnuo rukama — zeca je već upregao; 
odbio se od zemlje i već je jahao na zecu. Podigao je ruku 
na pozdrav uskliknuvši: 

— Ne bojim se, da ću se postidjeti na oranju, kad 
brazdu povlačim plugom koga je kovao ovakav kovač! 

Još je bio u riječi, a plug je poletio za zecom. Bio je 
to trk kakav imaju jedino zečevi, ali je u ovoga zeca i ko- 
rak zlata vrijedio. Dok se carevo društvo nije još ni osvi- 
jestilo, plugom je izorao pjenušavu brazdu na plavoj mor- 
skoj njivi. Obasjan rumenilom zore, zec je izgledao kao 
zlatna strijela koja leti kroz plavetnilo. 

Gledajući kako zlatni zec jedva dotiče morsku povr- 
šinu, sokolov brat je povikao ushićeno: : 

— Ni ovaj ne će moći pokazati kako zna plivati! 

Zečev sjajni lik već se gubio u daljini, kad se car do- 
sjetio da poviče: 

— Prijatelju, kuda si poletio? 

Mladićev glas je odjeknuo sa daleke pučine: 


— Zar ovaj plug nije iskovan da izorava tvrdu stijenu 
ispod koje uspavani div čeka, da mu se srce okupa u sun- 
čevoj svjetlosti? Zar ja mogu zaboraviti majčino mlijeko?! 
Care, zar si već zaboravio odakle potiče tikvica od čijeg 
mlijeka sam se ponovo rodio? 


Na te riječi odgovorio je gromoglasni pozdrav mrav- 
lje vojske, a careva djevojka je prošaputala: 


— Žalim, što ga ne ću vidjeti, kad bude izorao po- 
sljednju brazdu. 

XXV. 
SOKO KLIKĆE KROZ TAMU 


Osjećali su prijatni zamor, koji nastupi nakon rado- 
snih uzbudjenja. Rijetko je pala koja riječ, kad bi se tko 
glasno sjetio mladića, koji imnožda već ore na zlatnom zecu. 
Tako su tiho odmicali morskim putovima. 

Slijepac, koji je cijelo vrijeme šutio, najednom je 
glasnim, slatkim uzdahom dao izraza svojim čuvstvima. 
Car ga je pogledao radosno iznenadjen. 

— Prijatelju, zar sanjariš? —— upitao je umilnim gla- 
som. 

— Ne znam što mi je, ali srce mi se ispunilo radosnim 
iščekivanjem. Osjećam se kao da ću poletjeti, -— radosne 
riječi su navalile na slijepčeva usta kao bujica. 


Njegova radost unijela je još više vedrine u raspolo- 
ženje svih, ali to ne potraja dugo. Baš kad je htio nasta- 
viti, slijepac se neočekivano trže i namršti. Nekoliko tre- 
nutaka je nepovjerljivo osluškivao, a zatim reče caru: 

— Netko te očajno doziva. 

Car je pomislio, da to nije možda kakva klopka, ali 
pomisao, da je možda netko u opasnosti, nije mu dala mi- 
ra. Željezni pas je pošao u najbržem trku prema mjestu 
odakle je povjetarac donosio glas, Ali kad je uskoro na 
vidiku iskrsnuo pusti greben, car je požalio što je pošao. 
Na visokoj stijeni očajno je dozivao jadnik ožuljanih no- 
gu. U naglom nastupu jarosti, car okrene svog konjica. 
Kada je jadnik vidio, da ga ne će osloviti ni jednom rije- 
či, zamlatarao je rukama tako očajno, da umalo nije pao 
u "dubinu, i zavapio: 

 — Mravlji care, poslušaj me radi tvog dobra! 

U tom času car se ne bi odazvao ni smrtnom vapaju 
jadnika, da soko nije zakliktao kao pred nekim iznenad- 
nim otkrićem, i da neki stari mrav nije progovorio: 


— I vrane znaju navesti na trag. 
Carevu jarost stiša još jedna trijezna misao: klaig se 

što je učio kod strica. Savladao se i nestrpljivo se je obra- 
tio jadniku jednom riječi. 

— Govari! 

Jadnik je ugrabio priliku kako ni utopljenik ne bi 
uhvatio pruženu ruku. Kršeći ruke od očaja brzopleto je 
povikao: 

— Mravlji care, sklanjaj se s pučine. Ne gubi uludo 
mladu glavu! Ja bježim otuda... 

Ali nije mogao doreći što je htio. Oko usamljenog 
morskog grebena more je zaurlikalo. Valovi su se podigli 
tako silno i naglo, da je izgledalo, kao da su morske dubine 
proključale od bijesa. To je potrajalo koliko munjin blije- 
sak. Jadnik nije imao vremena ni da krikne, greben se 
raskolio i u padu progutao svoju žrtvu. Zapjenjeni vir, čiji 
huk se postupno stišavao, jedino je još govorio, da je tu 
nekad bila usamljena morska stijena, na kojoj je jadnik 
ožuljanih nogu posljednji put jadikovao. 

Morska površina nije se još umirila, car se mašio mi- 
šica kao da ispituje njihovu tvrdoću i počeo sukati brčine. 
Sokolovog brata je zagolicao smijeh, kada je pogledao 
šta car radi. 

— Pripremaš nekome dar? — pitao je u šali. 

Car se tek tada sjetio što radi. Slatko se nasmijao i 
kočoperno još jednom zasukao brkove. Iz mravlje vojske 
nekoliko glasova reče: 

— Sad znamo zašto je radosno slijepčevo srce: sluti 
okršaj. 

A on odvrati prožet srećom: 

— Gle čuda! Vi bolje poznate glas moga srca nego ja: 
kao da ste u njemu. 

Mravi su zažamorili odobravajući, a smijehu cara i 
sokolova brata pridružila se i djevojka. Sve društvo na 
željeznom psu raspričalo se od radosti, kao da se pripre- 
ma pirovanje. Samo je soko stajao nepomičan, naizgled 
ni jem i gluh, ali su njegove oštre oči pronicavo kružile da- 
ljinama obzorja. I tako nijem, on je jednim jakim udar- 
cem krila prekinuo veseli žamor. 

j To nije bio let — soko je skočio u visine. Društvo na 
željeznom psu je imalo utisak kao da je naišlo na zasjedu. 


163 


Na nebu, koje je još trenutak ranije bilo vedro, gomilali 
su se olujni oblaci. Nadirali su sa svih strana brzinom koju 
je oko jedva hvatalo. Kao kakve nezasitne ralje gutali su 
oni i posljednje tračke svijetla. 

Brzali su žučno, da zatvore sve prilaze sunčevim zra- 
cima, ali ih je soko preduhitrio. Iznad njegove glave tama 
se još nije sklopila, kada su se iz njegovih krila osuli bi- 
čevi munja. Ali gusta crnina je bjesomučno navaljivala na 
njega, kada je grmljavinu nadjačao kliktanjem. 

Car je razumio taj borbeni poklič. Sjetio se, da je jed- 
nom već zaboravio opomenu čovjeka, koji je vidio pogi- 
biju uzgajivača željeznih pasa. Ta teška nepromišljenost, 
koja ga je tada navela, da u najtežem času napusti sokola, 
pekla ga je kad god je se sjetio, ali je car u njoj znao naći 
i zdravo jezgro: pouku. Sada je jedino to jezgro imao 
pred očima. Bio je duboko svijestan s koliko životne ra- 
dosti zna uzdrhtati, gledajući ljepotu zvjezdanog čela svo- 
je djevojke, a i kakvom teškom strepnjom pomišlja na 
opasnost da nju izgubi. On se sad htio unaprijed štititi od 
vlastite slabosti. Ali njegova obazrivost nije izvirala samo 
iz tog čuvstva. On se nije htio braniti — napadati i pobi- 
jediti — to je bio jedini cilj. 

-— Tebe ću najbolje zaštititi, ako i sama budeš napa- 
dala, — rekao je sad djevojci. 

Spremajući se, dogovarao se s vojskom, sokolovim 
bratom, slijepcem i svojim konjicom. Dotle se borba u vi- 
sinama već razgarala. Car je djevojku uzeo na svoje ogro- 
mno lijevo rame i opleo ju je oko pasa brkom. 

— Dok mi ga ne istrgnu, nitko te ne će odvojiti ođ 
mene, a ti šibaj s njim, — hrabrio ju je, pokazujuti na 
svoj silni brk. 

Uto je dopro do njih sokolov drugi kliktaj. Car je 
ugledao kako se iz crnih oblaka na sokolova krila ruše 
gomile hladne bjeline. Dolje na pučini gusta tama je već 
prožela sve. Soko je tako kliknuo, da je odjeknulo u tam- 
nom prostranstvu i, otrgnuvši se od crnih oblaka, zaro- 
ok dubinu. Iz njegovih krila, uz prasak osuo se teški 
grad. 

Carevo društvo je tek sađa shvatilo, da su sokolu le- 

dom pokušali skršiti krila, ali njegovo kliktanje je odavalo 
snagu, on je izazivao. Stresavši led, on se odbio od za- 
mračene pučine i okomio na oblake iznad sebe s takvim 
žarom, kao da se baca u zagrljaj. Caru se ote iz grudi po- 
klik. Pozdrav je govorio sokolu: srcem smo uz tebe. 


A zatim je sokolova brata smjestio na desno rame i 
obavio ga đesnim brkom. 

— Pazi, da ti srce kuca za trojicu — jer su u tebe sad 
tri oružja, tvoje ruke, noge i moj brk, — prijateljski, kroz 
šalu upozoravao je car. 

A sokolov brat je odvratio: 

— Bojim se, da tebi ne će ostati ništa da umijesiš 
šakama! 

Slatko su se smijali toj šali, dok je do njih ponovo 
dopro sokolov kliktaj. Ali sad ga nisu vidjeli da se vraća 
iz visina. Bio je već duboko u utrobi crnih oblaka. Nazi- 
rali su ga samo po odbljescima, kad je udarao krilima. On 
je kliktao, da ih upozori na ono, što se okomilo, na njih. 


Car je hitrim pokretom namjestio slijepca na vrat 
željeznom psu. Njegove duge vlasi spleo je sa željeznim 
dlakama krzna svoga konjica. 

— Ti udri šakama, da jednom imaš koristi od kamene 
kore koja se na njih nahvatala, — rekao mu je. 


Mravlja vojska je znala svoj raspored. Ona je vrvjela 
po caru i krznu željeznog psa, koji je već škljocao zubima. 
Ali je i bilo vrijeme, jer je opasnost, na koju je soko upo- 
zoravao, bila već pred njima. Crnina, koja ih je obujmila, 
dala je naslutiti, da su se sukobili sa samom crnom ne- 
mani. 

Ali po prvom udarcu, koji je dohvatio slijepčeve gru- 
di, car je odmah zaključio, da napadaju tek sluge iz crne 
paukove mreže. Kroz zaglušno zavijanje oluje, koja je 
prethodila prvom masrtaju, on je ipak čuo kako grebu 
pandže na kamenoj kori slijepčevih grudi. A kad je raz- 
mahnuo svojim šakama, koje krše i čelik, jasno je osjetio 
kako je pokidao cijelo klupko niti. Jauk koji se razlegao 
još više ga je uvjerio da je pogodio po halinim slugama. 

— Ljudski pauci su, — odjeknuli su uto porugljivi 

povici mravlje vojske, koja je bodrila željeznog psa da 
brže navaljuje. 

Car je začuo kako pršti kamena kora na slijepcu- 
Njemu su bile upućene i riječi, koje je urlikao glas izna- 
kažen od bijesa: 

— Zar joši ti, bogalju, smiješ podignuti pesnicu?! 

Ali taj povik zamro je u smrtnom ropcu, a slijepčev 
smijeh pun poruge i osvete nadjačao je za trenutak huk 
oluje i zvjerske glasove. 

— Dosta je bilo plača! — povikao je likujući. 

Careve šake radile su kao vjetrokaz. . Protivnika je 
tražio više sluhom no očima. Nakazni ljudi iz paukove 
mreže, navikli na tamu, napadali su podmuklo. Baš kađ 
se slegao slijepčev poklič, teški udarac pogodio je cara 
po tjemenu. Zanio se za trenutak i tako ošamućen ispru- 
žio je ruku, da prihvati udarce koji bi bili namijenjeni 
djevojci. No ona je povikala negođujući: 

— Pazi na sebe! Zar ne osjećaš da masrću iz valova, 
hoće da te odvoje od konjica! 

Mravlja vojska već je pojurila u željezno krzno kođ 
samih carevih riogu. Ječanje ranjenika odavalo je, da su 
mravi tamo žestoko dočekani. Djevojka je šibala brkom 
po valovima naprežući svu snagu. S druge strane pohitao 
je u pomoć mravima sokolov brat. On je skliznuo po 
brku i navalio prsa u prsa na pandže koje su se dizale 
iz mora. Željezni pas je htio poskočiti, đa se odvoji ođ 
neprijatelja, ali je car povikao: 

— Ne uzmiči! Nasrći, gazi, krši čeljustima! 

U nogama je osjećao žestoku bol. Pandže su se du- 
boko zarile u njegovo meso. Nad glavom je osjetio mre- 
žu, koja ga je sputavala, kao da je u čeličnim užima. 
Grčio se od boli, ali kad su mu pandže kidale meso, on 
je sve jarosnije udarao iznad sebe. Stiskao je noge uz 
željeznog psa kao da hoće đa sraste s mjim. Bio je svije- 
stan, da su svi izgubljeni, ako ga makaze izbace iz sedla. 

Kada se obruč najviše stezao oko željeznog psa, 
visoko iznad njih najednom je snop munja razderao 
tamu, a do uha je dopro zov sokola. Za trenutak svi su 
pogledali sokola, kako pobjedonosno sabija ispod sebe 

maglovitu tamu. Ali u odsjevu munja ugledali su i drugo 
nešto — nakazne napadače. To je vrijedilo koliko i živa 
glava. Car je sokolu odgovorio pokličem i udario pesni- 
cama zahvatajući iznad sebe i ispod sebe. Sada nije pipao 
po tami — vidio je metu. Trenutak kasnije ne bi je vidio 
i da nije ponovo zavladala tama, jer tamo gdje je udario, 
nije ostalo ni traga od života. 


Jednim udarcem je otresao sa sebe napadače kao 
blato. Sada je pustio konjica da skače, tražeći nova 
klupka u paukovoj mreži. Željezni pas se odbio od mor- 
ske površine, ali careve šake udarile su u praznu tamu. 
Neprijatelj je uzmicao, a iz visine carevo društvo je opet 
čulo kako ih soko hrabri klikćući borbeno. 


Car je čuo kako mu djevojka ječi, ranjenici u mrav- 
ljoj vojsci škrgutali su zubima da zatome jauk, a sokolov 
brat je jarosnim prijetnjama odavao, da je i on stradao. 
Ali car je bio sada gluh na sve. Srce je bilo u zanosu, u 
žilama je strujalo nešto strastveno, opojno, mišice su 
nabrekle. U svakoj kapi krvi plamsala je žedj da srlja u 
opasnost, da se hvata u koštac. Noge su se sve jače ste- 
zale, potičući željeznog konjica na brže skokove. 

Ali odjednom je željezni pas zaskvičao, kao da će se 
prekinuti od napora. Zadrhtala mu je svaka žilica, a nije 
se mogao pomaknuti s mjesta. Uto se iz svih kutova tame 
podigla paklena dreka. Nakaze su se cerekale likujući — 
uspješno su bacile zamku. 

Car je obamro za jedan trenutak, ali kad je osjetio 
kako mu djevojka traži nešto u njedrima, znao je što 
ona hoće, i povikao je glasom koji je odavao radost 
pobjednika: 

— Mravlja vojsko, evo trenutka odmazde! 

Djevojka je držala visoko kumine suze radosnice. . 
One su se za čas zaiskrile, a zatim su iz njih počeli izla- 
ziti mlazovi svjetlosti kao rojevi. Prvi, koji je uskliknuo 
od radosti bio je sokolov brat. Pronašao je što je sputa- 
valo željeznog psa — oko njegovih nogu stezala su se 
brda zaledjenih valova. Mladić nije dalje gledao što se 
dešava gore, skliznuo je po carevu brku i projurio bo- 

sim nogama oko željeznog psa. Oko oslobodjenih že- 
ljeznih nogu dizala se para. 

A što se dotle odigravalo gore? Zasljepljujuća svje- 
tlost kuminih suza radosnica pala je na gusto nabijema 
klupka crne paukove mreže. Strašila u ljudskom obliku, 
obnevidjevši, urlikala su u smrtnom strahu. Daleko iznad 
njih nebo, ispunjeno tamom, zatreslo se od rike. Nije 
moglo biti sumnje — to je bio glas crne nemani. Pobo- 
jala se i ona za svoje sluge. Ali iz još većih visina javio 
se prodorniji glas — soko je hrabrio svoje, i javljao kroz 
tamu kojim pravcem treba da idu za njim. 

Glasovi su zatekli carevo društvo u crnoj paukovoj 
mreži. Željezni konjic, oslobodjen ledenih okova, skočio 
je s toliko srčanosti, da je u samom skoku načinio pokolj 
medju nakazama, Pod navalom mravlje vojske crna 
klupka prštila su poput kapi vode na užarenom željezu. 


— Prokletnici, vi ste slijepi na svijetlu, — udarajući 
po rugobama vikao je jedan stari mrav. 

Iza carevih ruku ostajala je pustoš. Što je dosegnuo, 
već je i uništio. Slijepac ih je mrvio na skamenjenim gru- 
dima, a djevojka ih je kosila brkom, takmičeći se sa 
sokolovim bratom. U plemenitom bijesu uništili su i sje- 
me nakaza, kojih su se mogli dočepati u osvijetljenom 
prostoru. 

Željezni pas je skoknuo nekoliko puta i carevo dru- 
štvo je već brisalo ruke — posao je bio izvršen. Ali rano 
su otresali ruke. Nisu još ni odahnuli, kada su zaglušni 
šum i strahovita tutnjava najavili dolazak crne nemani. 


Djevojka je nehotice izdigla iznad zvjezdanog čela 
kumine suze radosnice. Tutanj nemani je na to naglo za- 
stao, a očajna rika se prolomila iz dubine tame. U isti čas 
javio se iz daljine i soko, ali njegov glas se gotovo izgu- 
bio od zaglušnog šuma, koji se neočekivano digao iz 
mora. Desilo se to tako iznenada, da carevo društvo u 
prvi mah nije bilo načisto šta se dešava. Nisu to bili va- 
lovi, cijeli jedan ogromni dio mora se izbacio iz svog 
dna i ponio željeznog psa brzinom oluje. Tresla su se 
morska prostranstva, uskomešale dubine, kada je taj ne- 
vidjeni val željeznog psa spustio i zatrpao pod sebe. 

Ali car nije izgubio glavu. Čim je osjetio, da ih je 
poduhvatila neka nepojmljiva snaga, hitro je uzeo kumi- 
ne suze djevojci iz ruke i skrio ih u njedra, povikavši: 

— Pazi, hoće da ti suze izbije iz ruku! 

Krajeve brka je namotao oko nogu ispod trbuha 
željeznog psa, vezujući se tako, da se što bolje osigura, 
da ga ne bi izbacili iz sedla. Rukama je prekrio mravlju 
vojsku. Tako spletene u jedno klupko zatekao ih je silni 
udar, kad se more nakon dugog huka sklopilo iznad njih. 

Još dok se željezni pas borio da izbije na površinu, 
mravlji car je grozničavo sanjao otvorenih očiju. Njemu 
je bilo jasno, da se neman nije nadala, da će ih ovako 
sahraniti. Pitao se, kakva namjera ju je mogla navesti, 
da ih odbaci ovako daleko? 

Odgovor je došao i sam, kad su na površini čuli sa- 
mo huk razbješnjela mora. Carev konjic je već odavno 
skakutao po zapjenjenim valovima, ali se nije čula rika 
nemani, ali ni kliktaj sokola. 

— Slijepče, — povikao je car, kada se uvjerio da ni- 
kako ne može uhvatiti sokolov kliktaj — pretvori se sav 
u uho! Prijatelju, neman nas je odbacila, da nas odvoji 
od sokola! 

Sve živo na željeznom psu je pretrnulo. Zadržavali 
su dah, a slijepac je zaplakao od muke. Na zlo je slutilo, 
što on već dosada nije čuo sokola. Tolike godine sljepila 
izoštrile su njegov sluh, da je mogao čuti kako trava 
raste, a sada je bio gluh za sve, osim za šum mora. 

Prolazili su teški trenuci. Nitko se nije usudio da 
kaže ni jedne riječi. Najednom je slijepac kriknuo, kao 
da je smrtno ranjen. 

— Ne mogu! Ne mogu! 

Hladna jeza je prošla i cara. Kao da je u svih groma- 
da leda mjesto srca, bili su nemoćni da učine i najmanji 
pokret. Ali slijepčev krik nisu još prihvatili odjeci, kad 
se iz daljine javi glas, koji su svi čuli. Kriknuvši očajno, 
kao da je slijepčev krik vratio odjek, muški glas je za- 
vapio: 

— Zašto sam prikovan baš sad, kad se našao netko 
da se ogleda s mojim krvnicima?! 

Car je ma to zaboravio u kakvom škripcu se nalaze. 
Povikao je slijepcu: 

— Zapamti nekako, s koje strane dolazi taj glas. 

Da je slijepac i smogao snage, ne bi stigao da odgo- 
vori. Glas, pun muškog bola, nije se još ni izgubio, kada 
se sa suprotne strane javi potmula tutnjava, koja se 
odmah i slegla, kao da se uplašila od svoje jeke. 


— Neman! — car je povikao obuzet nadom. — Oda- 
la se! Bijes ju je ponio na ovaj glas. 
— Neman! — kliknuo je od sreće i stlijepac, kao da 


veće sreće za njega nema u životu, nego da ugleda lice 
crnog zlotvora. 

Željeznom psu nije trebalo reći kuda će krenuti. Ca- 
revo društvo je tek sada vidjelo, da je to bila šala, kad 
se njihov konjic lako odbijao od valova! Sada je tako 
pojurio u pravcu tutnja, da se njegovim tragom plamen 
razgarao! Za njima ponovo odjekne onaj očajni glas. 
Nepoznati čovjek je preklinjao: 

— Brate, zar ne čuješ buku okršaja?! Bra-te! Bra-te! 

— Zapamti, odakle dolazi glas, — car je ponovo 
upozoravao slijepca. 

Ali umjesto slijepčevog odgovora; nebo se prolomi 
iznad njih. Željezni pas je u trku naletio na stijenu. Uda- 
rio se o nju, da mu je iz čela liznuo plamen. Pri svijetlu, 
koje je obasjalo nebo, vidjeli su kako u more padaju 
cijeli kameni otoci. Ali neman se prevarila, ako je pomi- 
slila, da će cara i njegovo društvo utamaniti ili zastra- 
šiti. Slijepac je ustreptala glasa povikao: + 

— Soko se javlja iz neizmjernih visina! Mi idemo nje- 
govim tragom! 

A car je kliknuo: 

— Svi na moje grudi! 

Zakrilio ih je na prsa. Djevojka je već izdigla kumine 
suze radosnice. Njihov sjaj osvijetlio je nebo iznad njih. 
Car je sijevao očima na silno stijenje, koje se rušilo iz 
visina, da možda ni soko ne bi bolje. Počeo ga je doče- 
kivati smijući se izazovno. Iznad same glave poduhvatio 
je prvu kamenu grdosiju pesnicom. Morska pjena zamu- 

tila se kamenom prašinom, koja je u drugom trenutku 
padala s careve šake. 

— Pogledaj, crna nemani, što mogu šake, koje su 
očvrsle za nakovnjem moga strica, — odjeknuo je carev 
zvonki smijeh. 

Ali nije mu bilo sudjeno, da se pokaže svojim pesni- 
cama. Kada je zamahnuo na drugu gromadu, začudjeno 
je pogledao u ruku koja je proletjela praznim zrakom 
iznad glave. Smijeh mravi mu je objasnio tu zagonetku. 

— Izgleda, da se smočio rep našeg konjica — otresa 
ga, — car je čuo gdje se mravi šale. 

A kada se obazreo, od silnog smijeha potekle su mu 
suze. Iznad njegove glave, željezni pas je mahao dugim 
repom kao da se umiljava. Tako, lako mašući dočekivao 
je stijenje i mlio ga u prah. Njegove noge za sve vrijeme 
nisu prestajale strugati plamen iz valova. On je odmi- 
cao u pravcu, koji je pokazivao slijepac. 

Najednom se kliktaj sokola javio neobično snažno, 
a kroz tamu buknuše grozdovi miunja. Kao da su se ras- 
cvjetale, munje su rasle. Od blijeska razgarale su se 
buktinje. Gdje se radja svijetlo, umire tama. Crnina se 
raspršila, stijenje je prestalo padati, more se stišalo, a iz 
daljine se čula očajna rika nemani. Njen ružni glas gutale 
su daljine, i od sve slabije rike, trenutak kasnije jedva se 
čulo cvilenje, a kad je soko pobjedonosno zakliktao, pro- 
stor se je ispunio samo njegovim glasom. 

Na taj kliktaj prvi se oglasio slijepac. 

— Soko pozdravlja izvor svjetlosti, — rekao je sve- 
čanim glasom. 

Vijest, da je soko ugledao dvorce svjetlosti obuzela 
je sve živo radošću, od koje je zastala riječ. Čuo se samo 
jedan jedinstveni uzdah, koji je oglašavao sreću koja je 
ispunila njihova srca. Tog časa nitko nije mislio na rane 
i gubitke. 

Kada se slijepac obazreo, vidjeli su kako mu se 
krupne suze kotrljaju niz obraze.  Sokolov brat ga je 
nježno zagrlio, rekavši u šali: 

— Prijatelju, rekao si, da je plača dosta. 

— I predosta je bilo plača kojim sam jadikovao, ali 
sad su prviput ispod ovog kamenja u očnim dupljama 

navrle suze radosnice. Pusti ih, neka se rastoče — dolaze 
iz srca, — slijepac je odvratio ustreptalim glasom. 

Željezni pas je već hrlio prema sokolu. Ugledali su 
ga kako silnim zahvatima krila kruži u strmoglavoj visi- 
ni. Kada su mu se primakli, soko je poletio naprijed 
ravno kao strijela. Sada su vidjeli, da su mu krila razde- 
rana ranama — ali nisu bila slomljena. 

Ranama su bili posuti i svi ostali na željeznom psu, 
ali kao što je soko ponosno krstario zrakom, radostan 
što je neslomljenih krila probio tamu i kliktajem nadja- 
čao huk oluje u crnini, da posluži kao putokaz, tako su 
i Svi drugi bili ponosni na svoje rane. 

A sve je to palo u zaborav, kad su uskoro ispred so- 
kola ugledali cilj njegova leta. Na mirnom plavetnilu mora 
raširio se obli otok. Iz njega je raslo drvo tako veliko, 
kakvog ne bi sanjao ni car. Soko je bio u vrtoglavoj visi- 
ni, ali još daleko ispod ogromne krošnje. Iz nje se je 
rastakala raskošna svjetlost u koju se nije dalo pogledati 
netremice. Obrisi lisnate krune krili su se u blijesku. 

Soko se tiho spustio na glavu željeznog psa u znak, 
da je cara i njegovo društvo doveo pred dvorce svjetlosti. 
Radost je bila na vrhuncu kod svih, a najviše kod onoga, 
koji nije imao baš ono čulo, kojem svijetlo daje život — 
kod slijepca. Za njegov ushit bilo je dovoljno da na koži 
osjeti igru svijetla. 

A što bi tek radio, da je vidio sliku, koja se baš tada 
ukazala na dalekom obzorju? Kroz sumaglicu izronile su 
izbočine krševite obale. Vjetar je čupao s nje pramenje po- 
derane crne paukove mreže. Iza četrnaest stijena u moru, 
na šest oraha bliještili su plodovi. 

Djevojka je pohitala, da prva saopći slijepcu radosnu 
vijest. On je, vodjen glasom srca, okrenuo lice prema rod- 
nom kraju kao da ga vidi. Lice mu je odavalo, da se u nje- 
mu smjenjuju čuvstva. Najzad je rekao caru: 

— Osjetio sam rodnu grudu po toplini što je počela 
zračiti iz mog čamca. Zapamti gdje je moj rodni kraj — ti 
ga vidiš. 

Car je iz tih riječi razumio, da je slijepac sada zatomio 
.. želju osim jedne — da što prije stigne u dvorce svjet- 
osti. 

XXVI. 
ZAMRZNUTI MLADIĆ | NJEGOV BRAT 


Na oblom otoku dalo se sve lijepo vidjeti. Mora svi- 
jetla treperila su visoko iznad glava putnika, koji su se 
iskrcali. Sada su saznali, da je ogromno drvo, koje je go- 
spodarilo otokom, skamenjeni hrast. Od njega pa do ivica 
otoka spuštali su se vijenci oblih uzvišenja, ali to nisu bili 
nikakvi bregovi, nego kamene žile hrasta. Drugog tla na 
«otoku nije bilo, osim ravnice koja se prostirala izmedju tih 
žila. Na njoj je bujalo sve rastinje što se moglo naći širom 
zemlje. Samo je tu bilo sve krupnije, sočnije, jedrije i sla- 
dje no na bilo kom drugom mjestu. 

Putnici su prvo s divljenjem gledali te blagoslove 
plodnosti, a zatim su uzbrali po koje zrno voća, da ih že- 
lja mine. Ali kad su ranjenici pojeli prve zalogaje, u care- 
vu društvu je nastalo oduševljenje: rana je nestalo kao da 
ih je zbrisala čarobna ruka. Sada mitko više nije htio da 
čeka, svi su htjeli odmah u svijetlu hrastovu krunu — u 
idvorce svijetla. 

Mravlji car je dao znak željeznom psu, a ovaj je jedva 
dočekao da se zaleti na prvu kamenu žilu hrasta. Skočio 
je, da se s nje odbije na deblo i počne penjati poput mač- | 
ike, ali koliko je bilo iznenadjenje i njegovo i svih, kad su 
se za tren oka skliznuli na ravnicu. Željezni pas nije htio 
:povjerovati svojim očima. Skočio je u većem luku i grče- 
vito se hvatao za ispucanu koru hrasta. Ali naprezao se 
ma koliko poduhvat se uvijek završio neuspjehom. Kada 
je izgubio već i dah od uzaludnih pokušaja u carevu dru- 
štvu zavladalo je malodušje. 

Svi su, kao u posljednju nadu, pogledali na sokola, ali 
njegov brat je odmah odgovorio: 

— Njegove moći sezale su samo dotle, da nas dovede 
ovamo, a popeti se moramo svojim snagama. 

Car je podigao oči na ogromno skamenjeno deblo, 
koje se gubilo u svijetlim visinama. Tako je postajao ne- 
koliko trenutaka — sanjao je otvorenih očiju. Na njego- 
vu licu ogledala se mirnoća i samopouzdanje. Odahnuvši, 
u znak da je donio odluku, rekao je: 

— Glavno je, da smo našli pravi put — a snage će biti 
da ga prevalimo. Pogledajmo, ima li tu žive duše. 

Prokrstarili su prvo ravnicu izmedju dvije kamene 
žile hrasta gdje su se iskrcali, sa nje su prešli na drugu i 
redom tako dok nisu pretražili cijeli otok. Nigdje nisu na- 
šli ni traga živog ni mrtvog čovjeka. 

; Car je pomišljao i na ovakav ishod i sad nije oklije- 
vao, nego je rekao slijepcu: 

— Prijatelju, sjećaš li se onog dozivanja?! Taj glas je 
dolazio od čovjeka, koji nam je sada najbliže. A naš je 
prijatelj, jer je protivnik crne nemani. To znači, da je tra- 
žio puteve koje i mi tražimo. Možda ćemo moći udružiti 
snage. 

Slijepac je na te riječi podigao glavu i počeo nešto 
istraživati u zraku. Nije to potrajalo dugo. Kada se s pu- 
čine digao laki povjetrac, ruka sa skamenjenom korom 
pokazala je pravac. 

Željezni pas izdužio je tijelo klizeći po morskoj po- 
vršini koja se sjajila pod mlazovima svjetlosti kao da je 
uglačana. Da je soko letio ne bi psa pretekao, ali svijetla 
krošnja hrasta kao da je uvijek bila iznad njih — ispod 
njenog okrilja nisu izlazili. Divna mirnoća mora, bogat- 
stvo svijetla što se rojilo bez prekida, razgalili su duše u 
carevu društvu. 

Djevojka se predala ljepotama mirne pučine, onom 
radošću, koja ju je obuzela, kad ih je srela prviput. Osvje- 
žena dahom plavog beskraja, zanesena prozirnim daljina- 
ma, ona se sjetila ogavnih nakaza koje su u okršaju sa- 
hranili u more, krpa crne paukove mreže što ih je malo- 
prije pokopao vjetar u valove, koji su sada blistali div- 
nom čistoćom. 

— More, more, — progovorila je kao kroz san — 
koliko si se nagutalo svake nečisti, a ipak ostaješ vječito 
čisto! Biserno si i kad se ljutiš, biserno si i kad daruješ 
mir, kad pomladjuješ divne nade! 

Djevojkine riječi nisu se još ni izgubile, kada se sli- 
jepac oglasi: 

— Čujem glas, koji je dozivao. 

Željezni pas je poskočio udvostručenim snagama i 
uskoro se pred njim pojavilo kopno. Iz mora su se strmo 

dizale planine, čiji vrhovi su se gubili u nepokretnim tam- 
nim oblacima. Zraci iz dvorca svjetlosti promicali su oko 
njih i nestajali u daljinama. 

Izbili su na suho pod sjenom tih oblaka. Nedaleko od 
strme obale naišli su na crnu stijenu, koja se morala od- 
roniti iz visine, jer je odudarala od sivog kamenjara. Sla- 
ba svjetlost probijala se ispod nje. Sokolov brat je htio, 
da je otkotrljaju pomoću željeznog psa i vide odakle do- 
lazi svjetlost, ali car se usprotivio. 

— Pod njom je netko izgubio život. Ne ćemo buniti 
mrtve, dok ne čujemo žive, koji su još tu ostali, — re- 
kao je. 

Slijepac je sada pokazao u crne oblake: 

— Tamo je naš prijatelj. 

Car je bio u nedoumici. Nije bilo sumnje, da su crni 
oblaci oni iz kojih su se uvijek iščaurili nakazni ljudi u 
crnoj paukovoj mreži. Ali, neobično je bilo što su ovi sta- 
jali nepokretni, kao da su se zamrzli u zraku. Nigdje traga 
burnom komešanju. 

Mučilo ga je pitanje otkud tamo čovjek, koji je oči- 
to njegov prijatelj?! Nestrpljivim pokretom ruke dao je 
znak svom konjicu, đa podje gore. Na samom početku 
uspona pokazalo se je, da je put veoma naporan. Strme, 
glatke litice smjenjivale su se s opasnim provalijama i od- 
ronjenim gromadama, koje su se rušile pred željeznim 
psom prijeteći svaki čas da ga zatrpaju. 

K tome je uskoro došla i polutama, koja se spustila 
kad su se primakli crnim oblacima. Car i cijelo društvo 
bili su na oprezu, no kad su i zašli u crninu, oko njih je 
sve ostalo mirno. To je još pojačalo sumnju. Svi su na- 
pregli oči, a slijepac sluh, ali nigdje ni da se travka po- 
krene, a slijepac je sve jasnije čuo poznati glas, koji je 
vapio za vrijeme okršaja na moru. 

Iza jednog zaokreta došli su na blagu padinu, prosje- 
čenu svjetlucavom, crvenom trakom. Kada su se prignuli, 
sa čudjenjem su ustanovili, da je to zamrznuti potok. Ali 
nisu uzaludno razbijali glavu oko toga, jer je ječanje do- 
piralo iz neposredne blizine. Željezni pas je jednim sko- 
kom prešao padinu, a kad je zaokrenuo iza strme izboči- 
ne, pred carevim društvom ukazao se neobičan prizor. 

U zamrznutom potoku do pojasa sjedio je mlad čo- 
vjek. Sav donji dio tijela bio mu je ovijen ledenim okovi- 
ma, a dalje nije bilo ledenog potoka, kao da izvire baš iz 
mladićeva tijela. : 

— Prijatelju, jesi li ti vapio u očaju, kad smo bili boj 
sa crnom nemani pred dvorcima svjetlosti?! — upitao ga 
je car, zaboravivši na pozdrav. 

Mladić zamrznut u crvenom ledu gledao je neočeki- 
vane posjetioce, kao da nije pri sebi. Nije vjerovao svojim 
očima, kada je ugledao velikog željeznog psa i na nje- 
mu junaka divovskog rasta, opkoljena silnom mravljom 
vojskom. Uštinuo se, prevukao rukom preko čela kao da 
razgoni teški san i povikao glasom, koji je car odmah 
prepoznao: 

— Govori, neznani junače, jesi li zaista živ čovjek ili 
prikaza? 

— Pipni je, živa je od krvi i mesa, — car mu je pru- 
žio desnicu. — Primi ruku, tvog prijatelja, mravljeg cara. 

— Mravlji car — moj prijatelj? — mladić je držao 
carevu desnicu, kao da je nikad ne želi ispustiti. 

Obujmio je suznim pogledom cijelo društvo i rado- 
sna srca prošaputa: 

— Tebe nisu pobijedili, a ja sam uzalud umirao od 
želje da budem uz tebe u okršaju kojeg sam čuo sa pučine. 

Svi su izgarali od želje, da čuju njegovu sudbinu, ali 
njegove oči su tako neodoljivo molile, da su prvo morali 
zadovoljiti njegovu znatiželju. Bio je sužanj — Svi su 
shvatili da je više željan čuti vijesti nego hljeba jesti. I car 
mu je ukratko ispripovjedio svoj put. 

Kada je ledom okovani mladić čuo, da su zapeli pred 
dvorcima svjetlosti, radost mu je obasjala lice. 

— Mravlji care, ako mi itko može pomoći to možeš 
samo ti, a time ćeš, ja vjerujem, pomoći i sebi. 

Nije čekao da ga pitaju, bio je red na njemu, i kazao 
je kako je dospio u ledene okove. U majke su bili on i 
stariji brat. Otkako su znali sebe majku su poznavali kao 
udovicu. Imali su njivicu na obali. U prisoju, iza neobične 
crne gromade stajala je njihova kolibica. Dok su bili sa- 

svim mali, nisu uopće osjećali da nemaju oca kao druga 
djeca, ali kad su poodrasli počeli su majku pitati za njega. 

Ona bi tada samo zaplakala i bolno pogledala na onu 
crnu gromadu, ispod koje je probijala svjetlost. Njihovi 
dječji umovi slutili su, da je to u nekoj vezi s ocem, te bi 
navalili s pitanjima o crnoj stijeni, ali majka je uporno 
šutila, osim što im je branila da se igraju na stijeni. Nikad 
nije zaboravljala, da ih upozorava kako ne smiju da se pe- 
nju prema crnim oblacima. : 

Videći da pitanjima o ocu majci samo nanose bol, 
prestali su da se raspituju. Tako su odrasli u sjeni crnih 
oblaka, ne doznavši ni riječi o ocu sve do materinog sa- 
mrtnog časa. Kada je umirala, konačno im je rekla, da nji- 
hov otac leži pod crnom stijenom. 

I njega je othranila majka, udovica. Ali kako njih 
dvojica nisu znali za oca, tako njihov otac dugo nije 
znao da ima jedinog brata, koji je bio veoma nesretan. 
Taj njegov brat kako je rastao, nigdje nije nalazio mira. 
Bježao je dan i noć po svijetu, ali nikad nije mogao po- 
bjeći od svojih gonilaca. 

— Da nije tvoj stric imao od bježanja do kosti ožu- 
ljane noge? — zapitao je car. 

— Zar ga poznaješ? — iznenadio se mladić. 

— Samo smo ga poznavali, bolje da nismo, — mjesto 
cara odgovori jedan mrav. 

Kada je mladić čuo za smrt jadnika ožuljanih nogu, 
uzdahnuo je: 

— Bolje bi bilo, da ga nije upoznao ni moj otac, jer 
bi tako sigurno bio živ još i sada, a ja ne bih bio«okovan 
ovako, — i nastavio je svoju pripovijest. 

Njegov otac je upoznao brata, kada je već bio u mu- 
ževnom dobu. Žena mu je donijela već na svijet dva sina. 
Tada je jedno veče došao čovjek ožuljanih nogu i počeo 
njihovog oca karati, što mu žena radja djecu, jer će ih 
othraniti samo zato, da se pate i propadnu. 

Otac je požalio svog nesretnog brata i zakleo se, da 
ne će mirovati, dok mu ne pomogne i ne razbije suludi 


strah. Krenuo je sa ženom i djecom u visoke planine i 


tamo našao nekog kovača, kod kojega je prvo izučio ko- 

“vati oružje. Devet godina je učio kovačevu vještinu i če- 
ličio svoje mišice. Tada je iskovao sebi buzdovan kakav 
još nije iskovan na nakovnju. 

Car je kod tih riječi ponovo prekinuo mladića. Obra- 
dovala ga je nada, da je mladićev otac učio kovački za- 
nat kod njegovog strica, ali kad ga je opisao, mladić reče: 

— Kako ga je majka opisala, ovaj kovač nije bio 
tvoj stric. 

Taj buzdovan nikakva sila nije mogla izbiti iz očevih 
<ruku, dok je bio živ. Kada ga je iskovao, pošao je po svi- 
jetu da traži lijeka nevolji svog jadnog brata i tako je do- 
šao do podnožja ovih planina. Čim je tu odahnuo, nad 
vrhove su se spustili crni oblaci, koji su još i sada tu. 
Otac je dovde prošao kroz mnoge nedaće. Imao je već 
toliko iskustva, da je u tmurnim oblacima prepoznao opa- 
snost i odmah se mašio svoga buzdovana. 

Ali nije mu bilo sudjeno da njime razbije crninu iznad 
glave, jer je uto dotrčao njegov brat. Dah mu se preki- 
dao, gole kosti na nogama su se istrošile već do članaka. 
Pao je pred očeve noge i počeo ga preklinjati, da se vra- 
ti svojoj kući i ni za živu glavu, da se ne usudi potegnuti 
buzđovanom na crne oblake. 

Otac je spustio ruku, koja je već uzimala zamah da 
svom snagom baci buzdovan u oblake. Pokolebao se samo 
za trenutak, ali je to bilo dosta za njegovu smrt. Buzdovan 
se još nije dotakao zemlje, a iz oblaka je zatutnjilo. Kada 
je otac prestrašeno podigao glavu, mogao je samo ugle- 
dati nešto crno, što pada na njega, ali spasa već nije bilo. 
Pokušao je podići buzdovan, ali je on poletio iz mrtve ru- 
ke, jer dok još nije zamahnuo, crna stijena ga je uništila. 
A njegov bijedni brat je kriknuo od užasa i pokrivši ruka- 
ma oči, dao se u bijeg kršeći ožuljane kosti o kamen. 


— To smo doznali o našem ocu, kada nam je majka 
umirala, — mladić reče skrhan teškim sjećanjima. — Bu- 
zdovan je poletio prema crnim oblacima, ali je njegov let 
bio spor i nesiguran. Ruka u smrtnom grču, nije mu mo- 
gla dati zamaha. On se izgubio negdje u planini jer nije 
ko više ruke, koja ga je iskovala i unosila u njega po- 
kret. 

Nakon očeve nesreće crni oblaci su bili nepomični, a: 
ispod crnog kamena počela se probijati svjetlost.  Prvo- 
slaba, a zatim iz dana u dan jača. Njihova majka, nije se. 
mogla odvojiti od očeva groba. U prisoju je pronašla 
plodnu zemlju, podigla kolibicu i tu je othranjivala dva. 
nejaka sina. Živjela je vazda u strahu, da i njih ne izgubi. 
Zato im je zabranila da krenu prema crnim oblacima, koji 
se nisu nikad razilazili. Ali kad se rastajala od života, nije 
mogla odoljeti srcu, da im ne kaže kakvu tajnu krije crna. 
stijena. Nije mogla zauvijek sklopiti oči, ne otkrivši sino- 
vima, odakle ispod stijene svjetlost koja iz dana u dan 
raste. 

Oni su majku sahranili, a zatim su krenuli na planinu. 
Osjećali su, da ne će imati života, ako ne pronadju očev bu- 
zdovan i ne vide što se krije u crnim oblacima. Teško su. 
prevalili put, ali su dovde stigli bez veće nevolje. No, jed- 
va su zašli u sumrak, kad se iza njih začulo užasno zapo- 
maganje. Njegov brat je slutio tko ih zove tako očajnim 
glasom i prezrivo je odmahnuo. 

— Ali ja sam sjeo na čas, da vidim i čujem svoga stri- 
ca, — mladić se ogorčio kod tih riječi, kao da mu je i sad 
pred očima ono što se tu davno odigralo. 

Jedva je ugledao jadnika ožuljanih nogu, koji je pre- 
klinjao da se vrate, kad je po nogama osjetio strašan 
udarac. Jadnik ožuljanih nogu strmoglavio se u bijegu, za- 
vijajući u strahu kao išibano pseto. 

— A ja sam vidio kamen, kojim su mi noge zdrobili,, 
kako se kotrlja za njim, kao da mu se potsmijava, dok je 
iz mene krv potekla potokom. Čim je istekla moja snaga,. 
iz oblaka je udario teški studeni vjetar, i ja sam se zamr- 
znuo u vlastitoj krvi. Eto, odakle su ovi ledeni okovi oko 
mene, — pokazao je na crveni led. 

Brat mu je našao zaklon ispod jedne izbočine. Kada. 
su pogledali, vidjeli su samo kako je kroz oblake munje- 
vitom brzinom prohujalo nešto kao ogromna, crna pau- 
kova mreža, a gromovit glas se začuo kako govori: 


— Polomit ćemo vam i krsta i vratove, ali gore ne: 
ćete dospjeti! 
Brat mu je samo prišapnuo prijekorno: 

— Zar ti je trebalo, da sjedaš i slušaš »divnog« strica! 
Nije ti bilo dosta, što je zbog njega otac izgubio glavu?! 
— i potrčao uz strminu. 

Otada ga nije više vidio ni čuo mu glas. U mrtvoj ti- 
šini što vlada ovim mračnim planinama, njegovo uho se 
izoštrilo do tančina. Punih devet godina je danju i noću 
čuo samo bat bratovih nogu. Zatim je planinom zatresao 
udarac, kakav se ne čuje ni kad gromovi cijepaju kamen. 
On se uplašio, da nije izgubio i brata, ali je odmah pre- 
poznao bat njegovih nogu. Otada ga čuje samo đanju, ali 
niti je brata ikad mogao dovikati, niti mu je on ikad si- 
lazio. 

— Da je živ, to znam, ali što je bilo s njim otkako 
smo se rastali, ne znam, — završio je svoju pripovijest. 

Car i njegovo društvo saslušali su bez riječi kraj mla- 
dićeve ispovijesti i pod teškim dojmom nisu mogli doći do 
riječi još nekoliko trenutaka. Car je prvi prekinuo tišinu, 
nakon što je pribrao svoje misli. 

— Ti si, dakle, ostao na pola puta izmedju očeva gro- 
ba i brata. 

«— Ostao sam tu, da me nitko ne čuje i da nikog ne 
čujem. Prvo što mi je doprlo do uha, bila je jeka okršaja 
s mora. Da se netko bori s mojim zlotvorima, znao sam, 
jer sam tada ugledao u ovim nepokretnim oblacima krpe 
crne paukove mreže. 

Car je iz nedorečenoga razumio, da je mladić već ta- 
da gajio nadu, da će mu spas doći od onih, koji su se 
uhvatili u koštac sa crnim silama, te sada sokolovu bratu 
očima pokaza na led. Ali ovaj nije pošao bosim nogama 
preko leđa. Prignuo se carevu uhu i prošaputao tužno: 

— Svaki led će se rastopiti pod mojim stopalima, ali 
nije mi u moći, da otkravim tudju zaledjenu krv. 

Car nije očekivao tako nešto. Teško mu je bilo po- 
gledati u mladićeve oči, koje su bile pune radosnog oče- 
kivanja. Ali nije bilo kud, istina se morala reći. 

— Prijatelju, — car mu se obratio opraštajući se — 
mi moramo pohitati do tvog brata, jer mi se čini, da tebi 
nema pomoći sve dok ti glas ne dopre do njega ili njegov 
do tebe. 

Te riječi su porazile mladića, ali car nije htio gubiti: 
dragocjeno vrijeme praznim tješenjem. Stisnuo mu je ru- 
ku u znak ohrabrenja i pustio željeznog psa, da se dalje 
bori sa strmim usponom. No željezni konjic nije načinio 
ni nekoliko skokova, a cara je zaustavilo radosno klica- 
nje zamrznuta mladića. Kada su se obazreli, vidjeli su ka- 
ko je oko njega počela da puca ledena kora. 

To je cara ponukalo, da svog konjica potakne na što“ 
brži trk. Zaboravio je i na obazrivost, ali crni oblaci su 
bili nepomični. Pred samo veče čelo carevog konjica oba- 
sjalo je sunčevo rumenilo. Iz krša su stigli na livade sa. 
divnom, sočnom travom. Bili su na vrhu planine, koja se 
tu protegla u prostranu zaravan. Na zelenoj livadi kretale 
su se bijele pjege dokle je oko dopiralo, vidjele su se ovce: 
snježna runa. 

Carev konjic je pošao lakim hodom kroz nepregled- 
no stado. Kada su bili oko sredine pašnjaka, željezni pas. 
je stao iznenađa. Medju ovcama opružio se čovjek prekri- 
ven bradom do pojasa. Pod glavom mu je bio buzdovan: 
veći od njega, a sav u blijesku kao da je posut dragim. 
kamenjem. | 

— Prijatelju, probudi se, evo posjete, — povikao je 
car, vidjevši, da se čovjek me miče ni nakon što su poče- 
kali neko vrijeme. 

Na nepoznati glas, bradati momak je skočio kao da. 
mu je opasnost za petama. Neizmjerno se začudio, kada 
je vidio tko mu je došao i uvjerivši se, da posjetioci ima- 
ju prijateljske namjere snuždeno je rekao: 

— Kamo sreće da spavam, ali sam ja već i zaboravio: 
šta je san. 

— Ako se ne varamo, ti si brat zamrznutog mladića. 

— A tko si ti, neznani junače i šta te je dovelo ova-- 
mo, gdje još nisam čuo ljudskog glasa. 

Kad je čuo da pred njim stoji mravlji car, koji ne zna. 
kako bi dospio u dvorce svjetlosti, čobanin mu je pao u«u 
zagrljaj, govoreći: 

— Mravlji care, kad bi mojoj nevolji tako lako našli 
lijeka kao tvojoj, ja bih zapjevao od sreće. Ako želiš, bit: 
ćeš u dvorcima svjetlosti prije nego sunce padne u more. 

Bio je sretan, što se našao netko kome on može po- 
moći, ali kolika je sreća bila carevog društva, kad je čulo 
čobaninove riječi! Veseli glasovi su ispunili prostrani pla- 
ninski pašnjak, a iznad svih se izdizalo slijepčevo odušev- 
ljeno klicanje. 

— Da li želimo? Odmah! Odmah! — vikao je on 
uhvativši se za čobanina, kao da se boji da će ovaj po- 
bjeći. 

Ali car ga je stišao. I njemu se žurilo u dvorce svjet- 
losti, ali nije zaboravio što mu je ljudska dužnost. Nije 
niti zapitao kako im čobanin može pomoći da stignu do 
dvoraca svjetlosti, nego je prvo rekao: 

— Prijatelju, mi bismo zaista bili presretni da može- 
mo odmah poći u dvorce svjetlosti, ali ne ćemo misliti na 
to, dok ne čujemo, da li bismo i mi mogli pomoći tebi i 
tvom bratu. 

Čobanin se rado odazvao molbi mravljeg cara i ispri- 
povijedao šta se desilo s njim otkako se rastao s bratom. 
Kada je vidio da bratu ne može pomoći, a sam bi upao u 
pogibelji, ako mu priskoči u pomoć, odlučio je da produži 
dok ne ugleda zlotvora. Iz zaklona u zaklon, od kamena 
do kamena skakutao je kao zec. Što se više penjao, tama 
je bivala sve gušća, a put teži. Često je išao korak napri- 
jed, a padao dva nazad. 

Nije bilo dana ni noći, da se nije prema njemu iznena- 
da rušilo stijenje, odronjavao kamen na koji je htio stati, 
ali on se zakleo sebi, da ne će zaspati, dok ne stigne na 
metu. Spavalo mu je i srce, ali nije sustajao. Drijemao je 
u hodu, ali umornom oku je dozvolio samo da trepne, a 
da se sklopi — nikada. Tako je proveo punih devet godi- 
na, a kad je nastupila deseta, on. je izašao iz nepomičnih 
crnih oblaka. 

— Dočekala me je tišina kao u grobu, — reče sjeća- 
jući se svog dolaska. — Ali u prikrajku livade, zaklonjeno 
posljednjim pramenjem crnih oblaka plandovalo je male- 
no bijelo stado. Ovce su se okupile na omanjem humku iz 
koga je nešto svjetlucalo. 


Mravlji car mu je upao u riječ: 
— Bio je to buzdovan tvog oca. Obrasla ga je trava. 


183 


Čobanin je pokretom glave potvrdio i pričao dalje. 
Ovce kao da su znale u kakvoj je opasnosti, okupile su se 
oko njega, dok je on noktima raskopavao buzdovan. Za- 
klonjen njima, prislonio je glavu na očevo oružje i na- 
kon devet godina malo se okrijepio snom. Kao da je iz 
buzdovana usisao svu snagu, što ju je otac ulio u buzdo- 
van dok ga je kovao, čobanin je digao glavu s njega kre- 
pak i čio, da bi brda mogao valjati. Ali nije bio lakomi- 
slen. 

Išao je samo kad bi stado krenulo, jer je livada bila 
oku otvorena. Puzio je izmedju ovaca držeći u desnici 
buzdovan. 

— Tako sam stigao tamo, — čobanin kod tih riječi 
pokaza na stijenu, koju carevo društvo dotle nije uočilo. 


Na samoj ivici livade, tamo gdje se planina strmo ru- 
šila u crne oblake, stršila je usamljena stijena. Car i cije- 
lo društvo začudili su se kako im ona dosada nije upala u 
oči. Tome bi se svaki začudio, jer ono što je privuklo mji- 
hovu pažnju nije bilo svakidašnje. Na stijeni je visjela 
ogromna ljudska koža, koju je kljucalo jato vrana. 


Čobanin je sada bez riječi pošao tamo, ali car nije 
mogao da ne kaže: 


— To je koža ljudeskare, koja ti je ubogaljila brata. 


Čobanin je i sada potvrdio samo pokretom glave, 
a kada su se primakli stijeni, doznali su šta se tu odigra- 
lo. Sakrivajući se za stado čobanin se prišunjao sasvim bli- 
zo i ugledao ljudeskaru kao da je odvaljena od planine. 
Div je držao u rukama dvije crne gromade kamena, baš 
onakve iste kao što su bile one kojima je usmrtio čoba- 
ninovog oca. Vrebao je u dubinu, a svaki čas je dizao na- 
cereno lice prema sunčanom nebu i zlobno pljuvao u div- 
no nebesko plavetnilo. Ugledavši ga, mladić je znao, da 
se je konačno prikučio krvniku svoje porodice. Poljubio 
je očev buzdovan i, skočivši izmedju ovaca, povikao: 

— Kad ćeš mi vrat slomiti, zlotvore? 

Div je zaboravio da i dalje prlja sunčano nebo! Pote- 
gao je s ona dva crna kamena, ali kasno. Momak nije uza- 
lud devet godina skakao poput zeca. Div kamenjem nije 

još ni zamahnuo, a buzdovan ga je dohvatio takvom sili- 
nom, da ga je istresao iz kože. 

— Nestalo je i njega i njegovog crnog kamenja u du- 
bini provalije, a ja sam mu kožu objesio ovdje, neka je 
kljucaju strvinari, dok je bude trajalo. Ali otada kroz cr- - 
ne oblake nikako ne mogu pronaći put kojim bih se spu- 
stio do brata, a ne smijem se usuditi da godinama lutam. 
Ne dopire do mene glas, niti se, izgleda, moj čuje dolje, 
ali najgore je to, što nemam sna. Nekad, dok sam se pri- 
kradao ovamo, drijemao sam u hodu, ali sad ležim, a san 
mi ne dolazi na Oči, -— završio je on svoju priču očekujuci 
što će mu reći. 

Car je prvo pomno pogledao svaki kut, dokle mu je 
oko dopiralo, a zatim je konjicu dao znak da skoči na 
vrh stijene. Kada je pogledao u mračnu dubinu, odakle 
se s vrha stijene čuo šum mora, nasmiješio se je, zakli- 
mavši glavom čobaninu u znak, da je pronašao ono čemu 
se je nadao. S onu stranu stijene lelujala se je divova ko- 
sa, a iz nje su miljeli crni oblaci. 

— Prijatelju, a što je uzrok tome da nemaš mirnog 
sna? — zapitao je čobanina, kad se spustio sa stijene. 

Sunce je sklapalo svoje skerletne trepavice. Noć je već 
spuštala svoj tamni veo na bijelo stado. Čobaninovo lice se 
smračilo, kad je rekao: 

— Evo tame, pa ćeš vidjeti i sam. 


Noć je pala naglo. Čobanin je jedva dorekao riječi, pla- 
nina se zavila u tamu. U taj tren u crnim oblacima podiže 
se oluja, vrane u divovoj koži udariše u paklenu dreku. Ali 
kruna svega bilo je ono, što se pojavilo na tamnom nebu. 
Prvo se je pojavilo nešto ogromno, oblo, a sablasno bijelo. 
Kada se zanjihalo na vjetru, iz njega je uđarila zaglušna 
zvonjava, a u nebeskim daljinama plamen je liznuo iz buk- 
tinja kao da će nebo sagorjeti. Odsjev plamena otkrio je 
šta je to zvono i tko ga njiše: to je bila ogromna mrtvačka 
glava, a visjela je iz crne paukove mreže iz koje su se cerili 
sluge crne nemani. 


 Čobanin se stresao i mračno rekao caru: 


— Tako to biva svake noći. Dok ja zabijam glavu u 
zemlju, da ih ne čujem, pomuze mi ovo ogromno stado, 

koje se namnožilo otkad ga ja čuvam i NJeBNJEME I ja ne- 
mam ni sna, ni zalogaja. 

On se tužio beznadnim očajem, a car se smješkao. Lu- 
kavom zluradošću je gledao na crnu paukovu mrežu. Ne 
skidajući oka s nje prišapnuo je čobaninu: 

— Prijatelju, kad si utamanio bijesnu vučicu, zašto si 
poštedio vučiće?! Kad si uništio živu strvinu, žašto si joj 
ostavio kužnu kožu, možda zato, da se oko nje kupe pri- 
jatelji tvog utamanjenog zlotvora? A misliš, da je tvoj otac 
kovao ovaj buzdovan, da glavu zavlačiš u zemlju?! 

Čobanin je gledao u cara kao u utvaru. Nekoliko tre- 
nutaka je samo kolutao očima, kao da ne vjeruje da je bu- 
dan, a zatim je potekla iz njega riječ. 

— Nešto tako jednostavno, ja nisam mogao da shva- 
tim godinama! — povikao je takvom silinom, kao da je 
glasom raskinuo okove sa grudi. 

Poljubio je očev buzdovan i povikao: 

— Zvoni, mrtvačka glavo, zvoniš sebi posmrtni čas! 

Kad je udario po koži, tamo gdje je nekad kucalo srce 
prokletnika, buzdovan se zario u stijenu. Carevo društvo je 
vidjelo kako su za trenutak iskočili rojevi varnica, a zatim 
je koža planula da ni jedan gavran nije iznio živu glavu. 
Dok nisu trepnuli, crni pepeo je pao na oblake —- a oni su 
u taj čas nestali kao da ih je svjetlost zvijezda zbrisala. 

Ali što su zatim ugledali, to je na cijelo carevo dru- 
štvo ostavilo takav dojam, da su sad oni gledali u čobani- 
na kao u utvaru. Oni su čas prije vidjeli kako se je buzdo- 
van zario u stijenu, ali kad se plamen slegao i crni pepeo 
nestao, ugledali su kako je buzdovan sa zataknutom stije- 
nom poletio nazad čobaninu u ruku. On je povikao prema: 
paukovoj crnoj mreži: 

— Dosta ste se kupali u mlijeku mog stada, da vidim 
kako ćete podnijeti, kad vas malo opržim ovim 'ugarkomt 

Kad je onda potegao buzdovanom, onako urešenim 
stijenom, carevo društvo je za trenutak obnevidjelo ođ 
ognja koji je užario prostor iznad njih. Ali dok se udari 
dlanom o dlan, oni su ugledali divno zvjezdano nebo i mje- 
sec, kako se gojaznim licem smije na njih iza planine. Čo- 
banin je mirno izvukao iz stijene buzdovan i otisnuo je niz 

strminu u more. Podigao je očev buzdovan visoko iznad 
glave, kao da njegovo drago kamenje pokazuje zvijezda- 
ma i mjesecu. Tako ga je gledao jedan trenutak kao naj- 
veću svetinju, a kad ga je poljubio, na njegove obraze su 
pali carevi poljupci. 

— Prijatelju, — reče car, gušeći se od radosti, — mi 
ćemo jezditi u dvorce svjetlosti na buzdovanu tvog oca! 

Čobanin je caru zagrljaljem potvrdio, da je pogodio 
istinu. Taj buzdovan je mogao poletjeti kuda čobanin za- 
želi, a vratit će se u njegovu desnicu, dok je života u njoj, 
kao što se vraćao u desnicu njegova oca, dok je bio živ. 
Nije bilo te daljine, koju on ne bi premostio, nije bilo toga 
tereta, kojega on ne bi ponio. 

Carevo društvo spalo je s nogu od radosnog uzbudje- 
nja. Da bi sreća bila potpuna, u jeku razdraganosti, iz du- 
bine se začuo radošću preobraženi glas čobaninova brata. 
I dok se nisu obazreli, on je čio i veseo, šireći ruke na. 
zagrljaj, trčao k njima. 

Čobaninu dodje volja da se i našali. 

— Otkud tebe, brate rodjeni? — upita ga kao da ni 
ne sluti odakle dolazi. 

— Otkud — ne znam ni sam! Pridrijemalo mi se i do- 
šao mi san pred oči kakvog nikad nisam usnuo. Nadvio 
se nadamnom neki zločesti div, a oko njega cijela četa. 
nakaznih ljudi s užasnim pandžama na rukama. Podruguju 
mi se što sam nemoćan, zamrznut u vlastitoj krvi. Mene je 
prvo obuzeo suludi strah, ali mi je najednom došlo, te mi 
se učinilo da je bolje i da umrem, nego da trpim njihovu. 
zluradost. Skupio sam snagu i kad sam onda zamahnuo po 
njima, pod desnicom su nikle buktinje. Mjesto poruge za- 
čuo sam jauk i vidio plamen kako guta diva i njegovu prat- 
nju. Kako je oganj počeo širiti toplinu, kravio se led oko. 
mene i kad sam htio skočiti na noge — ja sam i skočio, 
ali izgleda budan, jer sam stigao do vas, — ispričao je on 
sve bez predaha i kad ih je onda počeo grliti sve redom, 
mislili su da grljenju nikad neće biti kraja. 

Ali čobanin ga opomene: 

— Brate, ostavi nešto radosti i za drugi susret s na- 
šim dragim prijateljima, a sad na posao, jer se njima već 
odavno žuri u dvorce svjetlosli. 

Pošao je naprijed, a svi ostali za njim. Nedaleko je na 
livadi bilo kameno udubljenje, kao prirodno korito. Čo- 
banin se zasukao, bradu raščešljao i, prebacivši je preko 
oba ramena, uzeo pred sebe prvu ovcu: 

— Da vas i ja jednom pomuzem, — rekao je radosno 
i veselo dao znak bratu, da i on muze. 

Ovca za ovcom je prolazila kroz ruke i uskoro je ka- 
meno korito bilo puno svježeg, mirisnog mlijeka. Čobanin 
je tada uzeo očev buzdovan s pažnjom kakvom majka uzi- 
ma novorodjenče i okupao ga u mlijeku. Zatim ga je dla- 
novima brisao još većom pažnjom, a kad je konačno zavr- 
šio posao, buzdovan je treptio kao da se uresio zvije- 
zdama. i 

— Buzdovan moga oca treba da je čist kao obraz ono- 
ga tko ga je iskovao, kad ide u dvorce svjetlosti i kad će 
na njemu jezditi car ovakve vojske. A sad, prijatelji moji, 
neka se vaš konjic penje na moga. Kad zaželite, da nam 
dodjete u posjete, samo neka soko uzleti i zaklikće, ja ću 
buzdovan već poslati po vas. 

On je još bio u riječi, željezni pas je svojim snažnim 
nogama već obgrlio glavu buzdovana, a Slijepac povikao: 

— Prijatelju, može! 

Car je još dobacio: 

— A kad se buzdovan vrati, prijatelju, opruži se i 
spavaj slatko. Zaslužio si nakon toliko godina miran san. 

— Ali sad ga još ne želim uživati. Ove noći ćemo ja 
i brat musti, neka mlijeko poteče svim tjudima dobre vo- 
lje. Neka znaju, da smo izvršili dobar posao. Nakon ove 
noći, ja želim dočekati i pozdraviti zoru na nogama. A za- 
tim ću se spustiti do grobova naših roditelja. Donijet ćemo 
im kosti ovamo. Kad buzdovan bude mirovao, neka leži uz 
onoga koji ga je stvorio. 

S tim riječima ga je poljubio i podigao lako, kao da 
perce drži u rukama. Počeo ga je okretati oko glave i kad 
carevo društvo već nije znalo na kojoj se strani svijeta na- 
lazi, čoban je poskočio povikavši: 

— U sreći da se vidimo! 

Ogromna svijetla strijela, koja je prohujala zvjezda- 
nim nebom, pokazivala je put, kojim mravlji car leti u 
dvorce svijetla. 

XXVII 


DOLAZAK U DVORCE SVIJETLA 


Bio je to let, kojem se i soko divio. More obasjano. 
mjesečinom blistalo je neizmjerno duboko ispod njih kao: 
ogromni srebrni list. Promicali su kroz jata zvijezda, koja 
su se gubila iza njih još dok ih nisu dobro ni ugledali. Uži-- 
vajući u brzini, soko, šaleći se, reče bratu: 

— Kad se hitnu na mene ovim buzdovanom, znaj da 
si me izgubio, jer ovom ne ću umaknuti, makar mi izrasla 
i troja krila. 

Mladić i svi na željeznom psu gromko su se nasmijali, 
ali smijeh nisu izazvale sokolove riječi. Baš kad se on 
obratio bratu, iz dubine se odbila ogromna crna spodoba. 
Izronila je iz morskih dubina, prokinuvši srebrnu površinu 
naglim naletom i poskočila za buzdovanom. Ali dok nije 
stigla u visinu njegova leta, carevo društvo je bilo već tako 
daleko, da se iza njih jedva čuo bijesni urlik, koji je govo- 
rio o očajnoj nemoći. Vidjeli su samo, kako je crna neman 
uzburkala more, kad je pala u dubinu. 

— Ne tuguj za nama, doći ćemo ti u posjete, — car je 
povikao kroz smijeh. 

U tom veselom raspoloženju iznenada ih je zapljusnula 
svjetlost od koje su morali zaštititi oči. S rukama na oči- 
ma, nisu ni osjetili da se više ne kreću. Tko zna dokle bi 
ostali tako, da nisu začuli neobične ljudske glasove. Jasno 
su čuli, kako se jedan dobrodušno smije i veli: 

— Zar je kod nas tako ružno, da nas ne želite ni po- 
gledati? 

Jedini slijepac nije pogledao tko govori, jer jadnik ni- 
je još imao tu sreću da može vidjeti kuda su stigli. Kada su 
otvorili oči, pred njima se ukazao neobičan kraj. Sve što 
su ugledali, kupalo se u svjetlosti, koja kao da je izvirala 
iz svake mrvice tla i u brzom letu kretala u daljinu. 

Čobaninov buzdovan je stigao s njima na livade pune 
neobična cvijeća. Svaka boja i najmanjeg cvijeta zračila je 
raskošnim svijetlom, koje je strujalo kao nestašni, planin- 
ski potok. Oko buzdovana skupili su se ljudi maleni kao 

kepeci. Lica su im bila ozarena tom neobičnom svjetlošću, 
kao da u njihovim žilama ne teče krv, nego struje svjetlu- 
cavi zraci. Jedan starac, oslonjen na zlatnu slamčicu, stu- 
Pivši pred cara, reče: 

— Dobro nam došli, ljudi dobre volje. 

— Tko ste vi? — caru se otelo pitanje. 

— Mi služimo u dvorcima svjetlosti, — odgovorio je 
starac jednostavno. 

— Jeste li živi ljudi?! — car nije mogao sakriti da ne 
vjeruje. 

— Svijetlo, koje ti tražiš, mravlji care, možeš naći sa- 
mo medju ljudima, — starčić je odgovorio isto onako jed- 
nostavno, i pozvao je goste da konačno sidju s njihovog 
letećeg konjica. 

Željezni pas je poslušao starca, ne čekajući carev znak. 
Kada su se našli na cvjetnoj livadi, carevo društvo je čulo 
iza sebe šumni let. Obazrevši se, vidjeli su kako čobaninov 
buzdovan brzo odmiče kao da ga nose struje svjetlosti. 

Isprativši očima konjica na kojem su putovali kroz zvi- 
jezde, car se sjeti, da izrazi čudjenje što ga starčić poznaje, 
ali se ovaj blago nasmiješi: 

— Poznajemo mi i svakog mrava u redovima tvoje 
vojske, a znamo i što tražiš i ti i tvoj prijatelj slijepac. 

— Oči, moje oči! — slijepac se nije mogao uzdržati. 

Starčić je i to dočekao s blagim smiješkom, rekavši: 

— Strpljenja. O svemu će biti govora u svoje vrijeme, 
a sada prodjimo dvorcima, pa ćete se zatim malo odmoriti 
i počastiti. Putnici koji stignu do nas, prvo treba da se 
okrijepe plodovima iz dvoraca svjetlosti. Žedan čovjek će 
posrtati, ako produži put ne napivši se sa izvora do kojega 
je došao. 

Mravlji car je razumio što se krije iza starčevih riječi. 
Najednom mu je bilo neugodno, što sjedi poput diva na 
željeznom konjicu pa ovi ljudi moraju gledati gore u nje- 
ga. Skočio je na livadu i stvorio se pred njima malešan, 
kakav je bio dok je noćio na žitnom klasu. 

Starčićevo lice preleti smiješak, koji je odavao da je 
prozreo carevu misao. Premetnuo je svoj štap od slame u 
dijevu ruku, desnu prebacio caru preko ramena, kao što 
roditelj obujmi svoje dijete, pa je rekao: 

— Prijatelji, u svakoj našoj kolibi bit ćete dočekani 
onom gostoljubivošću, koju pružamo ljudima dobre volje. 

— Rado ćemo posjetiti svakoga, ali prvo bismo k 
tebi, — car je odvratio. 

Starac ga je sada poveo preko livade, dok su ostali 
domaći poveli razgovor s carevim društvom. Nisu načinili 
ni nekoliko koraka, kada je car zastao u čudu: cvijeće se 
nije lomilo ni pod teškim nogama željeznog konjica. Sta- 
rac se nasmiješi onim svojstvenim, vječno blagim osmi- 
jehom. 

— Mravlji care, ti još uvijek zaboravljaš da si u dvor- 
cima svjetlosti. 

Ukraj livade izbili su na nedavno uzoranu njivu. Ljudi 
prozračna lica sijali su žito zlatnog zrna. Na carev upitni 
pogled, starčić je rekao: 

— Zora je. Svako jutro sijemo žito zlatne slame i zr- 
na, a večerom žito srebrne slame i srebrnog zrna. Eno, 
onamo su žeteoci baš pokosili žito srebrne slame. 

Cara je stizalo iznenadjenje za iznenadjenjem. Tamo, 
kuda je starac upro prstom, car je ugledao veliki hrastov 
list. Na njegovom jednom kraju odnosili su žito sa srebr- 
nog strništa, a po cvjetnim livadama igrala su se djeca. 
Obazrevši se car je sada vidio, da su i ove livade, po ko- 
Jima ide sa starcem, na jednom velikom hrastovom listu. 
I kada je bacio pogled oko sebe, vidio je, da su na sve 
strane hrastovi listovi iz kojih bez prestanka zrače mlazovi 
svijetla. 

Starčić ni sad nije čekao pitanje. Pomilovao je cara 
po glavi baš kao malo dijete i rekao smiješeći se: 

— Zar ti nisi htio poći u hrastovu krošnju, kad ti se 
željezni pas skliznuo sa hrastove žile?! Eto, ova zračna 
kruna od sočnog zelenog lišća, sinko, to su dvorci svjet- 
losti. 

Jednostavnost, kojom je starčić sve ovo objašnjavao, 
cara je zbunjivala na ovom mjestu, gdje je očekivao čude- 
sa. I nehotice je u mislima tražio baš ono, što mu je izgle- 
dalo najčudnije. 

— Starče, ali kako je moguć ovako bujan život u 
ikrošnji hrasta čije je stablo tako okamenjeno? 

Starčić kao da se zakleo da cara zbunjuje svojim mud- 
rim osmijehom! Opet mu je pomilovao glavu, rekavši: 

— Sinko, po kori se procjenjuje srž. Nije to nikakav 
kamen o koji su se skliznuli čelični nokti tvoga psa, to je 
otvrdli životni sok hrasta. Njime je obavijeno stablo. Ta 
tvrdoća odolijeva svemu i čuva život u stablu, na kojem 
će vječito zeleniti ova bujna krošnja. Ona mora listati, dok 
je nas na zemlji, jer iz nje zrači svijetlo. 

Prelazili su sada sa lista na list i carevo društvo na 
grančicama ugleda velike žirove, na kojima su otvori opto- 
čeni živim cvijećem. Iz žirova pozdravljali su ih žene i 
djeca. 

— To su vaše kolibe? — živahno upita car. 

Onda je tek primjetio, da njegova vojska već uživa 
gostoprimstvo po žirovima rasutim na sve strane. Ali u taj 
čas su stigli do jednog velikog žira, gdje su mladi momci 
baš skidali srebrnu žetvu. Starčić im veselo reče: 

— Sinovi, brže pecite kruh. Danas je sretan dan — 
imamo goste. 

Kad su ušli u žir, careva djevojka je, ugledavši sa- 
vršenu čistoću i urednost, morala uskliknuti: 

— Kao u košnici! 

Starac, kao da nije čuo njene oduševljene riječi, obrati 
im se: 

— Gosti moji mili, moram vam skrenuti pažnju, da 
je naš kruh kakvog niste jeli. Sad će u peć, a što vam srce 
zaželi, od njega će u peći to i postati. Vjerujem, da ste se 
usput dosta napostili, pustite srcu na volju. 

Kad je carevo društvo to čulo, željezni pas se prvi ja- 
vio sa željom. 

— Ja bih užarenu pogaču, da mi se malo zagrije krv 
u žilama, jer se još nikako nisam potpuno otkravio otka- 
ko su me u moru uvijali u ledeni povoj. 

Starac se slatko nasmijao. 

— Ako si žedan vode što plamti, samo. reci i to. 

Svaki je imao po koju želju iz puste radoznalosti, a: 
slijepac, koji se u životu natrpio gladi, poviče: 

— Srce, govori! 

Jedva su želje izredali, starčevi sinovi već su vadili iz 
peći sve što je tko zaželio. Kada su slijepca počeli poslu- 
živati, on je opet uskliknuo: 

— Srce, što znaš biti bogato željama! 

Bilo je tu svega obilato, i tako ukusnog, da je čak i 
soko jeo trešnje. Iz okolnih žirova veseli glasovi su govo- 
rili, da ni jedan domaćin nije ostao bez gosta. Kada su se 
okrijepili, starčić se tada diže, poštapajući se na svoju zlat- 
nu slamku, i reče: 

— Prijatelji, proveli ste noć bdijući. Okrijepite se sa- 
da i snom u našem domu. Ne protivite se, — reče vidjevši 
da car želi reći nešto — jer tko udje u naše kolibice, tom 
će se javiti nešto u snu. Dok mi gosti ne prosanjaju, ja 
bih uzalud pošao s njima dalje po dvorcima svijetla. Tako, 
poslušajte starca, — reče smiješeći se i pokaza na svježu 
srebrnu slamu koju su njegovi sinovi već spremili gostima 
za ležaj, — a mi odosmo na posao. 

Željezni pas se prvi opružio na svježoj slami, koja je 
još mirisala rosom. Oko njega se poredalo carevo dru- 
štvo. Na oči im je odmah došao slatki san, kroz kojega su 
još čuli kako ljuđi ozarena lica s pjesmom odlaze u polja. 


XXVIII 
STARAC | CRVENI Miš 


Spavali su u kolibici od žira kako nisu ni na majčinim 
grudima. Tko zna dokle bi se krijepili slatkim snom, da ih 
starčić nije nježno prodrmao, rekavši im šaljivo: 

— Ustajte, gosti moji, jer ćete još usnuti da ste umrli, 
te nećete htjeti da se razbudite — obuzet će vas lijenost 
mrtvila! 

Nije pitao što su usnuli, nego ih je poveo na potok, 
da se umiju. Carevo društvo je zastalo od ushita, kada se 
začuo šum veselog potoka. U bisernom pijesku korita bli- 
ještilo je cvijeće jarkih boja, a voda, koja je strujala pre- 
ko tog cvijeća kadila je opojne mirise. 


— Gosti moji mili, sve je to plod zemlje, samo je 
osvijetljeno zracima iz dvoraca svjetlosti, — starčić se 
smiješio bezazleno šireći ruke. 

Nakon umivanja svi su se osjećali tako osvježeni, kao 
da su se preporodili. U žilama su im kolali novi životni so- 
kovi, svakom mišiću kao da je koža bila preuska. U cije- 
lom tijelu osjećao se krepki napon, kao da će noga po- 
letjeti, čim se odbije od tla. 

Starac je uživao gledajući ih. Lakim pokretom ru- 
ke podigao je svoju palicu od zlatne slame i njome dao 
znak mravljoj vojsci za okup. Kada je cijelo društvo bilo 
oko mravljeg cara, starac je pošao preko livade. Ode dru- 
štvo s carem sa lista na list, sa grančice na grančicu i sve 
niže, dok nisu došli na jedan usamljeni list ispod samih 
hrastovih rašalja. Ovaj list se svojom peteljkom nije oslo- 
nio ni na jednu granu, već je nikao iz samog debla pod 
velikom krošnjom. 

Car na njemu nije ugledao ni strnište ni žito zlatne ili 
srebrne slame, nego je svuda bila samo mirisava cvjetna 
livada. Trava je bliještila kao da je svilena, a cvijeće se po- 
vijalo pod lahorom u lakim valovima kao bojama natop- 
ljena jezerska površina, I na ovom listu gospodari jedan 
žir, a vidi se na njemu, da je iz prastarih vremena. Sav je 
u živom tkanju cvijeća, a iz njega i u njega lete pčele zlat- 
nih krila. 

Stoji taj usamljeni list kao stražar ispod krošnje, ko- 
joj se ne daju sagledati ivice, a kad je carevo društvo stu- 
pilo na njega, nigdje da ugledaju živa čovjeka. Ali starac 
kao da nije vidio njihove upitne poglede, mirno je odmi- 
cao ispred njih livadom, poštapajući se zlatnom slamkom. 
Tako su se uskoro primakli jednom kraju lista. Tamo je 
bilo nekoliko plastova mirisna sijena. Otkosi su dali na- 
slutiti, da se i na ovom listu ipak trudi ruka živa čovjeka. 
Ispod jednog plasta digao se pravi oblak bijele svile, te se 
je objesio preko ivice lista. 

Kada su to ugledali, starčić sa zlatnom slamkom reče 
tiho: 

— Eno starca. 

— Kojeg starca? — capi Me je car začudjeno, jer nije 
vidio nikoga. 

— Onog kojemu vas vodim — domaćina na ovom li- 
stu, — reče starčić ozbiljnim glasom i pohita plastu iza 
koga se dizao oblak blistave svile. 

U nekoliko koraka bili su tamo i ugledali starca. Onaj 
bijeli oblak svile — to je njegova brada. Starac nije veći 
od glavice luka, a na njemu je odjeća i obuća tkana od mi- 
risava sijena, zakopčana sitnim breskvinim košticama. Sva- 
ka koštica treperi kao da je posuta bisernom rosom, a 
pruge na njoj se iskre zlatnom prašinom. Starac se savio 
u klupko u mirisavo cvijeće i spava snom pravednika. 

Brada mu leti preko ivice lista i kad je car pogledao, 
začudjeno je vidio kako se ona leprša do samih hrastovih 
žila. Sve živo u carevu društvu protrnulo je, kada je ugle- 
dalo u kakvoj ogromnoj dubini su hrastove žile, ali su se 
još više začudili starčevoj bradi, koja je sezala dotle kao 
lelujavi, svileni zastor. Ali su se na vrijeme sjetili, da ne 
daju izraza svojoj začudjenosti, jer su znali, da bi ih star- 
čić sa zlatnom slamkom blago upozorio, da su u dvorcima 
svjetlosti. On je sad rekao: 

— Ovo je prvi medju nama koji služimo u dvorcima 
svjetlosti. On je tu najstariji i po godinama. 

Starac, o kome je bio govor, spavao je i dalje, dišući 
tiho, ujednačeno, kako to čine ljudi koji imaju zdrav i 
miran san. Carevo društvo ga je sada pogledalo malo 
bolje i djevojci se odmah oteo povik: 

— Gle, crveni miš! 

Ispod starčeve brade spavao je crveni mišić. Očice su 
mu dva draga kamena, a dva duga struka svile, dva su 
mu brka kao u mravljeg cara. Kada je slijepac čuo za 
njega, jedva su ga zadržali, da ga ne počne milovati. 

— Da mi je jedan orah, samo jedan orah, odmah bih 
znao da li je to miš koji je posadio orahe moga oca, — 
rekao je na kraju dršćući od uzbudjenja. 

Starčić sa zlatnom slamkom reče usrdno: 

— Da, on najviše voli orahe. 


Na te riječi jedva su stišali slijepca. Počeo se otimati 
šapćući molećivo: 

— Pustite me, da ga poljubim, samo jednom da ga 
poljubim! To je on, četrnaesto dijete moga oca! 

Starčić sa zlatnom slamkom gledao je jedno vrijeme 
ganuto, a zatim je dao znak caru, da slijepca prinese 
mišu. Šapnuo je blago: 

— Samo tiho. 

Slijepac je obamro od sreće, kad je poljubio crvenog 
mišića. 

— Još da ga ugledam, dao bih život za to, — rekao 
je mucajući od uzbudjenja. 

Ali starčić je odgovorio: 

— Stišaj srce — ne govori tako, jer će ti život tek 
tada trebati, kad progleđaš. 

Zatim ih je opomenuo da miruju, dok se starac i miš 
ne probude, jer njihov san nitko ne smije buniti. Carevo 
društvo se pritaji kao da nema medju njima žive duše, 
ali car povuče starčića ustranu i zapita, šta starac s bra- 
dom radi u dvorcima svjetlosti i otkad su tu on i crveni 
miš? 

— Koliko je tome vremena, to znaju samo njih dvoje 
i ove pčele starčevog žira, a mi znamo samo to, da su 
oni došli ovamo, kada je na hrastu bio svega ovaj list, — 
starčić sa zlatnom slamkom odgovori šapatom i zatim 
ispriča što je čuo od starca svilene brađe. 

On im je govorio, da je doživio brodolom nekoliko 
dana nakon rodjenja. Roditelji starca, koji je imao svi- 
lenu bradu, izgubili su živote u oluji, koja je razbila brod 
na kojem su pošli, da nadju neki kraj gdje bi lakše zara- 
djivali koricu kruha. Onako malog valovi su ga bacali 
nekoliko dana po moru, dok se jednog sunčanog jutra 
nije našao na ovom listu. Koliko je tomu vremena, svaki 
može lako prosuditi, kada čuje, da je na ovom čudesnom 
hrastu taj list bio prvi ukras živog zelenila. 

Dijete se jedva spasilo iz valova, kada je na listu 
našao utočište i drugi brodolomnik — crveni mišić. 
Istoga dana bijes oluje se stišao i, kad je vjetar klonuo, 
iz njega je pao na list roj pčela, koje su imale zlatna 
krila. Tako se na prvom listu hrasta odmah započeo i 
život. Našlo se tu cijelo malo društvo. Možda je od nji- 
hove topline livada prozelenila, cvijeće niklo i procvjetalo. 
Crveni mišić se ovio oko dojenčeta i grijao ga svojim 

krznom. Pčele su skupljale med iz cvijeća i hranile dva 
brodolomca. Uskoro je hrast obogatio svoju zelenu krunu 
i oplodio se prvim žirom. U njega su se uselile pčele zlat- 
nih krila, dijete i crveni miš. 

— I tako su oni tu odrasli i ostarjeli, a na hrastove 
listove je stiglo još mnogo brodolomaca, koji su nastanili 
sve listove i ostali tu da služe, — starčić sa zlatnom slam- 
kom završio je svoju priču. 

Uto se pokrenu ogromna brada — starac se budio. 
Za tren oka bio je na nogama, a mali crveni miš ustrčao 
mu je na desno rame. Starčić sa zlatnom slamkom prišao 
je i smjerno mu poljubio ruku. U stopu ga je slijedio 
mravlji car, djevojka, sokolov brat i slijepac, dok se silna 
mravlja vojska okupila oko starca u tišini. On ih je za 
sve vrijeme gledao s ljubavlju, a zatim reče prijaznim 
glasićem: 

— Dakle, vi već čekate, gosti moji mili, da se vaš 
starac digne iza sna. I mi već odavno čekamo ovako mile 
goste, je li tako, pobratime? — obrati se on crvenom 
mišiću. ' 

— Ja sam već odavno sanjao, da će me uskoro jedan 
od moje braće po srcu i kruhu, poljubiti, — mišić je od- 
govorio umilnim, tankim glasićem. 

Kada je to rekao, radost je iz slijepca izbila kroz 
jecaj. Ispod dva crna kamena u očnim dupljama navrle 
su krupne suze radosnice, a na licu je od suza napukla 
ona kamena kora. 

Mišić je zatim učinio samo jedan pokret, a starčić 
s bradom se već prignuo slijepcu. Kad je osjetio kako 
ga crveni mišić ljubi u oba obraza, slijepac je od radosti 
pao na zemlju i tako zaplakao. Kada se digao, na njego- 
vom licu rumenila se svježa mlađićka koža na mjestima 
gdje ga je mišić poljubio. A on je rekao slijepcu: 

— Brate, nisu potrebne riječi. Sve znam. 

Na starčevo lijevo rame tada je sletio veliki pčelac 
zlatnih krila. On reče starcu prijateljski: 

— Zar ti baš hoćeš da nam osramotiš dom?! Imamo 
goste već tri puna dana, a naše gostoprimstvo još im 
nismo ukazali. 

Starac s bradom, ispričavajući se pred pčelcem, reče 
u šali: 

— Oprosti, krv mi je već staračka, te sam malo duže 
vremena drijemao. 

Car je već htio kazati kako njima nije do blagova- 
nja, ali ga je stisak ruke upozorio. Starac sa zlatnom 
slamkom mu brzo prišapne: 

— Ne kvari njihovu volju! > 

Uto se starac s bradom obrati carevu društvu: 

— Draga djeco, evo vam našeg domaćina hranitelja, 
ukažite mu čast, a ja i moj prijatelj ćemo se dotle malo 
porazgovarati. 

Zlatni pčelac je na to poletio žiru, a cijelo društvo, 
predvodjeno starčićem sa zlatnom  slamkom, podje za 
njim. Kad su već krenuli, opaziše da je starcu sa svilenom 
bradom kod svake riječi iz usta izletio krupan dragi ka- 
men i poletio u dubinu. Nakon nekoliko koraka car za- 
stade i protiv svoje volje, te pogleda kuda to drago 
kamenje leti. Negdje iznad samih hrastovih žila, kao neki 
otok u zraku, svijetlilo se drago kamenje nagomilano u 
starčevoj bradi. Bio je to cijeli blistavi humak. 

Caru i cijelom njegovom društvu zavrtjelo se u glavil 
Starac, malen kao glavica luka, lako mosi cijeli brijeg 
dragog kamenja u lelujavoj bradi, koja se spušta do sa- 
mog hrastovog panja i širi u nedogled! Koliko je teška 
sama ta ogromna brada, kolika li je tek težina humka od 
dragog kamenja, a sve se leluja poput pahuljice! Tko ne 
bi zanijemio od čuda gledajući to?! Ali car se najednom 
sjeti i tome se najviše začudi, kako oni to nisu vidjeli, 
kad su bili medju hrastovim žilama. Kada je to zapitao 
starca sa zlatnom slamkom, on podiže slamku i opomi- 
njući reče: 

— Doći će vrijeme, kad ćeš i to saznati i bez mene. 

— A šta je taj svijetli humak? — zapitao je ipak car, 
zaboravivši starčevu opomenu istog trenutka. 

A starac na to pitanje i odgovori. 

— To je groblje u koje se sahranjuju ljudi koji služe 
u dvorcima svijetla. 

Ali zujanje pčela skratilo je razgovor. Car i njegovo 
društvo čuli su prvo zvonki glas, kojim se oglasio veliki 
pčelac, a u drugom trenutku zazujao je cijeli roj. Jedva 
su ga začuli i već su osjetili, da tlo nestaje ispod nogu, 
a njih obuzima neko slatko čuvstvo. To nešto umilno što 
je prostrujalo kroz svačije tijelo, dolazilo je od leta. Roj 
pčela ponio je goste na svojim zlatnim krilima. 


U žiru su našli pravo selo od saća. Tavani zlatnog 
saća nizali su se puni mirisna meda. Pčele zlatnih krila 
punile su sitnu burad. Carevo društvo je vidjelo već mno- 
go šta, ali ova burad za med su ipak izazvala divljenje. 
Bila su od živa cvijeća, a obruči ria njima od zlatne i sre- 
brne slame. Jedne pčele su punile burad, a druge su odlije- 
tale sa slatkim teretom. 


Starčić sa zlatnom slamkom objasnio je gostima: 

— One raznose n. u sva domaćinstva na hrastovim 
listovima. 

Veliki pčelac, koji je bio starješina pčela zlatnih kri- 
la, reče: 

— A vi se počastite iz svakog saća, da vidite koji je 
najukusniji med što ga skupljamo s livada našeg starca. 


Bilo je teško odazvati se gostoljubivom pozivu starje- 
šine pčela, jer su gosti već pri prvom saću mislili, da je 
to najukusniji med na svijetu. Jedva su se odlučili da po- 
kušaju med iz drugog tavana, a sa njega su još teže 
prešli na treći i tako su dolazili u iskušenje kod svakog 
saća. Car je na kraju već morao u šali odbiti domaćinove 
ponude, govoreći: 

— Postat ćemo prave izjelice i zaboraviti na sve 
drugo. Kod svakog novog meda, čini nam se da sladjeg 
nema. 

No starac sa zlatnom slamkom spasio ih je te opa- 
snosti. Najednom je osluhnuo i nakon toga rekao, da se 
mogu vratiti starcu sa svilenom bradom, jer je završio 
razgovor sa crvenim mišem. 

Carevo društvo je sada začulo iznad glave zujanje 
i kad su pogledali, vidjeli su kako lete ka plastovima 
starčeva sijena. 

XXIX. 
SLIJEPAC JE PROGLEDAO 


Starac i crveni miš izvirivali su sa ivice lista u dubinu. 
Starčeva pleća tresla su se od slatkog smijeha. Kada su 
začuli zujanje, on se okrenuo i polako sjeo pod plast. 
Po osmijehu, koji je izmjenjivao sa crvenim mišem, dalo 
se naslutiti da pripremaju neko prijatno iznenadjenje. 

— Vidimo, da se dobro osjećate kod nas, — dočekao 
je on goste, smiješeći se poput djeteta koje krije neku 
bezazlenu lukavštinu, — ali nismo vas još pitali, da li ste 
dobro i spavali kod nas i nešto lijepo sanjali? 

Svi gosti su imali neobične snove, ali starac je prvo 
htio čuti šta su sanjali mravlji car i slijepac. A crveni miš 
se propeo na njegovom ramenu, da mu bolje može po- 
gledati u oči pa je rekao: 

— Što misliš o tome, da prvo čujemo moga brata 
po srcu i kruhu. Njemu je najteže da bude strpljiv, kad 
je u dvorcima svjetlosti a ne može da vidi svijetlo. 

Starac sa svilenom bradom odgovori dobrodušno: 

— Ako će to goditi njegovom srcu, čujmo prvo 
njega. 

Slijepac je na te riječi odmah rekao svoj san. 

Vidio je sebe kao dojenče na materinim grudima. 
Ona ga je uljuljkivala tihom pjesmom, dok se krijepio 
njenim slatkim mlijekom. Sjedila je s njim na pragu rodne 
kolibice. Otac je u društvu starijih sinova radio na njivi. 
Često je zastajkivao i osmjehujući se sretno gledao majku 
i dijete. 

Bio je sunčan dan, ali najednom se smrče. Iz tame je 
posegnula ogromna ruka, na kojoj su se mjesto prstiju 
crnile duge pandže. One su se sklopile iznad dojenčeta, 
otrgnule ga sa materinih grudi i naglim zamahom podig- 
nule u vrtoglavu visinu. Kao munja, crna ruka prohujala 
je kroz tamu i podigla dijete pred samo sunčevo lice. 
Nejake oči obnevidjele su od jakog svijetla. Tada se pro- 
lomio urlik: 

— U ponore tame! 

Ogromna ruka zamahnula je u nastupu bijesa i do- 
jenče je poletjelo u dubinu. U oblacima oko njega digla 
se oluja. Vrisak djeteta gubio se u zavijanju vjetra. Ali 
najednom urnebes se slegao. Tama se zgusnula kao dubo- 
ka, mirna voda. Čuo se samo još odjek dojenčetova krika. 

A ono je, ne znajući ni samo kako, osjetilo da je 
dospjelo u provaliju. Tada je doznalo još nešto strašnije: 
kako je padalo  vrtoglavom brzinom, tako je starilo. 
Kamen, koji se uskoro počeo odronjavati, govorio je još 
više, da dojenče pada u provaliju. Ali te pojave nije više 
gledalo dojenče, nego mladić. 

Nagli udar koji je označavao, da se pad završio na 
dnu provalije, onesvijestio je već zrelog čovjeka. Kada 
se osvijestio, osjetio je kako ga naglo zasipa odronjeno 
kamenje. Nemoćno je drhtao, pomišljajući na sigurnu 
smrt, Neprozirna tama pojačavala je životinjski strah. 
Čovjek se uvlačio u sebe, ne znajući otkud će ga zade- 
siti sudbonosni udarac. Ali tada se negdje u visini začuo 
glas. Čovjek u tamnom ponoru jasno je čuo, da zvuk 
potiče od čovjeka. 

— Tada, — slijepac je ponosno podigao glas kod 
ovih riječi, — u meni je iskrsnula misao, da sam i ja 
čovjek. Šta se dešavalo u meni, nije mi jasno, ali na tu 
pomisao, moje pesnice su najednom razmahnule. U nji- 
ma sam otkrio snagu kojoj se nikad ne bih ponadao. 
Kamen oko mene raspršio se poput iverja kad ga vi,or 
ponese, a pod njim su se ukazala dva sitna svijetla. Kada 
sam ih podigao, tama je nestajala kao da bježi obuzeta 
suludim strahom koji je spao s mene. Bila su to dva sjajna 
bisera. Ja sam ih dizao sve više iznad glave i taman je 
svijetlo probilo iz same provalije, kada me je naš doma- 
ćin probudio. 

Starac sa svilenom bradom i crveni miš pogledaše se 
značajno i kao po dogovoru, u jedan glas, rekoše: 

— Divan san! Vjerujemo, da je i mravlji car tako 
lijepo sanjao kod nas. 

Kad su ga spomenuli, mravlji car je znao, da je sad 
na njemu red i odmah je počeo. : 

— Čim sam usnuo na srebrnoj slami, predamnom se 
preokrenuo cijeli svijet i ja sam se našao u neobičnoj 

šumi. Svako stablo bila je rodna voćka, puna divnih plo- 
jedro voće bilo mi je iznad glave, a izvor sam čuo negdje 
u blizini. 

Ali niti sam se mogao najesti, niti žedj ugasiti. Grane 
su bile tako visoke, da ih nisam mogao doseći, a nisam 
mogao kročiti niti do stabala niti da potražim izvor, jer 
su oko mene svud bile pečurke kakvih nisam nikad vidio. 
Iza mene je bilo svega nekoliko stopa čistog tla, a na- 
prijed nisam mogao od pečuraka ni za dlaku. To čisto 
tlo iza ledja bilo je udubljenje u usamljenoj stijeni, nalik 
na malu špilju. 

A zašto nisam mogao ni koraka učiniti od pečuraka ? 
Bile su crne, a posute zlatnim pjegama. Crnina je bila 
takva, da je u oku izazivala bol, a zlatne pjege su zra- 
čile treperavim sjajem koji nije dao da se gleda u njega. 
Ali nije to bila najveća nevolja! Baš kad sam htio potr- 
čati za glasom izvora, na pečurke pade pčela. Odmah za 
njom stao je leptir, a sa stabla palo je na pečurke neko- 
liko sočnih krušaka. Kako su se dotakli crnih, pozlatom 
prošaranih pečurkinih klobuka, začulo se cvrčanje, a iz 
pečuraka je izbio zelenkast plamičak: U drugom trenutku 
nije bilo pčele, leptira, ni krušaka. Kao da su se rastopili 
u otrovu, njih je progutao zeleni plamičak. 

Ja sam uzmaknuo, ali na moje zaprepašćenje gljive 
su nicale za mnom i brzo se počele primicati mojim no- 
gama. Tada sam pomislio, da se spasim preko stijene, ali 
kad sam se obazreo, gljive su već rasle na njenom vrhu. 
Nicale su i s one strane kao crni, sablasni val. 

Ja sam se najednom počeo pitati, da li sam to ja? 
Otkud mi je došla pomisao da ustuknem? Zar sam ia, 
zaista, mravlji car ili netko drugi? Kada su mi se javile 
te misli, nisam više gledao kako ću da izmaknem ispred 
opasnosti. Tražio sam čime ću se naoružati, da uništim 
otrovnu crninu, koja se ukrasila zlatnim sjajem. 

Posegao sam da otrgnem kamen i njime uništim pe- 
čurke, ali mjesto mrtvog kamena iz stijene je ispao živ 
čovjek. Napukla je stijena na tri mjesta kao zrela mahu- 
na. Iz prve pukotine pojavio se je čovjek, čiji je gornji 
dio tijela bio sam tvrdi mišić, dok je od pojasa niže izgle- 

dao kao vreteno bijela dima, što se pri dnu stanjilo u 
bijelu mit. Na toj tankoj niti držao se stijene. Iz druge 
pukotine ispao je pred njega teški i tvrdi nakovanj, koji 
je iznutra bio užaren. U trećoj pukotini ključalo je taljeno 
željezo. 

Čovjek, koga su rodila njedra stijene, nije mi rekao 
niti riječi. Zaronio je rukama u vrutak taljenog željeza, 
izdigao ih i dahnuo na njih. Vidio sam kako se od nje- 
govog daha željezo ohladilo. To je ponovio nekoliko 
puta. Njegove šake su tada bile uvijene u debeli željezni 
omot. Izgledale su kao glave teškog buzđovana. On ih je 
snažnim zamahom udario jednu o drugu. Kada su iz njih 
sijevnule iskre, on je desnom šakom udario po nakovnju. 
Od tog udarca nakovanj je do polovine potonuo u kamen. 


Ja sam sve to promatrao ne mičući se s mjesta. De- 


silo se to za nekoliko trenutaka. Kada sam se, upozoren 


pogledom ovog čudnog čovjeka, obazreo, pečurke su mi 
sezale gotovo do peta. Tada nisam više razmišljao. Pri- 
skočio sam ključalom željezu i zaronio u njega ruke. Moj 
strah, da će mi ono spržiti šake, trajao je samo trenutak. 
Kada sam prviput izvukao ruke okupane u taljenom že- 
ljezu, u svakom mišiću osjetio sam snagu od koje mi se 
srce razigralo, da sam zapjevao.  Zamakao sam šake i 
dahom ih hladio munjevitom brzinom, dok mi se nije 
učinilo da mjesto njih imam dva teška, tvrda malja. Tada 


sam udario po nakovnju. Prvo sam obnevidio od plame- . 


na, a kad sam zatim pogledao nije bilo nakovnja, ali ni 
stijene ni čovjeka koji je nikao iz nje. Tada nisam oklije- 
vao. Sa dvije šake, dva tvrda buzdovana jurnuo sam na 
crne pečurke. Zeleni plamičak nije sada žmirkao, nego je 
proplamsavao do vrha stabala, ali kuda sam prošao sa 
dva tvrda malja, tamo su samo crne mrlje na zemlji govo- 
rile, da je nekad bilo otrovnih pečuraka. 

Uskoro sam, na mjestu gdje su pečurke najgušće 
prekrile tlo, našao ispod njih izvorčić u kojem se voda 
blistala od bistrine. Ali u vodi je bilo još nešto od čega 
mi je srce zaigralo — svijetlio se mač, čija oštrica je bila 
od samog dragog kamenja. 

Pograbio sam ga s dvije ruke. Kada sam ga izvukao, 
na mojim šakama nije bilo više željeza. Saprala ga je 

izvorska voda. Ali na tlu nije bilo više ni izvora. Bistra 
voda uhvatila se za balčak mača, polegla je po njemu kao 
debeli sloj svjetlucave rose. 

Ruke su same zamahnule mačem. Zasjekao sam u 
zemlju na kojoj su se još crnili tragovi otrovnih peču- 
raka. Takvog rala nisam još vidio. Jednim zamahom sam 
zasjekao preko cijele doline, a kad sam podigao mač, 
njegovim tragom je izrasla zelena trava i mirisno cvijeće. 


Potrčao sam kroz šumu, da iskorijenim sve crne 
pečurke, ali me tada dočeka pjesma ptica sa svih strana. 
Ja sam se na to probudio. Nisu to bile ptice pjevice, glas 
našeg dobrog domaćina me je istrgao iz sna, — car je 
završio kazivanje sna, pokazujući na starčića sa zlatnom 
slamkom. 

Starac sa svilenom bradom i njegov crveni miš i sad 
progovoriše u jedan glas: 

— Divan san! Nitko na tvom mjestu, mravlji care, ne 
bi mogao poželjeti ljepšeg sna u dvorcima svjetlosti. 

— Ja sanjam i otvorenih očiju o jednom izvoru i 
maču otkako sam čuo za njih, — car odgovori zaneseno. 


— Ali nisi sanjao o kovaču, koji kuje buzdovane 
kojima se može prodrijeti do tog izvora i mača, — začuo 
se iza carevih ledja starački glas. 

Car je dobro poznavao glas staroga mrava, za koga 
je znao, da je medju najiskusnijima u njegovoj vojsci, 
ali se sada ipak iznenadjeno okrene prema njemu. Bilo je 
to neočekivano, da netko kaže svoje mišljenje prije star- 
ca sa svilenom bradom, ali se ovaj blago smiješio na sta- 
rog mrava, govoreći: 

— Prijatelju, da i ti nisi bio na brođu, koji se razbio, 
kad sam se ja rodio?! Ako si već ostario u vojevanju 
s carem, ostani kod nas. Vidim, da se dobro razumiješ 
i u naš posao. 

Svi su očima tražili staroga mrava, kojem je starac 
sa svilenom bradom iskazao tako veliku čast. On je rekao 
skromno: 

— Poslije ću se rado odazvati pozivu, ali sada, kada 
ćemo naći slijepčeve oči ne bih htio, da ne budem tamo. 

Na te riječi u carevu društvu je najednom zavladala 
grobna tišina. Svi su s iščekivanjem gledali u starca svi- 
lene brade. Prvo, što ih je ohrabrilo, bio je njegov blagi 
osmijeh, a zatim je rekao, kao da ih šaljivo kori: 


— Zar vi još možete da posumnjate u riječi vašeg 
starog mrava? Dobro je nazreo šta se krije iza snova 
slijepca i mravljeg cara. 

Ako je dotle umuknuo svaki glas, ali sada izbije 
urnebes. Car i starac sa zlatnom slamkom uzalud su po- 
kušali stišati znatiželjnike, a najmanje uspjeha su imali 
kod slijepca. Mravlji car ih je stišavao, ali da je pustio 
svom srcu na volju, on bi bio glasniji i od slijepca. Ako 
je slijepac izgubio glavu na vijest, da će naći svoje oči, 
na cara nije manje djelovalo, kad je čuo kako se može 
doprijeti do čudesnog izvora i mača. Starac sa svilenom 
bradom tiho se smijao tom sretnom uzbudjenju, izmje- 
mjujući s mišem poglede, koji su otkrivali i njihovu du- 
boku radost. Na kraju podiže ruku u znak, da želi 
govoriti. Što nitko nije mogao, on je postigao jednim 
pokretom — sve živo je utihnulo. Zaustavili su i dah, 
očekujući starčeve riječi. A on je rekao što nitko ne bi 
očekivao u tom času. Kao da ih želi kazniti za nestrplje- 
nje i zabaviti se na njihov račun, zatreptao je lukavo i 
šaleći se poput nestašna djeteta, obrati se mišu, govoreći: 

— Prijatelju, ne čini li se i tebi da je netko povukao 
moju bradu? 

A crveni mišić se podiže na dvije zadnje noge, pred- 
mjima pogladi svoje duge brke, kao da u tom trenutku 
Za njega nema ničeg važnijeg na svijetu, i zabavljajući 
se tako, nehajno odvrati: 

— Tko želi, lako mu je da se uvjeri — treba samo, 
da pogleda. 

Svi su očekivali, kad je starac dao znak, da će govo- 
riti o tome kako će doći do slijepčevih očiju i do čude- 
snog izvora i mača. Ove riječi izazvale su neizrecivu za- 
bunu. Nitko nije znao što da misli. Slijepac je gotovo 
zaplakao od muke. Ali mravlji car ne bi bio ono što 
jeste, da se nije odmah dosjetio nečemu. Zavirio je pro- 
nicavo u starčeve oči i najednom mu je bilo jasno što se 

krije u njihovoj dubini. Kao da je čitao starčevu misao: 
— zar očekujete pomoć tamo gdje sami možete da po- 
mognete sebi?! 

Starčeva brada se podigla kao da ju je zapahnuo po- 
vjetarac. Mravlji car i onaj stari mrav potrčali su ispred 
nje ivici lista, Njihov radosni usklik govorio je, da su 
naišli na otkriće. Mravlja vojska nagrnula je kao bujica i 
ponijela sa sobom željeznog psa. Čak se i slijepac nagnuo 
u dubinu, istražujući je sluhom, kad još nije imao vida. 

— Zar se je, zaista, usudio netko, da me poteže za 
bradu? — začuli su uto šaljivi starčev glas. 

On je, raskrilivši iznad njih veo od svilene brade, 
stajao iza njih, izmjenjujući osmijehe sa crvenim mišem, 
koji je još i sada marljivo gladio svoje brke. Oni su, očito, 
dobro znali tko se je zapleo u starčevu bradu. Ali sada su 
to znali i svi u carevu društvu, pa čak i slijepac, iako nije 
imao oči. On je to doznao po šumu koji ga nije mogao 
prevariti. 

Mravlji car je držao u rukama kumine suze radosnice. 
Gledajući u sjaj kojim su se razgorile, sanjao je otvore- 
nih očiju. Djevojka je osjetila njegov san i pokazujući u 
dubinu, rekla: : 

-— Eno dna crnog ponora u kojem ćemo tražiti 
slijepčeve oči! 

Stari mrav doda tiho: 

— A čobaninov buzdovan će nas ponijeti do kovača 
na čijem nakovnju se je rodio. Dijete teži majci, a ovaj 
buzdovan može poletjeti svakud, pa će poletjeti i svom 
tvorcu. 

Starac sa svilenom bradom bio je još uvijek u šalji- 
vom raspoloženju. Obratio se je crvenom mišu nestašno: 

— Što sve ne će pronaći naši gosti?! Izgleda mi, da 
su im se oči dobro napile svijetla, kad tako dobro vide 
u mračnim dubinama. 

A šta su oni ugledali? Iznad hrastovih žila, tamo 
gdje je starčeva brada prekrilila cijelo stablo, pučinom 
se orio bijes crnine. Neman se je upinjala, da se probije 
do hrastova stabla i podigne se u visine. Ali na veliko 
iznenadjenje careva društva, ona se saplitala nemoćno o 

svilene vlasi starčeve brade, a kad je pokušala da se od- 
bije u visine, iz nje su iskakali samo pojedini čvorovi 
crnine. Oni su plovili zrakom, stvarajući tamno tkanje, 
koje se ispriječilo pred raskošnim mlazovima svjetlosti 
kao šupljikava brana. Ali ma koliko se neman upinjala 
kao zgaženi crv, zraci iz svijetle krošnje probijali su se 
kroz prokide crnoga zastora, strelovito ponirući u da- 
ljinama. 

Starac se sada uozbiljio. Dokle je oko dopiralo, čvo- 
rovi tame su bili svuda posijani. On upre prstom u njih 
i reče: 

— Crna neman tako pokušava da nas zakrili od ljud- 
skog oka, ali njen san je, da pod svojim crnim plaštom 
zatrpa cijelu ovu divnu krošnju. A kad se nadje netko, 
kao vi, koji probija putove ovamo, ona se ne pouzdava 
u svoj crni veo, nego nasrće iz zasjede, kao što je uči- 
nila s vama na pučini. Eto, rušila bi ona i hrast iz ko- 
rijena, samo da nekako zatrpa svijetlu krošnju pod sebe. 

Stari mrav je mudrim očima pratio svaki pokret 
usana starca sa svilenom bradom — gledao je svaki dragi 
kamen koji je poletio u svijetlo groblje na bradi. Kad je 
starac završio, mrav doda: 

— I srušila bi ona već davno hrast, samo kad bi 
mogla, ali se meni čini, da je ova brada, s onim što je 
u njoj, brana koju crna neman ne će nikada provaliti. 

Starac je sa zadovoljstvom  povtrdio riječi starog 
mrava, a zatim se na njegovu licu ponovo pojavio smije- 
šak, od kojega je izgledao kao dijete, koje voli bezazlene 
nestašluke. On je, žmirkajući lukavo, zapitao starog 
mrava: 


— Zar ti misliš, da moj prijatelj uzalud gladi svoje 


duge brke?! 

Na te riječi crveni mišić odgovori djelom. Propeo se 
na starčevom ramenu i kad je ošinuo brcima, po čvo- 
rovima tame udariše munje. Iza blijeska slijedio .je pra- 
sak, a iz dubine se odazvao urlik bijesa. Tamo, gdje su 
se pod mišjim brcima razgorile munje, crnih čvorova 
više nije bilo. 

Mravlji car je promatrao dubinu. Crna neman je 
sumanuto tresla pučinom, a kad je u naletu udarila o svi- 

lenu bradu, sunovratila se je kao slijepac kad slučajno 
udari o zid. Mravljem caru je najednom postalo nešto 
jasno. Vrisnuo je od iznenadjenja i tražeći potvrdu svom 
otkriću, obrati se starcu: 

— Neman ne vidi bradu?! 

— Zar si je ti vidio, kad si prolazio izmedju hrasto- 
vih žila? — starac se slatko nasmijao. 

Mravlji car je brzo mislio. Najednom je shvatio što 
se krije iza starčevog bezazlenog smiješka, iza gladjenja 
brka crvenog mišića. Oni su govorili više djelom nego 
riječju. Sve je to govorilo: mravlji car nije dijete koje 
treba voditi za ruku. S njegovih usana poletio je radosni 
smijeh, kad je otkrio, da je crveni miš brcima raspalio 
munje, da bi mu pokazao što treba činiti. Zagrlio je slijep- 
ca koji je već patio od nestrpljenja. Bilo je to plemenito 
nestrpljenje koje svakom žilicom žudi davno iščekivano 
djelo. 

— Hoćemo li se još raspričati kao babe? — povikao je 
veselo. — Možda ćemo pomisliti, da crna neman čeka da 
samo iskočimo pred starčevu bradu, te da nam iznese na 
tanjiru slijepčeve oči, čim postanemo vidljivi? 

Skočio je na željeznog psa i pozvao svoje na okup. 
Kad su počeli da se spuštaju po bradi, dva starca i crveni 
miš sjeli su na ivicu lista. Njihovi pogledi bodrili su ca- 
revo društvo kao da kažu: samo tako, hrabro! 

Stari mrav se obrati svojima: 

— Momci, sad se zasučite! Na nama je da zabavljamo 
crnu neman, dok car ne poleti do kovača, koji od svojih 
šaka stvara buzdovane. 

— Sokoli ih, sokoli, ali ti ćeš sa mnom, — car mu na 
to saopći, da ne misli bez njega jahati na buzdovanu. 

Željezni pas spuštao se je po svilenoj bradi uživajući 
u letu od jednog do drugog skoka. Ali to uživanje nije 
bilo duga vijeka. Smijenilo ga je veće, kad su uskoro iz- 
bliza ugledali crnu neman. Ako ih je ona mogla nevidljiva 
zaskočiti iz zasjede na pučini, sada su oni uživali u tom 
povoljnom položaju. Bili su nadohvat bezoblične crnine, 
ali zaštićeni svilenim velom starčeve brade. Neman ih nije 
a vidjeti, niti im škoditi. Došlo je vrijeme, da se vrar 

Mravlji car nije htio da pošalje sokola ranije, da se 
javi čobaninu. Čekao je, da neman ne sazna za njihovu bli- 
zinu, dok ne budu u stanju da joj zadaju udarce. Ali sad je 
bilo vrijeme da soko poleti iz starčeve brade. Slijepac se 
nije mogao obuzdati, kad je osjetio da je neman pred 
njegovim pesnicama — udario je po njoj. 

Ona na to odgovori zaglušnim vriskom, a zatim jurne 
na bradu ne videći ni nju, ni onoga tko ju je udario. Ali 
ona se sad još više otkrila pred carevim društvom. Iz, do- 
tada, bezoblične crnine pojavile su se sablasne glave. Ni- 
cale su i nestajale kao kad puževi uvlače i izvlače svoja ti- 
cala. Strašne čeljusti škljocale su u praznom zraku, pandže 
su nemoćno skliznule sa vlasi starčeve brade. 


Mravlji car je tada raskrilio malo bradu i šapnuo so- 
kolu: 

— Klikni čobaninu! 

Soko se vinu najednom u visinu i stvori se iznad crne 
nemani kao da se rodio iz sunčeva zraka. Snažnim krilima 
je kružio oko hrastova stabla. Neman ga je primetila, čim 
su zašumila mjegova krila. Ali udarac, koji ju onda zadesi, 
odvrati joj pažnju sa sokola. To joj je bio prvi pozdrav 
od pesnica mravljeg cara. Pod njima je pao pravi otkos 
crnih glava. 

Neman je odgovorila plamenom. Iz mnoštva ralja o- 
šinuše jezici što su sukljali dim i plamen. Tada poskoči so- 
kolov brat, smijući se osvetnički: 

— Baš ti hvala, što si se sjetila da razbudiš i moje 
šake! 

Naramcima je počeo kidati plamene jezike. Kako su 
crne glave promicale ispred brade, on je žeo žetvu rasplam- 
salih jezika i bacao ih na neman. Ona je znala tko joj je 
protivnik, čim je ugledala sokola, ali kad je čula glas nje- 
govog brata, bijes je uzavrio u njoj. Sad nije gubila samo 
glave, nego i pamet. Nasrnula je u pravcu glasa ne štedeći 
sebe. I najednom se pred bradom pojavio cijeli snop 
ogromnih ruku s pandžama, a u njima crni mač. 

A4 kad su udarci crne oštrice zapljuštali, u odsjevu 
varnica što ih je iskresao, iza njega se ukazala jedna glava 
daleko veća od svih, koje je carevo društvo dotada ugle- 

dalo na nemani. A kad se ta glava u bjesomučnom udara- 
nju primaknu starčevoj bradi, careva djevojka krikne 
željeznom psu: 

— Kidaj joj jezik! 

Carev konjic je već nestrpljivo čekao, da čeljusti sklo- 
pi nad zalogajem za kojim će crna neman požaliti. Munje- 
vito je škljocnuo zubima nad jezikom što je zapjenjen 
ispao iz ogromne glave nemani. Kada ga je već otkinuo, 
djevojka je tek tada došla do daha, da radosno upozori 
ostale s riječima: 

— Dva svijetla! 

Sve živo je u tom času zaboravilo crnu neman. Sjatili 
su se oko carevog konjica. Kada je iz čeljusti izbacio jezik 
nemani, na njegovom su jeziku stajala ona dva svijetla što 
ih je djevojka za trenut ugledala u raljama nemani. Bila 
su to dva sjajna oka! 

Da neman i nije zatresla morskim dubinama, kidajući 
samu sebe od očajna bijesa, svi bi znali da su to oči sli- 
jepca. Znao je to čak i on. U tišini koja je nastala u svi- 
lenoj starčevoj bradi slijepac podje ispruženih, drhtavih 
ruku prema željeznom psu. Ali nije stigao da sam uzme 
svoje oči. Mravlji car priskoči sa jedne strane, a sa druge 
stari mrav. 

Svaki uze po jedno oko i stavi ga slijepcu u očne 
duplje iznad dva crna kamena. Svi su pritrčali, da ga ljube, 
ali su s tim izlivima radosti morali pričekati. Kako su se 
oči dotakle svojih rodnih duplja, dva crna kamena su pala. 
Kad su poletjela iz starčeve brade, dva kamička su počela 
rasti brzinom kakvu nitko ne bi ni usnuo. Neman je osje- 
tila opasnost i zavijajući htjela se izmaknuti, ali je bilo 
kasno. 

Na nju su pala dva kamena brijega. Jedan čas su pali, 
drugi čas su se razgorjeli šumnim plamenom. Bolni glas 
ranjene zvijeri potresao je nebo i mora, ali dugo nije 
umuknuo, jer to je bilo tek prvo užareno kamenje. Slije- 
pac je zaplakao od neizmjerne radosti, a kako su suze po- 
tekle po njemu, kamena kora je pucala. Svaka kamena 
iskrica padala je na neman, i rasla u padu u prava brda. 


Carevo društvo je pohrlilo da poljubi oronulog čovje- 

ka, obložena tvrdom kamenom korom, koji je tek ovog 
trenutka dobio ponovo svoje oči, ali kad. je došlo vrijeme 
da ga poljube, bio je to snažan mladić sa dva vatrena oka. 
Po stisku, kojim ih je grlio, svi su osjetili da njegove ruke 
nisu ni za dlaku slabije od carevih, a ni brci mu nisu bili 
manji. 

Dok su se ljubili u suzama radosnicama, pod starče- 
vom svilenom bradom se previjala crna nemam kao crv na 
žaru. Snop ogromnih ruku sa crnim mačem trzao se je u 
grču. Mravlji car je slučajno bacio pogled i vidio kako se 
prorijedio zastor crnih čvorova oko hrasta, Htio je u ra- 
dosti pozdraviti starce i crvenog miša, ali kad je pogledao 
gore, vidio je samo kako se svilena brada leluja. 

To ga je najednom otrijeznilo od prevelike radosti. 
Nije zaboravio što je naučio tamo gore — da su mu više 
govorili djelima no riječima. I pogledavši na crni mač ne- 
mani, njime je ovladala misao, da sada nije još vrijeme za 
samu radost. 

Ta misao se morala roditi i u glavi staroga mrava, jer 
je on preduhitrio cara, govoreći: 

— Ako je ikad, sad je čas! Ne dajmo joj da se pri- 
bere. Ja slutim, da se njene pandže protežu i nad putovi- 
ma do kovača. 

Car je jednom riječju odobrio zamisao staroga mrava. 

— Navalite! — rekao je. 

Odnosilo se to na mravlju vojsku, ali da car nije sko- 
čio u zadnji čas i zadržao ga, bivši slijepac bi se bacio u 
borbu s crnom nemani. 

— Ne žali, ne ćeš ništa izgubiti, jer ne vjerujem da 
ćemo olako proći tamo kuda ćemo sad ići. 

Plamen, koji je buknuo iz kamene kore sa slijepca, 
razgarao se kao da izvire iz nepresušnog vrela. Mravlja 
vojska se bacila izmedju njega poput teškog grada. Onako 
sitna razmiljela se po crnoj tjelesini i nasrtala najviše na 
ruke što su držale mač i na ogromnu glavu iznad njih. 

Neman je odmah osjetila, da je navalio još jedan moćan 
protivnik i upinjala se svim preostalim snagama, da ga 
zbaci sa sebe. Ali se ovaj pokazao još opasnijim od raz- 
buktalih brda — ovo je bio živi protivnik. 

Mravlja vojska je bila sitna, ali njen broj je bio velik. 
Onako sitni, mravi su doprli do najslabijih točaka crne 
nemani, a lako su se uklanjali njenim najmoćnijim udar- 
cima. Kidali su joj glavu za glavom, ukopali su se u nju, 
da ih ne može zbaciti. A prvo im je bilo, da joj se na sva- 
koj glavi domognu očiju. Oni su je usto dražili kadgod bi 
joj uništili koje oči. Na stotine sitnih glasova slilo bi se u 
uši nemani, vičući osvetnički: 

— Ti znaš dobro, što znači, kad se ostane bez vida! 


Dok je mnravlja vojska na svaki urlik nemani objavlji- 
vala njenu propast, iz visine se začuo kliktaj sokola. Mrav- 
lji car je hitro razmakao starčevu svilenu bradu, da otvori 
put čobaninovu buzdovanu. Nije se prevario — soko je na- 
javljivao njegov dolazak. Ali buzdovan nije letio prazan. 


Carevo društvo ugledalo ga je kako se u divnom luku 
spušta iz visina hrastove svijetle krošnje. Na njemu je ja- 
hao čobaninov brat, a na njegovim ramenima je kliktao 
soko. Kada je ovaj skupio krila, caru se oteo povik. 


Iza buzdovana otkrio se je vidik koga su dosada za- 
kriljivala sokolova krila. A šta je mravlji car ugledao ta- 
imo, kad je morao da usklikne od iznenadjenja? Ugledao je 
livade prekrivene svilorunim bijelim stadom. Usred stada 
Pjevao je od sreće čobanin, čiji je buzdovan letio sada 
ispod svijetle krošnje skamenjenog hrasta. Podno tih li- 
vada carevo društvo je vidjelo proplanak s divnim jabu- 
kama. Na njemu je čovjek divovskog rasta tresao jabuke. 
Ali sad se one nisu same kotrljale niz padine. S čobanino- 
vih livada slivali su se potoci mirisnog mlijeka. Oni su u 
svojoj pjenušavoj matici nosili u doline divno, jedro voće. 
Carevu radost pomutilo je jedino to, što se tok bijelih po- 
toka nedaleko gubio u mračnim dolinama. 

Ali čobanin je radosno doviknuo, pokazujući na diva 
pod jabukovim stablima: 

— Naša srca kucaju zajedno. On radi s buzdovanom 
— kao i ja! 

Tog trenutka pred njima se zaustavio buzdovan. Li- 
vada s bijelim stadom i proplanka sa divnim jabukama 
nestade, a pred carevo društvo stupi čobaninov brat. 

— Meni se niste nadali, — radosno ih je pozdravio. —- 
Ali ja sam se nadao, da ću mjesto slijepca naći ovako po- 
mladjenog prijatelja, — zagrlio je prvo bivšeg slijepca. 

Njih dvojica su bili po sudbini najbliži jedan drugom. 
Jedan se je oslobodio ledenih okova, drugi okova tame. 
Jedan se mogao kretati i raditi, drugi je mogao vidjeti 
što radi. 

Kada je pritisnuo sve na grudi, čobaninov brat reče: 

— Zar ste mislili, da su se moje ruke oslobodile time 
što se led oko mene otkravio? Ja ih moram razgrijati 
negdje rame uz rame s vama. 

Svi su razumjeli, da i on želi pogledati u oči crnoj ne- 
mani. Mravlji car je samo pokazao što se dešava pod star- 
čevom bradom, a zatim se popeo na buzdovan i rekao: 

— Kovaču na čijem nakovnju si se rodio. 


XXX 
CAREV STARIJI STRIC 


Jezdili su nebeskim prostorima na buzdovanu, kao: 
kad su išli u dvorce svjetlosti, ali sada je na pučini bila sa- 
svim druga slika. Očajni bijes crnine orio se u svakom 
kutu širokog vidika. Neman je podizala more sa dna, od- 
bijala se je cijelim bregovima crnine iznad oblaka, da bi 
se dohvatila buzdovana. Čobaninov brat dovikivao joj je. 
prkosno: 

— Ne upinji se — doći ćemo ti u posjete! 

Let je trajao dugo, a zapjenušene crnine nije ne- 
stajalo. 

— Kolika li je? — mravlji car je prošaptao iznena- 
djeno. 

Slijepac je primijetio: 

— Oči mi vele, da je nje svuda gdje je i svijetla. Ona 
se s njim rodila, s njim će i nestati. 

Da je znao koliko je tim riječima zaprepastio cara, 
možda ih u tom trenutku ne bi uzustio. Car je jedva do- 
šao do riječi, toliki dojam je učinilo na njega to saznanje. 

Kad se već pribrao, zapitao je kao da ne vjeruje u to što 
je čuo: 

— Zar je nikada ne ćemo iskorijeniti? 

Stari mrav je najbolje osjetio malodušje, koje se je 
krilo u tom pitanju. On je pohitao s odgovorom: 


— Sjeme joj ne ćemo nikada zatrti, ali ćemo je sa- 
Diti u mišju rupu. Potamanit ćemo joj sluge i ne ćemo 
dozvoliti ni da cvjeta, a kamoli da raspe svoje plodove. 
Care, ne zaboravi — čovjek više ne može da poželi. 


Te riječi, ali još više sunčana pučina, koja se je u 
tom trenutku pokazala pred očima, učinili su svoje. Mrav- 
lji car je uzdahnuo olakšana srca. Tu, u suncem obasja- 
nom prostoru čuo je kako riku nemani nadvisuje pobje- 
donosni žamor mravlje vojske. Stari mrav je ponovo oslo- 
vio cara. 

— Vidiš, — rekao je — ne može da im izmakne. A 
ona sada nema veće želje, nego da nam stane na pete. 

Car je, zaista, vidio kako ogromna crnina u očajnim 
trzajima pokušava da prodre na svijetlu pučinu koja je osta- 
jala iza njih. U tome je i imala nešto uspjeha, ali dok je 
ona napredovala korak buzdovan je proletio sto. Tako su 
sada letjeli još dugo vremena, dok su u daljini ugledali 
opet mešto crno. I ova crna pjega na beskrajnom plavet- 
nilu mora bila je ogromna, ali prema razmjerama nemani 
bila je upravo neznatna. Iz visina, na prvi pogled, caru se 
učinilo, da je to veliki, pljosnati otok na kojem raste buj- 
na crna šuma. Svi su imali sličan dojam, jer se ona crnina 
uzbibala kao šuma, kad se povija na vjetru. 

Nisu imali vremena razbijati glavu oko toga. Čim se 
je crna točka pojavila na vidiku, buzdovan je naglo ubr- 
zao let, kao da je radosno poskočio i pohrlio u zagrljaj. 
Njegov šum je odjekivao prostorom kao zvonka pjesma. 
Spuštao se je crnini brzinom od koje ni sokolovo oko mije 
moglo ništa vidjeti. 

Najednom im je u oči udarila crnina, ali u drugom 
trenutku oko njih su se rascvjetale munje. Prasak se pro- 
lomio, ali usred njega carevo društvo je začulo jedan di- 
van zvonki glas, koji je gospodario prostranstvom. Taj 
zvuk je dolazio od udara buzdovana u nešto neobično tvr- 

do, ali za divno čudo, carevo društvo se je našlo na zemlji 
kao da ih je neka čarobna ruka materinskom nježnošću 
položila dolje. 

Kada su otvorili oči, nisu znali što bi prvo gledali. 
Svuda oko njih i iznad njih orio se je urnebes zvjerskih 
glasova, koji su zamirali u ropcu. Po zraku i u morskim 
valima dogorjevali su poderani komadi crne paukove pre- 
dje i izmrcvarene nakaze s pandžama. To je potrajalo ne- 
koliko trenutaka, a kad se je nebo i more pročistilo, u da- 
ljini se je začuo šum nemani. Činila je očajne napore da 
se probije k njima. 

Carevo društvo stajalo je na prostranom ravnom oto- 
ku. Kuda su oko bacili, vidjeli su samo crni kamenjar. Ni 
travke nije bilo da pokaže znaka života. Jedini znak ži- 
vota — bio je čovjek! Ali kakav čovjek?! Onaj divni zvuk 
kojim se je budovan oglasio, kada je stigao na otok, dola- 
zio je od poljupca kojim je pozdravio nakovanj kakvoga 
ni car, niti itko u njegovu društvu nije vidio. Od čega je 
bio, nisu mogli ni naslutiti, ali se zrcalio tako divnim sja- 
jem, da je umornom oku bio odmor da pogleda u njega. 
Željezni pas je bio baš velik, ali u hladovini ovoga nakov- 
nja mogao se je protegnuti. 

Iza nakovnja stršio je div-kovač, koji je sada ljubio 
čobaninov buzdovan, polijevajući ga toplim suzama ra- 
dosnicama. Carevo društvo ga je gledalo, dijeleći s njim 
radosno uzbudjenje i čekajući, da se div očituje. Kako je 
koja suza kanula na nakovanj, zveknula je i od kotrljanja 
suza razlijegao se zvuk, koji je naličio brujanju zvona. Ka- 
da je car uzeo u ruku prve suze, njemu se oteo usklik: 
suze su se pretvorile u željezo! 

Ali nisu samo one bile takve! Sada su tek saznali što 
je tako čudno na ovom kovaču. Svaka dlačica na njemu 
bila je željezna. No najčudnije je bilo ipak, što je ta di- 
vovska pojava bila sputana i sa Svih strana vezana za ka- 
menjar nekim debelim užima, koja su bila tako užarena da 
su palila čak i njegovu željeznu kožu. 

Car ga je baš htio osloviti, ali je uto šum sa pučine 
postao jači, a i iza ledja diva-kovača javio se je neki pot- 
muli potres. Kovač je brzo spustio buzdovan na nakovanj, 
rekavši: 

— Ne smijemo gubiti vrijeme! Tko je potomak mo- 
Za učenika, koga sam učio da iskuje ovaj buzdovan i što 
tražite? 

Kad mu je pristupio čobaninov brat, div-kovač ga je 
pomilovao i položio mu buzdovan u ruke. Radost diva je 
bila neizmjerna i tog časa, ali kada je čuo, da pred njim 
stoji mravlji car i da traži jedan čudesan izvor i mač, car 
je bio sretan, što je i on šakama mogao savijati željezo, 
jer bi ga kovač smoždio kako ga je snažno zagrlio. 


— Znao sam, da će me jednom pronaći krv moje 
krvi! — reče, jecajući kao malo dijete, dok su željezne 
suze potekle potokom. 

Mravlji car je zanijemio od čuda, ali nije bio samo on 
iznenadjen. Nije bilo u njegovu društvu nikoga tko bi u 
tom trenutku bio sposoban da izusti i jednu riječ. Ali ko- 
vač nije čekao da ga pitaju. Radosni glas se prolomio iz 
njegovih ogromnih grudi: 

— Mravlji care, ja sam tvoj stariji stric! Čudiš se?! 
Čudili bi se i tvoj otac i tvoj drugi stric! Sinko, ni oni ne 
znaju da imaju mene, najstarijeg brata! Dok oni još nisu 
došli na svijet, sinko, u tvog djeda bio sam jedinac. I je- 
dini kovač svoje vrste, ali su me sluge crne nemani zaro- 
bile na spavanju i sputale ovim stegama, šibale ovim biče- 
vima, da kujem za njih. 

Carevo društvo je sad tek vidjelo, da je s onu stranu 
nakovnja cijela gomila bičeva, koji su užareni kao i uža 
kojima je div sputan. Car je odmah htio zapitati kako se 
nije mogao osloboditi tih uža kad je tako snažan, ali ga je 
stric utišao pokretom ruke i nastavio: 

— Moji roditelji od žalosti nisu rekli nikome, da 
imaju mene, pa mi tvom ocu i stricu nisu odali tajnu. Svoju 
žalost za mnom ponijeli su u grob. Nisu je htjeli natova- 
riti drugom, jer nisu vjerovali, da ima te sile koja bi mene 
oslobodila, kad se sam nisam mogao osloboditi. 

Mravlji car je jedva dočekao da stric završi. Nestrp- 
ljivo je zapitao: 

— Striče, od čega su ova uža, kad ih nisi mogao ra- 
skinuti? 

— Od čega? — turobnim glasom je ponovio pitanje. 
— Nisu to uža! To su kaiši sa mojih ledja! Od njih su 
opleteni i ovi bičevi. To je užarena moja rodjena koža. 
Može li itko iz svoje rodjene kože?! Podmukli zlotvori su 
me s time okovali, s time bičevali! Niti ću ja to raski- 
nuti, niti ćeš ti, ali ja ću ipak doživjeti čas osvete, jer i 
ovako mogu da ti pomognem, da dodješ do čudesnog 
izvora i mača. Sinko, a ove moje okove može raskinuti 
samo onaj, tko bi ugasio žar u njima. 

Sokolovu bratu nije trebalo reći što da čini, ali kad se. 
je dotakao užarenih kaiša, ruka mu je klonula, a iz njego- 
vih grudi se izvilo bolno stenjanje, ma koliko muški sti- 
skao zube. Kovač ga je samo pogledao beznadnom tugom. 
On je naslutio, da mladić rukama gasi vatru, te je rekao: 

— Zar ne vidiš, da ovaj žar prži čak i moju željeznu 
kožu? 

Ali tada se začuo povik djevojke i starog mrava. Oni 
su škoro u jedan glas kliknuli caru: 

— Kožna košuljica praunučeta tvoje kume! 


Carev stric nije imao vremena ni da zapita o čemu je. 
riječ, a car je već povlačio kožnom košuljicom po užare- 
nim kaišima. Sad stric nije imao potrebe da raspituje, a. 
ni car da objašnjava. Gdje se je dotakao, užareni kaiši su 
otpadali. Kako su pali na crni kamenjar, on se pod njima 
prokidao. Za koji časak sa dvije strane blistavog nakovnja 
prokinula su se dva grotla, a u njima je ključalo taljeno: 
željezo. 

— Bičeve nemoj uništiti, — povikao je stric, kada je 
slobodno udahnuo zrak i protegao svoje ogromne ruke, 
koje nisu imale to uživanje već odavno. 

Stari mrav je tada rekao upozoravajući na opasnost: 

— Moja braća se bore na život i smrt! Neman odsijeca 
crnim mačem i svoju crninu, samo da pogodi i po mra- 
vima! 

— A i pauk se već probija iz dubine! — rekao je i 
carev stric, dajući time znak da je razgovoru kraj. 

Ali u njegovu glasu i ponašanju nije bilo traga za- 
brinutosti. On je samo oslušnuo šum, koji se probijao od- 
nekud iza njegovih ledja, i pogledao neman koja se već 

pokazala na pučini. Očito je bilo, da je odobravao ra- 
zumno upozoravanje starog mrava, ali kao da mu se nije 
žurilo. Njegova čvrsta, divovska prilika stajala je mirno, 
samo se primjetno izduživala svakog časa kako je nadi- 
mao grudi i ponosno dizao čelo. On je uživao. Proživlja- 
vao je u duši slast okršaja koji se je približavao njegovom 
pragu. Nitko nije imao srca, da ga ometa u tome, čak i 
stari, obazrivi mrav ga je gledao sa strahopoštovanjem. 

U tišini su stajali nekoliko časaka, a tada se na kova- 
čevu licu pojavi nestašan, djetinji smiješak. Radosno, baš 
kao nevino dijete, povikao je: 

— A sada da se malo poigramo s njima! Koliko vas 
ima, grabite ovo zemljino užareno mlijeko, a ja ću s njim 
mijesiti nešto na ovom malom stolu, — pokazao je na 
nakovanj. — Ne bojte se, vaše ruke ne će opeći. 

Čobaninov brat reče veselo: 

— Malo neka i peče, ja sam i tako željan da ugrijem 
ruke! 

Tada je počeo rad kakav su mogli poželjeti od srca. 
S jedne strane nakovnja grabili su šakama tečno željezo iz 
grotla mravlji car, djevojka, bivši slijepac, sokolov brat i 
mladić koji se je oslobodio ledenih okova. S druge strane 
bili su željezni pas, stari mrav i soko. Užarena tekućina 
pljuskom se je lijevala po nakovnju s dvije strane, ali je 
kovač raspoloženo dočekivao svaku navalu svojih poma- 
gača povikujući: 

— Navalite na starog strica, da vidimo mogu li ga 
šake još poslužiti! 

— Drži se! Gledaj sokola kako talasa potoke željeza! 
— veselo se odazivao car. 

Nije pretjerivao — svi su svojski pljuskali užarene 
mlazove, ali kad je soko zahvatio kojim krilom ključalog 
željeza stari kovač je morao zapeti iz petnih žila, da mu se 
željezo ne prelije preko nakovnja. Ali što možda ne bi ni- 
kada postigao ni ogromnom snagom, to mu je sada pola- 
zilo od ruke koju je pokretala radost. Mijesio je vrelo že- 
ljezo, a kad mu je dao oblik, iz njegovih ruku izlazilo je 
željezno tijelo plemenitog zvuka. Žar je gasnuo pod mje- 
govim prstima, a radjala se tvrdoća. 

Vješte ruke radile su takvom hitrinom, da carevo dru- 
štvo nije moglo vidjeti šta kovač stvara, dok se on nije 
oglasio radosnim smijehom, koji je odzvanjao kao pjesma. 
Kada su njegovi pomagači podigli oči, vidjeli su ga kako 
je izazivački podigao buzdovan, na kojem bi čobaninov 
stao u rupicu što bi je rdja nagrizla. Pokazivao ga je pre- 
ma pučini na kojoj se sada rasprostirala uzburkana crni- 
na. U tom trenutku iza njegovih ledja prolomio se je po- 
tres tako jak, kao da je neka sila probila zemljine grudi. 
On je lako spustio svoj silni buzdovan na nakovanj, i pun 
mirnoće i pouzdanja, rekao carevu društvu: 

— Vi uzmite bičeve, kojima su me šibali. 

Poljubio je buzdovan i još jedamput pustio zvomki 
smijeh prema pučini, a zatim se je polako okrenuo. Ali 
sada je to bio smijeh od kojeg se ledila krv u žilama. U 
očima mu se je javila neobična dubina sa pritajenim vat- 
rama. Pod stiskom njegovih ruku škripao je tvrdi bu- 
zdovan. 

Potres je najednom nestao, kao da ga je zemlja pro- 
gutala, a pred kovačem iz kamenjara izronio je crni pauk. 
Gotovo cijeli otok prekrilo je ogromno tijelo. Pauk se 
stvorio pred kovačem kao da je izronio iz oblaka. Došao 
je iz dubine kamenog otoka, ali kamenjar nije napuknuo 
ni za jedan iver. 

Oči, krupne kao kovačev nakovanj, pakosno su sije- 
vale. Šuma crnih nogu zastrugala je jarosno. Ispod njih 
je buknuo požar koji je zagrlio cijeli otok, a kamenjar se 
je počeo drobiti. Kroz plamen pauk je velikom brzinom 
počeo puštati svoju predju. Još koji časak, pa bi se otok 
zavio u onu lelujavu crninu, koja se carevu društvu učinila 
kao šuma na vjetru. Sad su vidjeli otkud potječe taj oto- 
kov zastor. Ali kovač je tada povikao: 


— Bičevima od moje užarene kože udrite po mreži! 


Grmljavina se prokotrljala ispod nebeskog svoda. To 
je crni pauk pustio svoj bojni poklič, kada je skočio pre- 
ma kovaču. Carevo društvo nije mislilo na opasnost. Soko 
je uzeo u kljun brata, a u kandže je i sam zgrabio užarene 
bičeve. Car je s ostalima poletio oko pauka. Bičevi su sije- 
vali kao zublje. Pod njihovim udarom gasio se je plamen, 

kojega je pauk kresao nogama iz kamenjara, a u isto vri- 
jeme palili su se ognjevi u kojima se je začuo jauk na- 
kaznih ljudi s pandžama. Carevo društvo ogrezlo je začas 
u krhotinama crnine. Na mahove su ugledali u visini so- 
kola i njegova brata kako sabijaju i komadaju crninu što 
se nadima u bijesu. 

Ljuljao se je s njima cijeli svijet. Na mahove je stra- 
šni tutanj zaglušivao sve. Uvijek se nakon toga začuo orni 
smijeh kovača sa željeznom kožom. Zbrka zvjerske rike i 
očajnih krikova nakaznih ljudi odgovarala je na to sve 
jače, ali odjednom tutanj je prešao u bubnjanje. Mravlji 
car je tada osjetio, da užarenim bičevima tuče u prazno. 
Morali su to osjetiti i svi drugi, jer je netko od njegovih 
pitao u čudu: 

— Šta je to sad?! 

Kada su zastali pred njima se je kovitlac crnih krpa 
razrijedio kao kad se nakon vjetra slegne prašina. Prvo 
što su ugledali, bio je soko s bratom u kljunu. I on je 
mirno lebdio u visini. Ali su zatim ugledali i ono, od čega 
se je iz svakog grla prolomilo oduševljenje. Na svijetlom 
nakovnju propeo se je carev stric. U njegovim rukama 
sijevao je ogromni buzdovan. Bubnjanje je dolazilo od nje- 
govih udaraca, kojima je nemilice sabijao u prah spljošte- 
nog crnog pauka. 

Od crne mreže nije bilo već ni ostataka, skrhane noge 
drobile su se na kamenju kojim je pauk htio da uništi 
carevo društvo. Još se pod udarcima buzdovana grčio na- 
duveni trup, ali kovač je povikao: 

— Bacite na njega bičeve! 

Kako su to uradili, na otoku je buknula ogromna crna 
zublja. Crnog pauka gutao je plamen. Carev stric ih je ta- 
da pozvao, da se povuku iza nakovnja. 

— A sada ova svijeća neka svijetli svome gospodaru, 
dok uskoro ne dogori, — rekao je tvrdim glasom, puniin 
podsmijeha i osvete. 

Jednim snažnim zamahom udario je po zapaljenim 
ostacima crnog pauka. Buzdovanom je počistio otok. Crna 
zublja proletjela je prostorom kao zvijezda repatica i za- 
ustavila se u crnini što se je pučinom već valjala ka otoku. 

Zvjerski jauk nemani bio je dokaz, da nije mogla izbjeći 
ovaj posljednji susret sa svojim slugom. Dogorjevajući crni 
ugarci zapalili su i neman. 

Otuda se začuo žamor mravlje vojske, u kojem su čak 
i promukli glasovi ranjenih bili oplemenjeni pobjedono- 
snom radošću. I oni su javljali, da su svoj preveliki teret 
časno ponijeli, i da ne će klonuti, dok nemani ne kleknu 
na prsa. 


XXXI 
ČUDESNI MAČ 


Kovač je ponovo postao tih. Nekoliko trenutaka pre- 
lazio je pogledom po otoku na kojem je tako dugo robo- 
vao, a zatim je od sreće pomilovao sve oko sebe kao malu 
djecu. Bio je sretan, kao da za njega ne postoji neman što 
nedaleko trese morima. Stisnutih šaka podigao je ruke pre- 
ma suncu i povikao: 

— Sada mi već ne bi bilo žao ni da poginem! 

Prevelika je bila radost toga diva što nije više spu- 
tan, ali nije zaboravio, da još ima pred sobom život, a to 
je za njega značilo, da ne smije biti skrštenih ruku. Po- 
tisnuo je radost u srcu za kasnije i ozbiljno se obratio 
caru: 

— Sinko, sada slušaj što će ti stric reći: mač, koji ti 
tražiš, skovao sam ja. 

Da je rekao, da je rodjeni sin crne nemani, ne bi tako 
iznenadio carevo društvo kao ovim riječima. Ali se nije 
obazirao na njihovo čudjenje. Sada bi već bilo opasno, da 
se dangubi. Crna neman je napadala svim silama. Ona je 
dobro znala što je u pitanju. 

Stric je brzo objasnio, da je taj mač zakopan duboko 
u srcu ovog kamenog otoka, ispod samog njegovog ma- 
kovnja. Kada su ga zarobili, mač su mu zatrpali, jer ga 
nisu mogli slomiti ni neman ni njene crne sluge. 

— Da ne bismo gubili riječi, — rekao je odlučno — 
ja ću put do mača otvoriti, ali to će me stajati buzdovana. 

Kako ćete tamo dolje doprijeti do mača, ne znam. A ja 
ni ne mogu s vama dolje, jer bi to bila propast za nas 
sve. Moje mjesto je tu. 

Nije pitao, da li imaju srčanosti da podju u dubinu. 
Glavu su mogli izgubiti podjednako, ako ostanu gore ili 
podju dolje. Samo je zapitao tko želi poći s carem dolje, 
a tko želi da ostane gore. 

— Idemo po mač svi, — prvi je rekao stari mrav. 

Na to su se okupili oko njega u znak, da je rekao že- 
lju koja je u srcu svih njih. Kovač ih je omilovao zado- 
voljnim pogledom, a zatim je utisnuo dugi poljubac na 
svoj buzdovan. Opraštao se od njega kao od rodjenog si- 
ma. Dao ga je zatim redom svima na poljubac. 

A onda se je, uzimajući zamah, propeo na nakovnju 
koliko je mogao. Silni buzdovan opisao je luk iznad nje- 
gove glave i zagnjurio se u valove. Nakovanj je zveknuo, 
kad je kovač na njemu poskočio, uzimajući zamah. Vje- 
trina je zašumila, kuda je buzdovan prohujao. Carevo dru- 
štvo sabilo se je oko nakovnja, kada se zaorio strašni 
trijesak. Plamen je liznuo do neba. 


Ali sve to nije potrajalo ni trenutak. Pred njima je 
zjapila bezdana provalija, a na nakovnju je stajao praznih 
ruku kovač. Niz njegovo lice kotrljale su se dvije suze. 
Jedna je, padnuvši na nakovanj, zveknula željeznim zvu- 
kom, druga se je razbila u kapi. Car je željeznu suzu uzeo 
u jednu ruku, drugu je nježnim pokretom obrisao, gleda- 
jući upitno strica. 

— Ona željezna, to je za oproštaj od mog buzdovana, 
— rekao je tužno — a ova druga, to je radosnica što je 
tebi put otvoren do moga mača, — kliknuo je radosno po- 
kazujući u provaliju. 

Od otoka je ostao rt na kojem se dizao kovačev na- 
kovanj i uski prsten kamene obale, kao strma stazica iz- 
nad provalije što ju je buzdovan otvorio. Car je zastao 
nekoliko trenutaka neodlučan kako bi krenuo dolje. U 
tami, koja je dopirala do samog vrha bezdana nije se 
moglo nazreti kakve opasnosti kriju strmine. Car mije 
smio izreći svoju misao, ali je dvoumio, da li će gvozdeni 
pas moći sići nepoznatim strminama. 

Soko je morao nazreti šta se krije u carevu srcu. Za- 
kliktao je snažnim glasom i kad su ga pogledali, on je kru- 
žio iznad provalije. Njegova krila su porasla kao kad su 
ga gledali u vrtoglavim visinama, a u kandžama je nosio 
željeznog psa. Načinio je krug i munjevito se spustio do 
nakovnja. ' 

Oduševljenje kojim su ga dočekali izrazilo se je u to- 
me kako su sa pravom požudom skakali na željeznog psa. 
Soko je malo poslije već kretao u dubinu. Carev stric ih 
nije ispratio pogledom. On se je već bio okrenuo pučini, 
odakle je navirala crnina. 

Sokolova krila kresala su munje, ali su se one samo 
zasijecale u tamu, a razbiti je nisu mogle. Tako su se 
spuštali dugo, dok najednom odozdo nije probio neobičan 
blijesak. Taj tren, kao da su ispali iz vreće, tama je ostala 
iznad njih. Našli su se u prostranoj podzemnoj špilji. Bli- 
jesak je dolazio sa dna, ali ono je još bilo u vrtoglavoj 
dubini. 

Soko je skupio krila i pustio se je okomito dolje po- 
put kamena. Koliko su tako padali, nitko ne bi znao reći, 
samo su se odjednom zaustavili na vrhu velikog brijega. 
Blijesak je dolazio iz njega. Bio je to zlatan brijeg, ali po- 
sut nečim bijelim kao da je po njemu rasuta neobična 


debela slama. Kada su bolje pogledali, sa zaprepašćenjem  . 


su vidjeli, da iz zlata svuda vire ljudske kosti okovane lan- 
cima. U zlatnom brijegu bila je ogromna kosturnica. 


Stari mrav je dokazao, da je u njega bistar um, ali 
sad mu je bio oštar kao brijač. Čim mu se je ta slika upila 
u oči, rekao je: 

— Care, pod ovim brijegom je zatrpan mač! 


Jedva je on to rekao, po stijenama špilje začuo se je 
šum, kao da se sliva neki teški mlaz. Šum nije dolazio sam, 
pratio ga je val tvrdog mraza. Kada su pogledali, sa stije- 
na se spuštao sve deblji sloj crnog leda. Kako je dolazio 
bliže dnu, sloj je sve više debljao i prijetio da iznad nji- 
hovih glava zatvori cijeli prostor. 

Sokolov brat nije premišljao. Snažna krila njegovog 
brata već su ga nosila ususret crnom ledu. Bosim tabanima 
ga je dočekao. Led je navaljivao odozgo, sokolov brat ga 


224 


je topio odozdo. Ali ma koliko sokolova krila bila hitra, 
led je postupno ipak nadirao na jednoj strani, dok ga je 
mladić kravio stopalima na drugoj. 

Po brcima hvatalo se je već crno inje. Mraz je stezao, 
a led je sve više prijetio da će ih smožditi. Čobaninov brat 
nije mogao zamisliti ništa strašnije, nego da pogine u 
ledu u kom je tolike godine robovao. Ne čekajući što će 
drugi učiniti bacio je buzdovan iz sve snage, ali to ga je 
stajalo skupo. Buzdovan se je jedva dotakao crnog leda, 
već je bio obložen njime. 

Mladiću se oteo očajan krik, ali njega je nadvisio 
glas djevojke. Nije uzalud bila sužanj tako dugo u špilji, 
za nju je bio ovaj položaj najmanje neobičan. Hrabro je 
rekla caru: 

— Zar će nam se srca stegnuti, kada smo jednom na 
domaku čudesnog mača?! Sada je vrijeme, da se raduje- 
mo! Neka poteku suze radosnice potokom! 

S tim riječima izvadila mu je iz njedara kumine suze 
radosnice i stavila mu ih u oči. Tog trenutka niz njegovo 
lice suze su počele teći. Po zlatnom brijegu slivale su se 
poput potoka, kako je djevojka poželjela. U tom trenut- 
ku, zaista, nije mogla imati veću želju! Kako su suze 
kanule na brijeg, sapirale su ga ponirući u stijenje sa 
zlatnim muljem i kostima. 

U crnom ledu začuo se je na to tutanj. U špilji se 
ledio i dah. Svaka dlačica bila je posuta crnim injem, 
samo trepavice mravljeg cara nisu. Kada se crni led počeo 
spuštati velikom brzinom, sa svake careve trepavice pa- 
dao je slap suza radosnica. Crni pokrov leda spuštao se 
jedan korak, a zlatni brijeg je kopnio deset. 

Svima se činilo, da je ta trka trajala danima, ali za 
nekoliko časaka ispod zlata probila je duga traka blijeska. 
Stari mrav je povikao: 

— Mač! 

Riječ nisu još vratili odjeci, sa špiljinog tla izgubilo 
se je i posljednje zrnce zlatnog pijeska. Za jedan tren 
su još zablistale suze što su se skotrljale sa one svijetle 
trake, a za njima je niklo i nabujalo divno cvijeće. Mravlji 
ear je iz tog mirisnog saga podigao mač od kojeg je za- 

blistao svaki kamičak u špilji. Ni riječ se nije mogla izgo- 
voriti, a cvijeće je poraslo takvom brzinom, da je dotaklo 
crni led. U tom trenutku čobaninovu bratu pao je buzdo- 
van u ruke. Crnog leda je nestajalo kao da ga cvijeće 
pije svakom svojom laticom. 

Soko je htio uzeti željeznog psa, da ga ponese gore, 
ali nije imao vremena. Dok nije mahnuo krilima, čuo je 
pored sebe ushićeni žamor cijelog društva — kako je 
raslo cvijeće ih je izdizalo. Iznad njih plovio je u visinu 
uzdignuti svijetli mač. Bio je iskovan od nekog žarko- 
- svijetlog i tvrdog metala, od kojega je bio i nakovanj 
careva starijega strica. 

Najednom ih je zapahnuo svjež zrak, ali ih zagluši i 
tutanj, trijesak i vriska. Cvijeće ih je u rastu izdiglo na 
površinu. Na kamenjaru bilo je mrtvih mravi. Pred care- 
vim društvom razmahivao je svom snagom div-kovač. On 
je udarao svojim ogromnim svijetlim  nakovnjem. Oko 
njega sklopio se bijes crne nemani. U odsjevu svoga mača 
car je ugledao nebrojeno sablasnih glava i pandži. Crni 
mač je prosijecao tamu iznad kovačeve glave, ali ovaj 
ga je spretno dočekivao na nakovanj. 


Ta slika je dočekala carevo društvo, kada su stigli 
na površinu otoka. Ali sad nije bilo više kamenjara, ni 
bezdna kojega je načinio stričev buzdovan. Cvijeće, čiji 
korijen je bio u špilji, prekrivalo je svojim bojama i miri- 
sima sav otok. Car je samo udahnuo njegov miris i kad 
je crna neman ponovo namijenila udarac stričevoj glavi, 
crna oštrica udarila je o svijetli carev mač. 

Kovač je za trenutak spustio nakovanj. 

— Sinko, crni mač nisam baš mnogo otupio s ovim 
mojim štitom, — reče caru, pokazujući na nakovanj, — 
ali sam zlotvora ipak zadržao, da ne nasrne za vama u 
“špilju. 

Posljednje riječi popratio je gromkim smijehom. 
Rugao se je nemani, uživajući u njenim očajnim kricima. 
Ali nije ostao pri smijehu. Odahnuvši, dohvatio je svoj 
nakovanj i povikao carevu društvu: 

— Vi s jedne strane, ja ću s druge, a mravlja vojska 
s treće! 

— Striče, ja bih rekao, da smo na tragu i izvoru, jer 
zlotvor ne odstupa ni pred svijetlim mačem, — car je 
povikao ukrštajući svoj mač s crnom oštricom. 


Kovač je, udarivši nakovnjem po snopu pandži i na- 
kaznih glava, prvo iskinuo cijeli brijeg crnine, a zatim je 
odgovorio: 

— Da, sinko, ona sad želi prekriti izvor svojom crni- 
nom. On mora da je u blizini, kad neman ne žali sebe. 
Udri po njoj, samo tako će nas navesti na trag! 

U njegove riječi zasjekao je poklič, koji je bodreći 
zvao na okup. To se je stari mrav bacio na crnu neman 
i pozivao mravlju vojsku, da nasrne sa slijepom hrabro- 
šću. A neman je na kovačeve riječi odgovorila sumanu- 
tim udarcima. Car je i po tome znao, da su je pogodili 
u živac. 


Bitka za izvor je započela. 


XXXII. 
RAZBUDIO SE JE USPAVANI DiV 


Car je pozvao i strica na svog željeznog konjica. 

— Hodi! Ne ćemo je više dočekivati — gonit ćemo je! 

Nitko u carevu društvu nije se obazinao na rane, ali 
kad je djevojka čula, da će ostaviti otok, nije htjela poći 
bez kite mirisnog cviječa na čijim laticama su se izdigli 
iz podzemne špilje. Kada je uzabrala prve strukove, cik- 
nula je od radosnog iznenadjenja: — na njenim rukama 
rane su zacijelile. Mjesto kitice uzela je naramak. 


Na željeznom psu bila su sada dva diva: mravlji car 
i njegov stariji stric, kovač. Ali kad su udarili po crnoj 
nemani i za trenutak otklonili s vidika naramak njenih 
ruku sa crnim mačem, vidjeli su, da se s njom bori mno- 
štvo divova. Ono, što su po njoj radili mravi ogrezli u 
krvi, svjedočilo je, da je svaki od njih po srcu div. Stari, 
mudri mrav je bio neumoran. Gdje nije stigao nogama, 
tamo se našao svojim riječima. One su na svojim krilima 

pronosile vjeru, ulijevale srčanost. On je navaljivao na 
najveću glavu nemani, koja se je njihala iza mača. 

Željezni pas bacio se je ma pučinu. Neman je uzmak- 
nula, ostavila za sobom traku čistog mora, ali je odmah 
još žešće zamahnula mačem i spustila šumu otrovnih 
pandži. Dok je iz visine spuštala mač, iz potaje je duhnula 
mrazem. Ispod crnih skuta zamrzavala je uzburkane va- 
love, i namah okovala željeznog psa u led do samog vrata. 
Jedva ga je sapela tim okovima, otvorila je čitavo jato 
ždrijela iz kojih je pokuljao plamen. 

Ali se prevarila u nadi, da će uspješno baciti tu zamku. 
Sokolov brat je zaigrao po ledu. Bosim tabanima drobio 
je led oko psa, hvatajući u isto vrijeme. rukama mlazove 
plamena, ali u njega su bile samo dvije ruke, a neman je 
još imala previše ralja. Tko će bratu prvi u pomoć, nego 
brat! Kada je soko uočio opasnost, prhnuo je crnom maču 
ususret. Udarac je poduhvatio krilima. 

Car je shvatio zašto je soko otklonio crni mač. Dok 
se je crna oštrica odbijala od sokolovih krila, car je svo- 
jim mačem kosio crne glave iz kojih je izbijao plamen. 
Nije on jedini iskoristio priliku. S jedne strane derao je 
crninu svijetli nakovanj kovača, sa druge je orao po crnoj 
koži buzdovan čobaninova brata. 

A kada su uništili ždrijela plamena i stresli ledene 
okove sa psa, car je vidio što je dotle radila djevojka. 
Dok je soko otklanjao udarce crnoga mača, ona je ska- 
kala na crnu tjelesinu i kupila ranjene mrave. Donosila ih 
je u runo željeznog psa i čudesnim melemom — divnim 
cvijećem vidala im rane. 

Željezni pas potisnuo je crninu skokom kakav je mo- 
gao da izvede samo on. Razjario se što mu je neman htjela 
podvaliti ledom, i čeljustima je počeo da radi kao vjetro- 
kaz pod udarom oluje. Noge mu nisu mirovale ni za tre- 
nut — drobio je pred sobom ledene valove, dok ga oni 
nisu ni dosegnuli. Ali nije sam skočio. U zaletu sa njega 
se je odbio i bivši slijepac. 

On je vidio, da se je stari mrav uputio k jednom 
oku na najvećoj glavi nemani. Ka drugom se uputio sam 
kidajući usput crnu neman golim šakama. Car se prvo 

zabrinuo za mladića, ali viđeći kako žučno navaljuje na 
zlotvora, zabrinutosti je iščezlo. Kada je pomislio što je 
bivši slijepac pretrpio od nemani, car je bio siguran u 
njega, da će i golim rukama znati da vrati dug. A mla- 
diću je pomagao i čobaninov brat. Tamo gdje bivši slije- 
pac nije mogao da dohvati koju glavu nemani, čobani- 
nov brat je gadjao buzdovanom. On je to činio lako, jer 
se buzdovan uvijek vraćao u njegovu ruku, čim bi izvršio 
posao. 

Crna neman je bila svijesna u kakva kliješta je upala. 
Okretala se je poput vjetrokaza, da bi suprotstavila navali 
onaj dio tijela na kojem su se još držale njene nakazne 
glave i pandže. Ali njeni crni skuti sužavali su se iz ko- 
raka u korak. Sve više čistog mora ostajalo je iza nje. 
Po bokovima kresali su je mravlji car, njegov stric i že- 
ljezni pas, na njoj su sijali rane mravi i bivši slijepac, 
a po vrhovima pustošio je soko i buzdovan čobaninova 
brata. 

Ona je u očaju opet pribjegla lukavštini. Iznenada se 
skupila u grču i odbacivši od sebe bregove valova, za- 
gnjurila se je u more. To je potrajalo svega trenutak, ali 
to je za nju bilo dosta, da se iznenada okomi na cara. 
Dok se carevo društvo nije dosjetilo, ona se je već odbila 
iz dubine i zapljusnuvši ih pravim potopom, zamahnula je 
mačem iz sve snage nad njihovim glavama. Sve na željez- 
nom psu obnevidilo je od pljuska i ne bi više ni ugledali 
dana, da nije bilo sokola. 

On se spuštao iz visine utrkujući se s oštricom crnog 
mača i u posljednjem trenutku stigao je. Mač je u zamahu 
gotovo dostigao metu, ali tada je soko zasjekao ispod 
njega krilom. Jedva je uspio da krilo podmetne izmedju 
careve glave i mača, ali oštrica je ipak skliznula. Dohva- 
tila je samo carev lijevi brk i skresala ga je upola. 


Za crnu neman bio je dovoljan trenutak zabune koju 
je izazvala, ali i za carevo društvo je bio dovoljan trenu- 
tak, dok se je ona zagnjurila. Oni su ugledali nešto, zbog 
ćega je mravlji car zadovoljno rekao: 


— To vrijedi pola brka! 
Iza nemani je bio usamljeni greben s kojega je ca- 

revo društvo pozdravljao mladić, koji je orao na zlatnom 
zecu. Vidjevši da njena podvala nije urodila uspjehom, 
neman je očajno razmahnula svojim pokidanim skutima 
da zakrili ono što je otkrila — greben i mladića na njemu. 
Oni su se doista trenut kasnije izgubili u crnini, ali za 
neman je to bilo kasno. Carevo društvo je upamtilo smjer, 
kojim treba ići ka grebenu, a k tome su sada već znali, 
da je to bolna točka koju neman krije. 

Željezni pas je odmjeravao sve veće skokove u prav- 
cu gdje se je usamljeni greben krio u tami. Sve živo na 
njemu udvostručilo je udarce. Mravlja vojska odazivala 
se je pobjedonosnim povicima kad god bi u crnini proki- 
nula novi prolaz za svijetlo. A _ odjednom su se začuli 
poklici osvete otuda, gdje je bila najveća glava nemani. 

Kao bujica, mravlja vojska se sjatila na snop ruku 
koje su držale crni mač, a stari mrav se primakao oku 
na velikoj glavi. Drugom oku na dohvat skakao je bivši 
slijepac. Njih dvojica su gotovo u isto vrijeme napali, da 
unište vid nemani na njenoj velikoj glavi, ali tada se 
dogodilo nešto neočekivano. 

Kako su joj udarili po očima iz duplja su se izvalila 
dva ogromna kamena. Bivši slijepac je stigao, da udari 
pesnicom po stijeni koja se je navalila na njega. Udarac 
je morao doći iz srca, jer se niz crninu nemani sručila u 
more cijela magluština kamene prašine. Stari mrav nije 
bio te sreće. Njega je crni kamen, velik kao brijeg, pri- 
tisnuo pod sebe i povukao u dubinu. 

Mravlji car je zaboravio u tom trenutku na sve dru- 
go. Upravio je svoga konjica tamo, gdje je stari mrav 
padao u more. Htio ga je dočekati na ruke, da ga dje- 
vojka izliječi cvijećem. Poletio je tamo i soko, pohrlio je 
za kamenom i bivši slijepac, udario je po kamenu buzdo- 
vanom i mladić koji je robovao u ledu, ali sve je bilo 
kasno. i 

Nitko od njih nije stigao da prihvati staroga mrava, 
ali ni skamenjeno oko nemani nije ga povuklo u dubinu. U 
trenutku kada je kamen dohvatio more, nad njim je izne- 
nada zazujao roj. Bile su to pčele sa zlatnim krilima. Po- 
javile su se kao strijele i nestale tako. One su prihvatile 
tijelo staroga mrava i odnijele ga sa sobom. 

Za trenutak carevo društvo ugledalo je skamenjeno 
stablo ogromnoga hrasta. Na njemu se je isticala blistava 
pjega. Ona je procvjetala zasjenjujućom svjetlošću, kada 
je roj pčela sa zlatnim krilima stigao do nje. Sada su svi 
u carevu društvu znali, da starom mravu ne bi pomoglo ni 
cvijeće iz djevojkine ruke, niti drugi koji melem. Car je 
tiho rekao: 

— Nije imao sreće da proživi u društvu starca sa svi- 
lenom bradom i njegovim crvenim mišem. Otišao je u 
svijetlo groblje na starčevoj bradi! 

Jedan običan mrav doda: 

— Ali nije imao ni tu nesreću, da ga neman sahrani 
u dubine. Dospio je u visine u kojima će vječno živjeti 
medju nama. 

Nije bilo vrijeme, da se razmišlja o sudbini starog 
mrava. Neman se nakostriješila svim bijesovima koji su 
još ostali u njoj. Bez očiju u najvećoj glavi, koja je go- 
spodarila nad mačem, sumanuto je tukla na sve strane. Što 
je još bilo ralja, sipale su plamen, iz svakog kuta navirao 
je led. No, ni u carevu društvu gubitak starog mrava nije 
nikom smekšao srce. Želja za osvetom buknula je u svima. 
Oni su nemani odgovorili dvostrukim udarcima. 

Kada je vidjela šta joj se sprema, ona je smislila dru- 
gu lukavštinu. Sada se nije zagnjurila u more, nego se je 
ponovo iznenada zgrčila i htjela da skoči na željeznog psa. 
U tom trenutku, ispod nje začuo se je prasak — pucala je 
nečija kamena grud. Car je očekivao nešto podmuklo, čim 
se je neman zgrčila, i hitro je podigao svoj mač, ali ga je 
u drugom trenutku i spustio. I njemu i svima oteo se je 
povik iznenadjenja i beskrajne radosti. 

S jedne strane nemani izronio je krak rascijepljenog 
grebena. Na drugoj strani probijao je crninu drugi krak. 
Razmicali su se velikom brzinom, kao da netko cijepa 
ogromnu mahunu. Izmedju njih bila je crnina nemani, koja 
se spremala za skok. 

Ali nije skočila! Iz dubine rascijepljenog grebena nju 
su obuhvatile ogromne ruke, baš kad se je htjela odbaciti 
uvis. Morala su to biti čvrsta kliješta, jer je neman zacvilila 
u smrtnom strahu. Jedan trenutak su se pojavile ruke, dru- 

gi trenutak izronila je i glava — iz kamene grudi grebena 
dizao se je uspavani div. 

— Udrite je, — povikao je — kad baš sada hoće da 
me pokrije svojom sjenom! Prokletnica, izabrala je čas 
kad su moji prijatelji probili stijenu iznad mene i probudio 
me sunčev sjaj! Izbijte joj mač! 

Stisnuo ju je da je zavriskala iz svih preostalih glava, 
ali se još nije predavala. Kao što zvijer uhvaćena u stupicu 
odgrize sebi nogu, da bi iznijela glavu, crna neman je jed- 
nim trzajem iskinula krpu crnine koja je bila ispod najve- 
će glave i snopa ruku sa mačem. Ostatak crnine u divovim 
šakama raspršio se je u prah, ali opako srce je ostalo pod 
tom krpom crnine ispod velike crne glave. Neman se je 
jednim skokom istrgla, drugim je već navalila na diva. Crni 
mač se digao na smrtonosni udarac. Prije no što nestane 
sa poprišta, htjela je ostvariti posljednju osvetu. 

Ona bi to i polučila, da nije bilo sokola. Dok je mrav- 
lji car podigao svoj svijetli mač, soko je hitrinom munje 
podmetnuo krilo pod crnu oštricu. Mač nemani je, sipa- 
jući varnice, skliznua u prazne valove. Više se nije ni di- 
gao. U tom trenutku svijetli mač srezao je do korijena 
snop crnih ruku. Crni mač, sa vijencem pandži na balčaku, 
klonuo je u more. Tamo gdje je pao zavrtio se je ogromni 
vir i progutao krpe crnine koje su iskinuli iz nemani. 

Ona je u smrtnom očaju učinila pokret kao da će na- 
valiti, ali je tren kasnije vrisnula, da se je glas zasjekao u 
svaki kut morskog prostranstva, i dala se u bjesomučan 
bijeg. A što je nju tako prestravilo? Na jedan krak gre- 
bena popeo se u tom trenutku mladić sa zlatnim zecom, a 
na drugi praunuče careve kume. Mladić, rodjen sa kožnom 
košuljicom, izdigao je iznad čela nešto majušno što se je 
sjajilo onim sjajem koji su jedino vidjeli u dvorcima svjet- 


losti. Kroz njegove. prste slivali su se Svijetli mlazovi i. 


hitrinom vjetra razlivali se po moru. Iz njih su se rojile 
zrake i dizale do neba kao svijetla perjanica. 

Neman je pobjegla ispred njih bezobzirce i nestala u 
morskim daljinama gdje se je sunce spremalo da zadje. 
Mravlji car je poskočio, da podje u potjeru, ali div ga 
je vratio nehajnim pokretom ruke. On je ispratio neman 
smijehom punim poruge i prezira, a zatim se je, oslonivši 

se na krake grebena izdigao sasvim iz mora. Ogromnim 
rukama sklopio je grebene nad virom koji je progutao 
crni mač. Greben je stajao ponovo onako tvrd i cio kao 
da je sad saliven. Samo nije više bio go. Na njemu je bilo 
ono divno cvijeće što ga je carevo društvo vidjelo u špilji, 
a medju džbunjem raslo je zlatno žito. 

Iz tog cvijeća kumino praunuče pružalo je prema ca- 
ru ruke sa onim nečim svijetlim. Djevojka je kliknula: 

— Čudesni izvor! 

— Da, našli smo ga u našoj tvrdoj stijeni baš tamo 
gdje smo se u kopanju stijene našli ja i ovaj prijatelj, — 
kumino praunuče je pokazalo na mladića, koji je orao na 
zlatnom zecu. 

Car ga je prvo pritisnuo na srce, tamo gdje je u nje- 
drima čuvao kumine suze radosnice. Oko njega su se sku- 
Pili mravi koji su preživjeli bitku sa crnom nemani. Svi- 
jetli mlazevi, koji su se točili iz nepresušivog vrela, obuj- 
mili su ih, kao da su se svi u mravljoj vojsci jednim pote- 
zom čarobne ruke obukli u svijetla ruha. 

Kada su pogledali što car drži na dlanu, vidjeli su 
ljusku oraha. Njen plemeniti blijesak jedva je dao očima 
da gledaju u nju. Svi su zanijemili od čuda, ali jedan glas 
se visoko digao. Bivši slijepac je grcao od sreće: 

— Orah sa stabala što ih je sadio crveni miš! 

Za trenut su svi pogledali u mladića, ali su se hitro 
okrenuli, da još pomnije pogledaju orahovu ljusku u ko- 
joj je bio čudesni izvor. Nitko nije mogao ni trepnuti, 
tako kratko je trajalo, dok su oči skinuli sa izvora, ali kad 
su se obazreli, njega više nije bilo na carevu dlanu. Mla- 
Zovi su raspirivali raskošno svijetlo do neba i sada na sve 
strane, ali izvor nisu više vidjeli. 

A šta su ugledali, kada su nijemi od zaprepašćenja 
pogledali tamo gdje su brzale matice svijetla koje su po- 
tekle iz čudesnog izvora? I tko je to ugledao?! 


Još časak ranije oko cara bila je mravlja vojska, nje- 
gov stariji stric, mladić sa zlatnim zecom, div koji je tako 
dugo spavao i praunuče kume. A sada na željeznom psu 
car je ostao sa djevojkom, sokolom i njegovim bratom, 
bivšim slijepcem i mladićem koji je robovao u ledu. Sve 

druge ugledali su u daljini, kao da ih je svijetla struja iz 
čudesnog izvora jednim dahom otpuhnula. 

Ugledali su ih pod sjenovitim orahom na livadi ispred 
careve rodne kuće. Ali tamo sad nije bio jedan orah — 
oko staroga, kao pilići oko kvočke, bili su orasi sa svi- 
jetlim plodovima. Ispod njih carevu društvu mahali su odu- 
ševljeno roditelji, dva strica — dva kovača, div i kumino 
praunuče. 

Kako je ta livada odjednom postala prostrana?! Na 
njoj su ugledali i doline, što su nekad bile potonule u tamu. 
Uz nakovanj diva, koji je nekad mačem rasijecao jabuku, 
drijemao je zlatni zec, a mladić, njegov orač, držao je na 
nakovnju plug — njega je sada kovao div. Odložio je mač 
i postao kovač. Tami se izgubi i trag. Dolina je bila oba- 
sjana svijetlom čudesnog izvora. 

Do novog kovača, koji je ranije mačem rasijecao ja- 
buku, njegov brat tresao je divne jabuke. Na proplanku 
ispod tih stabala paslo je nepregledno sviloruno stado. 
Pastir je podigao na pozdrav svoj buzdovan. Medju sta- 
dom i jabukama trudila se je silna mravlja vojska. Oni su 
baš tada iznijeli iz špilje ogromnu knjigu na čijim listo- 
vima su se zrcalila samo svijetla slova. 


Na njivi, čije klasje je toliko puta ljuljalo usnulog 
cara, želi su ljudi, koje je predvodio stari vođeničar iz 
skamenjene svrakine glave. S obale potoka, pred malim 
otokom sa ružama i zlatnim žitom, čula se pjesma kumi- 
nog praunučeta. Div, koga je on probudio, nagnuo se je 
nad otokom i nježno milovao klasje i ruže jednom rukom, 
a drugom je izdigao djevojku sokolova brata i njene ro- 
ditelje, držeći ih na dlanu kao kap vode. 

Oko careva rodnog brijega nizale su se doline iz ko- 
jih je nekad osluškivao žamor koji ga je toliko privlačio. 
Sve je to bilo kao na dlanu. Brijeg je bio žarište zvijezde, 
a doline njeni kraci. Po tim kracima, okupani svijetlom, 
tekli su potoci mlijeka i kotrljale se jedre, sočne jabuke. 

A za divno čudo, sve je to bilo ovjenčano užarenom 
ogradom, iznad koje je visoko zračilo svijetlo kamenje — 
grob uzgajivača pasmine željeznih pasa. Sa morske obale 
četrnaest stijena, kao prsti na ogromnoj ruci, slalo je usu- 

sret svoje zrake, a njih je preticala svjetlost iz groba 
čobaninova oca. Ali nad svima tim treperio je odsjev sjaja 
što su ga ugledali u krošnji ogromnoga hrasta. 

U neizmjernoj radosti, mravlji car se obazreo oko se- 
be da očima potraži dvorce svijetla, ali nigdje na širokom 
vidiku nije ugledao svijetlo stablo — treperavi zraci do- 
lazili su izmedju ljudi, koje je ugledao pod okriljem uža- 
rene ograde. 

— Kud je nestao i izvor? — prošaptao je kao da se 
boji da iskaže misao. 

Radosni smijeh bivšeg slijepca odjeknuo je pučinom. 

— A kud je nestao i mač? — uskliknuo je, kao da 
zadaje djetetu zagonetku. 

Sve oči uprle su se u careve ruke, ali bivši slijepac 
pokaže prstom na careve grudi. Tamo u srcu širio se je 
sjaj čudesnog izvora, a nad njim je bio mač. Dok su svi 
zanijemili od udivljenja, bivši slijepac je rekao svečanim 
glasom: 

— Svijetla oštrica ne može biti na drugom mjestu, 
jer je ona tu da čuva izvor. 

Ispod srca suze radosnice, — dva bisera, zračile su 
svjetlost prema užarenoj ogradi. Prošlo je nekoliko tre- 
nutaka, dok su mogli progovoriti. Mravlji car, ganut do 
suza, iznenada je povikao: 

— Na rodni brijeg! 

Željezni pas preletio je razdaljinu kako ne bi ni vjetar! 
Kao u snu, za trenut našli su se na otočiću, koji se je stvo- 
rio, kada je nestalo careve stare kume. Mravlji car je izva- 
dio njene suze radosnice, posljednji put utisnuo je u njih 
svoj žarki poljubac zahvalnosti i ona silna, nabujala čuv- 
stva, koja su mu potresala srce, izrekao je jednostavnim 
riječima: 

— Kumo, na svemu ti hvala! 

Kad se obazreo, oko njega se je okupilo nepregledno 
mnoštvo iz dolina. Nije se progovorila ni riječ, ali u tišini 
mravlji car je čuo kako silna srca kucaju u jednom otku- 
caju s njegovim. A on se nije čudio, što je taj nepregledni 
narod u tom trenutku stao na njegovu rodnu grudu. 

Pomilovao ih je očima i prignuo se zemlji, da zakopa 
kumine suze radosnice. Kad je car izvršio njenu želju, oto- 

čić je počeo da raste naglom brzinom. Ispresjecao je po- 
iočić i razlio ga je u nebrojeno tokova. Za trenut otok se 
razlio po planinama i dolinama okruženim užarenom ogra- 
dom. Bistra voda, koja je plakala njegove obale, brzala je 
kroz sve doline. Po njima su cvjetale ruže sa otočića i 
raslo žito čije sjeme se rasulo sa njega. Ali njegovo zrnje 
sad nije bilo zlatno — davalo je bijeli kruh, koji je krije- 
pio marljive ruke. 

Mravlji car je pristupio ruci roditelja. To je bio ra- 
dosni čas, koji se pamti u životu. Ali ono što se tada de- 
silo, povećalo je još tu neizmjernu radost. Mravlj car sada 
nije bio divovskog rasta kao kad je sjedio na svom že- 
ljeznom konjicu, ali nije bio ni malen kao kad je pjevao u 
žitnom klasu — pred roditeljima stajao je momak kao i 
svaki drugi. 

A kad je car potražio očima divovskog kovača, ni 
njega nije bilo. Stariji stric bio je sad običan čovjek, sa 
jakim, žuljevima ukrašenim rukama. I ono mnoštvo ruku, 
koje su sad stisle carevu, bilo je urešeno jedino tim ukra- 
som — žuljevima, živim svjedocima poštena rada. 

Šta je tu poslije bilo, svako može naslutiti. Priča bi 
bila preduga, kad bismo opisali slavlje u kojem su održane 
svadbe mravljeg cara i sokolova brata. Još bi duža bila 
priča o tome, šta je nakon toga nastalo, kad je željezni 
pas sa plugom iza sebe povukao prvu brazdu, a što li je 
tek nastalo u dolinama, okupanim u sjaju, kada su potomci 
željeznog psa zaorali. Da sve to izrazimo, trebalo bi mno- 
go lijepih riječi, kojih ne posjedujemo. 

Zato moramo poći primjerom mravljeg cara: gleda- 
jući žuljevima ukrašene dlanove, sanjajmo otvorenih očiju. 


Takav san će nam možda dočarati priču o djeci, pa čak 
i o unucima mravljeg cara. 


Subotica, januara 1942 godine 

